Datasets:

haohaa

/

shan-news-taifreedom_com

like 0

2019-10-25T14:51:42

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9a%e1%80%ad%e1%80%95%e1%80%ba%e1%80%b8%e1%81%b5%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%80%84%e1%80%ba%e1%82%87%e1%81%b8%e1%81%a2-2/

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်းလိၵ်ႈႁူမ်ႈမၢႆ NCA လႄႈ ၸုမ်းတူဝ်တႅၼ်း လူင်ပွင်ၸိုင်ႈ ႁူပ်ႉထူပ်းဢုပ်ႇဢူဝ်းၵၼ်တီႈၼေႇပျီႇတေႃႇ

မိူဝ်ႈၼႆႉဝၼ်းထီႉ 25 October 2019 ၸုမ်းတူဝ်တႅၼ်းလူင်ပွင်ၸိုင်ႈ လႄႈ ၸုမ်းယိပ်း ၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA (NCA-S-EAOs) ၶဝ် ႁူပ်ႉထူပ်းဢုပ်ႇဢူဝ်းၵၼ် တီႈသုၼ်ၵၢင် လွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) တီႈဝဵင်းၼေႇပျီႇတေႃႇၼႆယဝ်ႉ။ တႃႇတေၸတ်းႁဵတ်းပၢင်ၵုမ် ၵဵဝ်ႇလူၺ်ႈလွင်ႈပၢင်ၵုမ်လူင် ဢုပ်ႇဢူဝ်းငူပ်ႉငီႉ ၵဵဝ်ႇလူၺ်ႈ ၵၢၼ်ပွင်သၢင်ႈၼႄၼမ်ႉၼႄတူဝ် ၶေႃႈတူၵ်းလူင်း ၵၢၼ်ၵိုတ်းယိုဝ်း ၸိုင်ႈမိူင်းပတ်ႉပိုၼ်ႉ (JICM) ပွၵ်ႈၵမ်း(8) ၼႆလႄႈ သွင်ၽၢႆႇ (လူင်ပွင်ၸိုင်ႈ လႄႈ NCA-S-EAOs) ၸင်ႇလႆႈၸတ်းႁဵတ်း ပၢင်ၵုမ်ႁၢင်ႈႁႅၼ်းလူင်ႈၼႃႈသေ ဢုပ်ႇဢူဝ်းငူပ်ႉငီႉၵၼ်ၵႂႃႇၼႆယဝ်ႉ။ ၸဝ်ႈသိုၵ်းလူင် ၸၢႆးငိုၼ်း (RCSS) လၢတ်ႈတီႈသိုဝ်ႇၶၢဝ်ႇ DVB ၵႂႃႇဝႃႈ ယွၼ်ႉပိူဝ်ႈ ဢမ်ႇမီးလွင်ႈ ယုမ်ႇယမ်ၸႂ်ၼိူဝ်ၵၼ် ၊ မီးလွင်ႈမႆႈၸႂ်ႁႅင်း ဢမ်ႇႁတ်းယုမ်ႇၸႂ် ၼႂ်းၵႄႈၵၢင်ၵၼ်လႄႈ ဢၼ်ထုၵ်ႇလီ ၸတ်းႁဵတ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊၵေႃႈ ဢမ်ႇပႆႇပဵၼ်ၸတ်းႁဵတ်း ၊ ဢၼ်ၼႆႉၵေႃႈ ႁဝ်းၶႃႈတၢင်းမူတ်းမီးပုၼ်ႈၽွၼ်းမိူၼ်ၵၼ်ၼႆယဝ်ႉ။ ဢမ်ႇႁိုင်သင် ၼႂ်းဝၼ်းထီႉ 28 October 2019 ၼႆႉ တေမီးပၢင်ပွႆးၶွပ်ႈၶူပ်ႇ 4 ပီႊ လူင်းလၢႆးမိုဝ်း လိၵ်ႈႁူမ်ႈမၢႆၶေႃႈတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) တီႈၼေႇပျီႇတေႃႇ လႄႈ တေမီးပႃး ပၢင်ၵုမ် ၼႃႈၵၢၼ် ၽေႃႉၼမ်ႉၽေႃႇတူဝ် ၶေႃႈတူၵ်းလူင်းလိၵ်ႈႁူမ်ႈမၢႆ ၵၢၼ်ၵိုတ်းယိုဝ်း ၸိုင်ႈမိူင်းပတ်ႉပိုၼ်ႉ (JICM) ပွၵ်ႈၵမ်း−8 ပႃးၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-10-25T13:52:52

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88-%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ad%e1%81%ba/

ၸဝ်ႈၼႃႈတီႈ ပလိၵ်ႈထႆး တိၺွပ်းလႆႈ ၵူၼ်းတဵၵ်းတဵင်ၸႂ်ႉၵိၼ်ႁႅင်းလုၵ်ႈဢွၼ်ႇ

မိူဝ်ႈဝၼ်းထီႉ 25 October 2019 သိုဝ်ႇ ၶၢဝ်ႇသူတ်ႇ ဢွၵ်ႇၼႄဝႆႉဝႃႈ ၸဝ်ႈၼႃႈတီႈ ပလိၵ်ႈထႆး လၢႆလၢႆၽၢႆႇ ႁူမ်ႈၵၼ်သပ်းၸႅင်ႈၶၢဝ်ႇ တိၺွပ်းၵုမ်းၶင် ၵူၼ်းၵႃႉၶၢႆ တဵၵ်းတဵင်ၸႂ်ႉၵိၼ်ႁႅင်း လုၵ်ႈဢွၼ်ႇ ဢႃႇယု ဢမ်ႇပႆႇထိုင် 15 ၶူပ်ႇ တီႈၸႄႈမိူင်းၽူးၵဵတ်ႇ ၸိုင်ႈထႆး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 20 October 2019 ပူၼ်ႉမႃး ၸဝ်ႈၼႃႈတီႈ ပလိၵ်ႈ ၸႄႈမိူင်းၽူးၵဵတ်ႇ တိၺွပ်းလႆႈ ၼၢင်းသၢဝ် ၵိမ်းႁၢင်း ဢႃႇယု 24 ပီ ပဵၼ်ၵူၼ်းၶိူဝ်း ၵမ်ႇပေႃးတီးယႃး မၼ်းၼၢင်းၼႆႉ ပဵၼ်ၵူၼ်းမီးတၢင်းၽိတ်း လူၺ်ႈၸႂ်ႉၵိၼ်ႁႅင်းၵၢၼ်လုၵ်ႈဢွၼ်ႇ ဢႃႇယုပႆႇထိုင် 15 ပီ ဝႃႈၼႆ။ ဝၢႆးသေ တိၺွပ်းလႆႈၵူၼ်းႁၢႆႉယဝ်ႉ ၸဝ်ႈၼႃႈတီႈ လႆႈၵူတ်ႇထတ်းၸႅတ်ႈထၢမ် ၼၢင်းၵိမ်းႁၢင်းသေ လႆႈႁူႉၸွမ်းဝႃႈ မီးလွင်ႈတဵၵ်းတဵင်လုၵ်ႈဢွၼ်ႇ ၸႂ်ႉႁႂ်ႈၵႂႃႇၶၢႆမွၵ်ႇ၊ ၶၢႆမၢၼ်ႇတႃ (ဝႅၼ်ႉတႃ) ၸွမ်းၽင်ႇပၢင်ႇလၢႆႇ ဝဵင်းပႃႇတွင်း ၶၢဝ်းယၢမ်း ၵၢင်ၼႂ် 08:00 – 21:00 မူင်း ၵၢင်ၶမ်ႈ တူဝ်မၼ်းၼၢင်း ပဵၼ်ၵူၼ်းႁပ်ႉသူင်ႇလုၵ်ႈဢွၼ်ႇ ပေႃးလုၵ်ႈဢွၼ်ႇ ၶၢႆၶွင် ဢမ်ႇလႆႈငိုၼ်း 2,000 – 3,000 ဝၢတ်ႇ ၸိုင် တေလႆႈထုၵ်ႇပေႃႉထုပ်ႉပႃး ဝႃႈၼႆ။ တွၼ်ႈတႃႇတေတိၺွပ်းၵုမ်းၶင်တူဝ် ၼၢင်းၵိမ်းႁၢင်းလႆႈၼႆႉ ယွၼ်ႉဝႃႈ မိူဝ်ႈလိူၼ် January 2018 ပူၼ်ႉမႃးၼၼ်ႉ ဢၼ်ပဵၼ်မႄႈလုၵ်ႈဢွၼ်ႇ ၵႂႃႇတၢင်ႇလၢတ်ႈၸႅင်ႈၵႂၢမ်း ၸဝ်ႈၼႃႈတီႈပလိၵ်ႈဝႆႉဝႃႈ လုၵ်ႈမၼ်းၼၢင်း ထုၵ်ႇလွၵ်ႇတဵၵ်းတဵင်ၸႂ်ႉၵိၼ်ႁႅင်းလႄႈ လႆႈထုၵ်ႇတၢင်းပေႃႉထုပ်ႉၼႆသေ ၸဝ်ႈၼႃႈတီႈ ၸင်ႇလႆႈသိုပ်ႇၸွပ်ႇသွၵ်ႈ တေႃႇထိုင်ပေႃး တိၺွပ်းလႆႈတူဝ်ၵူၼ်းႁၢႆႉ လႆႈႁူႉဝႃႈ ၵူၼ်းႁၢႆႉၼႂ်းၸုမ်းၼႆႉ တင်းမူတ်း မီးဝႆႉ 4 ၵေႃႉ ထႅင်ႈ 3 ၵေႃႉ ၼၼ်ႉတႄႉ ၸဝ်ႈၼႃႈတီႈ တေသိုပ်ႇၸွပ်ႇသွၵ်ႈ တိၺွပ်းၵႂႃႇ ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-10-25T13:42:42

https://taifreedom.com/%e1%81%bd%e1%81%a2%e1%82%86%e1%82%87%e1%80%9c%e1%81%a2%e1%80%99%e1%80%ba%e1%80%b8%e1%81%b6%e1%81%a2%e1%80%90%e1%80%ba%e1%82%88%e1%81%be%e1%80%ad%e1%80%84%e1%80%ba%e1%82%88%e1%81%be%e1%82%83%e1%82%89/

ၽၢႆႇလၢမ်းၶၢတ်ႈၾိင်ႈၾႃႉယႃႇသီႇ ပိုၼ်ၽၢဝ်ႇပၼ်ၽၢင်ႉ ၵဵဝ်ႇလူၺ်ႈ လူမ်းၶၢဝ်းၵတ်း

မိူဝ်ႈဝႃးဝၼ်းထီႉ 24 October 2019 ၽၢႆႇလၢမ်းၶၢတ်ႈၾိင်ႈၾႃႉယႃႇသီႇ ပိုၼ်ၽၢဝ်ႇ ၵဵဝ်ႇလူၺ်ႈ မူၺ်တူၵ်းႁႅင်း တီႈၼႂ်းပိုၼ်ႉတီႈ တွၵ်ႉၵလႅသ်ႉ ၸႄႈမိူင်းၵေႃႇ လူဝ်ႇရႃႇတူဝ်ႇ ၸိုင်ႈမိူင်းဢမေႇရိၵၢၼ်ႇသေ ႁႂ်ႈလႆႈၾၢင်ႉသတိ လူမ်းၶၢဝ်းၵတ်းၵၼ် ၼႆယဝ်ႉ။ ပေႃးၶၢဝ်းယၢမ်းၵၢင်ၶိုၼ်းၼၼ်ႉ မူၺ်တူၵ်း ၼႂ်းပိုၼ်ႉတီႈ ၵေႃႇလူဝ်ႇရႃႇတူဝ်ႇ ႁႅင်းလႄႈ မၢင်တီႈ တၢင်းၼႃ (မူၺ်တူၵ်း) တေၸၢင်ႈမီး 8 ၼိဝ်ႉၼႆႉၼႆယဝ်ႉ ၊ ယွၼ်ႉမူၺ်တူၵ်းႁႅင်းသေ ႁဵတ်းႁႂ်ႈမိူင်းမူဝ်း ၊ မုင်းဢမ်ႇႁၼ်ၵႆ ၊ သဵၼ်ႈတႃႈ သၢႆတၢင်း ၸိူဝ်းၼႆႉၵေႃႈ မုၼ်ႈပလၢတ်ႈ လႄႈ မီးလွင်ႈၵႂႃႇမႃးပႆ ယၢပ်ႇၽိုတ်ႇဝႆႉ ၼႆယဝ်ႉ။ ၽၢႆႇလၢမ်းၶၢတ်ႈၾိင်ႈၾႃႉသႃႇသီႇ ပိုၼ်ဢွၵ်ႇဝႃႈ ၽွင်းၵၢင်ဝၼ်းဢွၵ်ႇမႃးၼၼ်ႉ ႁႅင်းၵတ်း တေယွမ်းလူင်းထိုင် ၼႂ်းၵႄႈ -6.6 သႄးသီးယႅတ်ႉၼႆ လႆႈႁၼ် ၼႂ်းၶၢဝ်ႇပိုၼ်ႉတီႈ Reuters ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-25T12:37:33

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99%e1%80%ad%e1%80%af%e1%80%9d%e1%80%ba%e1%80%b8-nca-%e1%80%9a/

ၸုမ်းလူင်းလၢႆးမိုဝ်း NCA ယၢင်းလႄႈ မွၼ်းသိုပ်ႇပဵၼ်ပၢင်တိုၵ်းၵၼ်ထႅင်ႈ

မိူဝ်ႈဝၼ်းထီႉ 23 October 2019 ၼႆႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်းၸိုင်ႈမိူင်း ပတ်ႉပိုၼ်ႉ (NCA) သွင်ၸုမ်း ဢၼ်ပဵၼ်ၸုမ်း ႁူမ်ႈတုမ် ၸိူဝ်ႉၸၢတ်ႈယၢင်း (KNU) လႄႈ ပႃႇတီႇမိူင်းမွၼ်းမႂ်ႇ (NMSP) သိုပ်ႇပဵၼ်ပၢင်တိုၵ်းၵၼ်ထႅင်ႈ တီႈႁိမ်းဝၢၼ်ႈ ငႃးၵလေးၶျွင်း ၸႄႈဝဵင်းယေး ၸႄႈမိူင်းမွၼ်း ၊ ၽၢႆႇ ၸုမ်း NMSP လႆႈတူၵ်းသုမ်းၵႂႃႇ ၼိုင်ႈၵေႃႉဝႃႈၼႆ။ သေႃးဢႄးတႃး ၽူႈမီးပုၼ်ႈၽွၼ်း တပ်ႉၸုမ်း မၢႆ (6) KNU လၢတ်ႈဝႃႈ မိူဝ်ႈဝႃးတၢမ်းၶမ်ႈမွၵ်ႈ (4) မူင်းၼႆႉ တပ်ႉသိုၵ်း KNU ဢၼ်တူင်ႉၼိုင်ယူႇၸိူဝ်းႁိမ်းႁွမ်းဝၢၼ်ႈငႃးၵလေးၶျွင်းၼၼ်ႉ ႁၼ်ဝႃႈၽၢႆႇတၢင်းၼႃႈဝၢၼ်ႈ ၼၼ်ႉ မီးတပ်ႉသိုၵ်း မၢၼ်ႈတူင်ႉၼိုင်ယူႇ၊ ယွၼ်ႉၼၼ်လႄႈ ၵူဝ်လႆႈပဵၼ်ပၢင်တိုၵ်းၵၼ်ၼႆသေ မိူဝ်ႈၽွင်းတိုၵ်ႉၶၢႆႉတူင်ႉၼိုင်ဢွၵ်ႇၵႂႃႇတၢင်းတူၵ်းဝၢၼ်ႈၼၼ်ႉ လႆႈၵႂႃႇၽႃႇၺႃးတပ်ႉသိုၵ်းမွၼ်းသေၸင်ႇလႆႈပဵၼ်ပၢင်တိုၵ်းၵၼ် ထႅင်ႈၼႆယဝ်ႉ။ မိူဝ်ႈပူၼ်ႉမႃးလၢႆဝၼ်းၼႆႉၵူၺ်း ယွၼ်ႉပိူဝ်ႈသွင်ၽၢႆႇမီးလွင်ႈပိုတ်းယိုဝ်းၵၼ်လႄႈ ၽူႈယႂ်ႇၵူၼ်းလူင်ၼႂ်းၼႃႈတီႈ တၢင်းသွင်ၽၢႆႇလႆႈလူင်းပိုၼ်ႉတီႈ ဢွင်ႈတီႈပဵၼ်ပၢင်တိုၵ်းၼႆႉသေ ဢုပ်ႇဢူဝ်းၵႄႈၶႆၵၼ်သေလႆႈၶေႃႈတူၵ်းလူင်းၵၼ်မႃးယဝ်ႉ၊ ဝၢႆးသေႁူပ်ႉထူပ်းၵၼ်ယဝ်ႉ သွင်ၽၢႆႇလႆႈၸႂ်ၵၼ်ဝႃႈ ၼင်ႇႁိုဝ်ပေႃးတေ ဢမ်ႇမီး လွင်ႈပိုတ်းယိုဝ်းၵၼ်ထႅင်ႈၼၼ်ႉ တေလႆႈပူင်ၶေႃႈၸိသင်ႇလုၵ်ႈတပ်ႉတၢင်း သွင်ၽၢႆႇယႃႇႁႂ်ႈပိုတ်းယိုဝ်းၵၼ်ထႅင်ႈ၊ သင်ၸိူဝ်ႉဝႃႈမီးပၼ်ႁႃပျသၼႃႇသင်မႃးၵေႃႈ ယႃႇပေၸႂ်ႉဢဵၼ်ႁႅင်းသိုၵ်းသေ ၵႄႈလိတ်ႈ ႁႂ်ႈလႆႈဢုပ်ႇဢူဝ်းငူပ်ႉငီႉၵၼ်သေ ၵႄႈလိတ်ႈၵႂႃႇ၊ တပ်ႉသိုၵ်းသွင်ၸုမ်းဝႆႉၸႂ်ယုမ်ႇယမ်ၼိူဝ်ၵၼ်သေ ယူႇႁူမ်ႉၸွမ်းၵၼ်ၵႂႃႇလႄႈ ၸၢဝ်းၶိူဝ်းဢၼ်ယူႇၼႂ်းမိူင်းယၢင်းလႄႈမိူင်းမွၼ်းၵေႃႈ မီးလွင်ႈႁၵ်ႉႁွမ်ၵၼ်သေ ယူႇႁူမ်ႈၸွမ်းၵၼ်ၵႂႃႇၼႆယဝ်ႉ။ ၼင်ႇႁိုဝ်ပေႃးတေဢမ်ႇပဵၼ်ပၼ်ႁႃၵၼ်ထႅင်ႈၼၼ်ႉတၢင်းသွင်ၽၢႆႇၵေႃႈ ၶတ်းၸႂ်ဢုပ်ႇဢူဝ်း ၶဝ်ႈႁႃၵၼ်ယူႇ၊ ၽူႈယႂ်ႇၵူၼ်းလူင်တၢင်းသွင်ၽၢႆႇၵေႃႈၶတ်းၸႂ်ဢုပ်ႇဢူဝ်းငူပ်ႉငီႉၵၼ် ႁႂ်ႈပေႃးလႆႈၶေႃႈလီမၼ်း၊ လႆႈၶေႃႈတူၵ်း လူင်းလႆႈၸႂ်ၵၼ်သေပိုၼ်ၽၢဝ်ႇမႃးယူႇၼႆ ၊ ၵူၺ်းၵႃႈၼႂ်းၼႃႈတီႈ ဢၼ်လႆႈပဵၼ်ပၢင်တိုၵ်းၵၼ်ထႅင်ႈၼႆႉသမ်ႉ မီးလွင်ႈယၢပ်ႇၽိုတ်ႇလွင်ႈၵပ်းသိုပ်ႇၵၼ်လႄႈ မိူဝ်ႈၽွင်းၶေႃႈၸီႉသင်ႇဝႃႈ တေဢမ်ႇလႆႈဢဝ် ဢဵၼ်ႁႅင်းသိုၵ်း သေၵႄႈၶႆၵၼ်ၼၼ်ႉဢမ်ႇပႆႇထိုင်တီႈၶဝ်၊ သွင်ၽၢႆႇသမ်ႉပေႃးလႆႈ ပိုတ်းယိုဝ်းၵၼ်ပႅတ်ႈဢွၼ်တၢင်းယဝ်ႉၼႆၽၢႆႇ KNU လၢတ်ႈၼင်ႇၼႆ။ ယွၼ်ႉပိူဝ်ႈပၢင်တိုၵ်းပွၵ်ႈၼႆႉသေၵူၼ်းဝၢၼ်ႈငႃးၵလေးၶျွင်း 100 ပၢႆ ဢွၼ်ၵၼ်ပၢႆႈဢွၵ်ႇၵႂႃႇ သွၼ်ႉဝႆႉယူႇတီႈ ဝၢၼ်ႈၵျွင်းယႂႃႇ ၊ ထိုင်မႃးမိူဝ်ႈၼႆႉ ပၢင်တိုၵ်းယဵၼ်ၵႂႃႇယဝ်ႉၼႆလႄႈ ၵူၼ်းဝၢၼ်ႈၶဝ်ၶိုၼ်းဢွၼ်ၵၼ် ပွၵ်ႈမိူဝ်းႁိူၼ်း တီႈယူႇၽႂ်မၼ်းယဝ်ႉ ၵူၼ်းဝၢၼ်ႈၵျွင်းယႂႃႇ ၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇၼင်ႇၼႆ။ ယွၼ်ႉပိူဝ်ႈဝႃႈပိုၼ်ႉတီႈၸိူဝ်းၼႆႉ တပ်ႉသိုၵ်း KNU လႄႈ NMSP ၶဝ်တၢင်းသွင်ၸုမ်း ၶဝ်ႈတူင်ႉၼိုင်ဝႆႉယူႇသေဢမ်ႇၵႃးပၢႆသမ်ႉမီးပၼ်ႁႃၼႃႈတီႈၵၼ်သေ ၶဵင်ႈၶႅင်ၵၼ်ဝႆႉယူႇလႄႈ ၵူၼ်းဝၢၼ်ႈၶဝ်မီးလွင်ႈမႆႈၸႂ်ၸွမ်းလွင်ႈၼႆႉတႄႉတႄႉ၊ ယွၼ်ႉပၢင်တိုၵ်းပွၵ်ႈၼႆႉသေ ၵူၼ်းဝၢၼ်ႈၶဝ်ဢမ်ႇႁတ်းဢွၵ်ႇၵႂႃႇႁဵတ်းၵၢၼ်ၼႂ်းႁႆႈၼႂ်းသူၼ်ၼႆယဝ်ႉ။ ၼၢႆႇဢွင်ႇမငေးၽူႈၶဝ်ႈၸုမ်းၵေႃၵမ်ၵၢၼ် ပႃႇတီႇမိူင်းမွၼ်းမႂ်ႇ NMSP တႄႉလၢတ်ႈဝႃႈ တၢင်းသွင်ၽၢႆႇ မီးလွင်ႈဢုပ်ႇဢူဝ်းၵၼ်ယူႇသေတႃႉ ယွၼ်ႉၽၢႆႇ KNU ၶဝ် တိုၵ်ႉမီးလွင်ႈပိုတ်းယိုဝ်းၶိုၼ်းယူႇလႄႈ လွင်ႈၼႆႉ တေၶိုၼ်းဢုပ်ႇဢူဝ်းငူပ်ႉငီႉၵၼ်ၵႂႃႇထႅင်ႈယူႇၼႆယဝ်ႉ။ ႁူမ်ႈတုမ်ၸိူဝ်ႉၸၢတ်ႈယၢင်း(KNU) လႄႈ ပႃႇတီႇမိူင်းမွၼ်းမႂ်ႇ (NMSP) ၶဝ်သွင်ၸုမ်းၼႆႉတပ်ႉသိုၵ်းပႃႇတီႇမိူင်းမွၼ်းမႂ်ႇ လႄႈႁူမ်ႉတုမ်ၸိူဝ်ႉၸၢတ်ႈယၢင်းၶဝ် မီးပၼ်ႁႃၼႃႈတီႈၵၼ်မႃး တႄႇၸဵမ်မိူဝ်ႈပီႊ 1988 သေ ၵႆႉမီးလွင်ႈပိုတ်းယိုဝ်းၵၼ်မႃး တီႈႁိမ်းလႅၼ်လိၼ်ၸၢပ်ႈတိူင်းတၼိၼ်းသႃႇရီႇ၊ လႅၼ်လိၼ်ၸၢပ်ႈ မွၼ်း လႄႈ ယၢင်းၽိူၵ်ႇ ၸိူဝ်းၼႆႉၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-24T23:36:47

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-rcss-%e1%81%b5%e1%80%b5%e1%80%9d%e1%80%ba%e1%82%87%e1%81%b5%e1%80%95-2/

ၶေႃႈပိုၼ်ၽၢဝ်ႇ RCSS ၵဵဝ်ႇၵပ်းလွင်ႈ ၶၢဝ်းတၢင်းၼႂ်းမိူင်း ၸွမ်သိုၵ်းလူင် ယွတ်ႈသိုၵ်း

ၶေႃႈပိုၼ်ၽၢဝ်ႇ RCSS ၵဵဝ်ႇၵပ်းလွင်ႈ ၶၢဝ်းတၢင်းၼႂ်းမိူင်း ၸွမ်သိုၵ်းလူင် ယွတ်ႈသိုၵ်း

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇ RCSS']

2019-10-24T16:25:50

https://taifreedom.com/%e1%82%81%e1%80%bd%e1%80%84%e1%80%ba%e1%82%87%e1%81%b5%e1%80%bd%e1%80%84%e1%80%ba%e1%82%87-%e1%80%95%e1%80%bd%e1%82%86%e1%82%87%e1%80%95%e1%81%bc%e1%80%ba%e1%81%b5%e1%80%b0%e1%81%bc%e1%80%ba%e1%80%b8/

ႁွင်ႇၵွင်ႇ ပွႆႇပၼ်ၵူၼ်းဢၼ်မီးလွင်ႈထၢင်ႇထိူမ် ၼႂ်းၵၢၼ်လိူင်ႈၶႃႈႁႅမ်ၵူၼ်း ဢၼ်ႁဵတ်းႁႂ်ႈတႄႇပဵၼ် လွင်ႈၼႄၵၢင်ၸႂ် တီႈႁွင်ႇၵွင်ႇ

မိူဝ်ႈဝၼ်းထီႉ 23 October 2019 ႁွင်ႇၵွင်ႇပွႆႇပၼ်ၵူၼ်းဢၼ်မီးလွင်ႈထၢင်ႇထိူမ် ၼႂ်းၵၢၼ်လိူင်ႈၶႃႈႁႅမ်ၵူၼ်း ဢၼ်ႁဵတ်းႁႂ်ႈပဵၼ်မႃး တႃႇတေတၢင်ႇ မၢႆမီႈပိူင်လိူင်း လွင်ႈလွႆးဢၢပ်ႈပၼ် ၵူၼ်းမီးတၢင်းၽိတ်း တီႈႁွင်ႇၵွင်ႇ။ ၵဵဝ်ႇၵပ်းလွင်ႈ တၢင်ႇမၢႆမီႈပိူင်လိူင်း လွင်ႈလွႆးဢၢပ်ႈပၼ် ၵူၼ်းမီးတၢင်းၽိတ်းၼႆႉသေ ၵူၼ်းမိူင်းဢမ်ႇႁၢၼ်ႉၸႂ်လႄႈ ၸင်ႇလႆႈတႄႇပဵၼ်မႃး လွင်ႈၼႄၵၢင်ၸႂ် တီႈႁွင်ႇၵွင်ႇ ႁိုင်ၵႂႃႇပဵၼ်ႁူဝ်လိူၼ် ၼႆယဝ်ႉ။ ၵူၼ်းဢၼ်မီးလွင်ႈထၢင်ႇထိူမ် ၼႂ်းၵၢၼ်လိူင်ႈၶႃႈႁႅမ်ၵူၼ်းၼႆႉ ပဵၼ်ၶျၼ်ႇတူင်ႇၵၢႆႇ ဢႃႇယုမွၵ်ႈ 20 ပီႊ ယွၼ်ႉမၼ်းၸၢႆး ၶႃႈႁႅမ်တၢႆၵူၼ်းယိင်းပႃးတွင်ႉ ဢၼ်ပဵၼ်ၵေႃႉႁၵ်ႉမၼ်း တီႈထၢႆႇဝၢၼ်ႇသေ ပၢႆႈၵႂႃႇႁွင်ႇၵွင်ႇ ၼႆယဝ်ႉ။ ၶျၼ်ႇတူင်ႇၵၢႆႇ ၼႆႉ ဝၢႆးမၼ်းဢဝ်ၵူၼ်းယိင်းပႃးတွင်ႉတၢႆယဝ်ႉ ဢဝ်ဝႂ်ၶရိတ်ႉတိတ်ႉ ၵူၼ်းယိင်းပႃးတွင်ႉၵေႃႉၼၼ်ႉသေ ထုၵ်ႈဢဝ်ငိုၼ်းၵႂႃႇ ဝႃႈၼႆ ၊ လႆႈထုၵ်ႇၺႃးတၢင်းၽိတ်း တူၵ်းၶွၵ်ႈ 19 လိူၼ်ယဝ်ႉ ၸင်ႇလွတ်ႈဢွၵ်ႇမႃး မိူဝ်ႈဝၼ်းထီႉ 23 October 2019 ၼႆယဝ်ႉ။ ဝၢႆးသေလွတ်ႈဢွၵ်ႇၶွၵ်ႈမႃးယဝ်ႉ မၼ်းၵႂႃႇယွမ်းတၢင်းၽိတ်း တီႈမုင်ႉႁေႃႁိူၼ်း ၵူၼ်းယိင်းၵေႃႉ ဢၼ်လႆႈတၢႆၵႂႃႇၼၼ်ႉသေ တေၶိုၼ်းပွၵ်ႈမိူဝ်းတီႈ ထၢႆႇဝၢၼ်ႇ တေယွမ်းႁပ်ႉဢဝ်တၢင်းၽိတ်း ဝႃႈၼႆ။ ၽၢႆႇႁွင်ႇၵွင်ႇတႄႉလၢတ်ႈဝႃႈ ၶျၼ်ႇတူင်ႇၵၢႆႇၼႆႉ မၼ်းမိူဝ်းယွမ်းႁပ်ႉဢဝ် တၢင်းၽိတ်း တီႈထၢႆႇဝၢၼ်ႇလႆႈယူႇ ဝႃႈၼႆ ၊ ၽၢႆႇတင်းထၢႆႇဝၢၼ်ႇသမ်ႉလၢတ်ႈဝႃႈ တႃႇလွင်ႈႁူမ်ႇလူမ်ႈလႄႈ ၽူႈမီးပုၼ်ႈၽွၼ်းၶဝ် တေၵႂႃႇႁွင်ႉဢဝ်တူဝ်းမၼ်း ၊ ၵူၺ်းၵႃႈ လၢတ်ႈၼင်ႇၼၼ်သေတႃႉ ၽၢႆႇႁွင်ႇၵွင်ႇ ဢမ်ႇယွမ်းႁပ်ႉ။ ၽၢႆႇတင်းလူင်ပွင်ၸိုင်ႈၶဝ်တႄႉလၢတ်ႈဝႃႈ လွင်ႈတႃႇတေလွႆးဢၢပ်ႈၵူၼ်းမီးတၢင်းၽိတ်းၼၼ်ႉ ၼႂ်းၵႄႈ ႁွင်ႇၵွင်ႇ လႄႈ ထၢႆႇဝၢၼ်ႇ ဢမ်ႇမီးဝႆႉၶေႃႈတူၵ်းလူင်းလႆႈၸႂ်ၵၼ် လႄႈ ၸင်ႇပဵၼ်မႃး လွင်ႈတေမူၼ်ႉမႄးမၢႆမီႈတႃႇလွႆးဢၢပ်ႈ ၵူၼ်းမီးတၢင်းၽိတ်း ဝႃႈၼႆ။ မၢႆမီႈပိူင်လိူင်း လွင်ႈတေလွႆးဢၢပ်ႈ ၵူၼ်းမီးတၢင်းၽိတ်း ဢၼ်ႁဵတ်းႁႂ်ႈတႄႇပဵၼ်မႃး လွင်ႈၼႄၵၢင်ၸႂ် တီႈႁွင်ႇၵွင်ႇၼႆႉ ၽၢႆႇႁွင်ႇၵွင်ႇ တေလႆႈလွႆးဢၢပ်ႈပၼ် ၵူၼ်းမီးတၢင်းၽိတ်း ဢၼ်ထၢင်ႇထိူမ်သေ ဢွင်ႈတီႈ ဢၼ်တေလွႆးဢၢပ်ႈပၼ်လႆႈၼၼ်ႉတႄႉ ပဵၼ်တီႈ ၶႄႇ ၊ ထၢႆႇဝမ် ဢိၵ်ႇတင်း မၵႃႇဢူဝ်ႇ ဝႃႈၼႆ။ မၢႆမီႈၼႆႉ သင်ဝႃႈပဵၼ်ၵႂႃႇတၢင်းၵၢၼ် ပေႃးၼႆၸိုင် ၵူၼ်းမီးတၢင်းၽိတ်း ဢၼ်တေလွႆးဢၢပ်ႈပၼ် ၽၢႆႇတင်းမိူင်းၶႄႇ ၼၼ်ႉ တေဢမ်ႇမီးလွင်ႈ တႅပ်းတတ်းတြႃးၽဵင်ႇပဵင်း လႄႈ ၸင်ႇလႆႈႁုပ်ႈသိမ်းပဵၼ်တၢင်းၵၢၼ်ၵႂႃႇ မိူဝ်ႈဝၼ်း ထီႉ 23 October 2019 ၼႆယဝ်ႉ။ ၶေႃႈမုၼ်း-BBCတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-24T14:55:30

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-2/

ၸွမ်သိုၵ်းလူင် ယွတ်ႈသိုၵ်း ၵႂႃႇပၢင်လူင်းလၢႆးမိုဝ်း NCA ၶွပ်ႈတဵမ် 4 ပီႊ တီႈၼေႇပျီႇတေႃႇ လႄႈ ၽၢၵ်ႇၶေႃႈၵႂၢမ်းထိုင်ပႃး ၵူၼ်းမိူင်းႁူမ်ႈတုမ်တင်းသဵင်ႈ

မိူဝ်ႈၼႆႉဝၼ်းထီႉ 24 October 2019 ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင် ယွတ်ႈသိုၵ်း ဢွၼ်ႁူဝ်လုၵ်ႈၸုမ်း ဢွၵ်ႇၶၢဝ်းတၢင်းၵႂႃႇ တီႈၼေႇပျီႇတေႃႇ တႃႇၶဝ်ႈႁူမ်ႈ ပၢင်လူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ် NCA ၶွပ်ႈတဵမ် 4 ပီႊ လႄႈ ပၢင်ၵုမ် JICM သေ မီးၶေႃႈၵႂၢမ်းၽၢၵ်ႇထိုင်ပႃး ပေႃႈမႄႈၵူၼ်းမိူင်း မိူင်းႁူမ်ႈတုမ် တင်းသဵင်ႈ ယူႇၼႆယဝ်ႉ။ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ၽၢၵ်ႇၶေႃႈၵႂၢမ်းထိုင်ဝႃႈ “မႂ်ႇသုင်ၶႃႈ ပေႃႈမႄႈၵူၼ်းမိူင်းတႆး လႄႈ မိူင်းႁူမ်ႈတုမ်မၢၼ်ႈတင်းသဵင်ႈ မိူဝ်ႈၼႆႉၶႃႈႁဝ်း လႆႈဢွၼ်ႁူဝ်လုၵ်ႈၸုမ်းသေ ၵႂႃႇၶဝ်ႈႁူမ်ႈ ပၢင်လူင်းလၢႆးမိုဝ်း NCA ၶွပ်ႈတဵမ် 4 ပီႊ ဢၼ်တေၸတ်းႁဵတ်း တီႈၼေႇပျီႇတေႃႇ ၼႂ်းဝၼ်းထီႉ 28 ႁၢင်လိူၼ်ၼႆႉ လႄႈ တေတူၺ်းပႃးငဝ်းလၢႆး ၵၢၼ်ငမ်းယဵၼ်မိူဝ်းၼႃႈ တႃႇၵၢမ်ႇၵျၢမ်ႇမႃႇ ၸိုင်ႈတႆး တေႁဵတ်းႁိုဝ် ႁႂ်ႈပေႃးထုၵ်ႇ လိူဝ်ၵဝ်ႇၸိူဝ်းၼႆႉယူႇ ၊ ၵၢၼ်မိူင်း ဝၼ်းမိူဝ်ႈလဵဝ်ၼႆႉ ပဵၼ်ၶၢဝ်းယၢမ်း ဢၼ်လမ်ႇလွင်ႈ လႄႈ ပေႃႈမႄႈၵူၼ်းမိူင်းႁဝ်း ယႃႇပေယူႇ မဝ်မၢင်လူမ်လၢမ် ယႃႇၸုၼ်းငၢႆႈလႃးလႃး ၊ ႁႂ်ႈမေႃထွမ်ႇၶၢဝ်ႇ ၵူႈၽၢႆႇၽၢႆႇ ယႃႇလႃႈလီယုမ်ႇပႃးၵူၼ်း ဢၼ်ပႃးၸႂ် ၽၢႆႇၽူႈၶဵၼ် လႄႈ ယွၵ်ႇၵဝ်း ႁႃငိုၼ်း သႂ်ႇထွင်း တွၼ်ႈတႃႇသုၼ်ႇတူဝ် ၼၼ်ႉသေၵမ်း ၊ ၵူၼ်းမိူင်းတႆးႁဝ်းၼႆႉ မီးတၢင်းႁူႉယူႇသေတႃႉ ၵမ်ႉၼမ် ဢမ်ႇမီးပၢႆးဝူၼ်ႉ မုင်ႈႁၼ်ၵႆ လႄႈ ထုၵ်ႇၽူႈၶဵၼ် လွၵ်ႇၸႂ်ႉမႃး ၵူႈပၢၼ် ၵေႃႈပိူင်ၼိုင်ႈ ႁၼ်ပုၼ်ႈသုၼ်ႇတူဝ်သေ ဢဝ်သုၼ်ႇလႆႈယဝ်ႉ ယူႇၽၢႆႇၽူႈၶဵၼ် ၸွႆႈၽူႈၶဵၼ် လူၺ်ႈၼမ်ႉၸႂ် ၸေႇတၼႃႇ ၼၼ်ႉၵေႃႈ မီးမႃးၵူႈပၢၼ်ပၢၼ် ၊ ပျီႇၸူႉၸိတ်ႉ ႁဵတ်းၵၢၼ်လၢႆးလုၵ်ႉၽိုၼ်ႉ ယဝ်ႉၵၢၼ်းႁႃယူႇတႂ်ႈ ၽူႈၶဵၼ်ၸိူဝ်းၼၼ်ႉ ပဵၼ်တူဝ်ယၢင်ႇ ဢၼ်ၽူႈၶဵၼ်လွၵ်ႈၸႂ်ႉတိုဝ်းယဝ်ႉ ၊ ပျီႇတူႉၸိတ်ႉ တႄႉ ယုမ်ႇယမ်တူဝ်ၶဝ်ဝႃႈ ပဵၼ်ၵူၼ်းႁၵ်ႉၶိူဝ်း ယူႇသေတႃႉ ၵူၺ်းထုၵ်ႇယူႇတႂ်ႈ ဢႃႇၼႃႇ ၽူႈၶဵၼ် ၊ ၵွပ်ႈၼႆ ပေႃႈမႄႈၵူၼ်းမိူင်းႁဝ်း ႁႂ်ႈမေႃဢဝ်တွၼ်ႈသွၼ် ၽၢႆႇလင်ၸိူဝ်းၼၼ်ႉသေ ႁဵတ်းသၢင်ႈၶိုင်ပွင်ၵႂႃႇ ၽၢႆႇၼႃႈၼႆႉ သေၵမ်းၼႆ ၸင်ႇမီးၶေႃႈၵႂၢမ်း ၽၢၵ်ႇထိုင် ပေႃႈမႄႈၵူၼ်းမိူင်းႁဝ်း ၼင်ႇၼႆ” ယူႇယဝ်ႉ။ သင်ဝႃႈ ႁူဝ်ပဝ်ႈလူင် RCSS ၸွမ်သိုၵ်းလူင် ယွတ်ႈသိုၵ်း ၶဝ်ႈႁူမ်ႈပၢင်လူင်းလၢႆးမိုဝ်း NCA ၶွပ်ႈတဵမ် 4 ပီႊယဝ်ႉတူဝ်ႈ လႄႈ ဢွၼ်ႁူဝ် လုၵ်ႈၸုမ်း ႁွတ်ႈၽႅဝ်ၶိုၼ်းဢွင်ႈတီႈ ငဝ်ႈၸိုင်ႈ လွႆတႆးလႅင်း ယဝ်ႉလီငၢမ်းၼၼ်ႉ ယူႇတီႈ ႁူဝ်ပဝ်ႈလူင် ၸဝ်ႈယွတ်ႈသိုၵ်း တေမႃးတေႃႉတႆႇၶႂ်ႈၼႄ လွင်ႈတၢင်း ဢၼ်လႆႈၵႂႃႇဢုပ်ႇဢူဝ်းၵၼ်မႃး ၸိူဝ်းၼၼ်ႉ တီႈၼႂ်းလၢႆးၵၢၼ် “မႄး ႁၵ်ႉ ၽွမ်ႉ ၸွႆႈ” တႆးလွတ်ႈလႅဝ်း ယူႇၼႆယဝ်ႉ။ ပၢင်လူင်းလၢႆးမိုဝ်း လိၵ်ႈႁူမ်ႈမၢႆ NCA ၶွပ်ႈတဵမ် 4 ပီႊၼႆႉ တေပဵၼ်ၼႂ်းဝၼ်းထီႉ 15 October 2019 သေ ယွၼ်ႉငဝ်းလၢႆး ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA ဢမ်ႇမိူၼ်ၵၼ် လႄႈ လႆႈလႅၵ်ႈလၢႆႈ ၶၢႆႉႁဵတ်း ၼႂ်းဝၼ်းထီႉ 28 လိူၼ်ၼႆႉ။ မိူဝ်ႈဝၼ်းထီႉ 15 October 2015 ၼၼ်ႉ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၊ မုၵ်ႉၸုမ်းပူတ်းပွႆႇ ၸိူဝ်ႉၸၢတ်ႈပဢူဝ်း (PNLO) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) လႄႈ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်း မိူင်းမၢၼ်ႈပတ်းပိုၼ်ႉ (ABSDF) ႁူမ်ႈတင်းမူတ်း 8 ၸုမ်းၼႆႉ လူင်းလၢႆးမိုဝ်း NCA (ပၢၼ်ၸွမ်ၸိုင်ႈ ဢူးတဵင်းၸဵင်ႇ) ၊ မိူဝ်ႈဝၼ်းထီႉ 13 Febuary 2018 ပႃႇတီႇမိူင်းမွၼ်းမႂ်ႇ (NMSP) ၊ ႁူမ်ႈတုမ် တီႇမူဝ်ႇၶရႅတ်ႉတိၵ်ႉ လႃးႁူႇ (LDU) 2 ၸုမ်းၼႆႉသမ်ႉ လူင်းလၢႆးမိုဝ်း NCA ပၢၼ်လူင်ပွင်ၸိုင်ႈ ယၢမ်းလဵဝ် ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-24T13:21:28

https://taifreedom.com/%e1%81%b8%e1%80%af%e1%80%99%e1%80%ba%e1%80%b8-knu-%e1%80%9c%e1%82%84%e1%82%88-nmsp-%e1%80%90%e1%80%b0%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%82%86/

ၸုမ်း KNU လႄႈ NMSP တူၵ်းလူင်းလႆႈၸႂ်ၵၼ်ဝႃႈ ပေႃးမီးပၼ်ႁႃပျသၼႃႇၵၼ်မႃးၸိုင် တေဢမ်ႇလႆႈၸႂ်ႉ ဢဵၼ်ႁႅင်းသိုၵ်းသေ တိုၵ်းတေႃးၵၼ်ယဝ်ႉ

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) ၸုမ်းႁူမ်ႈတုမ်ၸိူဝ်ႉ ၸၢတ်ႈယၢင်း (KNU) လႄႈ ပႃႇတီႇမိူင်းမွၼ်းမႂ်ႇ (NMSP) ၶဝ်သွင်ၸုမ်း ႁူမ်ႈၵၼ်လႆႈၸႂ် ဢွၵ်ႇၶေႃႈ ပိုၼ်ၽၢဝ်ႇၵႂႃႇ မိူဝ်ႈဝၼ်းထီႉ 22 October 2019 ၵႂႃႇဝႃႈ ပေႃးမီးပၼ်ႁႃ ပျသၼႃႇၵၼ်မႃးၼႆၸိုင် တေဢမ်ႇၸႂ်ႉဢဵၼ်ႁႅင်းသိုၵ်းသေ ၵႄႈလိတ်ႈပၼ်ႁႃၵႂႃႇ တေဢဝ်လၢႆးၵတ်းယဵၼ်သေ ဢုပ်ႇဢူဝ်းၵႄႈၶၢႆ ၵၼ်ၵႂႃႇၼႆယဝ်ႉ။ ယွၼ်ႉပိူဝ်ႈဝႃႈမိူဝ်ႈပူၼ်ႉမႃးၼႂ်းဝၼ်းထီႉ 17 October 2019 ၼႆႉ လုၵ်ႈၸုမ်း KNU လႄႈ NMSP မီးလွင်ႈဢမ်ႇပွင်ႇၸႂ်ၼိူဝ်ၵၼ်သေ တိုၵ်းယိုဝ်းၵၼ်လႄႈ ၽူႈမီးၸၼ်ႉၼႂ်းၸုမ်း NMSP လႆႈတူၵ်းသုမ်းၵႂႃႇ ၵေႃႉၼိုင်ႈ ၊ ၵဵဝ်ႇလူၺ်ႈလွင်ႈၼႆႉသေ ၽူႈၵွၼ်းတပ်ႉၸုမ်း မၢႆ(6) ၽၢႆႇ KNU လႄႈ ၽူႈယႂ်ႇၵူၼ်းလူင် NMSP ၶဝ် လူင်းပိုၼ်ႉတီႈႁူပ်ႉထူပ်းဢုပ်ႇဢူဝ်းၵၼ် ဢွင်ႈတီႈဢၼ်ပဵၼ်ပၢင်တိုၵ်း ၼႂ်းထုင်ႉၽယႃးတူင်းသူႇ တီႈမိူင်းယၢင်းၽိူၵ်ႇ။ ဝၢႆးသေႁူပ်ႉထူပ်းၵၼ်ယဝ်ႉ သွင်ၽၢႆႇလႆႈၸႂ်ၵၼ်ဝႃႈ ၼင်ႇႁိုဝ်ပေႃးတေဢမ်ႇမီး လွင်ႈပိုတ်းယိုဝ်းၵၼ် ထႅင်ႈၼၼ်ႉ တေလႆႈပူင်ၶေႃႈၸိသင်ႇ လုၵ်ႈတပ်ႉတၢင်း သွင်ၽၢႆႇ ယႃႇႁႂ်ႈ ပိုတ်းယိုဝ်းၵၼ်ထႅင်ႈ ၊ သင်ၸိူဝ်ႉဝႃႈမီးပၼ်ႁႃ ပျသၼႃႇသင်မႃးၵေႃႈ ယႃႇပေၸႂ်ႉ ဢဵၼ်ႁႅင်းသိုၵ်းသေၵႄႈလိတ်ႈ ႁႂ်ႈလႆႈဢုပ်ႇဢူဝ်းငူပ်ႉငီႉၵၼ်သေ ၵႄႈလိတ်ႈၵႂႃႇ ၊ တပ်ႉသိုၵ်း သွင်ၸုမ်းဝႆႉၸႂ်ယုမ်ႇယမ်ၼိူဝ်ၵၼ်သေ ယူႇႁူမ်ႉၸွမ်းၵၼ်ၵႂႃႇ လႄႈ ၸၢဝ်းၶိူဝ်း ဢၼ်ယူႇ ၼႂ်းမိူင်း ယၢင်းလႄႈမိူင်းမွၼ်းၵေႃႈ မီးလွင်ႈႁၵ်ႉႁွမ်ၵၼ်သေ ယူႇႁူမ်ႈၸွမ်းၵၼ်ၵႂႃႇၼႆယဝ်ႉ။ ယွၼ်ႉမီးပၼ်ႁႃၼႃႈတီႈၵၼ်သေ မိူဝ်ႈပူၼ်ႉမႃးဝၼ်းထီႉ 17 October 2019 ၼႆႉ လုၵ်ႈတပ်ႉ NMSP ၵႂႃႇပူတ်းၸွမ်ပိဝ် ၸုမ်း KNU ၼႆလႄႈ လုၵ်ႈၸုမ်း KNU ၵႂႃႇပိုတ်းယိုဝ်းလုၵ်ႈတပ်ႉ NMSP သွင်ဢွင်ႈတီႈ တီႈဝဵင်းယေး ၸႄႈမိူင်းမွၼ်းလႄႈ ၼႂ်းထုင်ႉၽယႃးတူင်းသူႇ ၸႄႈမိူင်းယၢင်းၽိူၵ်ႇ ၊ ယွၼ်ႉပိူဝ်ႈပၢင်တိုၵ်း ၼႆႉသေ ၽူႈမီးၸၼ်ႉၼႂ်းတပ်ႉၸုမ်း NMSP လႆႈလူႉသုမ်းၵႂႃႇ ၼိုင်ႈၵေႃႉၼႆယဝ်ႉ။ ဝၢႆးသေပဵၼ်ပၢင်တိုၵ်းၼႆႉၵေႃႈ သွင်ၽၢႆႇႁၢင်ႈႁႅၼ်း တႃႇတေႁူပ်ႉထူပ်းဢုပ်ႇဢူဝ်းလွင်ႈ တမ်းဝၢင်းတပ်ႉ ၼႂ်းပိုၼ်ႉတီႈ ၸိူဝ်းၼၼ်ႉယူႇ ၊ မိူဝ်ႈၽွင်းတိုၵ်ႉႁၢင်ႈႁႅၼ်းၵၼ်ၼႆႉၵူၺ်း မိူဝ်ႈဝၼ်းထီႉ 21 October 2019 ၼႆႉသမ်ႉ လုၵ်ႈၸုမ်း NMSP ၶဝ်ႈပိုတ်းယိုဝ်း တပ်ႉၸုမ်း KNU ဢၼ်မီးၼႂ်းထုင်ႉ ၽယႃးတူင်းသူႇ မိူင်းယၢင်းၽိူၵ်ႇထႅင်ႈ ဝႃႈၼႆ။ ယွၼ်ႉပိူဝ်ႈဝႃႈ ၽၢႆႇၼိုင်ႈလႄႈ ၽၢႆႇၼိုင်ႈမီးလွင်ႈပိုတ်းယိုဝ်းၵၼ်ၶိုၼ်းလႄႈ ၸုမ်း NMSP တၢင်းၸုမ်း KNU ၸွင်ႇလႆႈလူင်းပိုၼ်ႉတီႈႁူပ်ႉထူပ်းဢုပ်ႇဢူဝ်းၵၼ်တီႈ ဢွင်ႈတီႈပဵၼ်ပၢင်တိုၵ်း ၼႂ်းထုင်ႉၽယႃးတူင်းသူႇသေယဝ်ႉ ၸင်ႇလႆႈတႅပ်းတတ်းလႆႈၸႂ်ၵၼ်ဝႃႈ သင်ၸိူဝ်ႉဝႃႈ မီးပၼ်ႁႃ ပျသၼႃႇသင် ပေႃႇပဵၼ်မႃးၼႂ်းၵႄႈၵၢင်သွင် တပ်ႉသိုၵ်းၼႆၸိုင် တေဢမ်ႇလႆႈၸႂ်ႉ ဢဵၼ်ႁႅင်းသိုၵ်းသေ ၵႄႈလိတ်ႈ ၊ ႁႂ်ႈၸႂ်ႉလၢႆးဢုပ်ႇဢူဝ်းသေ ၵႄႈလိတ်ႈၵၼ်ၵႂႃႇၼႆယဝ်ႉ။ ယွၼ်ႉပိူဝ်ႈသွင်ၽၢႆႇပဵၼ်ပၢင်တိုၵ်းၵၼ်သေ ၵူၼ်းမိူင်းၸိူဝ်းယူႇၼႂ်းပိုၼ်ႉတီႈလႅၼ်လိၼ်ၸၢပ်ႈ မိူင်းမွၼ်းလႄႈ မိူင်းယၢင်းၽိူၵ်ႇၼႆႉ မီးလွင်ႈမႆႈၸႂ်ႁႅင်းတႄႉတႄႉဝႃႈဝႃႈ ယွၼ်ႉမီးပၼ်ႁႃ ၼႃႈတီႈၵၼ်သေ ၵူဝ်လႆႈပိုတ်းယိုဝ်းၵၼ် ထႅင်ႈ ၼႆယဝ်ႉ။ တပ်ႉသိုၵ်းပႃႇတီႇမိူင်းမွၼ်းမႂ်ႇ လႄႈ ႁူမ်ႉတုမ်ၸိူဝ်ႉၸၢတ်ႈယၢင်းၶဝ် မီးပၼ်ႁႃၼႃႈတီႈၵၼ်မႃး တႄႇၸဵမ်မိူဝ်ႈပီႊ 1988 သေ ၵႆႉမီးလွင်ႈပိုတ်းယိုဝ်းၵၼ်မႃးတီႈႁိမ်းလႅၼ်လိၼ်ၸၢပ်ႈ တိူင်းတၼိၼ်းသႃႇရီႇ ၊ လႅၼ်လိၼ်ၸၢပ်ႈ မွၼ်းလႄႈယၢင်းၽိူၵ်ႇၸိူဝ်းၼႆႉၼႆယဝ်ႉ။ ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း (KNU) သမ်ႉလူင်းလၢႆးမိုဝ်းလိၵ်ႈႁူမ်ႈမၢႆၶေႃႈတူၵ်းလူင်းလႆႈၸႂ် ၵၢၼ်ၵိုတ်း ယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) မိူဝ်ႈဝၼ်းထီႉ 15 October 2015 မိူဝ်ႈပၢၼ် လူင်ပွင်ၸိုင်ႈ ၸဵင်းသဵင်ႇလႄႈ ပႃႇတီႇမိူင်းမွၼ်းမႂ်ႇ (NMSP) သမ်ႉလူင်းလၢႆးမိုဝ်း လိၵ်ႈႁူမ်ႈမၢႆ (NCA) မိူဝ်ႈဝၼ်းထီႉ 13 February 2018 ၼႂ်းပၢၼ်လူင်ပွင်ၸိုင်ႈ (NLD) မိူဝ်ႈလဵဝ်ၼႆႉၼႆယဝ်ႉ။ ၶေႃႈမုၼ်း – RFA , 7 Daysတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-24T13:15:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%b6%e1%82%85%e1%80%84%e1%80%ba%e1%82%87-aa-%e1%80%a2%e1%80%9d%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%80%9e/

သိုၵ်းရၶႅင်ႇ AA ဢဝ်မၢၵ်ႇသွတ်ႉ ပိုတ်းယိုဝ်း တပ်ႉၶိူင်ႈလူင်သိုၵ်းမၢၼ်ႈ

သိုၵ်းရၶႅင်ႇ AA ဢဝ်မၢၵ်ႇသွတ်ႉ 107 MM ပိုတ်းယိုဝ်း တပ်ႉၶိူင်ႈလူင်သိုၵ်းမၢၼ်ႈ တပ်ႉ 377 လႄႈ တပ်ႉၶမယ 539 ဢၼ်ပၵ်းသဝ်းဝႆႉ ၼႂ်းပိုၼ်ႉတီႈၵၢၼ်ႇသၢဝ်ႉ ၸႄႈဝဵင်းၵျွၵ်ႉတေႃႇ မိူင်းရၶႅင်ႇသေ သွင်ၽၢႆႇလႆႈပဵၼ် ပၢင်တိုၵ်းၵၼ် လႄႈ ၸၢၵ်ႇမၢၵ်ႇတိူဝ်ႉၸပ်းပႃး ၵူၼ်းမိူင်း ၼႂ်းပိုၼ်ႉတီႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝႃးဝၼ်းထီႉ 23 October 2019 ယၢမ်းၵၢင်ၼႂ်မွၵ်ႈ 04:00 မူင်း AA လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ဢမ်ႇလိုဝ်ႈဢမ်ႇသဝ်း တေႃႇထိုင်ယၢမ်းၵၢင်ဝၼ်းသေ မိူဝ်ႈၽွင်း သွင်ၽၢႆႇ ဢဝ်မၢၵ်ႇလူင် ပိုတ်းယိုဝ်းၵၼ်ယူႇၼၼ်ႉ မၢၵ်ႇလူင်ၵႂႃႇတူၵ်းတီႈႁိူၼ်း ဢူးၵျေႃႇၸိင်ႇ တီႈဝၢၼ်ႈဢပွၵ်ႉဝ လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ဢူးၵျေႃႇၸိင်ႇ တင်းလၢၼ်မၼ်းၵေႃႉၼိုင်ႈ ၼႆယဝ်ႉ။ ၶၢႆႇသူႉၶ ၽူႈၶၢၼ်ပၢၵ်ႇ AA လၢတ်ႈဝႃႈ “လႆႈဢဝ်မၢၵ်ႇလူင် 107 MM ပိုတ်းယိုဝ်းၼႂ်းဝၢင်း တပ်ႉၶိူင်ႈလူင် သိုၵ်းမၢၼ်ႈ လႄႈ ႁႂ်ႈလႆႈပဵၼ် ၵၢၼ် ၾႃင်ႉသတိ ၊ ၵွပ်ႈသင်လႄႈ လႆႈပိုတ်းယိုဝ်းသေ ပၼ် ၾၢင်ႉသတိ ၼႆၼၼ်ႉ ယွၼ်ႉပိူဝ်ႈ တပ်ႉၶိူင်ႈလူင်သိုၵ်းမၢၼ်ႈ ၸိူဝ်းၼႆႉ လႃႈလီႈယိုဝ်းၵွင်ႈလူင်/ဢွၼ်ႇ ၵႂႃႇ ၵူႈႁူးၵူႈတၢင်း ဢဝ်ၵူၼ်းမိူင်း ႁဵတ်းပဵၼ်ပဝ်ႉမၢႆသေယိုဝ်း ၊ မိူဝ်ႈဝၼ်းထီႉ 22 October ၸုမ်းႁဝ်း လႄႈ သိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈဝၢၼ်ႈတၢႆးတႃး ၸႄႈဝဵင်းမိၼ်းပျႃး ၼၼ်ႉ ၽၢႆႇသိုၵ်းမၢၼ်ႈ ၸႂ်ႉၶိူင်ႈမိၼ် 2 လမ်း ပိုတ်းယိုဝ်းၸွႆႈ ၼႂ်းဢွင်ႈတီႈ ပဵၼ်ပၢင်တိုၵ်း ၊ ပၢင်တိုၵ်းၼႂ်းပၢတ်ႇၼႆႉ ၽၢႆႇႁဝ်းသိမ်းလႆႈ မၢၵ်ႇမိုဝ်းၸိုၼ်းယၢမ်း လႄႈ ၶူဝ်းၶွင်ၸႂ်ႉတိုဝ်းသိုၵ်း သိုၵ်းမၢၼ်ႈတင်းၼမ်” ဝႃႈၼင်ႇၼႆ။ ၸဝ်ႈသိုၵ်းလူင် ဝိၼ်းသေႃႇဢူး ၽူႈၵွၼ်းတိူင်းသိုၵ်းပွတ်းတူၵ်း လၢတ်ႈဝႃႈ “မၢၵ်ႇလူင် ဢၼ်သိုၵ်း AA ပိုတ်းယိုဝ်းၼၼ်ႉ ဢမ်ႇၸႂ်ႈ 107 MM မၼ်းပဵၼ်မၢၵ်ႇ 60 MM ၵူၺ်း ၊ ၵွပ်ႈၽၢႆႇၶဝ်ပိုတ်းယိုဝ်းဢွၼ်တၢင်း လႄႈ ၽၢႆႇႁဝ်းၵေႃႈ လႆႈပိုတ်းယိုဝ်းတုမ်ႉတွပ်ႇၶိုၼ်း ၊ မီးၶေႃႈၵႂၢမ်းၶေႃႈၼိုင်ႈ ဢၼ် AA ၵႆႉလၢတ်ႈဝႃႈ တပ်ႉသိုၵ်းမၢၼ်ႈ ၵႂႃႇၶိုၼ်ႈပိုတ်းယိုဝ်း ၶဝ်သေ ၽၢႆႇၶဝ်လႆႈပဵၼ်ၽၢႆႇၶၢမ်ႇတိုၵ်း ၵႅတ်ႇၶႄတူဝ်ၵဝ်ႇၵူၺ်း ၊ မိူဝ်ႈလဵဝ်သမ်ႉ AA ၶိုၼ်ႈယိုဝ်း တပ်ႉၶိူင်ႈလူင် သိုၵ်းမၢၼ်ႈၼႆႉ မၼ်းဢမ်ႇငမ်ႇၵၼ်တင်း ၶေႃႈၵႂၢမ်း ဢၼ်ၶဝ်ၵႆႉလၢတ်ႈၼၼ်ႉ ၊ လွင်ႈၵူၼ်းမိူင်း ၼႂ်းပိုၼ်ႉတီႈ တိူဝ်ႉဝၢတ်ႇၸဵပ်း ယွၼ်ႉပၢင်တိုၵ်းပွၵ်ႈၼႆႉၼၼ်ႉ ၶႃႈႁဝ်းဢမ်ႇပႆႇလႆႈႁူႉၸွမ်းသင်” ဝႃႈၼႆ။ ၼႂ်းဝၼ်းထီႉ 19-20 October 2019 သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈႁိမ်း ဝၢၼ်ႈဝေႇတႃႇလီ ၸႄႈဝဵင်းမျွၵ်ႉဢူး သေ မီးလွင်ႈတူၵ်းသုမ်းတင်းသွင်ၽၢႆႇၼႆ လႆႈႁူႉၸွမ်းၶေႃႈမုၼ်း ၶၢဝ်ႇပိုၼ်ႉတီႈ Irrawaddy , RFA ဢွၵ်ႇဝႆႉၼင်ႇၼႆ။ သိုၵ်းမၢၼ်ႈတပ်ႉ 377 တပ်ႉၶိူင်ႈလူင် လႄႈ တပ်ႉၶမယ 539 (ၶမယ 539 ၵူၼ်းမိူင်းၼႂ်းပိုၼ်ႉတီႈႁွင်ႉ တပ်ႉၶိူင်ႈလူင်) ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း (ၸၵၶ) မၢႆ – 9 ငဝ်ႈငုၼ်းတိူင်းသိုၵ်းပွတ်းတူၵ်း (ၼပၶ) ဝဵင်းဢၢၼ်း ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-23T21:20:23

https://taifreedom.com/%e1%81%bd%e1%82%82%e1%80%ba%e1%82%81%e1%80%90%e1%80%ba%e1%80%b8%e1%80%90%e1%81%a2%e1%81%bc%e1%80%ba%e1%82%88%e1%80%9d%e1%82%83%e1%82%88/

ၽႂ်ႁတ်းတၢၼ်ႈဝႃႈ

ၽႂ်ႁတ်းတၢၼ်ႈဝႃႈ

['မႃႊထီႊမီႊတီႊယိူဝ်ႊ', 'ဝွၵ်း']

2019-10-23T19:34:19

https://taifreedom.com/%e1%80%90%e1%80%ae%e1%82%88%e1%81%b8%e1%82%84%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%82%84%e1%82%87%e1%80%9c%e1%80%ae%e1%82%87%e1%81%bd%e1%80%b0%e1%80%9d%e1%80%ba/

တီႈၸႄႈမိူင်းၵႄႇလီႇၽူဝ်းၼီးယႃး(California) ၸိုင်ႈမိူင်းဢမေႇရီႇၵၢၼ်ႇ ၾႆးမႆႈပႃႇထိူၼ်ႇႁၢဝ်ႈႁႅင်း

မိူဝ်ႈဝၼ်းထီႉ 21 October 2019 ၾႆးမႆႈပႃႇထိူၼ်ႇ တီႈပသီႉၽဵၵ်ႉ ပႄႇလီႇသေႉ(Pacific Palisades) ၼႂ်းၸႄႈမိူင်း ၵႄႇလီႇၽူဝ်းၼီးယႃး (California) ပွတ်းၸၢၼ်းႁၢဝ်ႈႁႅင်းသေ တေၸၢင်ႈမႆႈပႃး လင်ႁိူၼ်းၵူၼ်းလႄႈ ၽူႈမီးပုၼ်ႈၽွၼ်းၶဝ် ပိုၼ်ၽၢဝ်ႇႁႂ်ႈၵူၼ်း ဢၼ်ယူႇသဝ်း ၼႂ်းပိုၼ်ႉတီႈၼၼ်ႈ ဢွၵ်ႇၶၢႆႉပၢႆႈတီႈလွတ်ႈၽေး ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၽူႈမီးပုၼ်ႈၽွၼ်းၽၢႆႇၶႄၾႆးၶဝ် ဢဝ်ႁိူဝ်းမိၼ်တၢင်ႇၼမ်ႉ သေ လုၵ်ႉတၢင်းၵၢင်ႁၢဝ် ႁူတ်းလူင်းၶႄၾႆး ၊ ၽၢႆႇတၢင်းၼင်လိၼ်ၵေႃႈ ဢဝ်လွတ်ႇၼမ်ႉသေ ႁူတ်းၶႄၾႆး ၼႆယဝ်ႉ။ ပိုၼ်ႉတီႈ ပသီႉၽဵၵ်ႉ ပႄႇလီႇသေႉ(Pacific Palisades) ၼႆႉ မီးၼႂ်းၵႄႈ ဝဵင်းမႃႇလီႇပူႇ(Malibu) လႄႈ ဝဵင်းသၼ်ႇတႃႇမူဝ်ႇၼီႇၵႃႇ(Santa Monica) သေ ယၢၼ်ၵႆၵၼ် တင်း ဝဵင်းလေႃႉသ်ဢၼ်ႇၵျႃႉလိသ်ႉ(Los Angeles) 18 လၵ်း ဝႃႈၼႆ ၊ မိူဝ်ႈပူၼ်ႉမႃး သွင်ဝူင်ႈၼၼ်ႉၵေႃႈ ၾႆးမႆႈပႃႇထိူၼ်ႇတီႈ ၼႂ်းၸႄႈဝဵင်း လေႃႉသ်ဢၼ်ႇၵျႃႉလီႉသ်ပွတ်းႁွင်ႇ မိူၼ်ၵၼ်။ ယွၼ်ႉၾႆးမႆႈပႃႇထိူၼ်ႇ ၼႂ်းၸႄႈဝဵင်း လေႃႉသ်ဢၼ်ႇၵျႃႉလိသ်ႉ(Los Angeles) ပွတ်းႁွင်ႇသေ ၶူဝ်းၶွင်လင် ႁိူၼ်းၵူၼ်း လႆႈလူႉသုမ်း တင်းၼမ် မုင်ႉႁေႃႁိူၼ်း တႃႇလင်ႁိူၼ်းၵူၼ်း 23,000 ပၢႆ လႆႈၶၢႆႉပၢႆႈ ယူႇသဝ်ဝႆႉတီႈလွတ်ႈၽေး ၼႆယဝ်ႉ။ ၶေႃႈမုၼ်း-DVBတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-23T17:01:24

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af/

ႁႅင်းၵၢၼ်မိူင်းႁူမ်ႈတုမ်မၢၼ်ႈ ထုၵ်ႇၶႃႈႁႅမ်တၢႆ 3 ၵေႃႉ ပေႃႈ မႄႈ လုၵ်ႈ

မိူဝ်ႈဝၼ်းထီႉ 22 October 2019 သိုဝ်ႇၶၢဝ်ႇ Chiang Mai News ဢွၵ်ႇၼႄဝႆႉ မိူဝ်ႈၶၢဝ်းယၢမ်း 09:00 မူင်းၵၢင်ၼႂ်ၼၼ်ႉ ၸဝ်ႈၼႃႈတီႈပလိၵ်ႈၶဝ် လႆႈႁပ်ႉၸႅင်ႈၶၢဝ်ႇဝႃႈ မီးၵူၼ်းၶႃႈႁႅမ်ၵၼ်တၢႆ တီႈႁိူၼ်း လင်ၼိုင်ႈ ဢၼ်မီးၼႂ်းသူၼ်လမ်းယႆး (မၢၵ်ႇၵၢႆးဢၢင်) ဢိူင်ႇမႄႈၼႃႉ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ ဝႃႈၼႆ။ ဝၢႆးသေၸဝ်ႈၼႃႈတီႈပလိၵ်ႈ ဢိၵ်ႇတင်း ၽၢႆႇၵူတ်ႇထတ်းသၢၵ်ႇသေႇလၵ်းထၢၼ် ႁူမ်ႈတင်းၽၢႆႇမေႃယႃ ၵႂႃႇထိုင်တီႈႁိူၼ်းလင်ၼၼ်ႉယဝ်ႉ လႆႈႁၼ်တူဝ်တၢႆ ၸၢႆးၸၼ်ႇတႃႉ ဢႃႇယု 40 ပီ၊ ၼၢင်းဢွၼ်ႇ ၼၢင်းသႆ ဢႃယု 55 ပီ၊ ၼင်းသၢဝ်ၶမ်း ဢႃႇယု 28 ပီ တင်း (3) ၵေႃႉၼႆႉ ပဵၼ်ၵူၼ်းဢၼ် လုၵ်ႉတင်း မိူင်းႁူမ်ႈတုမ်မၢၼ်ႈသေ ၶဝ်ႈၵႂႃႇႁဵတ်းၵၢၼ် ၼႂ်းသူၼ်လမ်းယႆးၼႆႉ ႁိုင်လၢႆပီယဝ်ႉ ဝႃႈၼႆ။ ၸဝ်ႈၼႃႈတီႈၵူတ်ႇထတ်း ၸွမ်းတူဝ်ၵူၼ်းတၢႆတင်း (3) ၵေႃႉ လႆႈႁၼ်မီးႁွႆးမိတ်ႈ တႅင်းၽႃႉၽၼ်းဝႆႉ တင်းၼမ်လႄႈ ထိုင်မႃးၶၢဝ်းယၢမ်း 15:00 မူင်းၼၼ်ႉ ၸဝ်ႈၼႃႈတီႈ ပလိၵ်ႈၶဝ် လၢတ်ႈဝႃႈ ၵူၼ်းႁၢႆႉလႆႈၶႃႈႁႅမ်တၢႆၵူၺ်းဢမ်ႇၵႃး ၶူဝ်းၶွင်ငိုၼ်းၶမ်း သၢႆၶေႃးၶမ်း 2 သဵၼ်ႈ၊ ဝႅၼ် ၸွပ်ႇမိုဝ်း 2 ဢၼ် ဢိၵ်ႇတင်းငိုၼ်းထႆး 10,000 ဝၢတ်ႇ ႁၢႆၵႂႃႇပႃးၸွမ်း ဝႃႈၼႆ။ ၵူၼ်းၼႂ်းပိုၼ်ႉတီႈ ၸိူဝ်းႁူႉၸၵ်း ၵူၼ်းဢၼ်လူႉတၢႆၵႂႃႇ တင်း (3) ၵေႃႉၼၼ်ႉ လၢတ်ႈဝႃႈ တင်း (3) ၵေႃႉၼႆႉ ပဵၼ်ပေႃႈမႄႈလုၵ်ႈၵၼ် မီးဢၵျၢင်ႉတၢင်းယၢမ်ႈလီ ၶတ်းၸႂ်ႁဵတ်းၵၢၼ် မႃးတႃႇသေႇ ၵႃႈၵွၼ်ႇပူၼ်ႉမႃးၼႆႉ ဢမ်ႇတွၼ်ႉၵႂႃႇမီးပၼ်ႁႃသင် ၸွမ်းၽႂ်၊ ဢမ်ႇတွၼ်ႉ ၽိတ်းၽႅၵ်ႇၽႂ် ဝႃႈၼႆ။ ဝၢႆးသေၸဝ်ႈၼႃႈတီႈပလိၵ်ႈ လႆႈၵူတ်ႇထတ်းၸႅတ်ႈထၢမ် ၵူၼ်းၼႂ်း ပိုၼ်ႉတီႈယဝ်ႉၼၼ်ႉ လႆႈႁူႉဝႃႈ မိူဝ်ႈဝၼ်းထီႉ 20 October 2019 ပူၼ်ႉမႃးၼႆႉ မီးၸၢႆးမ လုၵ်ႉတၢင်ႇတီႈ မႃးၼွၼ်းလိုဝ်ႈ တီႈႁိူၼ်းလင်ၼႆႉသေ ယၢမ်းၵၢင်ၶမ်ႈၼၼ်ႉ လႆႈမီးပၢင်ၵိၼ်လဝ်ႈၵုမ်းၵၼ် ထိုင်ယၢမ်း ၵၢင်ၼႂ်ၸဝ်ႉ ၸၢႆးမ ၵေႃႈလႆႈႁၢႆၵႂႃႇ ဝႃႈၼႆ။ မိူဝ်ႈၼႆႉဝၼ်းထီႉ 23 October 2019 ၸဝ်ႈၼႃႈတီႈပလိၵ်ႈ လႆႈသၢၵ်ႇသေႇ လၵ်းထၢၼ်ၶိုပ်ႈၼႃႈ တႃႇတေၸွႆးတြႃး ပၼ်တၢမ်ႇတၢင်းၽိတ်း ၵူၼ်းႁၢႆႉဢၼ်ၵႂႃႇၶႃႈႁႅမ် (3) ၵေႃႉ ပေႃႈမႄႈလုၵ်ႈတၢႆၼၼ်ႉ လၢမ်းၶၢတ်ႈဝႆႉဝႃႈ တေပဵၼ်ၼွင်ႉၸၢႆး ၸၢႆးၸၼ်ႇတႃႉ ၵေႃႉဢၼ်ၵႂႃႇ ၼွၼ်းလိုဝ်ႈတီႈ ႁိူၼ်းလင်ၵူၺ်းၼႆသေ ယၢမ်းလဵဝ် ၸဝ်ႈၼႃႈတီႈၶဝ် တိုၵ်ႉတိတ်းတၢမ်း တူဝ်ၵူၼ်းႁၢႆႉဝႆႉယူႇ ၵူၺ်းလႆႈႁူႉဝႃႈ ၵူၼ်းႁၢႆႉလႅပ်ႈတေၶၢမ်ႈ လႅၼ်လိၼ် ပၢႆႈဢွၵ်ႇ မိူင်းထႆးယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-23T13:51:14

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%81%b8%e1%80%9d%e1%80%ba%e1%82%88%e1%80%99%e1%80%af%e1%81%bc%e1%80%ba%e1%80%9a%e1%82%82%e1%80%ba%e1%82%87%e1%81%b6%e1%80%af/

ပၢင်ပွႆးၸဝ်ႈမုၼ်ယႂ်ႇၶုၼ်ႁေႃသႅင် မိူင်းၵျႃႇပၢၼ်ႇ ပႃးမႂ်ႇ ၼႃလူႁီႇတူဝ်ႇ (Naruhito) ၶိုၼ်ႈၼင်ႈပလၢင်ႇ

မိူဝ်ႈဝႃးဝၼ်းထီႉ 22 October 2019 ၼႆႉ ပၢင်ပွႆး ၶိုၼ်ႈၼင်ႈပလၢင်ႇ ၶုၼ်ႁေႃသႅင်မိူင်းၵျႃႇပၢၼ်ႇ ၼႃလူႁီႇတူဝ်ႇ ဢၼ်ပဵၼ်ၶုၼ်ပႃးမႂ်ႇၼႆႉ လႆႈၸတ်းႁဵတ်းၵႂႃႇတီႈ မိူင်းလူင် တူဝ်ႇၵျူဝ်ႇ ၸိုင်ႈမိူင်း ၵျႃႇပၢၼ်ႇ မီးၽူႈၼမ်းသုင်သုတ်း ၼွၵ်ႈမိူင်းၶဝ် ၶဝ်ႈႁူမ်ႈၸွမ်း တင်းၼမ်ဝႃႈၼႆ။ ၼႂ်းပၢင်ပွႆးၶိုၼ်ႈၼင်ႈပလၢင်ႇၼၼ်ႉ ၸဝ်ႈမုၼ်ယႂ်ႇၶုၼ်ႁေႃသႅင် ၼႃလူႁီႇတူဝ်ႇ လႆႈလူဢၢၼ်ႇၵႂႃႇ ၶေႃႈၵျႅင်ႉၵမ် ၸဝ်ႈ ၶေႃႈၵျႅင်ႉၵမ် ၶုၼ် ၶဝ်ႈသေ ၶိုၼ်းပၼ်ၵႂၢမ်းမၢၼ်ႈ ၵတိသႅတ်ႉၸႃႇဝႃႈ မၼ်းၸဝ်ႈ တေႁပ်ႉႁဵတ်းၸွမ်း ၼင်ႇဢၼ်လူဝ်ႇႁဵတ်းၸိူဝ်းၼၼ်ႉ လႄႈ တႃႇၵူၼ်းမိူင်းပေႃးတေ ၽွမ်ႉသဵင်ပဵင်းပၢၵ်ႇ ဝႃႈၼႆ။ ၽွင်းလူင် မိူင်းၵျႃႇပၢၼ်ႇ သိၼ်ႇသူဝ်ႇဢႃႇပေး ၵေႃႈ ႁွင်ႉပၢဝ်ႇယုၵ်ႉယွင်ႈ ၵုင်ႇမုၼ်ၸဝ်ႈႁေႃသႅင်ဝႃႈ ႁႂ်ႈၸဝ်ႈမုၼ်ယႂ်ႇၶုၼ်ႁေႃသႅင် ဢႃႇယုယိုၼ်းယၢဝ်း ၼႆ သၢမ်ၵမ်းသေ ယိုဝ်းပႃးၵွင်ႈလူင် ယုၵ်ႉယွင်ႈ ဢဝ်ၵုင်ႇမုၼ် ၵႂႃႇဝႃႈၼႆ။ မိူဝ်ႈၽွင်းပဵၼ်ပိုၼ်း သၢင်ႈပိုၼ်းႁေႃသႅင် မိူင်းၵျႃႇပၢၼ်ႇယူႇၼႆႉ ၵူၼ်းမိူင်းမိူင်းၵျႃႇပၢၼ်ႇ ၼုမ်ႇထဝ်ႈၶဝ်ၵေႃႈ ၶၢမ်ႇလူမ်းထူဝ်းပဝ်ႇ မဵတ်ႉၾူၼ်တူၵ်းသႂ်ႇသေ ၵႂႃႇၸုၵ်းယူႇ ၽၢၵ်ႇၼႃႈႁၢင်ႈႁေႃ မိူင်းၵျႃႇပၢၼ်ႇ ၶဝ်သေပၼ်ႁႅင်း ပွႆးၶိုၼ်ႈၼင်ႈပလၢင်ႇ ၸဝ်ႈၶုၼ်ႁေႃသႅင် ၶဝ်ယူႇ။ တီႈပၢင်ပွႆးၼႆႉ ၸဝ်ႈၸၢႆး ပရိတ်ႉတိတ်ႉသျႃႉ ၶျႃးလီသ်ႉ ၵႂႃႇၶဝ်ႈႁူမ်ႈ ၶိုၼ်ႈႁွတ်ႈၸွမ်း လႄႈ လႆႈႁၼ်ပႃး ၽူႈၼမ်းသုင်သုတ်း ၵူႈမိူင်းမိူင်းမႃး ၶဝ်ႈႁူမ်ႈတၢင်းၼမ်သေ ၽၢႆႇတၢင်း မိူင်းႁူမ်ႈတုမ်မၢၼ်ႈၵေႃႈ မီးၽူႈၵိူဝ်းၵုမ် ၸိုင်ႈမိူင်း တေႃႇဢွင်ႇသၢၼ်းသူႉၸီႇ ၵႂႃႇၶိုၼ်ႈႁွတ်ႈၸွမ်း ဝႃႈၼႆ။ ၸွမ်ၸိုင်ႈမိူင်း ဢမေႇရိၵၼ်ႇ တူဝ်ႇၼႄႇထရမ်ႉၵေႃႈ လႆႈသူင်ႇၽိုၼ်လိၵ်ႈ ယိၼ်းလီဢဝ်ၵုင်ႇမုၼ် ၸွမ်း ၵူၼ်းမိူင်းၵျႃႇပၢၼ်ႇ လွင်ႈ ၸဝ်ႈမုၼ်ယႂ်ႇၶုၼ်ႁေႃသႅင် လႄႈ မႄးၼၢင်း ၶိုၼ်ႈၼင်ႈပလၢင်ႇ ၼႆႉ ဝႃႈၼႆ။ ပၢင်ပွႆး ၶိုၼ်ႈၼင်ႈပလၢင်ႇၼႆႉ ဢမ်ႇလႆႈၸတ်းႁဵတ်းယိူင်ႈယႂ်ႇၵႂၢင်ႈၶႂင် ယွၼ်ႉဝႃႈ ဢီးလူၵူၼ်းမိူင်း မိူင်းၵျႃႇပၢၼ်ႇ ၶဝ်တိုၵ်ႉႁႃ လႆႈႁူပ်ႉၺႃးလူမ်းလႅင်ႉလူင် ၽတ်ႉၶဝ်ႈၼႂ်းမိူင်းၶဝ်သေ မီးၵူၼ်းတၢႆႇၵႂႃႇ 80 ပၢႆ ၼၼ်ႉဝႃႈၼႆသေ လွင်ႈၸဝ်ႈမုၼ်ယႂ်ႇၶုၼ်ႁေႃသႅင် တေလူင်းလႄႇမိူင်း ၸွမ်းၼင်ႇပၢင်ပွႆး ၶိုၼ်ႈၼင်ႈပလၢင်ႇၼၼ်ႉၵေႃႈ ယုၵ်ႉလိူၵ်ႈပႅတ်ႈသေ ၸဝ်ႈမုၼ်ယႂ်ႇၶုၼ်ႁေႃသႅင် ၶိုၼ်းလဵင်ႉၼမ်ႉၼဵင်ႈ ၶႅၵ်ႇၼွၵ်ႈမိူင်း ၸိူဝ်းၶဝ်ႈႁူမ်ႈပၢင်ပွႆးၵႂႃႇသေ ၽွင်းလူင် သိၼ်ႇသူဝ်ႇဢႃႇပေး ၶိုၼ်းႁပ်ႉၶၢမ်ႇလဵင်ႉ ၶဝ်ႈၶမ်ႈ ပီႈၼွင်ႉၶႅၵ်ႇၼွၵ်ႈမိူင်းၵႂႃႇဝႃႈၼႆ။ ၶုၼ်ႈႁေႃသႅင် ၼႃလူႁီႇတူဝ်ႇ လႆႈႁပ်ႉပဵၼ် ၶုၼ်ႁေႃသႅင်မႃး ၸဵမ်မိူဝ်ႈလိူၼ် May ပူၼ်ႉမႃးၼႆႉ ယွၼ်ႉ ၸဝ်ႈမုၼ်ယႂ်ႇၶုၼ်ႁေႃသႅင် ဢႃၶီႁီႇတူဝ်ႇ ဢၼ်ယၢမ်ႈ ဢုပ်ႉပိူင်မိူင်းၵျႃႇပၢၼ်ႇ မႃးလႆႈ 40 ပီႊၼၼ်ႉ ဢႃႇယူႉ လႆႈ 85 ပီႊသေ ပၢႆးယူႇလီ ဢမ်ႇၶႅမ်ႉသေ ဢမ်ႇၼင်ႈပလၢင်ႇလႆႈ ဝႃႈၼႆ။ ၸဝ်ႈမုၼ်ယႂ်ႇၶုၼ်ႁေႃသႅင် ၼႃလူႁီႇတူဝ်ႇ ၶိုၼ်ႈၼင်ႈပလၢင်ႇၼႆႉ ၼႂ်းၶၢဝ်းတၢင်း သွင်ပၢၵ်ႇပီ ၼႆႉ ပဵၼ်ပၢင်ပွႆးၶိုၼ်ႈၼင်ႈပလၢင်ႇ ဢွၼ်တၢင်းသုတ်းဝႃႈၼႆ။ ၶေႃႈမုၼ်း – VOA , BBC တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-23T13:31:13

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b5%e1%80%b1%e1%82%83%e1%81%b5%e1%80%95%e1%80%ba%e1%80%b8-2/

ၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိုင် တႃႇမႄႈၼမ်ႉမိူင်းတႆး

ၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိုင် တႃႇမႄႈၼမ်ႉမိူင်းတႆး

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-10-23T13:27:59

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9d%e1%82%83%e1%82%88-%e1%80%9e%e1%80%ad%e1%80%af%e1%81%b5%e1%80%ba%e1%80%b8-aa-%e1%81%bc/

သိုၵ်းမၢၼ်ႈဝႃႈ သိုၵ်း AA ၼုင်ႈၶိူဝ်းၵူၼ်းမိူင်းသေ ၶဝ်ႈပၢင်တိုၵ်း

ၼႂ်းၸူဝ်ႈဝၼ်းၼႆႉ သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈဝၢၼ်ႈလႅတ်ႉၵႃႇ လႄႈ တီႈႁိမ်း ဝၢၼ်ႈဝေႇတႃႇလီ ၸႄႈဝဵင်းမျွၵ်ႉဢူး သေ ၽၢႆႇသိုၵ်းရၶႅင်ႇ မီးလွင်ႈၼုင်ႈၶူဝ်းၵူၼ်းမိူင်း ၶဝ်ႈပၢင်တိုၵ်း ၼႆယဝ်ႉ။ မိူဝ်ႈဝၼ်းထီႉ 19 – 20 October 2019 သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် ဢွင်ႈတီႈ ၸိူဝ်းၼၼ်ႉသေ မီးလွင်ႈဝၢတ်ႇၸဵပ်းတူၵ်းသုမ်း တင်းသွင်ၽၢႆႇ ၼႆယဝ်ႉ ၊ ၼွၵ်ႈသေၼၼ်ႉ သွင်ၽၢႆႇသိုပ်ႇ ပဵၼ်ပၢင်တိုၵ်းထပ်းၵၼ်ထႅင်ႈ တီႈ ပူးတီးတွင်ႇ ၊ ၸႄႈဝဵင်းမျွၵ်ႉဢူး ၊ မိၼ်းပျႃႇ ၊ ၸႄႈဝဵင်းပတႃးၸုၼ်း ၸိူဝ်းၼႆႉၼႆယဝ်ႉ။ ၵႅမ်ၸွမ်ႁၢၼ် သေႃႇမိၼ်းထုၼ်း ၽူႈတၢင်လၢတ်ႈသိုၵ်းမၢၼ်ႈ လၢတ်ႈဝႃႈ “ဢၼ်ၵူတ်ႇထတ်းသိမ်းလႆႈ တူဝ်တၢႆ သိုၵ်း AA ၼၼ်ႉ လႆႈပႃးၶိူင်ႈၵွင်ႈၵၢင်ႇသေ ၵမ်ႉၼမ်ႁၼ်သိုၵ်းၶဝ်ၼုင်ႈဝႆႉ သိူဝ်ႈလဵၼ်ႈႁႅင်း ၊ ပွတ်းတႂ်ႈသမ်ႉ မၢင်ၵေႃႉၼုင်ႈဝႆႉ ၽႃႈတူင် ၊ ၵူၼ် (ၵူၼ်းမိူင်း) ၸိူဝ်းၼႆႉ ၊ ပၢင်တိုၵ်းၵေႃႈ ပဵၼ်တီႈႁိမ်းဝၢၼ်ႈသေ မိူဝ်ႈလဵဝ် ၶႂ်ႈမီးလွင်ႈၸႅၵ်ႇၽႄယၢပ်ႇဝႆႉ ၽႂ်လႂ်ပဵၼ် ၵူၼ်းမိူင်း ၽႂ်လႂ်ပဵၼ်ၵူၼ်းသိုၵ်း AA ၊ ၵဵဝ်ႇလူၺ်ႈလွင်ႈၸိူဝ်းၼႆႉ ဢမ်ႇလႆႈႁၼ် ၽၢႆႇၶဝ်တုမ်ႉတွမ်ႇသင် သင်ၽၢႆႇသိုၵ်းမၢၼ်ႈ ဢမ်ႇသိမ်းလႆႈၵွင်ႈ တီႈၵူၼ်းသိုၵ်းၶဝ် ဢၼ်ၼုင်ႈၶူဝ်း ၵူၼ်းမိူင်းသေ တူၵ်းသုမ်းဝႆႉၼၼ်ႉတႄႉ ၽၢႆႇၶဝ်တေဢဝ်လွင်ႈတၢင်း သေၸိူဝ်ႉသေပိူင် လၢတ်ႈဝႃႈ ၵူၼ်းမိူင်းၽၵ်းၵႃ တၢႆယဝ်ႉ တေဢွၵ်ႇမႃးသဵင်ၸိူင်ႉၼၼ်ယူႇ ၊ ပၢင်တိုၵ်းဢၼ်လႆႈပဵၼ် ၼႂ်းပိုၼ်ႉတီႈၸိူဝ်းၼၼ်ႉ ၽၢႆႇ AA ၶိုၼ်ႈတိုၵ်းဢွၼ်တၢင်း လႄႈ ပၢင်တိုၵ်းၸင်ႇပဵၼ်” ဝႃႈၼႆ။ ၶၢႆႇတုၶ ၽူႈၶၢၼ်ပၢၵ်ႇ သိုၵ်းရၶႅင်ႇ AA လၢတ်ႈဝႃႈ “ၼႂ်းဝၼ်းထီႉ 19 ယၢမ်းၵၢင်ၼႂ် 06:00 မူင်းထိုင်မွၵ်ႈ 12:00 မူင်းပၢႆၼၼ်ႉ သွင်ၽၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်းသေ ၽၢႆႇႁဝ်းသိမ်းလႆႈ မၢၵ်ႇမိုဝ်ႉၸိုၼ်းယၢမ်း ၶိူင်ႈၸႂ်ႉတိုဝ်းသိုၵ်း ၶွင်သိုၵ်းမၢၼ်ႈတင်းၼမ်ယူႇ ၊ ၵဵဝ်ႇၵပ်းလူၺ်ႈလွင်ႈ သိူဝ်ႈလဵၼ်ႈႁႅင်းၸိူဝ်းၼၼ်ႉ ၽၢႆႇႁဝ်း လႆႈၶၢမ်ႇတၢင်းၼႄး မႃးယူႇတႃႇသေ ၊ သိုၵ်းရၶႅင်ႇ ၵေႃႈမီးသိူဝ်ႈၶူဝ်းသိုၵ်းယူႇ လႄႈ ဢမ်ႇလႆႈၼုင်ႈ ၶူဝ်းလဵၼ်ႈႁႅင်း ၶဝ်ႈပၢင်တိုၵ်းသင် ၊ ၽၢႆႇသိုၵ်းမၢၼ်ႈၵူၺ်း ႁႅမ်ၵူၼ်းမိူင်းသေ ပေႃးယဝ်ႉ ၶိုၼ်းဢဝ် သိူဝ်ႈလဵၼ်ႈႁႅင်းသုပ်းၼုင်ႈပၼ် ” ဝႃႈၼႆ။ မိူဝ်ႈဝၼ်းထီႉ 20 September 2019 သိုၵ်း TNLA , AA , MNDAA လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ ၵိုတ်းတိုၵ်းၽၢႆႇလဵဝ် တေႃႇထိုင် ပီႊ 2019 သဵင်ႈ ၼႆယဝ်ႉ ၊ ၽၢႆႇသိုၵ်းမၢၼ်ႈ ၵိုတ်းလွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တိူင်း (ဢမ်ႇပႃးမိူင်းရၶႅင်ႇ) တႄႇဝၼ်းထီႉ 21 December 2018 ထိုင် 21 September 2019 ၼၼ်ႉ ဢမ်ႇမီးၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸုမ်းလႂ် လူင်းလၢႆးမိုဝ်း NCA လႄႈ ၽၢႆႇသိုၵ်းမၢၼ်ႈသမ်ႉ မီးလွင်ႈႁၢင်ႈႁႅၼ်းသိုၵ်း ပိုတ်းယိုဝ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်းထႅင်ႈ ၼႆယဝ်ႉ။ ၶေႃႈမုၼ်း – Irrawaddy တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-10-23T13:21:19

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%80%9c%e1%82%84%e1%82%88%e1%80%90%e1%81%b5%e1%80%ba%e1%82%89%e1%81%b5%e1%82%83%e1%82%87%e1%80%9e%e1%80%91%e1%82%83%e1%80%b8-%e1%80%9d/

သင်ႇၶႃႇလႄႈတၵ်ႉၵႃႇသထႃး ဝဵင်းပၢင်ႇသၢႆး ဢွၼ်ႁူဝ်ၸတ်းပၢင်ပွႆးသၢဝ်းသၢမ်

မိူဝ်ႈဝၼ်းထီႉ 20 October 2019 ဢၼ်ပဵၼ် ၸဝ်ႈတူၼ်ၶူးလူင် သြႃႇၸၼ (သႃႇသၼထၸ ထမ်ႇမၸရိယ) တိူၵ်ႈသွၼ်ထမ်း ပရိယၢတ်ႈ ဝတ်ႉဢွင်ႇမင်ႇၵလႃႇ ဢွၼ်ႁူဝ်ၼမ်းၼႃႈ ၸိူဝ်းပဵၼ်ၵေႃႇမတီႇ ၵေႃးပၵၵျွင်း ဢိၵ်ႇတင်းပေႃႈမႄႈတၵ်ႉၵႃႇသထႃး တင်းသဵင်ႈ ႁူမ်ႈၵၼ် ၸတ်းႁဵတ်း ပွႆးသၢဝ်းသၢမ် တီႈဝဵင်းပၢင်ႇသၢႆး ဝႃႈၼႆ။ ၼင်ႇႁိုဝ်ပေႃးတေပဵၼ် ပွႆးထၢတ်ႈတေႃႇ ပွႆးၶုၵ်းထူပ်း တူၼ်ၶူးလူင် ၸဝ်ႈသြႃႇမင်ႇၵလ ၸဝ်ႈၼင်ႈၵျွင်း တူၼ်ထီႉ (1)၊ ၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇ လႆႈမႃး (21) ပီတဵမ် လႄႈ ၸဝ်ႈသြႃႇၼႃႇရတ ၸဝ်ႈၼင်ႈၵျွင်း တူၼ်ထီႉ (2) ၶဝ်ႈသူၼ်မၢၵ်ႇႁၢၵ်ႈၶမ်း လႆႈမႃးတဵမ် (14) ပီ ၸင်ႇလႆႈယိူင်းၸူး လူႇတၢၼ်းပၼ် ႁႂ်ႈပဵၼ်တၢင်းလီၵုသူဝ်ႇ ဝၼ်းၶွပ်ႈၶိုၼ်းၵုင်ႇၵုၼ်းမုၼ်ငဝ်းၶဝ်ၸဝ်ႈ ၼႆယဝ်ႉ။ ပၢင်ပွႆးသၢဝ်းသၢမ် ပွႆးထၢတ်ႈတေႃႇ ႁူမ်ႈႁွမ်းပွႆးၵၼ်ႇတေႃးဢွၵ်ႇဝႃႇၼႆႉပၢၼ်သိုပ်ႇပၢၼ် ႁဵတ်းမႃး တေႃႇထိုင်ယၢမ်းလဵဝ် ဢမ်ႇဝွတ်ႈဢမ်ႇဝၢႆး ၸိူဝ်းပဵၼ်ၼေႃႇတႅၼ်းၶိူဝ်း ဢွၼ်ၵၼ်ယၢင်ႈၸွမ်းႁွႆး ႁၢင်ႈႁႅၼ်းၶိုင်ပွင်ႁဵတ်းသၢင်ႈ ပဵၼ်ပွႆးမႃးၵူႈပီသေ ပီႈၼွင်ႉလၢႆဝၢၼ်ႈလၢႆဢိူင်ႇ ၼႂ်းတူင်ႇဝဵင်းပၢင်ႇသၢႆး လႆႈမႃးႁူမ်ႈၵၼ် ပဵၼ်ဢၼ်ၵိုၼ်းၶွၼ်ႈတႄႉတႄႉ ၼႆယဝ်ႉ။ ၼႂ်းပၢင်းပွႆးသၢဝ်းသၢမ်ၼႆႉ ဢၼ်ပဵၼ်ၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ႁူမ်ႈပႃးၸုမ်းၵူၼ်းၼုမ်ႇ တႆး ဝဵင်းပၢင်ႇသၢႆး ဢိၵ်ႇတင်း ၸိူဝ်းပဵၼ်ပေႃႈၼုမ်ႇ/မႄႈၼုမ်ႇ၊ မၢဝ်ႇသၢဝ်ၶဝ် ဢွၼ်ၵၼ်ၸတ်းႁႅၼ်းပႃး ပၢင်ႁွင်ႉၵႂၢမ်းပၢၼ်မႂ်ႇ လႄႈ တင်းၵႃႈႁႆႇၵွင် ႁႆႇမွင်း ၸဵမ်ၸိူဝ်းၼႆႉ ဝႃႈၼႆ။ ၼႂ်းဝၼ်းထီႉ 20 October 2019 ၼႆႉၵူၺ်းၼင်ႇၵဝ်ႇ သင်ႇၶႃႇလႄႈ တၵ်ႉၵႃႇသထႃး ဝဵင်းၼမ်ႉၶမ်း ဢွၼ်ႁူဝ်းၼမ်းၼႃႈသေ ၽိတ်ႈပၢင်းၽြႃး ဢိၵ်ႇတင်း ၵွင်လူင် မွင်းလူင် တူၼ်ႈၶူဝ်းလူႇ ၶူဝ်းတၢၼ်း တၢင်ႇၼိူဝ်လူတ်ႉၵႃးယဝ်ႉ လဵပ်ႈၼႂ်းဝဵင်းၼမ်ႉၶမ်း ၸတ်းႁဵတ်းပဵၼ်ပၢင်ပွႆးသၢဝ်းသၢမ် ပွႆးၵၼ်ႇတေႃး ဢွၵ်ႇဝႃႇၵႂႃႇၸွမ်းၵၼ် ဝႃႈၼႆ။ ပွႆးသၢဝ်းသၢမ်ၼႆႉ ယူႇတီႈပီႈၼွင်ႉ ဝဵင်းၼမ်ႉၶမ်းၶဝ်ၵေႃႈ လႆႈဢွၼ်တႄႇၸတ်းႁဵတ်းမႃးၵူႈပီ တႄႇၸဵမ် မိူဝ်ႈပီပုတ်ႉထၸဝ်ႈလႆႈ 2321 ဝႃႇ လိူၼ် 11 လွင်ႈ 8 ၶမ်ႈ၊ မႅၼ်ႈမိူဝ်ႈ AD 1777 ၼၼ်ႉ ၸင်ႇလႆႈ မၵ်းမၼ်ႈ ပဵၼ်ပွႆးသၢဝ်းသၢမ်မႃး ၵမ်ႈၽွင်ႈသမ်ႉထၢင်ႇပဵၼ်ပွႆးဢွၵ်ႇဝႃႇၼႆသေ တီႈတႄႉမၼ်း ပဵၼ်ပွႆးယၢတ်ႇၼမ်ႉ ၵျွင်းတေႃႇၽြႃးလူင် ဝဵင်းၼမ်ႉၶမ်း ဢိၵ်ႇတင်းပဵၼ်ပွႆး ၵူၼ်းမိူင်းတင်းလၢႆ ၵၼ်ႇတေႃး ၸဝ်ႈၾႃႉလူင်ၶဝ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-22T18:17:49

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%81%b5%e1%81%a2%e1%81%bc%e1%80%ba%e1%82%87-%e1%81%bd%e1%80%ad%e1%80%b0%e1%80%99%e1%80%ba%e1%82%89%e1%80%91%e1%82%85%e1%80%99%e1%80%ba%e1%82%81/

ဢမေႇရီၵၢၼ်ႇ ၽိူမ်ႉထႅမ်ႁႅင်းသိုၵ်းၵႂႃႇ တီႈမိူင်းသေႃႇတီႇဢႃႇရေးပီးယႃး (Saudi Arabia)

သိုဝ်ႇၶၢဝ်ႇ AFP တႅမ်ႈဢွၵ်ႇၵႂႃႇဝႃႈ ဝၢႆးသေ ငဝ်ႈငုၼ်းသိုၵ်းဢမေႇရီႇၵၢၼ်ႇ ပိုၼ်ၽၢဝ်ႇ တေၽိူမ်ႉထႅမ်ႁႅင်းသိုၵ်းၵႂႃႇ တီႈမိူင်းသေႃႇတီႇဢႃႇရေးပီးယႃး(Saudi Arabia) ဢၼ်တိုၵ်ႉၶဵင်ႈ ၶႅင်ၵၼ်တင်း ဢီရၼ်ႇၼၼ်ႉ ႁိုင်မွၵ်ႈၸူဝ်ႈဝၼ်းၼိုင်ႈၵူၺ်း ၽွင်းလူင်ၽၢႆႇၵႅတ်ႇၶႄ ၸိုင်ႈမိူင်း ဢမ်ႇမေႇရီႇၵၢၼ်ႇ Mark Esper ႁွတ်ႈၽႅဝ်ဝႆႉ တီႈမိူင်းသေႃႇတီႇဢႃႇရေးပီးယႃး မိူဝ်ႈဝၼ်းထီႉ 21 October 2019 လူၺ်ႈဢမ်ႇလႆႈပိုၼ်ၽၢဝ်ႇတၢင်းၵၢၼ် ဝႃႈၼႆ။ ၵဵဝ်ႇၵပ်းလွင်ႈၼႆႉသေ ဝၢႆးႁူင်းၸၢၵ်ႈႁုင်ၼမ်ႉမၼ်းမဵၼ် တီႈမိူင်းသေႃႇတီႇဢႃႇရေးပီးယႃး (Saudi Arabia) ထုၵ်ႇၽူႈႁၢႆႉၶဝ် ဢဝ်ၶိူင်ႈမိၼ် တရူတ်းသေ တိုၵ်းယိုဝ်းယဝ်ႉ ၽၢႆႇလူင်ပွင်ၸိုင်ႈ မိူင်းသေႃႇတီႇဢႃႇရေးပီးယႃး တုၵ်းယွၼ်းၵႂႃႇတီႈ ဢမေႇရီႇၵၢၼ်ႇ ႁႂ်ႈၽိူမ်ႉထႅမ်ပၼ် ႁႅင်းသိုၵ်းၼႆလႄႈ မိူဝ်ႈဝၼ်းထီႉ 11 October 2019 ငဝ်ႈငုၼ်းသိုၵ်း ဢမေႇရီႇၵၢၼ်ႇ ၸင်ႇတႅပ်းတတ်း တေၽိူမ်ႉထႅမ်ႁႅင်းသိုၵ်းၵႂႃႇ တီႈမိူင်းသေႃႇတီႇဢႃႇရေးပီးယႃး ၼႆယဝ်ႉ။ လွင်ႈႁူင်းၸၢၵ်ႈႁုင်ၼမ်ႉမၼ်းမဵၼ် တီႈမိူင်းသေႃႇဢႃႇရေးပီးယႃး ထုၵ်ႇယိုဝ်း ၼႂ်းလိူၼ် September 2019 ၼၼ်ႉ ဢမေႇရီႇၵၢၼ်ႇလၢတ်ႈဝႃႈ ပဵၼ်ႁွႆးမိုဝ်း ဢီႇရၼ်ႇ ဝႃႈၼႆ ၊ Esper ဢၼ်ပဵၼ်ၽွင်းလူင် ၽၢႆႇၵႅတ်ႇၶႄ ၸိုင်ႈမိူင်းဢမေႇရီႇၵၢၼ်ႇ လၢတ်ႈဝႃႈ ႁဝ်းၶႃႈလႆႈသူင်ႇတပ်ႉၽၢႆႇတိုၵ်း ဢိၵ်ႇတင်း တပ်ႉၽၢႆႇႁႄႉမၢၵ်ႇတၢင်းၵၢင်ႁၢဝ်ၵႂႃႇ သေ တင်ႈတႄႇမိူဝ်ႈလိူၼ် September ပူၼ်ႉမႃးၼႆႉ သိုၵ်းဢမေႇရီႇၵၢၼ်ႇ ဢၼ်မီးတီႈ မိူင်းသေႃႇတီႇဢႃႇရေးပီးယႃး မီးမွၵ်ႈ 3,000 (သၢမ်ႁဵင်) ယဝ်ႉ ဝႃႈၼႆ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-22T13:54:31

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%81%b8%e1%80%90-2/

သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ

မိူဝ်ႈဝၼ်းထီႉ 20 October 2019 သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ တီႈထမ်ႈမိူင်းၵႅတ်ႈ ၸႄႈဝဵင်းမိူင်းသၢတ်ႇ ၸိုင်ႈတႆးပွတ်းၸၢၼ်း မီးသင်ႇၶၸဝ်ႈ ဢိၵ်ႇတင်း ပီႈၼွင်ႉၶႅၵ်ႇတီႈၸမ်/ၵႆ ၶဝ်ႈႁူမ်ႈတင်းၼမ် ဝႃႈၼႆ။ ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ ၼႆႉ ၸဝ်ႈသြႃႇဝိၸိတ်ႉတ ဝတ်ႉၵမ်ႇမႃႇထၢၼ်း (မူႇလမိၼ်းၵုၼ်း) ဝဵင်းလၢင်းၶိူဝ်း ၊ ၸဝ်ႈသြႃႇၺႃႇၼေႃးၽႃႇသ ဝတ်ႉၵျွင်းၵၢင် ဝဵင်းၼမ်ႉလၼ်ႈ ဢိၵ်ႇတင်း ၸဝ်ႈၶူးၺႃႇၼသီႇရိ ဢၼ်ပဵၼ် ၽူႈမၢႆမုၵ်ႉၸုမ်းသင်ႇၶၸိုင်ႈတႆး ပႃးထီႉသၢမ် လႆႈဢွၼ်ႁူဝ် သင်ႇၶႃႇၸဝ်ႈသေ ႁွတ်ႈၽႅဝ်ၵႂႃႇတီႈထမ်ႈမိူင်းၵႅတ်ႈယဝ်ႉ ႁူမ်ႈၵၼ်ဝႆႈၽြႃး လူႇမွၵ်ႇၼမ်ႉၾႆးတဵၼ်း လွတ်ႈႁေႃးပရိတ်ႈလူင် 11 သုတ်ႈ မႅတ်ႉတႃႇယိူင်းၸူးပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ လႄႈ ၵူၼ်းမိူင်း ၼႂ်းၸိုင်ႈတႆးတင်းသဵင်ႈ ႁႂ်ႈမီးမႅတ်ႉတႃႇၼိူဝ်ၵၼ် ၼႆယဝ်ႉ။ မိူဝ်ႈဝၼ်းထီႉ 20 ၶၢဝ်းယၢမ်း 16 : 00 မူင်း မုၵ်ႉၸုမ်းထမ်ႇမၸၵ်ႉၵျႃႇ ဝဵင်းမိူင်းသၢတ်ႇ လွတ်ႈႁေႃးဢဝ်ၵုသူဝ်ႇ ၊ ၶၢဝ်းယၢမ်း 17 : 20 မူင်း တေႃႇပေႃးထိုင် 21 : 00 မူင်း ပီႈၼွင်ႉမၢၼ်ႈသႅၼ်မွင်း ဢဝ်ၼူၵ်ႉတူဝ်း ဢိၵ်ႇတင်း ၵွင်မွင်း ႁပ်ႉတွၼ်ႈသင်ႇၶႃႇၸဝ်ႈ ဝႃႈၼႆ။ ထိုင်မႃးဝၼ်းထီႉ 21 October 2019 ယၢမ်းၵၢင်ၼႂ် 04 : 00 မူင်း သင်ၶႃႇၸဝ်ႈ လႄႈ ပီႈၼွင်ႉၶႅၵ်ႇတီႈၸမ်/ၵႆ ႁူမ်ႈၵၼ်ဝႆႈၽြႃး တၢင်ႇၵၼေႇၵၸႃႇ တၢင်ႇသွမ်းၽြႃး သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉယဝ်ႉ သိုပ်ႇလွတ်ႈႁေႃး ပရိတ်ႈလူင် 11 သုတ်ႈသေ ယၢမ်းၵၢင်ၼႂ် 10 : 00 မူင်း ဢွၼ်ၵၼ် လူႇတၢၼ်းယၢတ်ႇၼမ်ႉၵႂႃႇ ၼႆယဝ်ႉ။ ပၢင်လွတ်ႈႁေႃး ပရိတ်ႈလူင် 11 သုတ်ႈ လႄႈ သိုပ်ႇသတႃႇထၢပ်ႈပႃႇရမီႇပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ ၼႆႉ ပီႈၼွင်ႉဝဵင်းတႃႈၵုင်ႈ ၊ ဝဵင်းလိူဝ်ႇ ၊ ထုင်ႉမၢဝ်း ဢိၵ်ႇတင်း ပီႈၼွင်ႉၶႅၵ်ႇ တီႈၸမ်/ၵႆ ႁဵတ်းပဵၼ်ၸဝ်ႈတႃႇၼသေ လူႇတၢၼ်းၵႂႃႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-22T12:35:50

https://taifreedom.com/%e1%80%9d%e1%80%b0%e1%80%9d%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bd%e1%82%83%e1%82%87%e1%81%ba%e1%82%83%e1%80%b8/

ဝူဝ်းၵူၼ်းမိူင်း ၽႃႇၺႃးမၢၵ်ႇ ဢၼ်သိုၵ်း TNLA ႁၢင်ႈၵၢင်ဝႆႉ လႆႈတၢႆသေ သမ်ႉလႆႈသၢႆႈတႅၼ်းၶိုၼ်းၵႃႈမၢၵ်ႇထႅင်ႈ

မိူဝ်ႈဝၼ်းထီႉ 21 October 2019 ယၢမ်းၵၢင်ၼႂ် ဝူဝ်းၵူၼ်းဝၢၼ်ႈ ပၢင်မၢၵ်ႇမိုဝ်း ၵႂႃႇၽႃႇၺႃးမၢၵ်ႇ သိုၵ်း TNLA ဢၼ်ႁၢင်ႈၵၢင်ဝႆႉ ႁိမ်းဝၢၼ်ႈၼၼ်ႉသေ ဝူဝ်းလႆႈတၢႆၵႂႃႇ 3 တူဝ် သိုၵ်း TNLA သမ်ႉ ပၢႆယွၼ်းငိုၼ်းသၢႆႈတႅၼ်းၶိုၼ်း ၵႃႈမၢၵ်ႇၶဝ် တီႈၸဝ်ႈၶွင်ဝူဝ်းၵူၼ်းမိူင်းထႅင်ႈ ဝႃႈၼႆ။ လႆႈႁူႉဝႃႈ ဝူဝ်းဢၼ်ၵႂႃႇၽႃႇၺႃးမၢၵ်ႇ သိုၵ်း TNLA ႁၢင်ႈၵၢင်ဝႆႉၼႆႉ ပဵၼ်ဝူဝ်း လုင်းဢုၺ်ႉ ဢႃႇယု (55) ပီ တၢႆ (2) တူဝ် လႄႈ ဝူဝ်းလုင်းမူၼ်း ဢႃႇယု (50) ပီ လႆႈတၢႆၵႂႃႇ (1) တူဝ် ႁူမ်ႈ (3) သေ သိုၵ်း TNLA သမ်ႉပၢႆယွၼ်းၶိုၼ်းၵႃႈမၢၵ်ႇၶဝ်လႄႈ လႆႈပၼ်ၶႃဝူဝ်းၵႂႃႇ တႃႇၼိုင်ႈၶွၼ်သေယဝ်ႉ လိူဝ်ၼၼ်ႉ လႆႈငိၼ်းသဵင် မၢၵ်ႇတႅၵ်ႇထႅင်ႈ (2) ၵမ်း ၵူၺ်းၵႃႈ ဢမ်ႇမီးၽႂ်ႁတ်းဢွၵ်ႇၵႂႃႇတူၺ်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈဝႃႈ တီႈဝၢၼ်ႈပၢင်မၢၵ်ႇမိုဝ်းၼႆႉ သိုၵ်း TNLA ၶဝ် ယူႇဝႆႉတၢင်းၼွၵ်ႈ ဝၢၼ်ႈသေ ႁၢင်ႈမၢၵ်ႇၽႃႇ/မၢၵ်ႇယဵပ်ႇ ဝႆႉတင်းၼမ်လႄႈ သိုၵ်းမၢၼ်ႈသမ်ႉ မီးဝႆႉၼႂ်းဝၢၼ်ႈပၢင်မၢၵ်ႇမိုဝ်း ၵူၼ်းမိူင်းတႄႉ လၢမ်းၶၢတ်ႈဝႆႉဝႃႈ တေၸၢင်ႈပဵၼ်ပၢင်တိုၵ်းၵၼ်ထႅင်ႈလႄႈ တေဢမ်ႇလွတ်ႈပၢႆႈၽေးပၢင်တိုၵ်း ထႅင်ႈ ၼႆယဝ်ႉ။ ဝၢၼ်ႈပၢင်မၢၵ်ႇမိုဝ်းၼႆႉ မီးၼႂ်းၸႄႈဝဵင်းၽႄမိူင်းလူင် ၸႄႈတွၼ်ႈၵျွၵ်းမႄးသေ မိူဝ်ႈဝၼ်းထီႉ 13 October 2019 ဝၼ်းဢွၵ်ႇဝႃႇ လိူၼ် 11 မူၼ်း ပူၼ်ႉမႃးၼၼ်ႉၵေႃႈ သိုၵ်း TNLA ၵႂႃႇတူင်ႉၼိုင် တီႈလွႆယဵၼ်သေ ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းႁိမ်းဝၢၼ်ႈ ပၢင်မၢၵ်ႇမိုဝ်းယဝ်ႉ တဵၵ်းတဵင်ၵူၼ်းဝၢၼ်ႈ ပၢင်မၢၵ်ႇမိုဝ်း ဢမ်ႇပၼ်ဢွၵ်ႇ ၵႂႃႇႁႃႁဵတ်းၵၢၼ် ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-10-21T17:07:54

https://taifreedom.com/%e1%80%91%e1%80%af%e1%81%b5%e1%80%ba%e1%82%87%e1%80%9d%e1%80%b0%e1%81%bc%e1%80%ba%e1%82%89-%e1%80%99%e1%80%b0%e1%81%bc%e1%80%ba%e1%82%89%e1%80%99%e1%82%84%e1%80%b8-%e1%80%90%e1%82%85%e1%80%95%e1%80%ba/

ထုၵ်ႇဝူၼ်ႉ မူၼ်ႉမႄး တႅပ်းတတ်း

ထုၵ်ႇဝူၼ်ႉ မူၼ်ႉမႄး တႅပ်းတတ်း

['မႃႊထီႊမီႊတီႊယိူဝ်ႊ', 'ဝွၵ်း']

2019-10-21T15:51:05

https://taifreedom.com/%e1%81%bc%e1%80%bd%e1%80%84%e1%80%ba%e1%82%89%e1%81%b6%e1%80%b0%e1%81%ba%e1%80%ba-%e1%80%9c%e1%82%84%e1%82%88-%e1%81%bc%e1%80%bd%e1%80%84%e1%80%ba%e1%82%89%e1%80%9a%e1%80%ad%e1%80%84%e1%80%ba%e1%80%b8/

ၼွင်ႉၶူၺ် လႄႈ ၼွင်ႉယိင်း ၽူႈပွင်ၵၢၼ်သိုၵ်း ရၶႅင်ႇ AA ထုၵ်ႇတိၺွပ်း

မိူဝ်ႈဝၼ်းထီႉ 19 October 2019 ၼွင်ႉၶူၺ် လႄႈ ၼွင်ႉယိင်း ၸွမ်ႁၢၼ်ထုၼ်းမျၢတ်ႈၼႅင်ႇ ဢၼ်ပဵၼ် ၽူႈပွင်ၵၢၼ်သိုၵ်း ရၶႅင်ႇ AA ထုၵ်ႇတိၺွပ်း တီႈၶူင်ႇႁိူဝ်းမိၼ် ဝဵင်းတႃႈၵုင်ႈ။ ၵဵဝ်ႇၵပ်းလွင်ႈၼႆႉသေ လႆႈႁူႉဝႃႈ မိူဝ်ႈဝၼ်းထီႉ 19 ယၢမ်းၵၢင်ဝၼ်း ၵူဝ်ႇၵျေႃႇၼႅင်ႇ ၼွင်ႉၶူၺ် ၸွမ်ႁၢၼ် ထုၼ်းမျၢတ်ႈၼႅင်ႇ ဢၼ်ပဵၼ်ၽူႈပွင်ၵၢၼ်သိုၵ်းရၶႅင်ႇ AA လုၵ်ႉတၢင်းဝဵင်းၵဵင်းမႆႇ ၸိုင်ႈထႆးသေ ပွၵ်ႈမိူဝ်းၶိုၼ်း မိူင်းမၢၼ်ႈ မမူဝ်းၼိၼ်းၽိဝ်ႇ ၵေႃႉပဵၼ်မေးၼၢင်း လႄႈ လုၵ်ႈယိင်း ၵူဝ်ႇၵျေႃႇၼႅင်ႇ ဢႃႇယုမွၵ်ႈ 4 ၶူပ်ႇ ၵႂႃႇပႂ်ႉႁပ်ႉ တီႈၶူင်ႇႁိူဝ်းမိၼ် ဝဵင်းတႃႈၵုင်ႈသေ ထုၵ်ႇတိၺွပ်းၸွမ်းၵၼ် ဝႃႈၼႆ။ ထိုင်မႃးယၢမ်းၵၢင်ၶမ်ႈၼၼ်ႉ ၸုမ်းပလိၵ်ႈမၢၼ်ႈ ႁွင်ႉမမူဝ်းၼိၼ်းၽိဝ်ႇ လႄႈ လုၵ်ႈယိင်းမၼ်းၼၢင်း ၵႂႃႇတီႈဝၢၼ်ႈ ဢၼ်ၶဝ်ယူႇသဝ်းၼၼ်ႉသေ ႁႂ်ႈၽူႈယႂ်ႇၵူၼ်းလူင်ဝၢၼ်ႈ ဢဝ်လုၵ်ႈယိင်း မမူဝ်းၼိၼ်းၽိဝ်ႇ ပၼ်ဝႆႉတီႈပီႈၼွင်ႉၸိူဝ်ႉၶိူဝ်း ဢၼ်ၵိုတ်းတၢင်းလင်သေ ၶိုၼ်းႁွင်ႉ မမူဝ်းၼိၼ်းၽိဝ်ႇၵႂႃႇ ၼႆယဝ်ႉ။ ၵဵဝ်ႇၵပ်းလွင်ႈ ၵူဝ်ႇၵျေႃႇၼႅင်ႇ လႄႈ မမူဝ်းၼိၼ်းၽိဝ်ႇ ထုၵ်ႇတိၺွပ်းၼႆႉ ၽၢႆႇတၢင်းတပ်ႉသိုၵ်းမၢၼ်ႈတႄႉ တွပ်ႇထဵင်ဝႃႈ ဢမ်ႇလႆႈႁူႉၸွမ်းသင် ၼႆယဝ်ႉ။ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်းရၶႅင် AA တႄႉလၢတ်ႈဝႃႈ ယွၼ်ႉသင်လႄႈ ၺွပ်းၶဝ်သွင်ၵေႃႉၵႂႃႇ ဢၼ်ဝႃႈၼၼ်ႉ ႁဝ်းၶႃႈၵေႃႈယင်းပႆႇလႆႈႁူႉလီလီ ၊ ၶဝ်သွင်ၵေႃႉၼႆႉ ဢမ်ႇမီးလွင်ႈၵပ်းၵၢႆႇၵၼ်တင်းၸုမ်းလႂ် ပဵၼ်ၵူၼ်းၽၢၵ်ႉၵႃႇၵူၺ်း ၊ ၵွပ်ႈၼႆလႄႈ လွင်ႈတိၺွပ်း ၵူၼ်းၼႂ်းမုင်ႉႁေႃႁိူၼ်း ၽူႈဢွၼ်ႁူဝ် တပ်ႉသိုၵ်းရၶႅင်ႇ AA ၸိူင်ႉၼႆ ဢမ်ႇထုၵ်ႇလီပဵၼ် လႄႈ ဢမ်ႇထုၵ်ႇလီႁဵတ်း ဝႃႈၼႆ။ မိူဝ်ႈဝၼ်းထီႉ 10 July 2019 ၼၼ်ႉၵေႃႈ ၵူဝ်ႇဢွင်ႇမျၢတ်ႈၵျေႃႇ ၼွင်ႉၸၢႆး ၸွမ်ႁၢၼ်ထုၼ်းမျၢတ်ႈၼႅင်ႇ ဢၼ်ပဵၼ် ၽူႈပွင်ၵၢၼ်သိုၵ်း AA ဢိၵ်ႇတင်း ၵူၼ်းၼုမ်ႇရၶႅင်ႇထႅင်ႈလၢႆလၢႆၵေႃႉ ယွၼ်ႉပၼ်ႁႅင်းၵမ်ႉထႅမ် ၸုမ်းယိပ်းၵွင်ႈၵၢင်ႇ ဢၼ်ၵေႃႇၵၢၼ်ႁၢႆႉၼိူဝ် လူင်ပွင်ၸိုင်ႈ မိူင်းမၢၼ်ႈၼႆသေ ထုၵ်ႇၺႃးတၢင်းၽိတ်းလိုပ်ႈဢွၵ်ႇ မိူင်းသိင်ႇၵပူႇ (Singapore) သေ ၽွင်းမိူဝ်ႈၶဝ်ပွၵ်ႈၶိုၼ်း မိူင်းမၢၼ်ႈၼၼ်ႉ ထုၵ်ႇပလိၵ်ႈမၢၼ်ႈတိၺွပ်း တီႈၶူင်ႇႁိူဝ်းမိၼ် ဝဵင်းတႃႈၵုင်ႈ ၼႆယဝ်ႉ။ မိူဝ်ႈဝၼ်းထီႉ 11 October 2019 ၼၼ်ႉ ၽၢႆႇတပ်ႉသိုၵ်း AA ၵေႃႈ တိၺွပ်းၸုမ်းၽၢႆႇၶႄၾႆး 19 ၵေႃႉ လႄႈ ၵူၼ်းဢွၵ်ႇ ၶၢဝ်းတၢင်း 12 ၵေႃႉ ဢၼ်လုၵ်ႉ တီႈႁူင်းႁဵၼ်းၽိုၵ်းသွၼ်သီးပိၼ်ႇ တိူင်းတႃႈလိူဝ်ႇသေ ပွၵ်ႈမိူဝ်းၶိုၼ်း ဝဵင်းမျွၵ်ႉဢူး ဝႃႈၼႆ။ ဢူးမွင်ႇမွင်ႇသူဝ်း ၽူႈလဵပ်ႈႁဵၼ်းၵၢၼ်မိူင်းၵၢၼ်သိုၵ်း ထတ်းသၢင်ဝႃႈ ၼႂ်းၶၵ်ႉၵၢၼ်သၢင်ႈလွင်ႈငမ်းယဵၼ်တႄႉ တိုၵ်ႉၶဝ်ႈႁႃဢုပ်ႇဢူဝ်းၵၼ်ယူႇသေတႃႉ ၽၢႆႇၼိုင်ႈလႄႈၽၢႆႇၼိုင်ႈ သင်ဝႃႈတေၶဵင်ႇ တိၺွပ်းၵၼ်ယူႇတိၵ်းတိၵ်း ပေႃႈၼႆၸိုင် တေဢမ်ႇၵႄႈလိတ်ႈလႆႈ ပၼ်ႁႃလွင်ႈသုၵ်ႉယုင်ႈ ဝႃႈၼႆ။ ၶေႃႈမုၼ်း-RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-21T15:27:06

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%82%81%e1%80%b5%e1%81%bc%e1%80%ba%e1%80%b8-%e1%80%90%e1%80%ae%e1%82%88%e1%80%a2%e1%80%ad%e1%81%bc%e1%80%ba%e1%82%87%e1%80%90%e1%80%ae%e1%82%89%e1%80%9a/

လုၵ်ႈႁဵၼ်း တီႈဢိၼ်ႇတီႉယႃႉ ဢဝ်တိူၵ်ႈၸေႈ သုပ်းႁူဝ် ၽွင်းမိူဝ်ႈတွပ်ႇလိၵ်ႈ

မိူဝ်ႈဝၼ်းထိႉ 16 October 2019 ဝၼ်းပုတ်ႉပူၼ်ႉမႃးၼႆႉ ႁူင်းႁဵၼ်းပႃႇၵတ်ႉ ႁူင်းႁဵၼ်းဢၼ်ပဵၼ် တႃႇတွပ်ႇၶဝ်ႈၸၼ်ႉၸွမ် တီႈႁႃႇပႃႇရီႇ ၼႂ်းၸႄႈမိူင်း ၶႃႇၼႃႇထႃၵႃႇ ဢၼ်မီးတီႈ ပွတ်းတွၼ်ႈၸဵင်ႇၸၢၼ်း ဝၼ်းတူၵ်းမိူင်းဢိၼ်ႇတီႉယႃႉ ၼၼ်ႉ လႆႈၸၢမ်းႁဵတ်းတူၺ်းလၢႆးမႂ်ႇ ႁႂ်ႈလုၵ်ႈႁဵၼ်း ၶဝ် ဢဝ်တိူၵ်ႈၸေႈ သူပ်းႁူဝ်သေ တွပ်ႇလိၵ်ႈ ၼင်ႇႁိူဝ်လုၵ်ႈႁဵၼ်းၶဝ် ပေႃးတေဢမ်ႇလၵ်ႉတူၺ်းၵၼ် ၽွင်းမိူဝ်ႈ တွပ်ႇလိၵ်ႈယူႇၼၼ်ႉၼႆ ႁူဝ်ပဝ်ႈ ၽၢႆႇၽႅၼ်ၸတ်း M.B. Sateesh သထိတ်ႉသ် လၢတ်ႈၵႂႃႇတီႈသိုဝ်ႇၶၢဝ်ႇ။ ၽူႈမီးပုၼ်ႈၽွၼ်း ၵေႃႉၼိုင်ႈလႆႈထၢႆႇၶႅပ်းႁၢင်ႈ ၽွင်းမိူဝ်ႈလုၵ်ႈႁဵၼ်း ဢဝ်တိူၵ်ႈၸေႈသုပ်းႁူဝ်သေ ၼင်ႈပဵၼ်ထႅဝ် တွပ်ႇလိၵ်ႈယူႇၼၼ်ႉ တၢင်ႇၶိုၼ်ႈၼိူဝ် ဢွၼ်ႇလၢႆးၵႂႃႇ ၵမ်းၼိုင်ႈၵူၺ်း မီးၵူၼ်းဢွၵ်ႇမႃး ပၼ်တၢင်းႁၼ်ထိုင်တၢင်းၼမ် လႄႈ ဢဝ်ၵႂၢင်ႈၶႂၢင်ၵႂႃႇသေ ထိုင်တီႈႁူင်းႁဵၼ်း လႆႈဢွၵ်ႇမႃးလၢတ်ႈ ၶေႃႈၵႂၢမ်း ယွမ်းတၢင်းၽိတ်းယူႇ ဝႃႈၼႆ။ ၼႂ်းၼၼ်ႉ ႁူမ်ႈပႃးတၢင်း သျႃႉရတ်ၶုမႃး (S. Suresh Kumar) ဢၼ်ပဵၼ် ၽွင်းလူင်ၽၢႆႇပၢႆးပိင်ႇၺႃႇ ၸၼ်ႉၸႄႈမိူင်း ၵေႃႈ တႅမ်ႈတၢင်ႇၼိူဝ် ထရိတ်ႇတႃႇၵႂႃႇဝႃႈ ၽၢႆႇတၢင်းႁူင်းႁဵၼ်း ၶဝ်ႁဵတ်းၸိူင်ႉၼႆၼႆႉ မၼ်းဢမ်ႇထုၵ်ႇ “ၽႂ်တေဢမ်ႇလႆႈ ႁဵတ်းလႄႈ သိူၵ်ႈသမ်ႇ လုၵ်ႈဢွၼ်ႇႁဵၼ်း မိူၼ်တူဝ်သတ်း” လွင်ႈဢမ်ႇမႅၼ်ႈၸွမ်းလၢႆးတြႃးၸိူင်ႉၼႆ တေလႆႈႁပ်ႉတၢင်းၽိတ်းဢၼ်ၵိုင်ႇငၢမ်ႇမၼ်းယူႇဝႃႈၼႆ။ M.B. Sateesh သထိတ်ႉသ် တႄႉလႆႈလၢတ်ႈၼႄပႃးဝႃႈ ၽၢႆႇတၢင်းၽူႈမီးပုၼ်ႈၽွၼ်းၼႂ်းႁူင်းႁဵၼ်းၵေႃႈ လႆႈတႅမ်ႈလိၵ်ႈသပ်းလႅင်း လႄႈ ယွမ်းတၢင်းၽိတ်းၼၼ်ႉ ၵႂႃႇတီႈလုမ်းတြႃးယဝ်ႉ ၽၢႆႇတၢင်းႁူင်းႁဵၼ်းၵေႃႈ လႆႈပွင်ႇလႅင်းထိုင် ပေႃႈမႄႈလုၵ်ႈႁဵၼ်းယူႇလႄႈ ဝၼ်းၼၼ်ႉ မီးလုၵ်ႈႁဵၼ်းၸိူဝ်းပေႃႈမႄႈ ၶႂၢင်ႉပၼ် ၼၼ်ႉၵူၺ်း ၶဝ်ႈမႃး တွပ်ႇလိၵ်ႈၵႂႃႇ ဝၼ်းတွပ်ႇလိၵ်ႈၼၼ်ႉ ၼႂ်း 72 ၵေႃႉၼၼ်ႉ မီးလုၵ်ႈႁဵၼ်း 56 ၵေႃႉၵူၺ်း ဢၼ်မႃးတွပ်ႇလိၵ်ႈသေ သုပ်းတိူၵ်ႈၸေႈသႂ်ႇႁူဝ် ဝႃႈၼႆ။ ၽၢႆႇတၢင်းႁူင်းႁဵၼ်းၵေႃႈ ဢမ်ႇမီးပၼ်ႁႃသင် တႃႇတေတေႃႈသူ ၶတီး(ဢမူႉ) တီႈလုမ်းတြႃး ၽၢႆႇၶဝ် ဢမ်ႇလႆႈႁဵတ်းႁၢႆႉၸႃႉၼိူဝ် လုၵ်ႈဢွၼ်ႇႁဵၼ်းၼႆႉ လုၵ်ႈဢွၼ်ႇႁဵၼ်းမၢင်ၵေႃႉၵေႃႈ ႁဵတ်းၸွမ်း မၢင်ၵေႃႉၵေႃႈ ဢမ်ႇၸွမ်းႁဵတ်းၵေႃႈမီးယူႇၼႆ M.B. Sateesh သထိတ်ႉသ် လႆႈလၢတ်ႈၵႂႃႇပႃး။ တိူၵ်ႈဢၼ်သုပ်းသႂ်ႇႁူဝ်ၼၼ်ႉ လုၵ်ႈဢွၼ်ႇႁဵၼ်းၶဝ်လႆႈဢဝ်တီႈႁိူၼ်းမႃး ႁင်းၽႂ်မၼ်းသေ ၽွၵ်ႈယႃႉဝႆႉႁူး တင်းၼႃႈ မွၵ်ႈတူၺ်း လႆႈ ၽိူၼ်လႄႈ ၽိုၼ်လိၵ်ႈဢၼ်မီး တၢင်းၼႃႈ သေ သုပ်းသႂ်ႇႁူဝ်ယဝ်ႉ ဢမ်ႇၸၢင်ႈ တူၺ်းလႆႈတၢင်းၶင်ႈဝႃႈၼႆ။ လုၵ်ႈဢွၼ်ႇႁဵၼ်း ၼႂ်းႁွင်ႈႁဵၼ်းၼၼ်ႉ ၵမ်ႈပႃႈၼမ်ၵေႃႈ ပူတ်းဢွၵ်ႇယူႇ ဝၢႆးသေပၢင်တွပ်ႇလိၵ်ႈ တႄႇၵႂႃႇယဝ်ႉ ၼႂ်းၶၢဝ်းတၢင်း 15 – 30 မဵတ်ႉၼႆႉ ၽၢႆႇတၢင်းႁူင်းႁဵၼ်းၵေႃႈ လႆႈႁႂ်ႈလုၵ်ႈႁဵၼ်းၶဝ် ထွတ်ႇဢွၵ်ႇ ၼႂ်းၶၢဝ်းတၢင်းတွပ်ႇလိၵ်ႈ ၼိုင်ႈၸူဝ်ႈမူင်းၼၼ်ႉမိူၼ်ၵၼ်ဝႃႈၼႆ။ သိုဝ်ႇၶၢဝ်ႇ CNN တေႉ လၢႆးငၼ်းလၢတ်ႈဝႆႉဝႃႈ မိူဝ်ႈပီပူၼ်ႉမႃးၼႆႉ တီႈၼႂ်း ႁူင်းႁဵၼ်းၼႆႉ လႆႈမီးလွင်ႈ လၵ်ႉတူၺ်းလိၵ်ႈၼမ်ၼႃႇလႄႈ ၸင်ႇလႆႈ ၸၢမ်းႁဵတ်းလွၵ်းလၢႆးၸိူင်ႉၼႆႉ ၶိုၼ်ႈမႃးဝႃႈၼႆ။ ၵၢၼ်လၵ်ႉတူၺ်းလိၵ်ႈၼႆႉ တီႈၼႂ်းမိူင်းဢိၼ်ႇတီႉယႃႉၼႆႉ မိူဝ်ႈလၢႆလၢႆပီ ပူၼ်ႉမႃးၼႆႉၵေႃႈ ၼမ်ႁႅင်းဝႆႉသေ ဢၼ်ပဵၼ်ႁႅင်းလိူဝ်ပိူၼ်ႈ ၼၼ်ႉတေႉ ပဵၼ်မိူဝ်ႈပီႊ 2015 ၼၼ်ႉ ဢၼ်ပဵၼ် ပေႃႈမႄႈ လုၵ်ႈဢွၼ်ႁဵၼ်း ၶဝ် ၶၢမ်ႈႁူဝ်ႉၶိုၼ်ႈၽႃႇဢုတ်ႇသေ ဢဝ်ၽိုၼ်လိၵ်ႈယိုၼ်ႈပၼ်လုၵ်ႈၶဝ် ဢၼ်ၼင်ႈတွပ်ႇလိၵ်ႈ ယူႇ ၼႂ်းႁွင်ႈႁဵၼ်ႈဝႃႈၼႆ။ ပၢႆးပိင်ႇၺႃႇလူင်ၼႆႉ ပဵၼ်ဢၼ်မီးၵႃႈၶၼ်လူင်ဢၼ်ၼိုင်ႈ တွၼ်ႈတႃႇမိူင်းဢၼ်ၶိုၼ်ႈယႂ်ႇယူႇ မိူၼ်ၼင်ႇ မိူင်းဢိၼ်ႇတီႉယႃႉသေ ပၢႆးပိင်ႇၺႃႇၼႆႉၵူၺ်း တေပဵၼ်ၵၢၵ်ႇသေႃး တႃႇၵူၼ်းတၢင်းၼမ်ၶဝ် ပေႃးတေ ပူၼ်ႉလွတ်ႈ လွင်ႈၵွတ်းၽၢၼ်ၼၼ်ႉ ၵူၺ်းၼႃႇ ယွၼ်ႉလွင်ႈတၢင်းၼႆႉသေ လုၵ်ႈဢွၼ်ႇႁဵၼ်းၶဝ်ၵေႃႈ လႆႈႁူပ်ႉတၢင်း လွင်ႈမႆႈၸႂ်လူင် တႃႇတေဢွင်ႇပူၼ်ႉၸၼ်ႉ ၼၼ်ႉသေဢမ်ႇၵႃး မႆႈၸႂ်ပႃးလွင်ႈၵႃႈၸႂ်ႉၸၢႆႇ တႃႇ ၶိုၼ်ႈႁဵၼ်း ၸိူဝ်းၼႆႉဝႃႈၼႆ။ ယွၼ်ႉလွင်ႈမႆႈၸႂ်လူင်ၸိူဝ်းၼႆႉသေ ႁဵတ်းႁႂ်ႈမီးၵၢၼ်လၵ်ႉတူၺ်းလိၵ်ႈ လႄႈ မိူဝ်ႈႁူဝ်ပီၼႆႉၵူၺ်း လုၵ်ႈဢွၼ်ႇႁဵၼ်း ဢၼ်ပၢႆးၸႂ်ဢမ်ႇၵႅၼ်ႇၶႅင် 19 ၵေႃႉ ဢၼ်ယူႇၼႂ်းၸႄႈမိူင်း ထလင်ၵေႇၼႃႇ (Telangana) ဢိၼ်ႇတီႉယႃႉပွတ်းၸၢၼ်း ၼၼ်ႉ လႆႈၶႃႈတူဝ်တၢႆၵႂႃႇ ဝၢႆးသေ ၶေႃႈတွပ်ႇလိၵ်ႈ ဢွၵ်ႇမႃးယဝ်ႉ ၼၼ်ႉဝႃႈၼႆ။ ၶေႃႈမုလ်း − CNN တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-21T14:26:31

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-%e1%80%a2%e1%80%bd%e1%80%84%e1%80%ba%e1%82%87%e1%80%9e%e1%81%a2%e1%81%bc%e1%80%ba%e1%80%b8%e1%80%9e%e1%80%b0/

ၶၢဝ်းတၢင်း ဢွင်ႇသၢၼ်းသူႉၸီႇ ၵႂႃႇၶဝ်ႈႁူမ်ႈပၢင်ပွႆးၶိုၼ်ႈႁေႃ ၶုၼ်ေႁႃၶမ်းမိူင်း ၵျႃႇပၼ်ႇ

မိူဝ်ႈဝႃးဝၼ်းထီႉ 20 လိူၼ် Oct ယၢမ်းမူင်းမိူင်းၵျႃႇပၼ် လႆႈ 9မူင်း 50 မဵတ်ႉၼၼ်ႉ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသူႉၸီႇ ဢွၼ်ႇႁူဝ်လုၵ်ႈၸုမ်းသေ ႁွတ်ႈၽႅဝ်တီႈ ၶူင်ႈႁိူဝ်းမိၼ်ၵူႊမိူင်းမိူင်း တွၼ်ႈတႃႇတေ ၵႂႃႇၶဝ်ႁူမ်ႈ ပၢင်ပွႆးၶိုၼ်ႈႁေႃ ၶုၼ်ႁေႃၶမ်း မိူင်းၵျႃႇပၼ်ႇ။ ၶၢဝ်းတၢင်း ၽူႈၵိူဝ်းၵုမ်ႇၸိုင်ႈမိူင်း ပွၵ်ႈၵမ်းၼႆႉၼႆ မီးၽႅၼ်ႈဝႃႈ တေႁူပ်ႉထူပ်းၸွမ်း ၸွမ်ၽွင်းလူင် မိူင်းၵျႃႇပၼ် သိၼ်ႇသူဝ်ႇဢႃႇပေး လႄႈ တီႈပၢင်ၵုမ်ၵွၼ်ႇၽရႅၼ်ႉလွင်ႈလူင်းတိုၼ်းၼႂ်းမိူင်း မၢၼ်ႈ ပွၵ်ႈၵမ်းသွင် ၼၼ်ႉၵေႃႈ တေ ၶဝ်ႈႁူမ်ႈမွၵ်ႈလၢတ်ႈၶေႃႈၵႂၢမ်းၸွမ်းဝႃႈၼႆ။ လွင်ႈၶဵင်ႇတႃႉ တႃႇၶၢဝ်းတၢင်းမၼ်းၼၢင်း ပွၵ်ႈၵမ်းၼႆႉတေႉၵေႃႈ ယၢမ်းလဵဝ် ၽွင်းမိူဝ်ႈ ၼွၵ်ႈမိူင်းၵူႊမိူင်းမိူင်း ပၼ်ႁႅင်းဢီး လွင်ႈၸဝ်းၶိူဝ်းယၶႅင်ႈ လႄႈ ၼႂ်းမိူင်းတႆးပွတ်းႁွင်ႇၵေႃႈ ယၢင်းတိုၵ်ႉပဵၼ်ပၢင်တိုၵ်း ႁူပ်ႉတၢင်းယၢပ်ႇဝႆႉယူႇသေ ၼႂ်းမိူင်း ပဵၼ်လွင်ႈဢမ်ႇၼိမ်သဝ်း ၸိူင်ႉၼႆၼႆႉ မၼ်းၼၢင်း တေႁဵတ်းႁိူဝ်ၸၼ်ၸႂ်ႈ သေလၢတ်ႈ လူင်ပွင်ၸိုင်ႈမိူင်းၵျႃႇပၼ်ၶဝ် ၼင်ႇႁိူဝ်ၸဝ်ႈပၢႆးမၢၵ်ႈမီး ၼႂ်းမိူင်းၵျႃႇပၼ်ၶဝ်ပေႃး တေၶႂ်ႈမႃးလူင်းတိုၼ်း လၢင်း ၼႂ်းမိူင်းႁူမ်ႈတုမ်ႇၼၼ်ႉဝႃႈၼႆယဝ်ႉ။ ၽၢႆႇတၢင်းသိုဝ်ႇၶၢဝ်ႇမိူင်း ၵျႃႇပၼ်ၶဝ်ၵေႃႈပဵၼ်လွင်ႈသုၼ်ႇၸႂ် ဝႆႉယူႇဝႃႈ မၼ်းၼၢင်း တေႁဵတ်းႁိူဝ် ဢုပ်ႇၵုမ်ၵႂႃႇလွင်ႈ ပၼ်ႁႃၼႂ်းမိူင်းႁူမ်ႈတုမ်ၼႆႉ မိူၼ်ၵၼ်ဝႃႈၼႆ။ ဝၢႆးသေ ပႃႇတီႇၼူၵ်ႉယူင်းပေႉ ပၢင်လိူၵ်ႈတၢင်ႈသေ ပီ 2015 ၼၼ်ႉယဝ်ႉ လူင်ပွင်ၸိုင်ႈမိူင်းၵျႃႇပၼ်ၸင်ႇလႆႈၽိတ်ႈမွၵ်ႈ တေႃႇဢွင်ႇသၢၼ်းသူႉၸီႇ ၵႂႃႇမိူင်းၵျႃႇပၼ်ႇ မိူဝ်ႈပီႊ 2016 ၼၼ်ႉယဝ်ႉပွၵ်ႈၼိုင်ႈဝႃႈၼႆ။ မိူဝ်ႈလိူၼ် June ၼၼ်ႉၵေႃႈ လႆႈပိူၼ်ႇၽဝ်ႇၵႂႃႇယဝ်ႉဝႃႈ ၵျႃႇပၼ်ႇ တေသၢင်ႈၶူင်းၵၢၼ်ႁဵတ်းဢွၵ်ႇၵႃး တူဝ်ႇယူဝ်တႃႉ လႄႈ ႁူမ်ႈပႃးထႅင်ႈ ၶူင်းၵၢၼ်ၵျႃႇပၼ် 401 ၶူင်းၵၢၼ် လႆႈတၢင်သဵၼ်ႈသၢႆမၢႆဝႆႉၼႆႉ လႆႈႁၼ် ၸုမ်းၸဝ်ႈပၢႆးမၢၵ်ႈမီး မိူင်းၵျႃႇပၼ် ၼႂ်းမိူင်းမၢၼ်ႈ ဢွၵ်ႇဝႆႉၼင်ႇၼႆ။ ယၢမ်းလဵဝ် ၸူဝ်ႇပၢၼ်လူင်ပွင်ႇၸိုင်ႈမႂ်ႇၶိုၼ်ႈ ၸဵမ်မိူဝ်ႈ 2015 ၼႆႉမႃးၵူၺ်း ၵၢၼ်လူင်းတိုၼ်းၵျႃႇပၼ်ႇ ၼႂ်းမိူင်းႁူမ်ႈတုမ်ၼႆႉ ၶိုၼ်ႈမႃးသွင်ပုၼ်ႈဝႃႈၼႆ။ ၶေႃႈမုလ်း − DVB တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-21T14:22:04

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%81%8a-%e1%80%90%e1%80%95%e1%80%ba%e1%82%89%e1%80%99%e1%80%b1%e1%80%90/

လူင်ပွင်ၸိုင်ႈ ၊ တပ်ႉမေတႃႇလႄႈ KNU ႁၢင်ႈႁႅၼ်းတေႁူပ်ႉထူပ်းၵၼ်

တႃႇတေသိုပ်ႇဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈ ၵၢၼ်မိူင်း ၊ ၵၢၼ်သိုၵ်းၼႆသေ ၽူႈၼမ်းၽၢႆႇလူင်ပွင်ၸိုင်ႈ ၊ ၽၢႆႇတပ်ႉမေတႃႇ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း NCA ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း (KNU) ႁၢင်ႈႁႅၼ်းတႃႇတေႁူပ်ႉထူပ်းၵၼ်ၼႆယဝ်ႉ။ ၵႅမ်ႁူဝ်ပဝ်ႈၸုမ်း KNU ပတူဝ်ႇၸေႃးၵွႆႇထူးဝိၼ်းလၢတ်ႈတီႈသိုဝ်ႇၶၢဝ်ႇၵႂႃႇဝႃႈ တႃႇတေႁူပ်ႉထူပ်းၵၼ်ၼႆႉ ႁဝ်းၶႃႈတိုၵ်ႉ ငူပ်ႉငီႉၵၼ်ဝႆႉယူႇ ၊ ႁဝ်းၶႃႈယိူင်းဢၢၼ်းဝႆႉတႄႉ တေႁူပ်ႉထူပ်းၵၼ် ဝၢႆးလင်ပၢင်ပွႆးၶွပ်ႈၶူပ်ႇ 4 ပီႊ လူင်းလၢႆးမိုဝ်းလိၵ်ႈႁူမ်ႈမၢႆ NCA ဢၼ်တေၸတ်းႁဵတ်းၼႂ်းဝၼ်းထီႉ (28) လိူၼ်ၼႆႉ ၊ လွင်ႈဢၼ် ၽူႈၼမ်းတၢင်းသၢမ်ၽၢႆႇ တေႁူပ်ႉထူပ်းၵၼ်ၼႆႉၵေႃႈ ႁဝ်းၶႃႈယုမ်ႇယမ်ဝႃႈ ၽၢႆႇတၢင်းတပ်ႉမတေႃႇၶဝ် တေပၼ်တၢင်းႁူမ်ႈမိုဝ်းယူႇ ၊ ယွၼ်ႉသင်ၼႆ ၽၢႆႇႁဝ်းၶႃႈ ၶႂ်ႈလႆႈလွင်ႈမၼ်ႈၵိုမ်းၼႂ်းလိၵ်ႈႁူမ်ႈမၢႆ ၵၢၼ်ၵိုတ်းယိုဝ်းၵၼ် ၊ ပေႃးၵဵဝ်ႇလူၺ်ႈၽၢႆႇသိုၵ်းၼႆ တေလႆႈဢုပ်ႇၵၼ် တၢင်း တပ်ႉမတေႃႇၵူၺ်း ၊ ၵဵဝ်ႇလူၺ်ႈၵၢၼ်မိူင်းၼႆတႄႉ တေလႆႈဢုပ်ႇတၢင်းၽၢႆႇ လူင်ပွင်ၸိုင်ႈ ၶဝ်ၼႆလႄႈ ႁဝ်းၶႃႈယိူင်းဢၢၼ်းဝႆႉဝႃႈ တေႁူပ်ႉထူပ်းၵၼ် ဝၢႆးလင်ပွႆးၶွပ်ႈၶူပ်ႇ လူင်းလၢႆးမိုဝ်းလိၵ်ႈႁူမ်ႈမၢႆ (NCA) ၼႆႉ လၢတ်ႈၼႄၼင်ႇၼႆ။ ပၢင်ပွႆးၶွပ်ႈၶူပ်ႇ 4 ပီႊ လူင်းလၢႆးမိုဝ်း လိၵ်ႈႁူမ်ႈမၢႆၵၢၼ်ၵိုတ်းယိုတ်းလွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) ၼႆႉ တေၸတ်းႁဵတ်း တီႈၼေႇပျီႇတေႃႇ ၼႂ်းဝၼ်းထီႉ 28 လိူၼ် October ၼႆႉၼႆယဝ်ႉ။ မိူဝ်ႈပူၼ်ႉမႃးပီႊ 2018 လိူၼ် October (ပီႊၵၢႆ) ၼႆႉ ၸုမ်းလူင်ပွင်ၸိုင်ႈ ၊ တပ်ႉမတေႃႇလႄႈ ၽၢႆႇၸုမ်းယိပ်း ၵွင်ႈၵၢင်ႇ ၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) 10 ၸုမ်းၶဝ် ၸတ်းႁဵတ်းပၢင်ၵုမ် သႅၼ်းၽူႈၼမ်း သုင်သုတ်း တီႈၼေႇပျီႇတေႃႇသေ ဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈၶၵ်ႉၵၢၼ်ငမ်းယဵၼ်ၸိုင်ႈမိူင်း ၵူၺ်းၵႃႈဝႃႈ တီႈၼႂ်းပၢင်ၵုမ်ၼၼ်ႉ တၢင်းသၢမ်ၽၢႆႇ မီးလွင်ႈၶွင်ႉၶမ်ၵၼ်၊ တႄႇဝၢႆးၼၼ်ႉမႃးသေ ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း KNU ၵေႃႈ လႆႈၵိုတ်းလိုဝ်ႈၵိုတ်းယင်ႉဝႆႉ လွင်ႈၶိုၼ်ႈပၢင်ၵုမ်ၵၢၼ်မိူင်း ဢၼ်ပဵၼ်တၢင်းၵၢၼ်ဝႆႉ တေႃႇထိုင်ယၢမ်းမိူဝ်ႈလဵဝ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-20T23:04:53

https://taifreedom.com/%e1%81%b8%e1%80%9d%e1%80%ba%e1%82%88%e1%80%9e%e1%80%bc%e1%82%83%e1%82%87-%e1%80%9d%e1%80%90%e1%80%ba%e1%82%89%e1%80%9d%e1%81%a2%e1%81%bc%e1%80%ba%e1%82%88%e1%81%b6%e1%80%ad%e1%80%b0%e1%80%9d%e1%80%ba/

ၸဝ်ႈသြႃႇ ဝတ်ႉဝၢၼ်ႈၶိူဝ်းၼိမ်း ၺႃးၵူၼ်းဢမ်ႇႁူႉၵေႃႉ/ၸုမ်း ယိုဝ်းလွၼ်ႇတီႈၼႂ်းဝၢင်းၵျွင်း

မိူဝ်ႈၼႆႉဝၼ်းထီႉ 20 October 2019 ယၢမ်း 18:45 မူင်း မီးၵူၼ်းဢမ်ႇႁူႉၵေႃႉ/ၸုမ်း ဢဝ်ၵွင်ႈၵႂႃႇယိုဝ်း ၸဝ်ႈသြႃႇ လွၼ်ႇပႃးၼိုင်ႈ တီႈၼႂ်းဝၢင်းၵျွင်း ဝၢၼ်ႈၶိူဝ်းၼိမ်း ဢိူင်ႇၶိူဝ်းၼိမ်း ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇသေ ႁဵတ်းႁႂ်ႈၸဝ်ႈသၢင်ႇ တူၵ်းၸႂ်တိုၼ်ႇသၢၼ်ႈၵူဝ်ႁေ လႄႈ ထိုင်တီႈၼမ်ႉတႃတူၵ်းပႃး ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄ တႆးလွတ်ႈလႅဝ်း ဝႃႈ မီးၵူၼ်းဢမ်ႇႁူႉၸၵ်း 2 ၵေႃႉ ႁေႃႈလူတ်ႉၶိူင်ႈသေ ၵႂႃႇၵိုတ်းတီႈၽၢႆႇၼွၵ်ႈၸၢၼ်းၵျွင်း ယဝ်ႉပႆၶဝ်ႈၵႂႃႇတီႈၼႂ်းၵျွင်း ၊ ၽွင်းၼၼ်ႉ မုၼ်ၸၢင်း ၊ ၸဝ်ႈသၢင်ႇဢွၼ်ႇ ၶဝ် ၼင်ႈတြႃးယူႇသေ ၸဝ်ႈသြႃႇ ပိင်ႇၺႃႇသေႃးတ ဢွၵ်ႇပႆတူၺ်းတၢင်းၼွၵ်ႈ လႄႈ ၺႃးၵူၼ်းႁၢႆႉ 2 ၵေႃႉ ဢဝ်ၵွင်ႈယိုဝ်းတိူဝ်ႉ 5 ၵမ်း လွၼ်ႇထင်တီႈၼႃႈၵျွင်း ၵမ်းလဵဝ်ၶႃႈ ၊ ဝၢႆးယိုဝ်း ၸဝ်ႈသြႃႇယဝ်ႉၵေႃႈ ၶႃ 2 ၵေႃႉၼၼ်ႉ ၼႅတ်ႈလႅၼ်ႈၵႂႃႇဢဝ်လူတ်ႉၶိူင်ႈသေ ႁေႃႈဢွၵ်ႇပၢႆႈၵႂႃႇၵမ်းလဵဝ် ၊ ၵူၼ်းဢၼ်ၵႂႃႇယိုဝ်းၼၼ်ႉ ပဵၼ်ၽႂ် ၸုမ်းလႂ်ၼႆၼၼ်ႉ ဢမ်ႇလႆႈႁူႉၶႃႈ ၊ မိူဝ်ႈလဵဝ်တႄႉ ၽူႈမီးပုၼ်ႈၽွၼ်း ပလိၵ်ႈမၢၼ်ႈ လႄႈ သိုၵ်းမၢၼ်ႈ ၵေႃႈ ၵႂႃႇၵူတ်ႇထတ်း ဢွင်ႈတီႈပိူင်ပဵၼ်ၼၼ်ႉဝႆႉယူႇၼႆ လၢတ်ႈၼႄၼင်ႇၼႆ။ မိူဝ်ႈယၢမ်း 20:00 မူင်း ၵူၼ်းမိူင်းၼႂ်းပိုၼ်ႉတီႈ လႆႈဢဝ်ၶၢပ်ႈတူဝ် ၸဝ်ႈသြႃႇ ပိင်ႇၺႃႇသေႃးတ ၵႂႃႇသူင်ႇဝႆႉတီႈ ႁူင်းယႃလူင်ပွင်ၸိုင်ႈမၢၼ်ႈ ၼႂ်းဝဵင်းလႃႈသဵဝ်ႈ ၊ ၸဝ်ႈသြႃႇ ပိင်ႇၺႃႇသေႃးတ မီးဢႃႇယု 45 ပီႊ ဝႃႇတေႃႇၸဝ်ႈ မီး 25 ဝႃႇ ၼင်ႈၵျွင်း ဝတ်ႉဝၢၼ်ႈၶိူဝ်းၼိမ်း မိူဝ်ႈပီႊ 2003 လႄႈ ပဵၼ်လုၵ်ႈၸၢႆး လုင်းသၢင်ႇလဵၵ်ႉ + တေႃႇၵလဵင်း ဝႃႈၼႆ။ မိူဝ်ႈဝၼ်းထီႉ 05 October 2018 ယၢမ်းႁူဝ်ၶမ်ႈ 18:00 မူင်းပၢႆ မီးၵူၼ်းဢမ်ႇႁူႉၵေႃႉ/ၸုမ်း 2 ၵေႃႉ ႁေႃႈလူတ်ႉၶိူင်ႈ ဢဝ်ၵွင်ႈၵႂႃႇယိုဝ်း ၸဝ်ႈသြႃႇလူင် ၵလျႃႇၼဝမ်ႇသ 7 ၵမ်း တီႈၼႂ်းဝၢင်းၵျွင်းယွတ်ႈ ပွၵ်ႉ 7 ဝဵင်းၵျွၵ်းမႄး ၸိုင်ႈတႆးပွတ်းႁွင်ႇ သေ ၸဝ်ႈသြႃႇလူင် လႆႈလွၼ်ႇထင်တီႈၵမ်းလဵဝ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-19T17:01:35

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%95%e1%80%9c%e1%80%ad%e1%81%b5%e1%80%ba%e1%80%91%e1%82%86%e1%80%b8-%e1%80%90%e1%80%ad%e1%81%ba%e1%80%bd/

ၸဝ်ႈၼႃႈတီႈပလိၵ်ထႆး တိၺွပ်းလႆႈ ယႃႈမဝ်းၵမ် ၼမ်ႉႁူဝ်ႁဵင်လၢၼ်ႉဝၢတ်ႇ ငိုၼ်းထႆး

မိူဝ်ႈဝၼ်းထီႉ 18 October 2019 ၸဝ်ႈၼႃႈတီႈပလိၵ်ႈထႆး လႄႈ တပ်ႉသိုၵ်းထႆး ႁူမ်ႈမိုဝ်းၵၼ် ၵူတ်ႇထတ်းလူတ်ႉၵႃး ဢၼ်လုၵ်ႉတၢင်းဝဵင်းမျႃႉဝတီႇ မိူင်းယၢင်းသေ ၶၢမ်ႈလႅၼ်လိၼ် ၶဝ်ႈမိူင်းထႆးၼၼ်ႉ ၵူတ်ႇထတ်းတိၺွပ်းလႆႈ ယႃႈဢႆႉသ် 1,500 ၵီႇလူဝ်ႇၵရမ်ႇ ၵႃႈၶၼ်ၼပ်ႉ ႁူဝ်ႁဵင်လၢၼ်ႉဝၢတ်ႇငိုၼ်းထႆး ဝႃႈၼႆ။ ဢၼ်ၸဝ်ႈၼႃႈတီႈ ဢၼ်ၵူတ်ႇထတ်းတိၺွပ်းလႆႈ ယႃႈမဝ်းၵမ် တင်းၼမ်ၼႆႉ ပဵၼ်လူတ်ႉၵႃး တေႃႉတၢင်ႇ ၼမ်ႉမၼ်းၵိၼ် ၶၢမ်ႈလႅၼ်လိၼ်မိူဝ်းၶၢႆ တီႈဝဵင်းမျႃႉဝတီႇသေ ၵမ်းၶဝ်ႈမႃးၶိုၼ်းသမ်ႉ လၵ်ႉတေႃႉတၢင်ႇ ယႃႈဢႆႉသ်တင်းၼမ် သႂ်ႇတႂ်ႈတွင်ႉၵႃးၸွမ်းပႃးလႄႈ ၸဝ်ႈၼႃႈတီႈ ဢၼ်ပႂ်ႉ ၵူတ်ႇထတ်း တီႈလၢၼ်ႇႁူၺ်ႈယဢု ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇ ၸိုင်ႈထႆးၼၼ်ႉ ၸင်ႇတိၺွပ်းလႆႈ ဝႃႈၼႆ။ ဝၢႆးသေတိၺွပ်းလႆႈယဝ်ႉၼၼ်ႉ လႆႈႁူႉဝႃႈ ၵူၼ်းၼႂ်းလူတ်ႉမီး 2 ၵေႃႉ၊ ၵူၼ်းႁေႃႈလူတ်ႉ ၸိုဝ်ႈ သူမ်ၶျူၵ်ႉ ဢႃႇယု 38 ပီ၊ ထႅင်ႈၵေႃႉၼိုင်ႈ ၸိုဝ်ႈ သၵူၼ်း ဢႃႇယု 34 ပီ လႄႈ ယႃႈဢႆႉသ်တင်းမူတ်း သႂ်ႇၼႂ်းထူင်ၼဵင်ႈႁႅင်ႈသေ ၸဝ်ႈၼႃႈတီႈ လႆႈၸႂ်ႉၶၢဝ်းယၢမ်း လၢႆၸူဝ်ႈမူင်း ၸင်ႇဢဝ်ယႃႈဢႆႉသ် ဢွၵ်ႇတႂ်ႈတွင်ႉလူတ်ႉ လႆႈတင်းမူတ်း ဝႃႈၼႆ။ ယူႇတီႈၽၢႆႇၵူတ်ႇထတ်း ယႃႈမဝ်းၵမ်လႄႈ ၸဝ်ႈၼႃႈတီႈလၢၼ်ႇႁူၺ်ႈယဢုၶဝ် လႆႈတွင်ႈထၢမ် တီႈၵူၼ်းတေႃႉတၢင်ႇ ၵဵဝ်ႇလူၺ်ႈလွင်ႈ ဢဝ်ယႃႈမဝ်းၵမ်တီႈလႂ်မႃးလႄႈ တေဢဝ်ၵႂႃႇသူင်ႇပၼ်တီႈလႂ် ၽႂ်ပဵၼ်ၸဝ်ႈၶွင် ၸဵမ်ၸိူဝ်းၼႆႉ တင်းသွင်ၵေႃႉ ဢမ်ႇပႆႇပၼ်ၵႂၢမ်းတွပ်ႇသင်သေၶေႃႈ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-10-19T16:52:45

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%80%9d%e1%80%ba-2/

ပေႃႈမႄႈၵူၼ်းမိူင်းမၢဝ်း ဢဝ်ၶဝ်ႈသၢၼ် လႄႈ ၶွင်ၵိၼ်ယႅမ်ႉတင်းၼမ် ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ပေႃႈမႄႈၵူၼ်းမိူင်းမၢဝ်း မီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်ၶဝ်ႈသၢၼ် လႄႈ ၶွင်ၵိၼ်ယႅမ်ႉ တင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 18 October 2019 ၼႆႉ ပေႃႈမႄႈၵူၼ်းမိူင်းမၢဝ်း ဢၼ်ဢမ်ႇၶႂ်ႈမွၵ်ႇၸိုဝ်ႈ ၵေႃႉၼိုင်ႈ မီးၼမ်ႉ ၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်ၶဝ်ႈသၢၼ် 50 ထူင် ၊ ထူဝ်ႇလိူင် 3 ထူင် ၊ ႁူဝ်မီႇလႅင် 1 ထူင် ၊ ဢႃႇလူး 1 ထူင် ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်း 2,340,000 (သၢဝ်းသၢမ်သႅၼ် သီႇမိုၼ်ႇပျႃး) ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ပိူဝ်ႈတႃႇႁႂ်ႈပဵၼ်ႁႅင်းၸႂ် လွင်ႈၵမ်ႉထႅမ် တီႈၵေႃႉသိုၵ်း/ၵေႃႉႁၢၼ်ၶဝ် ဝႃႈၼႆ။ မိူဝ်ႈဝၼ်းထီႉ 11-15 October 2019 ၼၼ်ႉၵေႃႈ ၸုမ်းလွႆသၢမ်သိပ်း ဢိၵ်ႇတင်း ပေႃႈမႄႈၵူၼ်းမိူင်းထုင်ႉမၢဝ်း ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း လႄႈ ၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ မိူၼ်ၵၼ်။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-18T17:13:45

https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%88-%e1%81%b8%e1%80%af%e1%80%99/

ပႃႇတီႇၵၢၼ်မိူင်း လႄႈ ၸုမ်းတူင်ႇဝူင်းၵူၼ်း 4 ၸုမ်း ပိုၼ်ၽၢဝ်ႇသၢၼ်ၶတ်း လွင်ႈၽၢႆႇ မိူင်းၶႄႇၶုတ်းလိၼ် ပူၼ်ႉပႅၼ်ၶဝ်ႈ မိူင်းတႆး

မိူဝ်ႈဝၼ်းထီႉ 9 October 2019 ၽၢႆႇတၢင်းမိူင်းၶႄႇ ဢဝ်ၵႃးၶုတ်းလိၼ်သေ ၶုတ်းလိၼ်ပူၼ်ႉပႅၼ်ၶဝ်ႈ ၼႂ်းလႅၼ်လိၼ် ဝၢၼ်ႈၼွင်ၶမ်း ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇၼၼ်ႉ ပႃႇတီႇၵၢၼ်မိူင်း လႄႈ ၸုမ်းတူင်ႇဝူင်းၵူၼ်း 4 ၸုမ်း ပိုၼ်ၽၢဝ်ႇ တိုၵ်းသူၼ်း ႁႂ်ႈလူင်ပွင်ၸိုင်ႈ ၵႄႈၶၢႆပၼ် ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ လႆႈႁူႉဝႃႈ မိူဝ်ႈဝၼ်းထီႉ 9 ယၢမ်းၵၢင်ၶိုၼ်းတဵင်ႈ ၵူၼ်းၼုင်ႈၶူဝ်းၽၢၵ်ႉၵႃႇ 4 ၵေႃႉ ၽၢႆႇတၢင်းမိူင်းၶႄႇ ဢဝ်ၵႃးၶုတ်းလိၼ်လမ်းၼိုင်ႈသေ ပူၼ်ႉပႅၼ်ၶဝ်ႈၵႂႃႇၶုတ်းႁွင်ႈ ႁိမ်းၶၢင်ႈသဵၼ်ႈတၢင်း ဝၢၼ်ႈၼွင်ၶမ်း လႄႈ ဝဵင်းၼွင်တဝ်း ဢၼ်ၵပ်းသိုပ်ႇၵၼ်တင်းမိူင်းၶႄႇ ၊ ၼႂ်းၵႄႈ လၵ်းသဝ်ႁိၼ်လႅၼ်လိၼ် 58 BP လႄႈ 57 BP ႁိမ်းဝၢၼ်ႈၼွင်ၶမ်း ၸႄႈဝဵင်းၼမ်ႉၶမ်း ၽၢႆႇမိူင်းတႆး ၼႆယဝ်ႉ။ လွင်ႈဢၼ်ၽၢႆႇတၢင်းမိူင်းၶႄႇ ဢဝ်ၵႃးၶုတ်းလိၼ်သေ ၶုတ်းလိၼ်ပူၼ်ႉပႅၼ်ၶဝ်ႈ ၼႂ်းလႅၼ်လိၼ် ဝၢၼ်ႈၼွင်ၶမ်း ၽၢႆႇမိူင်းတႆးၼၼ်ႉ မိူဝ်ႈဝၼ်းထီႉ 10 October 2019 ၽူႈၵွၼ်း ၽၢႆႇဢုပ်ႉပိူင်ႇဝၢၼ်ႈ တၢင်ႇလိၵ်ႈထိုင် ၽူႈၵွၼ်းၽၢႆႇဢုပ်ႉပိူင်ႇၸႄႈဝဵင်း ၊ ဝၼ်းၼၼ်ႉၵူၺ်းၼင်ႇၵဝ်ႇ ၽူႈၵွၼ်းၽၢႆႇဢုပ်ႉပိူင်ႇၸႄႈဝဵင်း တၢင်ႇလိၵ်ႈထိုင် ၽူႈၵွၼ်းၽၢႆႇ ဢုပ်ႉပိူင်ႇၸႄႈတွၼ်ႈသေ သူင်ႇလိၵ်ႈသၢၼ်ၶတ်း ႁူင်ႈၵၢၼ်ၽၢႆႇၵပ်းသိုပ်ႇၼွၵ်ႈမိူင်းသူၺ်ႇလီႇ ဢၼ်မီးတီႈၸႄႈမိူင်း ယူႇၼၼ်ႇ ၽၢႆႇမိူင်းၶႄႇ ၼႆယဝ်ႉ။ ၵဵဝ်ႇၵပ်းလွင်ႈ ၽၢႆႇတၢင်းမိူင်းၶႄႇ ၵမ်းၵမ်းပူၼ်ႉပႅၼ်ၶဝ်ႈ ၽၢႆႇမိူင်းတႆး လႄႈ မိူဝ်ႈဝၼ်းထီႉ 10 October 2019 ပႃႇတီႇသိူဝ်ၽိူၵ်ႇ ၊ ပေႃႈမႄႈၵူၼ်းမိူင်းဝဵင်းၼမ်ႉၶမ်း ၊ ၸုမ်းၸဝ်ႈႁႆႈ ၸဝ်ႈၼႃးၸႄႈဝဵင်း ၊ ၸုမ်းၽွမ်ႉႁူမ်ႈတူင်ႇဝူင်းၵူၼ်း ဢိၵ်ႇတင်း ၸုမ်းတူၺ်းထိုင်ၵႅတ်ႇ ၶႄလူလွမ် ဢွင်ႈတီႈၵိုၵ်းပိုၼ်း လႄႈ ၶူဝ်းၶွင်ၵဝ်ႇ ဢွၼ်ၵၼ် ၸတ်းႁဵတ်းပၢင်ၵုမ်သေ ဢွၵ်ႇလိၵ်ႈပိုၼ်ၽၢဝ်ႇတိုၵ်းသူၼ်း ႁႂ်ႈလူင်ပွင်ၸိုင်ႈ ၵႄႈၶၢႆပၼ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-18T14:02:23

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%b6%e1%82%85%e1%80%84%e1%80%ba%e1%82%87-%e1%80%9e%e1%80%bd%e1%80%84%e1%80%ba%e1%81%b8%e1%80%af/

တပ်ႉသိုၵ်းရၶႅင်ႇ သွင်ၸုမ်း မီးလွင်ႈမၢပ်ႇၼႄးၵၼ်

မိူဝ်ႈပူၼ်ႉမႃး ဝၼ်းထီႉ 6 October 2019 ၽူႈၶဝ်ႈၸုမ်း တပ်ႉသိုၵ်းရၶႅင်ႇ (ULA/AA) ထုၵ်ႇၶႃႈႁႅမ်တၢႆ တီႈလႅၼ်လိၼ်ၸၢပ်ႈ မိူင်းမၢၼ်ႈမိူင်းဢိၼ်ႇတိယႃးလႄႈ ၽၢႆႇၸုမ်းသိုၵ်းရၶႅင်ႇ AA ၶဝ်မၢပ်ႇၼႄးဝႃႈ ၽူႈၶဝ်ႈၸုမ်း ပႃႇတီႇပူတ်းပွႆႇမိူင်းရၶႅင်ႇ (ALP) မီးလွင်ႈၵဵဝ်ႇၶွင်ႈ ၸွမ်းၼႆလႄႈ ၼႂ်းၵႄႈၵၢင်တပ်ႉသိုၵ်းရၶႅင်ႇ သွင်ၸုမ်း မီးလွင်ႈႁၼ်ၽိတ်းၼိူဝ်ၵၼ်ဝႆႉၼႆယဝ်ႉ။ ၽၢႆႇတၢင်းတပ်ႉသိုၵ်းရၶႅင်ႇ AA ပိုၼ်ၽၢဝ်ႇဝႆႉဝႃႈ ၽူႈၶဝ်ႈၸုမ်းသိုၵ်းရၶႅင်ႇ AA ၵူဝ်ႇၵျေႃႇဝိၼ်းၼၢႆႇ ဢမ်ႇယူႇလီလႄႈ ၵႂႃႇယူတ်းယႃတူဝ်ယူႇတီႈဝဵင်းလူင်တလၢႆႇ ၸႄႈမိူင်းမီႇသူဝ်ႇရမ်ႇ မိူင်းဢိၼ်ႇတိယႃး၊ မိူဝ်ႈၽွင်းၼၼ်ႉ ၸုမ်းၽူႈႁၢႆႉဢၼ်ယိပ်းၵွင်ႈ ၵၢင်ႇၸုမ်းၼိုင်ႈ ႁူမ်ႈတၢင်းၵူၼ်းသိုၵ်း ALP 2 ၵေႃႉ ၶဝ်ႈမႃးၺွပ်းဢဝ်တူဝ် ၵူဝ်ႇၵျေႃႇဝိၼ်းၼၢႆႇ တီႈႁိူၼ်းလိုဝ်ႈသေ ထိုင်မႃးဝၼ်းထီႉ 10 October 2019 ၼႆႉၶိုၼ်းႁွင်ႉမိူဝ်းတီႈ လႅၼ်လိၼ်မိူင်းမၢၼ်ႈ ၊ လွႆးဢၢပ်ႈပၼ် တပ်ႉသိုၵ်းမၢၼ်ႈ ဝဵင်းမျဵတ်ႉ (မြိတ်) ဢၼ်မီးႁိမ်း လႅၼ်လိၼ်မိူင်းမၢၼ်ႈမိူင်းဢိၼ်ႇယႃႉ လၵ်းမၢႆ 8 ယဝ်ႉ ထုၵ်ႇၶႃႈႁႅမ်တၢႆႇပႅတ်ႈၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈတၢင်လၢတ်ႈၸုမ်းသိုၵ်းရၶႅင်ႇ AA ၶၢႆႇသုၶ လၢတ်ႈဝႃႈ ၵူၼ်းၼႂ်းပိုၼ်ႉတီႈ ၵမ်ႈၽွင်ႈတၼ်းႁၼ်ယူႇဝႃႈ ၵူဝ်ႇၵျေႃႇဝိၼ်းၼၢႆႇၼႆႉ ယင်းဢမ်ႇပႆတၢင်းလႆႈ ၊ ၸုမ်းၽူႈႁၢႆႉၶဝ်ႁၢမ်သေ ႁွင်ႉမၼ်းၵႂႃႇတီႈၼိူဝ်ၵွင်း ဢၼ်တပ်ႉသိုၵ်းမၢၼ်ႈၶဝ်ပၵ်းသဝ်းဝႆႉ ၊ မိူဝ်ႈၽွင်းၶဝ်ၶဝ်ႈၺွပ်းၼၼ်ႉ မီးလုၵ်ႈဢွၼ်ႇ သွင်ၵေႃႉပၢႆႈလွတ်ႈမႃးလႆႈယူႇ ၊ လုၵ်ႈဢွၼ်ႇသွင် ၵေႃႉၼၼ်ႉၵေႃႈဝႃႈ ၼႂ်းၸုမ်းၽူႈႁၢႆႉၶဝ်ၼၼ်ႉ ပႃးဝႆႉၽူႈၶဝ်ႈၸုမ်း ALP သွင်ၵေႃႉယူႇ ၊ သွင်ၵေႃႉၼၼ်ႉၵေႃႈပဵၼ် ၶၢႆႇဢေးပၢႆႇလႄႈ တၢႆႉဢွင်ႇ လၢတ်ႈၼင်ႇၼႆ။ ၵူဝ်ႇၵျေႃႇဝိၼ်းၼၢႆႇ ဢၼ်ထုၵ်ႇၶႃႈႁႅမ်တၢႆၼႆႉ ပဵၼ်ၶိူဝ်းၵူၼ်းရၶႅင်ႇ ဢၼ်ယူႇၼႂ်းမိူင်း ဢိၼ်ႇတီႉယႃး ပဵၼ်ပႃးၽူႈၶဝ်ႈၸုမ်းသိုၵ်းရၶႅင်ႇ AA ၊ ၵူၺ်းၵႃႈ ဢမ်ႇလႆႈႁၢပ်ႇထၢမ်းၵၢၼ်သိုၵ်း ဢၼ်လွင်ႈယႂ်ႇၼင်ႇၵဝ်ႇ ၊ မိူဝ်ႈၽွင်းမၼ်းထုၵ်ႇၺွပ်းၵႂႃႇၼၼ်ႉၵေႃႈ ၽူႈႁၢႆႉၶဝ်သိမ်းလႆႈၵႂႃႇပႃး computer (ၶွမ်ႇပျူႇတိူဝ်ႇ) ၊ ၾူၼ်း လႄႈ ၽိုၼ်လိၵ်ႈၵမ်ႈၽွင်ႈ ဢၼ်ၵဵဝ်ႇလူၺ်ႈ ၵၢၼ်ငၢၼ်းမၼ်းၵႂႃႇပႃးၼႆယဝ်ႉ။ ၵဵဝ်ႇၵပ်းဢၼ် ၽူႈၶဝ်ႈၸုမ်းထုၵ်ႇၶႃႈႁႅမ်တၢႆၼႆႉသေ ၽၢႆႇၸုမ်းသိုၵ်းရၶႅင်ႇ ULA/AA ၶဝ် ပိုၼ်ၽၢဝ်ႇဝႆႉ မိူဝ်ႈဝၼ်းထီႉ 15 October ဝႃႈ ၽၢႆႇ ULA/AA ၶဝ် ၶႂ်ႈလႆႈလွင်ႈ မၢၼ်ႇမႅၼ်ႈၸွမ်းတြႃးလႄႈ ၶႂ်ႈႁူႉလွင်ႈတႄႉမၼ်း ႁႂ်ႈပေႃးၸႅင်ႈလႅင်းလီဝႃႈ ၸွင်ႇၽၢႆႇၸုမ်း ALP ၶဝ်ၵဵဝ်ႇၶွင်ႈၸွမ်းယူႇႁ ၊ သင်ၸိူဝ်ႉဝႃႈမီးလွင်ႈ ၵဵဝ်ႇၶွင်ႈၸွမ်းယူႇတေႉၸိုင် ၶဝ်တေဢမ်ႇဝႆႉ ၼႃႈလဵၵ်ႉၼႃႈယႂ်ႇသေ တေသိုပ်ႇႁဵတ်းသၢင်ႈ ၸွမ်းၼင်ႇ မူႇပိူင်ၶဝ်မီးၼၼ်ႉ ၼႆယဝ်ႉ။ ၽၢႆႇတၢင်း ၸုမ်းပႃႇတီႇပူတ်းပွႆႇမိူင်းရၶႅင်ႇ(ALP/ALA) တႄႉဢမ်ႇယွမ်းႁပ်ႉလွင်ႈဢၼ် ဢၼ်ၸုမ်း ရၶႅင်ႇ (ULA/AA) မၢပ်ႇၼႄးဝႆႉဝႃႈ ၸုမ်းၶဝ်ႁူမ်ႈပွင်းၵၼ်တၢင်း တပ်ႉသိုၵ်းမၢၼ်ႈ ၊ တပ်ႉသိုၵ်း ဢႃႇသမ်ႇ (ဢိၼ်ႇတီးယႃး) သေ ၶဝ်ႈၺွပ်းၵူၼ်းသိုၵ်း ရၶႅင်ႇ AA ဢၼ်ဝႃႈၼၼ်ႉ ဢမ်ႇၸႂ်ႈလွင်ႈတႄႉမၼ်း ပဵၼ်လွင်ႈမၢပ်ႇၼႄးၵၼ်ၵူၺ်းၼႆယဝ်ႉ။ ၸဝ်ႈသိုၵ်းလူင် ၶၢႆႇသေႃးမျႃႉ ၽူႈတၢင်လၢတ်ႈ ၸုမ်း ALP လၢတ်ႈတီႈသိုဝ်ႇၶၢဝ်ႇ Irrawaddy ၵႂႃႇဝႃႈ ဝူၼ်ႉတူၺ်းၵူၺ်းၵေႃႈ ပေႃးဢမ်ႇမီး ငဝ်ႈႁၢၵ်ႈသၢၵ်ႈသေႇမၼ်းယူႇယဝ်ႉ ၊ ၼႂ်းမိူင်း ဢိၼ်ႇတီးယႃးၼႆႉ တပ်ႉသိုၵ်း ဢိၼ်ႇတီးယႃးၶဝ် တေၸၢင်ႈလူဝ်ႇပိၵ်ႉၼႃႈပိၵ်ႉတႃ တူမ်းသူပ်းႁဵတ်းသင် ၊ ဢၼ်ၶဝ်ဝႃႈ ၸုမ်းလုၵ်ႉၽိုၼ်ႉ ALP ႁဝ်း ႁူမ်ႉပွင်းၵၼ်တၢင်း တပ်ႉသိုၵ်းဢိၼ်ႇတီးယႃးသေ ၶဝ်ႈၺွပ်း ၶႃႈႁႅမ်တၢႆၵူၼ်းၶဝ်ဢၼ်ဝႃႈၼၼ်ႉ ၵေႃႈ ႁဝ်းၶႃႈ ပဵၼ်ဢၼ်ၸႂ်ဢမ်ႇလီၸွမ်းတေႉတေႉ ၊ ႁဝ်းၶႃႈဢမ်ႇတွၼ်ႉႁဵတ်းလွင်ႈၸိူင်ႉၼၼ် သေပွၵ်ႈလႄႈ ၽၢႆႇႁဝ်းၶႃႈတိုၼ်းဢမ်ႇမီးလွင်ႈ ၵဵဝ်ႇၶွင်ႈၸွမ်းလႃးလႃး လၢတ်ႈၼင်ႇၼႆ။ ၸဝ်ႈသိုၵ်းလူင် ၶၢႆႇသေႃးမျႃႉ ယင်းသိုပ်ႇလၢတ်ႈထႅင်ႈဝႃႈ ဢၼ်ၽၢႆႇတၢင်း AA ၶဝ်မၢပ်ႇၼႄး ဝႆႉဝႃႈ ၽူႈၶဝ်ႈၸုမ်း ALP ဢၼ်ပဵၼ် ၶၢႆႇဢေးပၢႆႇလႄႈ တၢႆႉဢွင်ႇဢၼ်ဝႃႈၼၼ်ႉၵေႃႈ ပဵၼ်ၸၼ်ႉႁူဝ်သိုၵ်းလူင် လႄႈ ၶူးၽိုၵ်းၼႂ်းသွၼ်ၵၢၼ်ၵူၺ်းလႄႈ ၶဝ်တိုၼ်းဢမ်ႇမီးလွင်ႈ ၵဵဝ်ႇၶွင်ႈၸွမ်း လွင်ႈဢၼ်ၽူႈၶဝ်ႈၸုမ်း AA ထုၵ်ႇၶႃႈႁႅမ်တၢႆၼႆႉၼႆ ၵဝ်ၶႃႈဢႃႇမၶၢမ်ႇလႆႈယူႇ တဵမ်တဵမ်ထူၼ်ႈထူၼ်ႈ ၊ ယွၼ်ႉသင်ၼႆ ဝဵင်းလူင်တလၢႆႇၼႆႉ လႆႈဝႃႈပဵၼ်ဝဵင်းလူင်ဢၼ်ၼိုင်ႈ ၊ တပ်ႉပၢင်သဝ်း ALP ႁဝ်းၶႃႈသမ်ႉ ယူႇသဝ်းဝႆႉတီႈ လွၵ်းသၢမ်ၸဵင်ႇလႅၼ်လိၼ် မိူင်းမၢၼ်ႈ− ဢိၼ်ႇတီးယႃး လႄႈ ပိၼ်းၵလႃးတေႉသ်လႄႈ တီႈဢၼ်ပဵၼ်ၼၼ်ႉသေ ဢၼ်ႁဝ်းယူႇသဝ်းဝႆႉ ၼၼ်ႉ မၼ်းၵႆၵၼ်ၼႃႇၽႅဝ် ၊ ထႅင်ႈလွင်ႈၼိုင်ႈၵေႃႈ ႁဝ်းဢမ်ႇမီးပေႃႇလသီႇ တႃႇတေတိုၵ်းၶိုၼ်း ၵူၼ်းၶိူဝ်းရၶႅင်ႇႁဝ်းၼင်ႇၵၼ် ၊ ႁဝ်းၶႃႈမီး မူႇပိူင်ဝႃႈ တေၸုၵ်းမၼ်ႈၼိူဝ် လွင်ႈၽွမ်ႉႁူမ်ႈၸိူဝ်ႉၸၢတ်ႈ ႁဝ်းၶႃႈၼႆၵူၺ်း ၊ တႃႇတေလၵ်ႉႁဵတ်းႁၢႆႉ ၵူၼ်းၶိူဝ်းၼင်ႇၵၼ် ၼၼ်ႉၵေႃႈ ၼႂ်းပိုၼ်း ALP/ALA ႁဝ်းၶႃႈ တိုၼ်းဢမ်ႇမီးဝႆႉ သိုပ်ႇလၢတ်ႈၼင်ႇၼႆ။ မိူဝ်ႈပီႊ 2015 ၼၼ်ႉ တပ်ႉသိုၵ်းရၶႅင်ႇ AA တႄႇၵႂႃႇပၵ်းတပ်ႉၼႂ်းၸႄႈဝဵင်းပလႅတ်ႉဝႃႉ ၸႄႈမိူင်းၶျၢင်း ၊ မိူဝ်ႈၽွင်းၼၼ်ႉၵေႃႈ AA မၢပ်ႇၼႄးဝႃႈ ၽူႈၶဝ်ႈၸုမ်း ALP ၵမ်ႈၽွင်ႈ ႁဵတ်းၵူၼ်းၼႄတၢင်း တပ်ႉသိုၵ်းမၢၼ်ႈလႄႈ ႁဵတ်းပၼ်ၽူႈဢဝ်ၶၢဝ်ႇပၼ်တပ်ႉသိုၵ်းမၢၼ်ႈသေ လၢတ်ႈၼႄဢွင်ႈတီႈတပ်ႉသိုၵ်း AA ၶဝ် ၊ ၵူၺ်းၵႃႈ ၽၢႆႇတၢင်း ALP သမ်ႉထဵင်ၶိုၼ်းဝႃႈ ဢမ်ႇလႆႈႁဵတ်းၸိူင်ႉၼင်ႇ ၽၢႆႇ AA ၶဝ်မၢပ်ႇၼႄး။ မိူဝ်ႈပီႊ 2016 လိူၼ် June ၼၼ်ႉၵေႃႈ တပ်ႉသိုၵ်းရၶႅင်ႇ AA မၢပ်ႇၼႄးဝႃႈ ၸုမ်း ALP ၶဝ် ၶဝ်ႈႁိမ်ၶူဝ်းသိုၵ်း ၸုမ်း AA တီႈၼႂ်းၸႄႈဝဵင်းပလႅတ်ႉဝႃႇၼႆလႄႈ ႁဵတ်းႁႂ်ႈၸုမ်းသိုၵ်းရၶႅင်ႇသွင် ၸုမ်း မီးလွင်ႈထဵင်မေႃးၵၼ်။ မိူဝ်ႈပီႊ 2017 ၼႆႉ တပ်ႉသိုၵ်းရၶႅင်ႇ ဢၼ်ၵူၼ်းမိူင်းရၶႅင်ႇ ႁူမ်ႈၵၼ်ၵေႃႇတင်ႈၼၼ်ႉ ပဵၼ်ဝႆႉ သွင်ၸုမ်း သွင်တပ်ႉသိုၵ်းဝႆႉလႄႈ ၼင်ႇႁိုဝ်ပေႃးတေပဵၼ်ၸုမ်းလဵဝ်ၼၼ်ႉ ႁူဝ်ပဝ်ႈလူင် ၸုမ်းသိုၵ်းရၶႅင်ႇ AA ၸွမ်သိုၵ်း ထုၼ်းမျၢတ်ႉၼၢႆႇယၢမ်ႈလၢတ်ႈႁႂ်ႈၸုမ်း ALP ၶဝ် ဝၢင်းၶိူင်ႈၵွင်ႈၵၢင်ႇသေ ၶဝ်ႈၼႂ်းၸုမ်းသိုၵ်းရၶႅင်ႇ AA ။ တပ်ႉသိုၵ်းရၶႅင်ႇသွင်ၸုမ်း ALP လႄႈ AA မီးလွင်ႈႁၼ်ၽိတ်းၼိူဝ်ၵၼ်ဝႆႉသေ မိူဝ်ႈပီႊ 2017 ၼၼ်ႉ တပ်ႉသိုၵ်း AA ၶိုၼ်ႈသိမ်း ငဝ်ႈတပ်ႉပၢင်သဝ်းသွၼ်ၵၢၼ်သိုၵ်း ALA ဢၼ်မီးတီႈလႅၼ်လိၼ် မိူင်းမၢၼ်ႈ−ဢိၼ်ႇတီးယႃးယဝ်ႉပွၵ်ႈၼိုင်ႈ။ ၸုမ်းပႃႇတီႇပူတ်းပွႆႇမိူင်းရၶႅင်ႇ (ALP) ၼႆႉ ၼင်ႇႁိုဝ်မိူင်းရၶႅင်ႇပေႃးတေမီးလွင်ႈသုၼ်ႇလႆႈသုၼ်ပဵၼ်ပဵင်းပိူၼ်ႈ ၼႆသေ လႆႈလုၵ်ႉၽိုၼ်ႉၵေႃႇတင်ႈမႃးမိူဝ်ႈပီႊ 1967 ၊ ထိုင်မႃးမိူဝ်ႈဝၼ်းထီႉ 15 October 2015 ၼႆႉ လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) တၢင်းၸုမ်းလူင်ပွင်ၸိုင်ႈ။ ၸုမ်းသိုၵ်းရၶႅင်ႇ (AA) သမ်ႉ လုၵ်ႈႁဵၼ်းရၶႅင်ႇ ဢၼ်ယၢမ်ႈႁဵတ်းၵၢၼ်လုၵ်ႉၽိုၼ်ႉၵမ်ႈၽွင်ႈ ၵႂႃႇၽိုၵ်းသွၼ်ၵၢၼ် သိုၵ်းတီႈလၢႆႇၸႃႇ မိူင်းၶၢင် ငဝ်ႈငုၼ်း တပ်ႉသိုၵ်း လွတ်ႈလႅဝ်း သဝ်းၶေႃၶၢင် KIA သေတႄႇ ၵေႃႇတင်ႈမႃး မိူဝ်ႈဝၼ်းထီႉ 10 April 2009 ၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-18T12:40:38

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-14/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ် တီႈၸုမ်းလွႆသၢမ်သိပ်း လႄႈ ပေႃႈမႄႈၵူၼ်းမိူင်း ထုင်ႉမၢဝ်း

ၸွမ်းၼင်ႇတၢင်းယိူင်းဢၢၼ်း ၸုမ်းလွႆသၢမ်သိပ်း လႄႈ ပေႃႈမႄႈၵူၼ်းမိူင်း ထုင်ႉမၢဝ်း မီးၼၼ်ႉသေ ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း လႄႈ ၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 15 October 2019 ၼႆႉ ၸုမ်းလွႆသၢမ်သိပ်း ထုင်ႉမၢဝ်း ဢဝ်ၶွင်ၵိၼ်ယႅမ်ႉ မိူၼ်ၼင်ႇ ပႃႁႅင်ႈၶူဝ်ႈ 5 တိူၵ်ႈ လႄႈ သူးသႄး(ၼဵင်ႈၽဵတ်း) 1 တိူၵ်ႈ ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ပိူဝ်ႈတႃႇ ႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉထႅမ် တီႈၵေႃႉသိုၵ်းၶဝ် ဝႃႈၼႆ။ မိူဝ်ႈဝၼ်းထီႉ 11 October 2019 ၼၼ်ႉၵေႃႈ ပေႃႈမႄႈၵူၼ်းမိူင်း ထုင်ႉမၢဝ်း ဢၼ်ဢမ်ႇၶႂ်ႈမွၵ်ႇၸိုဝ်ႈၵေႃႉၼိုင်ႈ ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်းတင်းၼမ် မႅၼ်ႈသၢင်ႉငိုၼ်း 2,000,000 (သၢဝ်းသႅၼ်ပျႃး) ၸွႆႈထႅမ်ပၼ် ၽူႈမီးပုၼ်ႈၽွၼ်း RCSS/SSA ပိူဝ်ႈတႃႇႁႂ်ႈသိုပ်ႇသူင်ႇပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း ဢၼ်လႆႈႁပ်ႉမႃးတီႈ ပေႃႈမႄႈၵူၼ်းမိူင်း ထုင်ႉမၢဝ်းၼၼ်ႉ သိုပ်ႇသူင်ႇပၼ်ထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈတၢင်တူဝ် ၵေႃႉသိုၵ်း/ၵေႃႉႁၢၼ် သေယဝ်ႉ ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင်တီႈ ၸုမ်းလွႆသၢမ်သိပ်း လႄႈ ပေႃႈမႄႈၵူၼ်းမိူင်း ထုင်ႉမၢဝ်း ဢၼ်မီးၼမ်ႉၸႂ် ႁၵ်ႉၸိူဝ်ႉၸၢတ်ႈသေ ဢဝ်ၶူဝ်းၶွင်ၸႂ်ႉတိုဝ်းၼႂ်းသိုၵ်း ဢိၵ်ႇတင်း ၶွင်ၵိၼ်ယႅမ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-18T12:01:49

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99%e1%80%ad%e1%80%af%e1%80%9d%e1%80%ba%e1%80%b8-%e1%80%9c%e1%80%ad/

ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ NCA 2 ၸုမ်း ပဵၼ်ပၢင်တိုၵ်းၵၼ် ဝၼ်းလဵဝ် 2 ပွၵ်ႈ

ဝၢႆးပၢင်ၵုမ် PPST ယဝ်ႉတူဝ်ႈၵႂႃႇ 4 ဝၼ်း ႁူမ်တုမ်ၸိူဝ်ႉၸၢတ်ႈယၢင်းၽိူၵ်ႇ KNU လႄႈ ပႃႇတီႇမိူင်းမွၼ်းမႂ်ႇ NMSP ဢၼ်ပဵၼ် ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ NCA ပဵၼ်ပၢင်တိုၵ်းၵၼ် ၼႂ်းမိူင်းမွၼ်း လႄႈ မိူင်းယၢင်းၽိူၵ်ႇ ဝၼ်းလဵဝ် 2 ဢွင်ႈတီႈ ၼႆယဝ်ႉ။ မိူဝ်ႈဝႃးဝၼ်းထီႉ 17 October 2019 ယၢမ်းၵၢင်ၼႂ်မွၵ်ႈ 04:00 မူင်း ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ KNU လႄႈ ပႃႇတီႇမိူင်းမွၼ်းမႂ်ႇ NMSP ပဵၼ်ပၢင်တိုၵ်းၵၼ် တီႈႁိမ်းတပ်ႉ မယႅၼ်းၶျွင်း ၸႄႈဝဵင်းယေး မိူင်းမွၼ်း ၊ ယၢမ်းၵၢင်ၼႂ်မွၵ်ႈ 05:00 မူင်း သွင်ၽၢႆႇ ပဵၼ်ပၢင်တိုၵ်းၵၼ်ထႅင်ႈတီႈႁိမ်းတပ်ႉ ပလႄႉတုၼ်ႇၽၢႆႉ ၼႂ်းထုင်ႉ ၽြႃးသၢမ်သူႇ (ပယႃးတူင်း သူႇတေႇတ) မိူင်းယၢင်းၽိူၵ်ႇ သေ ၽူႈမီးၸၼ်ႉ NMSP တူၵ်းသုမ်းၵေႃႉၼိုင်ႈ ဝႃႈၼႆ။ ၵဵဝ်ႇလူၺ်ႈလွင်ႈပၢင်တိုၵ်းၼႆႉသေ ပတူဝ်ႇၸေႃႇဢႄႇတႃး ၽူႈမီးပုၼ်ႈၽွၼ်း တပ်ႉၸုမ်း မၢႆ-6 ႁူမ်တုမ်ၸိူဝ်ႉၸၢတ်ႈယၢင်းၽိူၵ်ႇ KNU လၢတ်ႈဝႃႈ မိူဝ်ႈဝၼ်းထီႉ 15 October ၼၼ်ႉ လႆႈႁူႉဝႃႈ NMSP ၵႂႃႇပူတ်းပႅတ်ႈ ၸွမ်ပိဝ်/လၵ်းၸွမ်ပိဝ် ႁဝ်းၶႃႈ တီႈႁိမ်းလၢၼ်ႇ မၢႆ-4 သေ ဝၢႆးၼၼ်ႉ ႁဵတ်းႁိုဝ်လႆႈပဵၼ် ပၢင်တိုၵ်းၵၼ်ၼႆၼၼ်ႉ လွင်ႈတၢင်းမၼ်း ၶႃႈႁဝ်းၵေႃႈဢမ်ႇပႆႇႁူႉလီလီ ၼႆယဝ်ႉ။ ၼၢႆႇၺႅၼ်ႇထုၼ်း ၽူႈမီးပုၼ်ႈၽွၼ်း ပႃႇတီႇမိူင်းမွၼ်းမႂ်ႇ NMSP လၢတ်ႈဝႃႈ ႁဝ်းၶႃႈလႆႈယူႇၼႂ်းပိုၼ်ႉတီႈႁဝ်းသေ ၽၢႆႇ KNU ၶဝ်ႈပိုတ်းယိုဝ်းဢွၼ်းတၢင်း ၊ လွင်ႈလႆႈပဵၼ်ပၢင်တိုၵ်းၼႆႉ ဢမ်ႇၸႂ်ႈပဵၼ်ၽႅၼ်ၵၢၼ်တင်းၼိူဝ် လႄႈ ဢမ်ႇၸႂ်ႈၶေႃႈၸီႉသင်ႇတင်းၼိူဝ် တင်းသွင်ၽၢႆႇသင် မၼ်းပဵၼ်ပၼ်ႁႃ လုၵ်ႈတပ်ႉတင်းသွင်ၽၢႆႇ ဢမ်ႇပွင်ၸႂ်ၵၼ် ႁၼ်ၽိတ်းၵၼ် သေ လႆႈၵိုင်ႉၵၢင်ႉပဵၼ်ၵႂႃႇ ၼႆယဝ်ႉ။ မိူဝ်ႈဝၼ်းထီႉ 29 April 2019 ၼၼ်ႉၵေႃႈ ယွၼ်ႉမီးပၼ်ႇႁႃ ၼႃႈတီႈၵၼ်သေ သွင်ၽၢႆႇလႆႈပဵၼ်ပၢင်တိုၵ်းၵၼ် ၼႂ်းပိုၼ်ႉတီႈႁိမ်းၸမ် တႃႉတဵင်ႇ ၸႄႈဝဵင်းၵျႃႇဢိၼ်းသဵၵ်ႉၵျီး ၼႆယဝ်ႉ။ မိူဝ်ႈဝၼ်းထီႉ 10-12 October 2019 ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA 10 ၸုမ်း ၸတ်းႁဵတ်းပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ဢွင်ႈတီႈႁူင်းလႅမ်းတီႈၼိုင်ႈ ၼႂ်းဝဵင်းၵဵင်းမႆႇ ၸိုင်ႈထႆးသေ ဢုပ်ႇဢူဝ်းၵၼ်ၵႂႃႇ လၢႆၶၵ်ႉလၢႆတွၼ်ႈ လႄႈ ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇ 7 ၶေႃႈ ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-17T14:08:41

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%82%89%e1%80%9e%e1%80%ad%e1%80%af%e1%80%95%e1%80%ba%e1%82%87/

ပၢင်တိုၵ်းတိုၵ်ႉသိုပ်ႇပဵၼ်ထႅင်ႈ ၼႂ်းမိူင်းတႆးပွတ်းႁွင်ႇလႄႈ ၼႂ်းမိူင်းၶၢင်ယူႇ

ၸူဝ်ႈၶၢဝ်းဝူင်ႈဝၢင်ႈၼႆႉ သိုၵ်းမၢၼ်ႈ လႄႈ လုၵ်ႈၸုမ်း ၸုမ်းဢူၺ်းလီသိုၵ်းပွတ်းႁွင်ႇၵမ်ႈၽွင်ႈ ပဵၼ်ပၢင်တိုၵ်းၵၼ် ၶိူဝ်းၶိူဝ်းယႂ်းယႂ်းဝႆႉ တီႈၼႂ်းမိူင်းတႆးပွတ်းႁွင်ႇ လႄႈ ၼႂ်းမိူင်းၶၢင် ၊ ထႅင်ႈၽၢႆႇၼိုင်ႈၵေႃႈ ၸုမ်းဢူၺ်းလီ သိုၵ်းပွတ်းႁွင်ႇလႄႈ ၵေႃႇမသျိၼ်ႇလွင်ႈငမ်းယဵၼ် ၽၢႆႇလူင်ပွင်ၸိုင်ႈ (PC) ၶဝ် တေႁူပ်ႉထူပ်းဢုပ်ႇဢူဝ်းၵၼ် ၼႂ်းႁၢင်လိူၼ်ၼႆႉ။ ၸူဝ်ႈၵႃႈၶဝ်ပႆႇဢုပ်ႇဢူဝ်းၵၼ်ၼႆႉ မိူဝ်ႈဝႃးဝၼ်းထီႉ 16 October 2019 သိုၵ်းမၢၼ်ႈ လႄႈ တပ်ႉသိုၵ်းလွတ်ႈလႅဝ်းသဝ်းၶေႃၶၢင် (KIA) ပဵၼ်ပၢင်တိုၵ်းၵၼ် တီႈၸႄႈဝဵင်းသိမ်ႇပူဝ်ႇ ၸႄႈတွၼ်ႈမိူင်းယၢင်း ၸႄႈမိူင်းၶၢင်ၼႆယဝ်ႉ။ ဝၢႆးသေ ၶၢဝ်းတၢင်းၵိုတ်းတိုၵ်းသိုၵ်းမၢၼ်ႈၽၢႆႇလဵဝ် ၼႂ်းတိူင်းသိုၵ်းလူင် 5 တိူင်း (ၼႂ်းမိူင်းတႆး 4 တိူင်း လႄႈ ၼႂ်းမိူင်းၶၢင် 1 တိူင်း) သဵင်ႈၵႂႃႇယဝ်ႉ ႁိုင်ထႅင်ႈဢိတ်းၼိုင်ႈၵူၺ်း သိုၵ်းမၢၼ်ႈလႄႈ သိုၵ်းၶၢင် KIA ပဵၼ်ပၢင်တိုၵ်းၵၼ် တီႈႁိမ်းၸႄႈဝဵင်းသိမ်ႇပူဝ်ႇ ၊ ၵဵဝ်ႇလူၺ်ႈ လွင်ႈလႆႈပဵၼ်ပၢင်တိုၵ်းၼႆႉသေ ၽူႈၶဝ်ႈၸုမ်း KIA ၵမ်ႈၽွင်ႈ လႆႈယိုၼ်ယၼ်ဝႆႉဝႃႈ ပဵၼ်ပၢင်တိုၵ်းၵၼ်ယူႇၼႆသေတႃႉ ၸဝ်ႈသိုၵ်းလူင် ၼေႃႇပူႇ ၽၢႆႇပိုၼ်ၽၢဝ်ႇ KIA တႄႉလၢတ်ႈတီႈ သိုဝ်ႇၶၢဝ်ႇ RFA ဝႃႈ ၵူၼ်းသိုၵ်းဢၼ်ယူႇၼႂ်းၼႃႈတီႈၼၼ်ႉ ဢမ်ႇပႆႇလၢႆးငၢၼ်းမႃးဝႃႈ ၼႂ်းပိုၼ်ႉတီႈမီးပၢင်တိုၵ်းၼႆယဝ်ႉ။ ၽၢႆႇသိုၵ်းမၢၼ်ႈတႄႉ လၢတ်ႈဝႃႈ မိူဝ်ႈဝၼ်းထီႉ 15 October 2019 ၼႆႉ မီးၸုမ်းသိုၵ်း KIA ဢဵၼ်ႁႅင်းမွၵ်ႈ 5 ၵေႃႉၼႆႉ ပိုတ်းယိုဝ်း သၢႆသိုၵ်း သိုၵ်းမၢၼ်ႈ တီႈမိူင်းယၢင်းလႄႈ လႆႈပဵၼ်ပၢင်တိုၵ်းၵၼ်ယူႇ လိူဝ်သေဝၼ်းၼၼ်ႉယဝ်ႉ ဢမ်ႇပႆႇမီးပၢင်တိုၵ်းသင်ၼႆယဝ်ႉ။ ၼႂ်းဝၼ်းထီႉ 16 October 2019 ၼႆႉၵေႃႈ သိုၵ်းမၢၼ်ႈလႄႈ သိုၵ်း TNLA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၸၢပ်ႈ ၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ ၊ လွင်ႈလႆႈပဵၼ်ပၢင်တိုၵ်းၼၼ်ႉၵေႃႈ တၢင်းသွင်ၽၢႆႇ ယိုၼ်ယၼ်ဝႆႉ မိူၼ်ၵၼ်။ ၵဵဝ်ႇလူၺ်ႈပၢင်တိုၵ်း ၼႂ်းၸိုင်ႈတႆးပွတ်းႁွင်ႇၼႆႉသေ ၽၢႆႇ သိုၵ်း TNLA ပိုၼ်ၽၢဝ်ႇဝႆႉဝႃႈ ယွၼ်ႉသိုၵ်းမၢၼ်ႈ တပ်ႉၵွင် ၶမယ (15) ၽၢႆႇတႂ်ႈ တပ်ႉမ (99) ၶိုၼ်ႈတိုၵ်း သိုၵ်း TNLA တပ်ႉၵွင် (335) လႄႈ လႆႈပဵၼ်ပၢင်တိုၵ်းၵၼ် ၼႂ်းပၢင်တိုၵ်းၼၼ်ႉ ၽၢႆႇသိုၵ်း TNLA တူၵ်းသုမ်း 1 ၵေႃႉ ၊ ဝၢတ်ႇၸဵပ်း 1 ၵေႃႉ လႄႈ ၽၢႆႇသိုၵ်းမၢၼ်ႈသမ်ႉ တူၵ်းသုမ်း 3 ၵေႃႉ လႄႈ ဝၢတ်ႇၸဵပ်း 1 ၵေႃႉၼႆယဝ်ႉ။ မိူဝ်ႈပူၼ်ႉမႃး ဝၼ်းထီႉ 9 October 2019 ၼၼ်ႉသမ်ႉ သိုၵ်း TNLA ၶဝ်ႈပိုတ်းယိုဝ်းသိုၵ်းမၢၼ်ႈ တီႈၼႂ်းဝဵင်းသႅၼ်ဝီ ၸိုင်ႈတႆးပွတ်းႁွင်ႇသေ လႆႈပဵၼ်ပၢင်တိုၵ်းၵၼ် ၊ ယွၼ်ႉပိူဝ်ႈပၢင်တိုၵ်းၼႆႉသေယဝ်ႉ ၵူၼ်းမိူင်းလႆႈတိူဝ်ႉဝၢတ်ႇၸဵပ်းၸွမ်း 6 ၵေႃႉ လႄႈ လၢၼ်ႉတၢင်းၶၢႆ ႁိူၼ်းၵူၼ်းမိူင်းၸိူဝ်းၼႆႉၵေႃႈ ၺႃးၶိူင်ႈလူင်တိူဝ်ႉၸပ်းၺႃးၼႆယဝ်ႉ။ လုၵ်ႈၸုမ်း ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း (TNLA,AA,MNDAA) ႁူမ်ႈၵၼ်ပိုၼ်ၽၢဝ်ႇ မိူဝ်ႈဝၼ်းထီႉ 20 September 2019 ၼၼ်ႉဝႃႈ တေၵိုတ်းတိုၵ်းၽၢႆႇလဵဝ် တေႃႇထိုင် ဝၼ်းထီႉ 31 December 2019 (ပီႊသဵင်ႈ) ၼႆႉၼႆယဝ်ႉ။ မိူဝ်ႈပူၼ်ႉမႃး ဝၼ်းထီႉ 15 October 2019 ဢၼ်ပဵၼ်ဝၼ်းလူင်းလၢႆးမိုဝ်းလိၵ်ႈႁူမ်ႈမၢႆ NCA ၶွပ်ႈၶူပ်ႇတဵမ် 4 ပီႊ ၼၼ်ႉၵေႃႈ သိုၵ်းမၢၼ်ႈတၢင်း တပ်ႉသိုၵ်းၸိုင်ႈတႆး (RCSS/SSA) ၸုမ်းဢၼ်လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း NCA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵၼ်ႉၵၼ် ၸႄႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-17T13:25:27

https://taifreedom.com/%e1%80%95%e1%80%b0%e1%82%87%e1%81%b5%e1%81%a2%e1%80%84%e1%80%ba%e1%82%89%e1%80%99%e1%81%a2%e1%81%bc%e1%80%ba%e1%82%88%e1%81%b5%e1%80%bd%e1%80%84%e1%80%ba%e1%80%b8-%e1%81%b8%e1%82%84%e1%82%88%e1%80%9d/

ပူႇၵၢင်ႉမၢၼ်ႈၵွင်း ၸႄႈဝဵင်းလႃႈသဵဝ်ႈ ထုၵ်ႇၽူႈႁၢႆႉ ဢမ်ႇႁူႉၸိုဝ်ႈ/ၸုမ်း ဢဝ်ၵွင်ႈယိုဝ်းၶႃႈႁႅမ်တၢႆ တီႈႁိူၼ်း

မိူဝ်ႈဝၼ်းထီႉ 15 October 2019 ပူႇၵၢင်ႉမၢၼ်ႈၵွင်း ဢိူင်ႇၼႃးၵွၼ်းလူင် ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ထုၵ်ႇၽူႈႁၢႆႉ ဢမ်ႇႁူႉၸိုဝ်ႈ/ၸုမ်း ၶဝ်ႈယိုဝ်းထိုင်တီႈၼႂ်းႁိူၼ်းသေ တၢႆထင်တီႈ ၼႆယဝ်ႉ။ ပူႇၵၢင်ႉမၢၼ်ႈၵွင်း ဢၼ်ထုၵ်ႇၽူႈႁၢႆႉ ဢမ်ႇႁူႉၸိုဝ်ႈ/ၸုမ်း ဢဝ်ၵွင်ႈယိုဝ်းၶႃႈႁႅမ်တၢႆၼႆႉ ၸိုဝ်ႈႁွင်ႉ လုင်းမႃႇၵု ဢႃႇယု 60 ပၢႆ ပဵၼ်ၸၢဝ်းလႃးႁူႇ ၊ မၢၵ်ႇၵွင်ႈတိူဝ်ႉၺႃး ၸွမ်းဢႅဝ် ၊ ၶေႃး ၊ ၵုမ်ႇ ၊ ၵွၵ်းႁူဝ် ႁူမ်ႈတင်းသဵင်ႈ 6 လုၵ်ႈ ၼႆယဝ်ႉ။ ၼႂ်းဝၼ်းထီႉ 15 ယၢမ်းၵၢင်ဝၼ်း ဝၢႆးၽူႈမီးပုၼ်ႈၽွၼ်း ပလိၵ်ႈ ဢိၵ်ႇတင်း ၸုမ်းၵူၼ်းၼုမ်ႇ ပရႁိတ ဝဵင်းလႃႈသဵဝ်ႈ ႁွတ်ႈၵႂႃႇတီႈမၢၼ်ႈၵွင်းသေ ၵူတ်ႇထတ်းတူၺ်း ပူႇၵၢင်ႉမၢၼ်ႈၵွင်း ဢၼ်ထုၵ်ႇယိုဝ်းတၢႆၼၼ်ႉယဝ်ႉ ဢွၼ်ၵၼ်ဢဝ် ၶၢပ်ႈတူဝ်တၢႆ ပူႇၵၢင်ႉမၢၼ်ႈၵွင်း သူင်ႇထိုင်တီႈႁူင်းယႃ ဝဵင်းလႃႈသဵဝ်ႈ ဝႃႈၼႆ။ ၽူႈႁၢႆႉ ဢၼ်ဢဝ်ၵွင်ႈယိုဝ်းၶႃႈႁႅမ်တၢႆ ပူႇၵၢင်ႉမၢၼ်ႈၵွင်း ၼႆႉ ၽူႈမီးပုၼ်ႈၽွၼ်းၶဝ် တိုၵ်ႉၸွပ်ႇသွၵ်ႈၸွမ်းႁႃ လႄႈ တေႃႇထိုင်ယၢမ်းလဵဝ် ယင်းပႆႇတိၺွပ်းလႆႈ ဝႃႈၼႆ။ မၢၼ်ႈၵွင်းၼႆႉ မီးၼႂ်းဢိူင်ႇၼႃးၵွၼ်းလူင်သေ လင်ႁိူၼ်းၵူၼ်း မီးမွၵ်ႈ 20 လင်ပၢႆ လုၵ်ႈတီႈၼိူဝ်သဵၼ်ႈတၢင်းၵႃး လႃႈသဵဝ်ႈ-ၼမ်ႉတူႈ ၽႄၶဝ်ႈၵႂႃႇသေ ယၢၼ်ၵႆၵၼ်တင်း ဝဵင်းလႃႈသဵဝ်ႈ 17 လၵ်း ၊ မီးၸုမ်းယိပ်းၵွင်ႈၵၢင်ႇ လၢႆလၢႆၸုမ်း တူင်ႉၼိုင်ၵႂႃႇမႃး ၼႆယဝ်ႉ။ ၶႅပ်းႁၢင်ႈဢဝ်မႃးတီႈ-Facebook တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-10-17T13:15:15

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88-%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88-%e1%80%9e%e1%80%ad%e1%80%b0/

ပလိၵ်ႈမၢၼ်ႈ သိမ်းလႆႈ သိူဝ်ႈၶူဝ်းသိုၵ်း လႄႈ ၸွမ်ပိဝ်တပ်ႉသိုၵ်း TNLA တီႈၸႄႈဝဵင်းမူႇၸေႊ

ပလိၵ်ႈမၢၼ်ႈ ဢၼ်တင်ႈလၢၼ်ႇ ၵူတ်ႇထတ်းၵူၼ်းၵႂႃႇမႃး ဢွင်ႈတီႈ 105 လၵ်း ၸႄႈဝဵင်းမူႇၸေႊၼၼ်ႉ သိမ်းလႆႈ သိူဝ်ႈၶူဝ်းသိုၵ်း လႄႈ ၶိူင်ႈမိၵ်ႈမၢႆသိုၵ်း TNLA တင်းၼမ်တင်းလၢႆ ၼႆယဝ်ႉ။ ၽၢႆႇပိုၼ်ၽၢဝ်ႇသိုၵ်းမၢၼ်ႈ ပိုၼ်ဢွၵ်ႇၵႂႃႇ မိူဝ်ႈဝၼ်းထီႉ 15 October 2019 ၼၼ်ႉဝႃႈ ၼႂ်းဝၼ်းထီႉ 13 October ယၢမ်းၵၢင်ၶမ်ႈ 18:10 မူင်းၼၼ်ႉ မီးၵႃး PAJERO ဢၼ်ႁေႃႈလုၵ်ႉတင်း ဝဵင်းမူႇၸေႊ မုင်ႈၼႃႈၵႂႃႇတၢင်း ဝဵင်းလႃႈသဵဝ်ႈ ၼၼ်ႉ ႁေႃႈၵႂႃႇႁွတ်ႈဢွင်ႈတီႈ ပလိၵ်ႈမၢၼ်ႈ တင်ႈလၢၼ်ႇ ၵူတ်ႇထတ်းၼၼ်ႉသေ ဢမ်ႇယွမ်းၵိုတ်းပၼ် ႁႂ်ႈၵူတ်ႇထတ်း တီႈၼႂ်းၵႃး လႄႈ ႁေႃႈဢွၵ်ႇပၢႆႈၵႂႃႇ ၼႆယဝ်ႉ ၊ ဝၢႆးသေ ၽူႈမီးပုၼ်ႈၽွၼ်းၶဝ် လမ်းၵႂႃႇၸွမ်းတင်းၽၢႆႇလင် ၵႃး PAJERO မွၵ်ႈ 3,000 မီႇတႃႇၼၼ်ႉ သိမ်းလႆႈထူင်သီၶဵဝ် 38 ထူင် ဢၼ်လုၵ်ႉၼိူဝ်ၵႃး ထိုမ်ႈတူၵ်းဝႆႉ ဝႃႈၼႆ။ ၼႂ်းထူင်သီၶဵဝ်ဢၼ်ပလိၵ်ႈမၢၼ်ႈ သိမ်းလႆႈၼၼ်ႉ ပဵၼ်သိူဝ်ႈၶူဝ်းသိုၵ်း TNLA 1,240 ၸုမ်ႇ ၊ ၸွမ်ပိဝ် ၸိူဝ်ႉၸၢတ်ႈပလွင်ႈ (ဢၼ်ယႂ်ႇ 6 ပေႇ 3 ပေႇ / ဢၼ်လဵၵ်ႉ 3 ပေႇ 2 ပေႇ) ႁူမ်ႈ 400 ၽိုၼ် ၊ ၸွမ်ပိဝ် တပ်ႉသိုၵ်း TNLA (6 ပေႇ 3 ပေႇ) 200 ၽိုၼ် ၼႆယဝ်ႉ ၊ တူဝ်ၵူၼ်းႁေႃႈၵႃး လႄႈ ၵႃး ၼၼ်ႉ ပလိၵ်ႈမၢၼ်ႈ ဢမ်ႇတၼ်းတီႉၺွပ်းလႆႈသေ ပၢႆႈလွတ်ႈဝႆႉၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-16T14:02:47

https://taifreedom.com/%e1%80%9e%e1%80%84%e1%80%ba%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%81%b8%e1%80%90%e1%80%ba%e1%80%b8%e1%82%81%e1%80%b5/

သင်ၶၸဝ်ႈ ဢွၼ်ႁူဝ်ၸတ်းႁဵတ်း ပၢင်ႇလူႇတၢၼ်း ယွၼ်းသူးပၼ် ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ

မိူဝ်ႈဝၼ်းထီႉ 14 October 2019 သင်ႇၶၸဝ်ႈ ဢွၼ်ႁူဝ်ၸတ်းႁဵတ်း ပၢင်လူႇတၢၼ်း ယွၼ်းသူးပၼ် ၸဝ်ႈသိၼ်ထမ်းၶူးဝႃးဝုၼ်းၸုမ်ႉ တီႈဝတ်ႉၵျွင်းသိမ်ႇ ၸဝ်ႈသိၼ်ထမ်း ၶူးဝႃးဝုၼ်းၸုမ်ႉ ထမ်ႈၸဝ်ႈသိူဝ်ၶၢၼ်ႇၾႃႉ ထုင်ႉမၢဝ်း မီးပီႈၼွင်ႉၶႅၵ်ႇ တီႈၸမ်/ၵႆ ၶဝ်ႈႁူမ်ႈလူႇတၢၼ်းတင်းၼမ် ဝႃႈၼႆ။ ယၢမ်းၵၢင်ၼႂ်ၸဝ်ႉၼၼ်ႉ သင်ႇၶၸဝ်ႈ ဢိၵ်ႇတင်း ပီႈၼွင်ႉၶႅၵ်ႇတီႈၸမ်/ၵႆ ဢွၼ်ၵၼ် ၵၢပ်ႈသွမ်း လူႇတၢၼ်းယၢတ်ႇၼမ်ႉ ယွၼ်းသူးပၼ် ၸဝ်ႈသိၼ်ထမ်းၶူးဝႃးဝုၼ်းၸုမ်ႉ ႁႂ်ႈယူႇလီသုင်းဝၢၼ် လွတ်ႈၽေးၶဵၼ်သေ ႁဵတ်းၵၢၼ်တြႃး မဵတ်ႉတႃႇၼိူဝ် ၽီသၢင်သတ်းၵူၼ်းၵႂႃႇ ၶၢဝ်းႁိုင် ၼႆယဝ်ႉ။ ၼႂ်းပၢင်လူႇတၢၼ်းၼၼ်ႉ ယိူင်းၸူးၼင်ႇႁိုဝ် ႁႂ်ႈပေႃးပဵၼ် ၵုသူဝ်ႇၽွၼ်းလီၼႆသေ လႆႈလူႇသွမ်းပၼ် 1( သွမ်းယူႇလီသုင်းဝၢၼ် ၸဝ်ႈသိၼ်ထမ်းၶူးဝႃးဝုၼ်းၸုမ်ႉ ၊ 2(လူႇသွမ်း ယိူင်းၸူးထိုင် ၸဝ်ႈသိူဝ်ၶၢၼ်ႇၾႃႉ ဢၼ်လႆလူႇၼိူဝ်ႉလိူတ်ႈသၢႆၸႂ် တႃႇဝၢၼ်ႈမိူင်း ၊ 3(လူႇသွမ်း ယိူင်းၸူးထိုင် ၽူႈဢၼ်လႆႈလူႇၼိူဝ်ႉလိူတ်ႈသၢႆၸႂ် ၵႂႃႇ တႃႇဝၢၼ်ႈမိူင်း ၸိုင်ႈတႆး ၼႆယဝ်ႉ။ ထိုင်မႃး ဝၢႆးဝၼ်း 17:00 မူင်း တႃႇပေႃးထိုင်ၵၢင်ၶမ်ႈ 21:00 မူင်း သင်ၶၸဝ်ႈ လႄႈ ပီႈၼွင်ႉၶႅၵ်ႇ တီႈၸမ်တီႈၵႆ ၸိူဝ်းမႃးၶဝ်ႈႁူမ်ႈ ပၢင်ႇလူႇတၢၼ်းတင်းသဵင်ႈ လႆႈဢွၼ်ၵၼ် လူႇတၢၼ်းဢေႃႇၸႃႇ မၢၵ်ႇမႆႉ ၊ ၼမ်ႉၵတ်းၼမ်ႉယဵၼ် ၊ တႆႈတဵၼ်းႁဵင်လႅမ်ႈသေ သၢၵ်ႈၵၢပ်ႈလူႇတၢၼ်း ၸဝ်ႈသိူဝ်ၶၢၼ်ႇၾႃႉ တီႈလၵ်းပိုၼ်း ၸဝ်ႈသိူဝ်ၶၢၼ်ႇၾႃႉ ဢၼ်ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၸွမ်သိုၵ်းလူင် ယွတ်ႈသိုၵ်း ပဵၼ်ငဝ်ႈၸဝ်ႈတႃႇၼသေ ၵေႃႇသၢင်ႈဝႆႉ ႁႂ်ႈလုၵ်ႈလၢၼ်သၢႆႁိူဝ်ႇငိူၼ်ႈၶိူဝ်း ႁႂ်ႈႁူႉၵုင်ႇမုၼ်ၽႅၼ်ႇလိၼ်ၸိုင်ႈတႆးသေ ႁူမ်ႈၵၼ်ယၢတ်ႇ ၼမ်ႉယွၼ်းသူး ယၢမ်းၵိၼ်ႁႂ်ႈသႃႇ ၊ ယၢမ်းၵႂႃႇႁႂ်ႈတိူဝ်းတွၼ်း ၊ ယၢမ်းၼွၼ်းႁႂ်ႈၾၼ်လီ ၊ ၶၢဝ်းယၢမ်းတိုၼ်ႇမႃး ႁႂ်ႈလွတ်ႈတၢင်းၶီ ႁႂ်ႈယူႇလီမီးငိုၼ်း ႁႂ်ႈမီးၸိုဝ်ႈသဵင်လီၵိုၵ်းပိုၼ်း ၵူႈၵေႃႉၵူႈၵူၼ်းတင်းသဵင်ႈ ၼႆယဝ်ႉ။ ပၢင်လူႇတၢၼ်း ယွၼ်းသူးပၼ် ၸဝ်ႈသိၼ်ထမ်းၶူးဝႃးဝုၼ်းၸုမ်ႉၼႆႉ လူင်ၸဝ်ႈၶိူဝ်းသႅင် မၢၼ်ႈႁွင်းလွႆ ၊ ယႃႈၶမ်းလႅင်းၶမ်း ပွၵ်ႉၵွင်းၼွင် ဝဵင်းမူႇၸႄႊ ၊ ၼၢႆးမွၼ်ႇၵျွင်းၶမ်းမျႃႉယီႇ ပၢင်ႇၶမ်း ဝဵင်းမူႇၸႄႊ ၊ ၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ဢိၵ်ႇတင်း ပီႈၼွင်ႉၶႅၵ်ႇတီႈၸမ်/ၵႆ ႁဵတ်းပဵၼ်ၸဝ်ႈတႃႇၼသေ လူႇတၢၼ်းၵႂႃႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-16T13:41:45

https://taifreedom.com/%e1%81%b8%e1%80%bd%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%80%ae%e1%82%87%e1%80%95%e1%80%b1%e1%82%83/

ၸွမ်ၸိုင်ႈမိူင်း ၼီႇပေႃး မႃးဢႅဝ်ႇလႄႇမိူင်းႁူမ်ႈတုမ်မၢၼ်ႈ ပွၵ်ႈဢွၼ်တၢင်းသုတ်း

သိုဝ်ႇၶၢဝ်ႇ Southasian-monitor ဢွၵ်ႇၶၢဝ်ႇဝႆႉဝႃႈ ၸွမ်ၸိုင်ႈမိူင်း ၼီႇပေႃး မိတ်ႉသ် ပီႇတီႇယႃႇ တေႇပီႇ ပၢၼ်ႇတႃႇရီႇ တေမႃးဢႅဝ်ႇလႄႇ မိူင်းႁူမ်ႈတုမ်မၢၼ်ႈ တႃႇၶၢဝ်းတၢင်း 5 ဝၼ်း တႄႇမိူဝ်ႈၼႆႉ ဝၼ်းထီႉ 16 October 2019 ၼႆႉၼႆယဝ်ႉ။ ၸွမ်းၼင်ႇၸွမ်ၸိုင်ႈမိူင်းႁူမ်ႈတုမ်မၢၼ်ႈ ဢူးဝိၼ်းမျိၼ်ႉ လႆႈၽိတ်ႈမွၵ်ႇဝႆႉသေ ၼင်ႇႁိုဝ် တေ မီးလွင်ႈမိုတ်ႈၵိုဝ်း ၸမ်ၸႂ်ၵၼ် ၼႂ်းၵႄႈၵၢင်သွင်ၸိုင်ႈမိူင်းၼႆသေ ၸွမ်ၸိုင်ႈမိူင်း ၼီႇပေႃး မႃးဢႅဝ်ႇလႄႇလဵပ်ႈႁဵၼ်း မိူင်းႁူမ်ႈတုမ်မၢၼ်ႈ ၊ ၼႂ်းၶၢဝ်းတၢင်းၼႆႉ မၼ်းၼၢင်း တေႁူပ်ႉထူပ်းတၢင်း ၸွမ်ၸိုင်ႈ ဢူးဝိၼ်းမျိၼ်ႉ လႄႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ သေ ဢုပ်ႇဢူဝ်းလွင်ႈ ၵဵဝ်ႇၵပ်းလူၺ်ႈလွင်ႈ သွင်ၸိုင်ႈမိူင်း ၼႆယဝ်ႉ။ ၼႂ်းၶၢဝ်းတၢင်းမိူင်းမၢၼ်ႈ ပွၵ်ႈၵမ်းၼႆႉ ဢမ်ႇၵွမ်ႉၵႃး ၸွမ်ၸိုင်ႈမိူင်း ၼီႇပေႃးၵူၺ်း တေပႃးတၢင်း ၽွင်းလူင်ၽၢႆႇတိတ်းတေႃႇၵပ်းသိုပ်ႇၼွၵ်ႈမိူင်း ၊ ၽွင်းလူင်ၽၢႆႇလူင်ပွင်ၸိုင်ႈ ဢိၵ်ႇတၢင်း ၽွင်းလူင်လၢႆလၢႆၵေႃႉၵေႃႈ တေမႃးဢႅဝ်ႇယဵမ်ႈလဵပ်ႈႁဵၼ်းၸွမ်း ၼႆယဝ်ႉ။ၵဵဝ်ႇၵပ်းလူၺ်ႈ ၸွမ်ၸိုင်ႈမိူင်းၼီႇပေႃး မႃးဢႅဝ်ႇယဵမ်ႈမိူင်းႁူမ်ႈတုမ်မၢၼ်ႈပွၵ်ႈၵမ်းၼႆႉ သိုဝ်ႇၶၢဝ်ႇလူင်ပွင်ၸိုင်ႈ မိူင်းႁူမ်ႈတုမ်မၢၼ်ႈၶဝ် လႆႈဢွၵ်ႇၶၢဝ်ႇၵႂႃႇဝႃႈ ၸွမ်းၼင်ႇ ၸွမ်ၸိုင်ႈ ဢူးဝိၼ်းမျိၼ်ႉ ၽိတ်ႈမွၵ်ႇဝႆႉၼၼ်ႉသေ ၸွမ်ၸိုင်ႈ မိူင်းၼီႇပေႃး တေဢွၵ်ႇၶၢဝ်းတၢင်းမႃး ဢႅဝ်ႇယဵမ်ႈ မိူင်းႁူမ်ႈတုမ်ႈမၢၼ်ႈၼႆသေတႃႉ ဢမ်ႇလႆႈပိုၼ်ၽၢဝ်ႇဝႆႉ ႁူဝ်ယွႆႈမၼ်း ၊ မိူၼ်ၼင်ႇ တေမႃး ဝၼ်းလႂ်တေႃႇထိုင်ဝၼ်းလႂ်ၼႆၸိူဝ်းၼႆႉ။ ၼႂ်းၶၢဝ်းတၢင်းမိူင်းမၢၼ်ႈ ၸွမ်ၸိုင်ႈမိူင်းၼီႇပေႃး ပွၵ်ႈၵမ်းၼႆႉ မီးယိူင်းဢၢၼ်းဝႃႈ တေႁူပ်ႉထူပ်းပႃး ၶိူဝ်းၵူၼ်းၼီႇပေႃး ဢၼ်ၵိူတ်ႇတီႈမိူင်းမၢၼ်ႈ ဢၼ်ယူႇသဝ်းဝႆႉတီႈ ဝဵင်းပၢင်ဢူႈလူင် (ပြင်ဦးလွင်) လႄႈ တေဢႅဝ်ႇလဵပ်ႈႁဵၼ်းတူၺ်းပႃး မိူင်းပူးၵမ်ႇ ဢၼ်ၶဝ်ႈပႃးၼႂ်းၶူဝ်းၸၢမ်ႇပူၺ်ႇ (ဢမူၺ်ႇ) လုမ်ႈၾႃႉ ၊ သိုပ်ႇၼၼ်ႉ တေၶိုၼ်းဢွၵ်ႇၶၢဝ်း တၢင်းၵႂႃႇတီႈဝဵင်းတႃႈၵုင်ႈသေ တေဢႅဝ်ႇယဵမ်ႈဝဵင်းတႃႈၵုင်ႈ တီႈဢၼ်ၵိုၵ်းပိုၼ်းၸိူဝ်းၼၼ်ႉၼႆ သိုဝ်ႇၶၢဝ်ႇ Southasian-monitor ဢွၵ်ႇၶၢဝ်ႇဝႆႉၼင်ႇၼႆ။ ၸွမ်ၸိုင်ႈမိူင်းၼီႇပေႃး ဢွၵ်ႇၶၢဝ်းတၢင်းမႃးဢႅဝ်ႇလႄႇ မိူင်းႁူမ်ႈတုမ်မၢၼ်ႈ ပွၵ်ႈၵမ်းၼႆႉ ပဵၼ်ပွၵ်ႈဢွၼ်တၢင်းသုတ်း ဢၼ်မႃးဢႅဝ်ႇယဵမ်ႈ မိူင်းႁူမ်ႈတုမ်သေ မိူဝ်ႈပူၼ်ႉမႃး လိူၼ် August 2018 ၼၼ်ႉ ၸွမ်ၸိုင်ႈ ဢူးဝိၼ်းမျိၼ်ႉ လႄႈ မိူဝ်ႈၼႂ်းလိူၼ် November 2018 ၼၼ်ႉသမ်ႉ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ယၢမ်ႈၵႂႃႇဢႅဝ်ႇယဵမ်ႈလဵပ်းႁဵၼ်း ၸိုင်ႈမိူင်း ၼီႇပေႃး လႄႈ ႁူပ်ႉထူပ်းတင်း ၸွမ်ၸိုင်ႈမိူင်း ၼီႇပေႃးမႃးယဝ်ႉ ၼႆယဝ်ႉ။ “ၶႅပ်းႁၢင်ႈ – မိူဝ်ႈၸွမ်ၸိုင်ႈမၢၼ်ႈ ၵႂႃႇၼီႇပေႃး”တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-16T13:24:07

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%9c%e1%80%b0%e1%80%84%e1%80%ba-%e1%80%90%e1%81%a2%e1%82%86/

ယွၼ်ႉလူမ်းလႅင်ႉလူင် တၢႆႉၾုၼ်ႇႁႃၵီပီးသ် ၽတ်ႉၶဝ်ႈမိူင်းၵျႃႇပၢၼ်ႇၼၼ်ႉ မီးၵူၼ်းတၢႆ 74 ၵေႃႉယဝ်ႉ

မိူဝ်ႈၼႆႉဝၼ်းထီႉ 16 October 2019 သိုဝ်ႇၶၢဝ်ႇ NHK ပိုၼ်ဢွၵ်ႇၵႂႃႇဝႃႈ ယွၼ်ႉလူမ်းလႅင်ႉလူင် တၢႆႉၾုၼ်ႇႁႃၵီပီးသ် ၽတ်ႉၶဝ်ႈ မိူင်းၵျႃႇပၢၼ်ႇ လၢႆလၢႆၸႄႈဝဵင်းသေ မီးၵူၼ်းလူႉတၢႆၵႂႃႇ ႁူမ်ႈ 74 ၵေႃႉ လႄႈ တိုၵ်ႉမီးၵူၼ်း ႁၢႆလၢႆဝႆႉ ယူႇၼႆယဝ်ႉ။ ၼႂ်းသိုဝ်ႇၶၢဝ်ႇ NHK ပိုၼ်ဢွၵ်ႇဝႃႈ ယွၼ်ႉလူမ်းလႅင်ႉၼႆႉသေ တီႈဢၼ်မီးၵူၼ်းလူႉတၢႆၼမ် လႄႈ ၵူၼ်းႁၢႆလၢႆ ၼမ်လိူဝ်ပိူၼ်ႈ ပဵၼ်တီႈဝဵင်းၽူၵူႇသီးမႃး တၢႆ ဢမ်ႇယွမ်း 25 ၵေႃႉၼႆႉ ဝႃႈၼႆ ၊ တင်းၽၢႆႇ ၽူႈမီးပုၼ်ႈၽွၼ်း ၽၢႆႇၸွႆႈထႅမ်ၶဝ်ၵေႃႈ တိုၵ်ႉသိုပ်ႇႁဵတ်းသၢင်ႈ သွၵ်ႈႁႃၸွႆႈထႅမ် ၵူၼ်းမိူင်း ၸိူဝ်းႁၢႆလၢႆဝႆႉ လႄႈ ၸိူဝ်းၶမ်ဝႆႉ ၼႂ်းဢွင်ႈတီႈ ဢမ်ႇလွတ်ႈၽေး ၼၼ်ႉယူႇ ၼႆယဝ်ႉ။ လူမ်းလႅင်ႉလူင် တၢႆႉၾုၼ်ႇႁႃၵီပီးသ် ၽတ်ႉၶဝ်ႈ လၢႆလၢႆ ၸႄႈဝဵင်း ၼႂ်းမိူင်းၵျႃႇပၢၼ်ႇ ၼႆႉ သၢႆၵၢၼ်မိၼ် (ဢမ်ႇယွမ်း 370 သၢႆၵၢၼ်မိၼ်) ၊ တႃႈလူတ်ႉၾႆး ၊ တႃႈလူတ်ႉ/ၵႃး လႆႈၵိုတ်းယင်ႉဝႆႉတင်းၼမ် ၊ ထိုင်မိူဝ်ႈလဵဝ်ၵေႃႈ ႁိူၼ်းၵူၼ်းမိူင်း ၼပ်ႉႁူဝ်ႁဵင် ဢမ်ႇပႆႇလႆႈၾႆးၾႃႉ လႄႈ ၶၢတ်ႇၼမ်ႉ တႃႇၸႂ်ႉတိုဝ်း ၸႂ်ႉၵိၼ် ၸိူဝ်းၼႆႉဝႆႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-16T12:42:57

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%95%e1%80%9c%e1%80%ad%e1%81%b5%e1%80%ba%e1%82%88-%e1%81%bd%e1%81%a2%e1%82%86%e1%82%87%e1%81%bd%e1%80%b5/

ၸဝ်ႈၼႃႈတီႈပလိၵ်ႈ ၽၢႆႇၽဵဝ်ႈမူၺ်ႉယႃႈမဝ်းၵမ် ၸိုင်ႈထႆး တိၺွပ်းလႆႈ ယႃႈမႃႉတင်းၼမ်

မိူဝ်ႈဝၼ်းထီႉ 15 October 2019 ၶၢဝ်ႇသူတ်ႇ ( Khaosod) ဢွၵ်ႇၼႄဝႆႉဝႃႈ ၸဝ်ႈၼႃႈတီႈပလိၵ်ႈ ၽၢႆႇၽိဝ်ႈမူၺ်ႉယႃႈမဝ်းၵမ် ၸွပ်ႇသွၵ်ႈတိၺွပ်းလႆႈ ၵူၼ်းၵႃႉၶၢႆယႃႈမဝ်းၵမ်တင်းၼမ် တီႈဝဵင်း ၼၶွၼ်းသဝၼ် မိူင်းၸိုင်ႈထႆး ပွတ်းႁွင်ႇဝႃႈၼႆ။ ၸဝ်ႈၼႃႈတီႈပလိၵ်ႈ ၽၢႆႇၽဵဝ်ႈမူၺ်ႉ ယႃႈမဝ်းၵမ် သပ်းၸႅင်ႈၶၢဝ်ႇဝႃႈ တိၺွပ်းလႆႈ ၵူၼ်းၵႃႉၶၢႆယႃႈမဝ်းၵမ် ၸိုဝ်ႈ သီရဝုတ်ႉ ႁၢၼ်သၵုၼ်းႁူင် ဢႃႇယု 36 ပီ ဢိၵ်ႇတင်း ယႃႈမႃႉ 7,000,000 မဵတ်ႉ လႄႈလူတ်ႉၵႃး 1 လမ်း၊ ၾူၼ်း (မိုဝ်းထိုဝ်) 2 ၶိူင်ႈ လႄႈ လႆႈႁူႉဝႃႈ မၼ်းၸၢႆး ပဵၼ်ၵူၼ်း ၵႃႉၶၢႆယႃႈမဝ်းၵမ် ဢၼ်မီးၸိုဝ်ႈသဵင်ယႂ်ႇ လုၵ်ႉတီႈဝဵင်းၵဵင်းႁၢႆး တႃႇတေသူင်ႇၶဝ်ႈ တီႈၼႂ်းမိူင်းၵွၵ်ႇ ၼႆယဝ်ႉ။ ၸဝ်ႈၼႃႈတီႈပလိၵ်ႈ ၽၢႆႇၽဵဝ်ႈမူၺ်ႉယႃႈမဝ်းၵမ် ယင်းသိုပ်ႇလၢတ်ႈထႅင်ႈဝႃႈ ၸွမ်းၼင်ႇႁဝ်းၶႃႈ ၸွပ်ႇသွၵ်ႈသေ လႆႈၶၢဝ်ႇမႃးတင်းႁိုင်ယဝ်ႉလႄႈ ၼင်ႇႁိုဝ်ပေႃးတေတိၺွပ်းၵုမ်းၶင်လႆႈ ၵူၼ်းၵႃႉၶၢႆ ယႃႈမဝ်းၵမ်ၵေႃႉၼႆႉ ႁဝ်းၶႃႈ လႆႈႁူမ်ႈမိုဝ်းၵၼ် လၢႆၽၢႆႇလၢႆၸုမ်းသေ ၸင်ႇၶဝ်ႈတိၺွပ်းၵုမ်းၶင် ၵူၼ်းၵႃႉၶၢႆ ယႃႈမဝ်းၵမ် ပွၵ်ႈၵမ်းၼႆႉလႆႈ ဝႃႈၼႆ။ ဝၢႆးသေတိၺွပ်းလႆႈ ၵူၼ်းၵႃႉၶၢႆယႃႈမဝ်းၵမ် ယဝ်ႉၼၼ်ႉ မၼ်းၸၢႆးယွမ်းႁပ်ႉဝႃႈ ယႃႈမဝ်းၵမ် ဢၼ်တေႃႉတၢင်ႇ မႃးတင်းမူတ်း တေတေႃႉလူင်းၵႂႃႇ မိူင်းၸိုင်ႈထႆးပွတ်းၸၢၼ်း လႄႈ သိုပ်ႇသူင်ႇၵႂႃႇ မိူင်းဢိၼ်ႇတူဝ်ႇၼီးသျႃး ၼႆသေ ၸဝ်ႈၼႃႈတီႈ တိုၵ်ႉသိုပ်ႇတိတ်းတၢမ်းတူၺ်းၸွမ်း ၵူၼ်းၸိူဝ်းဢၼ် လႅပ်ႈတေႁူမ်ႈမိုဝ်းၵၼ်ၵႃႉၶၢႆဝႆႉ လႄႈ သိုပ်ႇယိုတ်းၶူဝ်းၶွင် ဢၼ်ၵဵဝ်ႇၶွင်ႈ ၼႂ်းၵၢၼ်ၵႃႉၶၢႆ ယႃႈမဝ်းၵမ်တင်းမူတ်း ဝႃႈၼႆ။ ၶေႃႈမုၼ်း -Khaosodတႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2019-10-15T16:33:51

https://taifreedom.com/%e1%80%9d%e1%81%a2%e1%82%86%e1%80%b8%e1%80%9e%e1%80%b1-%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%9c%e1%80%b0%e1%80%84%e1%80%ba-%e1%80%90%e1%81%a2/

ဝၢႆးသေ လူမ်းလႅင်ႉလူင် တၢႆႉၾုၼ်ႇႁႃၵီပီးသ် ယဝ်ႉ လင်ႁိူၼ်းၵူၼ်း မွၵ်ႇမိုၼ်ႇပၢႆ ထုၵ်ႇၼမ်ႉထူမ်ႈ

ယွၼ်ႉလူမ်းလႅင်လူင် တၢႆႉၾုၼ်ႇႁႃၵီပီးသ် ၼႆႉသေ ပွတ်းတွၼ်ႈၵၢင်လႄႈ ပွတ်းတွၼ်ႈၽၢႆႇဢွၵ်ႇ မိူင်းၵျႃႇပၢၼ်ႇၼႆႉ လႆႈထုၵ်ႇထူပ်းၽေး ၽူၼ်လူင်တူၵ်းသႂ်ႇႁႅင်း လႄႈ ၼမ်ႉထူမ်ႈၼမ်ႉၼွင်းၸိူဝ်းၼႆႉ ဝႃႈၼႆ။ တႄႇဢဝ်မိူဝ်ႈဝၼ်းတိတ်ႉၼၼ်ႉသေ ၽၢႆႇတၢင်းလူင်ပွင်ၸိုင်ႈၶဝ်ၵေႃႈ ဢွၼ်ၵၼ်ႁဵတ်းၵၢၼ် ၸွႆႈထႅမ် လႄႈ မႄးပူၵ်းပွင် ပၼ်ၶိုၼ်းတီႈယူႇတၼ်းသဝ်း ၵူၼ်းမိူင်းၶဝ် မိူၼ်ၵၼ်ယူႇ ဝႃႈၼႆ။ သိုဝ်ႇၶၢဝ်ႇ မိူင်းၵျႃႇပၼ်ႇ NHK လၢတ်ႈဝႃႈ လင်ႁိူၼ်းၵူၼ်း မွၵ်ႈမိုၼ်ႇပၢႆ လႆႈထုၵ်ႇၼမ်ႉထူမ်ႈ လႄႈ ၾႆးၾႃႉၸိူဝ်းၼႆႉၵေႃႈ မွတ်ႇဝႆႉ ယွၼ်ႉပိူဝ်ႈ လူမ်းလႅင်ႉလူင် တၢႆႉၾုၼ်ႇႁႃၵီပီးသ် ၽတ်ႉၶဝ်ႈၼႂ်းမိူင်း ၵျႃႇပၼ်ႇ မိူဝ်ႈဝၼ်းသဝ်ဝၼ်းတိတ်ႉ ပူၼ်ႉမႃးၼႆႉ။ ၽၢႆႇတၢင်းလူင်ပွင်ၸိုင်ႈ မိူင်းၵျႃႇပၢၼ်ႇၵေႃႈ လႆႈၸတ်းတပ်ႉသိုၵ်းႁႄႉၵင်ႈတူဝ်ၵဝ်ႇ ၵျႃႇပၢၼ်ႇ ၼပ်ႉႁူဝ်ႁဵင် ၸွႆႈထႅမ်ၵူၼ်းမိူင်း ၸိူဝ်းထူပ်းၽႄး ၼမ်ႉထူမ်ႈ လႄႈ တႃႇၸွႆႈႁႃပၼ်ၵူၼ်း ဢၼ်ႁၢႆဝႆႉၸိူဝ်းၼၼ်ႉ ဝႃႈၼႆ။ လူမ်းလႅင်ႉလူင်ၼႆႉ ႁဵတ်းႁႂ်ႈ မႄႈၼမ်ႉမွၵ်ႈ 100 ပၢႆ ယိုင်ႈၶိုၼ်ႈမႃးသေ ထူမ်ႈသႂ်ႇ သဵၼ်ႈတၢင်းလူင် 21 သဵၼ်ႈ လႄႈ ထူမ်ႈသႂ်ႇပႃး ႁိူၼ်းယေးတီႈယူႇ ဢိၵ်ႇတင်း သဵၼ်ႈတၢင်းဢွၼ်ႇၸိူဝ်းၼႆႉဝႃႈၼႆ ၊ ဝၢႆးသေၼမ်ႉယွမ်း လူင်းၵႂႃႇၵေႃႈ ၵူၼ်းဝၢၼ်ႈၵူၼ်းမိူင်းၶဝ် ယင်းတိုၵ်ႉ တေလႆႈဢဝ်ပႅတ်ႈ ၵူမ်ႇ/ငႂ်ႈ ဢၼ်ၶိုၼ်ႈမႃးထူမ်ႈ ႁိူၼ်းၶဝ်ၼၼ်ႉပႃး ဝႃႈၼႆ။ သဵၼ်ႈတၢင်းလူတ်ႉၾႆးၾႃႉ ၸိူဝ်းၼႆႉၵေႃႈ ထုၵ်ႇၼမ်ႉထူမ်ႈ လႄႈ လူႉလႅဝ်ပႃး ၊ ႁိူၼ်းယေးတီႈယူႇမွၵ်ႈ 900 ၼႆႉ လူႉၵွႆ လႄႈ ၵူၼ်ႇပင်းၵမ်ႈၽွင်ႈ တေႃႇထိုင်ယၢမ်းလဵဝ် ၽူႈလူႉသုမ်းသၢႆၸႂ် ယွၼ်ႉလူမ်းလႅင်ႉလူင် ၼႆႉ မီးမွၵ်ႈ 60 ၵေႃႉယဝ်ႉသေ ၵူၼ်းမွၵ်ႈ 200 ပၢႆ တိူဝ်ႉမၢတ်ႇၸဵပ်းဝႆႉ ဝႃႈၼႆ။ သိုဝ်ႇၶၢဝ်ႇ မိူင်းၵျႃႇပၢၼ်ႇယင်းလၢတ်ႈပႃးဝႃႈ ႁိူဝ်းသၢင်းၽေႃးလူင်ပၼႃးမႃး ဢၼ်တၢင်ႇၵုၼ်ႇ လႄႈ ၵူၼ်း 12 ၵေႃႉ ၼၼ်ႉၵေႃႈ လႆႈပိၼ်ႈၵႂႃႇႁိမ်းဝဵင်းၵႃႇဝႃႇသႃႇၵီႇ ယွၼ်ႉလူမ်းလႅင်ႉလူင်ၼႆႉသေ ႁဵတ်းႁႂ်ႈၵူၼ်းတၢႆ ၵႂႃႇ 7 ၵေႃႉသေ ၼႂ်းၼၼ်ႉ ပႃးၵူၼ်းမိူင်းမၢၼ်ႈ ဝႃႈၼႆ။ ၼမ်ႉၽူၼ်ဢၼ်တူၵ်းမႃး ၶၢဝ်းတၢင်းဝၼ်းၼိုင်ႈၼႆႉၵူၺ်း တၢင်းၼမ်မၼ်းမီး ႁူဝ်ပၢၵ်ႇ 40 % တၢၼ်ႇၽူၼ်ဢၼ်တူၵ်းမႃး ၶၢဝ်းတၢင်းၼိုင်ႈပီႈ ဝႃႈၼႆ ၊ လႆႈႁူႉပႃးဝႃႈ လူမ်းလႅင်ႉလူင် တၢႆႉၾုၼ်ႇ ႁႃၵီပီးသ်ၼႆႉ ပဵၼ်လူမ်းလႅင်ႉလူင် ဢၼ်ယႂ်ႇသုတ်း ၼႂ်းၶၢဝ်းတၢင်း 60 ပီႊ မိူင်းၵျႃႇပၢၼ်ႇ ၼႆယဝ်ႉ။ ၶေႃႈမုၼ်း-NHK World-Japanတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-15T15:35:07

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5/

သိုၵ်းမၢၼ်ႈ လႄႈ တပ်ႉသိုၵ်းၸိုင်ႈတႆး RCSS/SSA ပဵၼ်ပၢင်တိုၵ်းၵၼ် တီႈမိူင်းပၼ်ႇ

မိူဝ်ႈၼႆႉ သိုၵ်းမၢၼ်ႈ 3 တပ်ႉၵွင် ႁူမ်ႈႁႅင်းသိုၵ်းၵၼ် တင်းၼမ်သေ ၸွပ်ႇသွၵ်ႈပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA တီႈႁိမ်းဝၢၼ်ႈၵၼ်ႉၵၼ် ဢိူင်ႇၼွင်ႁီး ၸႄႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း။ ပိူင်ပဵၼ်ပၢင်တိုၵ်း မိူဝ်ႈၼႆႉ ဝၼ်းထီႉ 15 October 2019 ယၢမ်းၵၢင်ၼႂ် 07:00 မူင်း သိုၵ်းမၢၼ်ႈ တပ်ႉၶမယ 575 , 520 , 153 ႁူမ်ႈႁႅင်းသိုၵ်း 39 ၵေႃႉ လုၵ်ႉတီႈဝၢၼ်ႈၼွင်မႂ်ႇ ဢိူင်ၼွင်ႁီး သေ ၸွပ်ႇသွၵ်ႈတဝ်ႁႃ တပ်ႉသိုၵ်းၸိုင်ႈတႆး RCSS/SSA ၼႂ်းပိုၼ်ႉတီႈၸိူဝ်းၼၼ်ႉလႄႈ မိူဝ်ႈၵႂႃႇထိုင်တီႈႁိမ်းဝၢၼ်ႈၵၼ်ႉၵၼ် ယၢမ်း 09:45 မူင်းၼၼ်ႉ ၽႃႇၺႃး တပ်ႉသိုၵ်းၸိုင်ႈတႆး RCSS/SSA ၽွင်းပႆႉၵူတ်ႇထတ်း ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ဝႆႉသေ သွင်ၽၢႆႇလႆႈပဵၼ်ပၢင်တိုၵ်းၵၼ် တေႃႇထိုင်ယၢမ်း 10:05 မူင်း ၶၢဝ်းတၢင်း ပၢင်တိုၵ်းႁိုင် 20 မိၼိတ်ႉ ယူႇယဝ်ႉ။ ၵဵဝ်ႇလူၺ်ႈလွင်ႈလႆႈပဵၼ်ပၢင်တိုၵ်းၼႆႉ ယွၼ်ႉ သိုၵ်းမၢၼ်ႈ ၶဝ်ႈၼႂ်းပိုၼ်ႉတီႈ တပ်ႉသိုၵ်းၸိုင်ႈတႆး RCSS/SSA သေ ဢမ်ႇယွမ်းပွင်ႇလႅင်း ထိုင်တီႈ ၸဝ်ႈၼႃႈတီႈ RCSS/SSA လႄႈ ၽူႈမီးပုၼ်ႈၽွၼ်း လုမ်းၵပ်းသၢၼ် သင်သေ ၸင်ႇပဵၼ်ပၢင်တိုၵ်းၵၼ်ထႅင်ႈ။ မိူဝ်ႈယၢမ်း 13:00 မူင်းၼႆႉၵေႃႈ သိုၵ်းမၢၼ်ႈ (ဢမ်ႇႁူႉမၢႆတပ်ႉ) ႁႅင်းသိုၵ်း ၸမ် 20 ၵေႃႉ မီးဝႆႉတီႈ ဝၢၼ်ႈၼွင်လူမ်ႇ ထႅင်ႈၸုမ်းၼိုင်ႈ ၼႆယဝ်ႉ ၊ သိုၵ်းမၢၼ်ႈတပ်ႉၶမယ 575 , 520 , 153 ၼႆႉ ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း (ၸၵၶ) – 17 တိူင်းသိုၵ်းဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် ၸိုင်ႈတႆးပွတ်းၸၢၼ်း။ မိူဝ်ႈဝၼ်းထီႉ 23 September 2019 သိုၵ်းမၢၼ်ႈ လႄႈ တပ်ႉသိုၵ်းၸိုင်ႈတႆး RCSS/SSA ပဵၼ်ပၢင်တိုၵ်းၵၼ် တီႈၽၢႆႇဢွၵ်ႇ ဝၢၼ်ႈလွႆလမ် ဢိူင်ႇလွႆလမ် ၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း။ ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်းလုၵ်ႉၽိုၼ်ႉ ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (Nationwide Ceasefire Agreement-NCA) 10 ၸုမ်းၼၼ်ႉ သိုၵ်းမၢၼ်ႈ ၵႆႉပဵၼ်ပၢင်တိုၵ်းၵၼ်တင်း တပ်ႉသိုၵ်းၸိုင်ႈတႆး RCSS/SSA ၼမ်လိူဝ်ပိူၼ်ႈသုတ်း ၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-10-15T14:45:51

https://taifreedom.com/%e1%81%bd%e1%81%a2%e1%82%86%e1%82%87%e1%80%a2%e1%81%a2%e1%82%86%e1%82%87%e1%80%91%e1%80%ae%e1%82%87-it-%e1%81%b5%e1%80%b1%e1%82%83%e1%80%9c%e1%80%ad%e1%81%b5%e1%80%ba%e1%82%88%e1%80%9c%e1%81%a2/

ၽၢႆႇဢၢႆႇထီႇ IT ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ ၸတ်းႁဵတ်းပၢင်သႂ်ႇ ၾွၼ်ႉယူႇၼီႇၶူတ်ႉတႆး

မိူဝ်ႈဝၼ်းထီႉ 13 October 2019 ၽၢႆႇဢၢႆႇထီႇ IT ၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး (ၵဵင်းမႆႇ) ၸတ်းႁဵတ်းပၢင်သႂ်ႇၾွၼ်ႉလိၵ်ႈတႆး ယူႇၼီႇၶူတ်ႉ Unicode ဢွင်ႈတီႈ ဝတ်ႉၵူႇတဝ်ႈ ဢိူင်ႇသီၽူမ်း ဝဵင်းၵဵင်းမႆႇ လူၺ်ႈဢမ်ႇသဵင်ႈၵႃႈၸႂ်ႉၸၢႆႇသင် မီးပီႈၼွင်ႉႁႅင်းၵၢၼ်ယၢၼ်မိူင်းလႄႈ ပီႈၼွင်ႉတႆး ၸိူဝ်းယူႇၼႂ်းၵဵင်းမႆႇ ဢဝ်ၾူၼ်းလႄႈၶွမ်း မႃးသႂ်ႇၾွၼ်ႉလိၵ်ႈတႆး တင်းၼမ်။ ၵဵဝ်ႇလူၺ်ႈလွင်ႈ ၾွၼ်ႉလိၵ်ႈတႆး ယူႇၼီႇၶူတ်ႉ (Unicode) ၼႆႉ ယူႇတီႈ ၽၢႆႇဢၢႆႇထီႇ IT ၵေႃလိၵ်ႈလၢႆးလႄႈ ၾိင်ႈငႄႈတႆး (ၵဵင်းမႆႇ) ဢိၵ်ႇတင်းၸုမ်းတူင်ႇဝူင်းၵူၼ်း မုၵ်ႉၸုမ်းယႂ်ႇလူင်ၶဝ် လၢႆလၢႆၸုမ်းၵေႃႈ လႆႈတိုၵ်းသူၼ်း ႁႂ်ႈၸႂ်ႉတိုဝ်း ၾွၼ်ႉယူႇၼီႇၶူတ်ႉ (Unicode Font) တႄႇၸဵမ်မိူဝ်ႈပီ 2013 ၼႆသေတႃႉ ယွၼ်ႉမိူင်း ႁူမ်ႈတုမ်မၢၼ်ႈ တိုၵ်ႉၸႂ်ႉ ၾွၼ်ႉၸေႃႇၵျီႇ (Zawgyi) ဝႆႉလႄႈ ပုၼ်ႈတႃႇလိၵ်ႈတႆးႁဝ်းၵေႃႈ ဢမ်ႇပႆႇၸၢင်ႈ ဝၢင်းပႅတ်ႈလႆႈ ၾွၼ်ႉၸေႃႇၵျီႇ (Zawgyi Font) တင်းပိုၵ်းသေ မႃးၸႂ်ႉတိုဝ်း ၾွၼ်ႉယူႇၼီႇၶူတ်ႉ (Unicode Font) ဢၼ်လဵဝ် ၼႆယဝ်ႉ။ ပၢင်သႂ်ႇၾွၼ်ႉယူႇၼီႇၶူတ်ႉတႆး ပွၵ်ႈၵမ်းၼႆႉ လႆႈတႄႇၶၢဝ်းယၢမ်း 09:00 မူင်း ၵၢင်ၼႂ် ထိုင်ၶၢဝ်းယၢမ်း 17:00 မူင်း တၢမ်းၶမ်ႈသေ ဢၼ်ပီႈၼွင်ႉတႆးႁဝ်းၶႃႈ ဢဝ်မႃးသႂ်ႇၾွၼ်ႉလိၵ်ႈတႆး ၵမ်ႈၼမ်တႄႉ ပဵၼ် Smart Phone Android, Iphone IOS, ဢၼ်ပဵၼ် Laptop Window, MAC တႄႉၵမ်ႈဢေႇၵူၺ်းသေ တင်းမူတ်း ဢမ်ႇယွမ်း 100 ၶိူင်ႈပၢႆ လႄႈ ဢၼ်သႂ်ႇဢမ်ႇလႆႈၵေႃႈ တေပဵၼ်ပၼ်ႁႃ ယွၼ်ႉၾူၼ်းရုၼ်ႈၵဝ်ႇႁႅင်းၼၼ်ႉၵူၺ်း ၼႆယဝ်ႉ။ ၸုမ်းဢၢႆႇထီႇ ၵေႃလိၵ်ႈလၢႆးလႄႈၾိင်ႈငႄႈတႆး (ၵဵင်းမႆႇ) ၼႆႉ လႆႈတႄႇႁပ်ႉသႂ်ႇလိၵ်ႈတႆး ၾွၼ်ႉယူႇၼီႇၶူတ်ႉ (Unicode Font) ပၼ်ပီႈၼွင်ႉတႆး ၼႂ်းၵဵင်းမႆႇ ၼႂ်းဝၼ်းဢွၵ်ႇဝႃႇသႃ၊ ဝၼ်းပီမႂ်ႇတႆး ၸဵမ်မိူဝ်ႈပီ 2014 ထိုင် 2016 ၶၢဝ်းတၢင်း 3 ပီ သေ ဢိင်ၼိူဝ်လွင်ႈၶွင်ႉၶမ်လၢႆလွင်ႈယဝ်ႉ လႆႈၵိုတ်းယင်ႉဝႆႉ ၶၢဝ်းတၢင်း 2 ပီ ၸင်ႇတႄႇတူင်ႉၼိုင်ၶိုၼ်း ၼႂ်းပီ 2019 တေလႆႈဝႃႈ ပဵၼ်ပွၵ်ႈဢွၼ်တၢင်းသုတ်းၵေႃႈဝႃႈလႆႈ ၼႆယဝ်ႉ။ ၸၢႆးၽူင်း ၸုမ်းဢၢႆႇထီႇတႆးၵဵင်းမႆႇ လၢတ်ႈဝႃႈ သင်ဝႃႈပီႈၼွင်ႉႁဝ်းၶဝ် မီးလွင်ႈၶွင်ႉၶမ် တႃႇတေသႂ်ႇ ၾွၼ်ႉယူႇၼီႇၶူတ်ႉ (Unicode Font) ႁင်းၵူၺ်းၼၼ်ႉ ၵပ်းသိုပ်ႇတွင်ႈထၢမ်လႆႈတီႈ Facebook Page Shan Unicode ဢမ်ႇၼၼ် ၶဝ်ႈလဵပ်ႈႁဵၼ်းတူၺ်း လၢႆးသႂ်ႇလိၵ်ႈတႆးလႆႈတီႈ www.shanunicode.com ၼႆႉ လႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-15T12:45:59

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%82%81%e1%81%a2%e1%80%84%e1%80%ba%e1%82%88%e1%80%99%e1%81%a2%e1%81%b5%e1%80%ba%e1%82%87%e1%80%9a%e1%80%b5%e1%80%95%e1%80%ba%e1%82%87/

သိုၵ်း TNLA ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းႁိမ်းဝၢၼ်ႈ ပၢင်မၢၵ်ႇမိုဝ်း လႄႈ တဵၵ်းတဵင်ပႃးၵူၼ်းဝၢၼ်ႈ ဢမ်ႇပၼ် ဢွၵ်ႇၵႂႃႇႁႃႁဵတ်းၵၢၼ်

မိူဝ်ႈဝၼ်းထီႉ 13 October 2019 ဝၼ်းဢွၵ်ႇဝႃႇ လိူၼ် 11 မူၼ်းၼၼ်ႉ သိုၵ်း TNLA ၵႂႃႇတူင်ႉၼိုင် တီႈလွႆယဵၼ်သေ ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းႁိမ်းဝၢၼ်ႈ ပၢင်မၢၵ်ႇမိုဝ်းယဝ်ႉ တဵၵ်းတဵင်ၵူၼ်းဝၢၼ်ႈပၢင်မၢၵ်ႇမိုဝ်း ဢမ်ႇပၼ်ဢွၵ်ႇ ၵႂႃႇႁႃႁဵတ်းၵၢၼ် ၼႆယဝ်ႉ။ ၼႂ်းဝၼ်းထီႉ 13 ၼၼ်ႉၵူၺ်းၼင်ႇၵဝ်ႇ သၢႆသိုၵ်းမၢၼ်ႈ လုၵ်ႉတၢင်းၵျွၵ်းမႄးသေ ၵႂႃႇထင်သဝ်းဝႆႉတီႈ ဝၢၼ်ႈတေႃႉသၢင်ႇ ၊ ထိုင်မႃး ဝၼ်းထီႉ 14 October 2019 သမ်ႉ သၢႆသိုၵ်းမၢၼ်ႈ လုၵ်ႉတီႈဝၢၼ်ႈတေႃႉသၢင်ႇ သိုပ်ႇၵႂႃႇတီႈ ဝၢၼ်ႈၺွင်ႇပၢင်လႃႉ ၊ သိုၵ်း TNLA ၵေႃႈ ထႅမ်ႁႅင်းႁၢင်ႈမၢၵ်ႇယဵပ်ႇ/မၢၵ်ႇၽႃ ႁိမ်းႁွမ်းၼိူဝ်သဵၼ်ႈတၢင်း ၼႂ်းၵႄႈ လွႆယဵၼ်လႄႈ ၺွင်ႇပၢင်ႇလႃႉၼမ်လိူဝ်မႃး လႄႈ မီးဝူဝ်းၵႂၢႆး ၶွင်ၵူၼ်းမိူင်း ၵႂႃႇၽႃႇၺႃးမၢၵ်ႇ ဢၼ်သိုၵ်း TNLA ႁၢင်ႈဝႆႉၼၼ်ႉသေ တၢႆၵူႈဝၼ်း ၊ ဢမ်ႇမီးၽႂ် ႁတ်းၵႂႃႇတူၺ်းၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ သိုၵ်း TNLA ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းႁိမ်းဝၢၼ်ႈ ဢိၵ်ႇတင်း ၸွမ်းသဵၼ်ႈတႃႈသၢႆတၢင်းၵူၼ်းဝၢၼ်ႈၵႂႃႇမႃးသေ တဵၵ်းတဵင်ၵူၼ်းဝၢၼ်ႈ ဢမ်ႇပၼ်ဢွၵ်ႇဝၢၼ်ႈၸိူင်ႉၼႆႉ ႁဵတ်းႁႂ်ႈၵူၼ်းမိူင်း ထူပ်းတၢင်းယၢပ်ႇၽိုတ်ႇ တႃႇတေႁဵတ်းၵၢၼ်ႁႃၵိၼ်လဵင်ႉတွင်ႉ တေႉတေႉ ၊ ႁဝ်းၶႃႈ ယွၼ်းႁႂ်ႈ ပႃႇတီႇ လႄႈ ၸုမ်းၵၢၼ်မိူင်း ၵၢၼ်သိုၵ်းၵူႈၽၢႆႇၽၢႆႇ ဢိၵ်ႇတင်း ၸုမ်းသုၼ်ႇလႆႈသုၼ်ႇပဵၼ်ၵူၼ်းၶဝ် ၸွႆႈၵႄႈၶၢႆပၼ် ၼႆယဝ်ႉ။ မိူဝ်ႈဝၼ်းထီႉ 09 October 2019 ၼၼ်ႉၵေႃႈ ၵူၼ်းမိူင်းၼႂ်းပိုၼ်ႉတီႈ သွင်ၵေႃႉၽူဝ်မေး ၵႂႃႇႁဵတ်းၵၢၼ်ႁႃၵိၼ်လဵင်ႉ တွင်ႉ တီႈဝၢၼ်ႈမႃးမူဝ်ႉ ၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄး သေ ၽႃႇၺႃးမၢၵ်ႇၽႃႇ သိုၵ်း TNLA တီႈၼႂ်း သူၼ်ၼဵင်ႈ လႄႈ ၸၢၵ်ႇမၢၵ်ႇတႅၵ်ႇ တိူဝ်ႉၸပ်းၺႃး တၢႆၵေႃႉၼိုင်ႈ ဝၢတ်ႇၸဵပ်းၵေႃႉၼိုင်ႈ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-10-13T07:58:56

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99%e1%80%ad%e1%80%af%e1%80%9d%e1%80%ba%e1%80%b8-nca-%e1%80%a2/

ၸုမ်းလူင်းလၢႆးမိုဝ်း NCA ဢုပ်ႇဢူဝ်းၵၼ် ၶၢဝ်းတၢင်း 3 ဝၼ်း လႄႈ ဢွၵ်ႇၶေႃႈပိုၼ်ၽၢဝ်ႇ 7 ၶေႃႈ

မိူဝ်ႈဝၼ်းထီႉ 10-12 October 2019 ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလုၵ်ႉၽိုၼ်ႉ ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (Nationwide Ceasefire Agreement-NCA) ၸတ်းႁဵတ်းပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ဢွင်ႈတီႈႁူင်းလႅမ်း တီႈၼိုင်ႈ ၼႂ်းဝဵင်းၵဵင်းမႆႇ ၸိုင်ႈထႆး သေ ဢုပ်ႇဢူဝ်းၵၼ်ၵႂႃႇ လၢႆလၢႆၶၵ်ႉတွၼ်ႈယူႇယဝ်ႉ။ ၼႂ်းပၢင်ၵုမ်ၼၼ်ႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလုၵ်ႉၽိုၼ်ႉ ဢုပ်ႇဢူဝ်းၵၼ် ၶၢဝ်းတၢင်း 3 ဝၼ်းသေ ဢွၵ်ႇၶေႃႈပိုၼ်ၽၢဝ်ႇမႃး 7 ၶေႃႈ ၊ ၼႂ်းၶေႃႈပိုၼ်ၽၢဝ်ႇၼၼ်ႉ ပႃးဝႆႉဝႃႈ ပၢင်တိုၵ်းဢၼ်ပဵၼ် ၼႂ်းမိူင်းရၶႅင်ႇ လႄႈ မိူင်းတႆးပွတ်းႁွင်ႇ ၼၼ်ႉ ႁႂ်ႈၵိုတ်းၶၼ်ၶၼ်ဝႆးဝႆးသေ ၼင်ႇႁိုဝ်ပေႃးတေဢဝ် လွၵ်းလၢႆးၵတ်းယဵၼ် ၵႄႈၶၢႆၵၼ်ၵႂႃႇၼၼ်ႉ တိုၵ်းသူၼ်း ၸုမ်းၵဵဝ်ႇၶွင်ႈ ၵူႈမူႇၸုမ်းယူႇ ၊ လွင်ႈလိၵ်ႈ ၼႂ်းလုမ်း လူင်ပွင်ၸိုင်ႈမၢၼ်ႈ ၽႄႈမိူဝ်ၵႂႃႇ ၼႂ်း မီႇတီႇယႃႇ မိူဝ်ႈၼႂ်းလိူၼ် September 2019 လွင်ႈဝႃႈ ၸုမ်းလူင်းလၢႆးမိုဝ်း NCA 2 ၸုမ်း KNU လႄႈ CNF မီးလွင်ႈတေႁၢင်ႈမၢၵ်ႇတႅၵ်ႇ သေတီႈတီႈ ၼႂ်းဝဵင်းၼႄႇပီႇတေႃႇ ၼႆၼၼ်ႉ လွင်ႈၼႆႉၸၢင်ႈႁဵတ်းႁႂ်ႈ ၵူၼ်းမိူင်း ႁၼ်ၽိတ်းႁၢဝ်ႈႁႅင်း လႄႈ ၼႂ်းၵၢၼ်ဢုပ်ႇဢူဝ်းၵၢၼ်မိူင်း ၵႄႈၵၢင် တင်းသွင်ၽၢႆႇၼၼ်ႉၵေႃႈ ၸၢင်ႈႁဵတ်းႁႂ်ႈတုမ်ႉတိူဝ်ႉ လွင်ႈယုမ်ႇယမ်ၵၼ် လႄႈသင် ၵဵဝ်ႇလူၺ်ႈ လွင်ႈလိၵ်ႈၼၼ်ႉသေ ယူႇတီႈ PPST တိုၼ်းသၢၼ်ၶတ်း ၼႆယဝ်ႉ။ ဝၢႆးသေ ပၢင်ၵုမ် PPST ယဝ်ႉတူဝ်ႈလီငၢမ်းယဝ်ႉၼၼ်ႉ ၸဝ်ႈသိုၵ်းလူင် ၸၢႆးငိုၼ်း ၽူႈၼမ်းၼႂ်း 2 RCSS ၵေႃႈၸႂ်ႈ ၽူႈၶၢၼ်ပၢၵ်ႇ RCSS ၵေႃႈၸႂ်ႈ လၢတ်ႈတီႈ တႆးလွတ်ႈလႅဝ်း ဝႃႈ – “ၼင်ႇႁိုဝ် ၶၵ်ႉၵၢၼ်ငမ်းယဵၼ် ပေႃးတေသိုပ်ႇၵႂႃႇတၢင်းၼႃႈၼႆႉ ႁဝ်းတေႁဵတ်းၸိူင်ႉႁိုဝ်ၼႆလႄႈ ႁဝ်းၵေႃႈလႆႈ မႃးႁႃ ဢုပ်ႇဢူဝ်းၵၼ်သေ ႁႃလွၵ်းလၢႆးႁဵတ်းလၢႆးသၢင်ႈမၼ်း ဢွၵ်ႇမႃးလၢႆပိူင်ယူႇ ႁူဝ်ယွႆႈမၼ်းတႄႉ ၶႃႈႁဝ်းဢမ်ႇပႆႇ ၸၢင်ႈလၢတ်ႈ ၊ လၢႆးဢၼ်ႁဝ်းတေၵႂႃႇၼႆႉ ၽၢႆႇတင်းလူင်ပွင်ၸိုင်ႈၵေႃႈ ၶဝ်ၶွတ်ႇၽွတ်ႈဝႆႉ ၸုမ်းငူပ်ႉငိဢုပ်ႇဢူဝ်း ၊ တင်းၽၢႆႇႁဝ်းၵေႃႈ ၶွတ်ႇၽွတ်ႈဝႆႉ ၸုမ်းငူပ်ႉငိဢုပ်ႇဢူဝ်း သေ သွင်ၸုမ်းၼႆႉ ၶိုၼ်းတေၺႃးၵၼ်ထႅင်ႈယူႇ ၊ ဢၼ်ၽၢႆႇလူင်ပွင်ၸိုင်ႈ ၶႂ်ႈပဵၼ်သင် ၽၢႆႇၸုမ်းၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA သမ်ႉၶႂ်ႈပဵၼ်သင်ၸိူဝ်းၼႆႉ တေၶိုၼ်းမႃးဢုပ်ႇဢူဝ်းၵၼ်ၵႂႃႇ ပဵၼ်ၶၵ်ႉပဵၼ်တွၼ်ႈ ၊ ဝၼ်းလူင်းလၢႆးမိုဝ်း NCA ၵေႃႈ ၸတ်းႁဵတ်းမႃးၵူႈပီႊယူႇ ယွၼ်ႉဝၼ်းထီႉ 15 October ပီႊၼႆႉ ၽႂ်ၵေႃႈဢမ်ႇ တၼ်း လႄႈ တေၶၢႆႉဝၼ်းမၼ်းသေ တေၶိုၼ်းငူပ်ႉငိ ၵၼ်ထႅင်ႈၵမ်ႉ တႃႇၸတ်းႁဵတ်း ဝၼ်းလူင်းလၢႆးမိုဝ်း NCA ၊ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၵေႃႈ လႆႈဢုပ်ႇဢူဝ်းပႃးယူႇ ၊ လွင်ႈတႃႇၸတ်းႁဵတ်းပၢင်ၵုမ် ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ၼၼ်ႉၵေႃႈ ႁဝ်းၶႃႈလူဝ်ႇဢုပ်ႇဢူဝ်းၵၼ်ၵွၼ်ႇ ယွၼ်ႉဝႃႈ ယူင်ႉၶၢပ်ႈ ၵၢၼ်မိူင်းၼၼ်ႉ ႁဝ်းတေၸႂ်ႉဢၼ်ၵဝ်ႇ ႁိုဝ် ဢၼ်မႂ်ႇၼႆၼၼ်ႉ ႁဝ်းၶႃႈပႆႇႁူႉ ပေႃးႁဝ်းဢုပ်ႇဢူဝ်း ၵၼ်ယဝ်ႉ ႁဝ်းၸင်ႇၸၢင်ႈၵွႆႇဝႃႈ လွင်ႈၼႆႉပႆႉတူၺ်း ငဝ်းလၢႆးမၼ်းထႅင်ႈ ၊ ၸုမ်းလူင်းလၢႆးမိုဝ်း NCA 10 ၸုမ်းၼႆႉ မီးပၼ်ႁႃဢီႈသင်ၵေႃႈယဝ်ႉ ႁဝ်းၶႃႈၸႂ်ႉ လၢႆးဢုပ်ႇဢူဝ်းသေ ၵႄႈၶၢႆပၼ်ႁႃၵူၺ်း ၊ ဢၼ်ႁဝ်းၶႃႈ လူင်းလၢႆးမိုဝ်း NCA ထိုင်မႃးဝၼ်းမိူဝ်ႈၼႆႉၵေႃႈ တေမီးလွင်ႈၶွင်ႉၶမ်ၽွင်ႈ ၊ ဢၼ်ႁဝ်းၶႂ်ႈလႆႈၶႂ်ႈပဵၼ်တင်းမူတ်းၼၼ်ႉ မၼ်းၵေႃႈပႆႇလႆႈ ၵႃႈလႆႈၵႂႃႇၵမ်းၶၵ်ႉၵမ်းတွၼ်ႈ ၵွပ်ႈဝႃႈပၼ်ႁႃ ၼႂ်းမိူင်းႁူမ်ႈတုမ်ၼႆႉ မီးမႃး 70 ပီႊယဝ်ႉ တႃႇႁႂ်ႈလႆႈ လွင်ႈထုၵ်ႇမေႃၶေႃးၵႂၢမ်းၵၼ်ၵေႃႈ တေလႆႈၸႂ်ယၢဝ်း ဢိတ်းၼိုင်ႈ” ၼႆ လၢတ်ႈၼႄၼင်ႇၼႆ။ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၊ မုၵ်ႉၸုမ်းပူတ်းပွႆႇ ၸိူဝ်ႉၸၢတ်ႈပဢူဝ်း (PNLO) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) လႄႈ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF) ႁူမ်ႈတင်းမူတ်း 8 ၸုမ်းၼႆႉ လူင်းလၢႆးမိုဝ်း NCA မိူဝ်ႈဝၼ်းထီႉ 15 October 2015 (ပၢၼ်ၸွမ်ၸိုင်ႈ ဢူးတဵင်းၸဵင်ႇ) ၊ ပႃႇတီႇမိူင်းမွၼ်းမႂ်ႇ (NMSP) ၊ ႁူမ်ႈတုမ် တီႇမူဝ်ႇၶရႅတ်ႉတိၵ်ႉ လႃးႁူႇ (LDU) 2 ၸုမ်းၼႆႉသမ်ႉ လူင်းလၢႆးမိုဝ်း NCA မိူဝ်ႈဝၼ်းထီႉ 13 Febuary 2018 ပၢၼ်လူင်ပွင်ၸိုင်ႈယၢမ်းလဵဝ် ၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-10-11T19:13:53

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89-%e1%80%9e%e1%80%b0%e1%82%87%e1%80%95%e1%82%83%e1%82%87%e1%80%90%e1%81%a2%e1%82%86%e1%82%89%e1%81%bd%e1%80%af/

လူမ်းလႅင်ႉ သူႇပႃႇတၢႆႉၽုၼ်ႇ (Super Typhoon) တေၽတ်ႉၶဝ်ႈ မိူင်းၵျႃႇပၢၼ်ႇ ႁၢဝ်ႈႁႅင်း

မိူဝ်ႈၼႆႉ ဝၼ်းထီႉ 11 October 2019 သိုဝ်ႇၶၢဝ်ႇ NHK ပိုၼ်ၽၢဝ်ႇဝႃႈ လူမ်းလႅင်ႉ သူႇပႃႇတၢႆႉၾုၼ်ႇ (Super Typhoon) ဢၼ်ႁၢဝ်ႈႁႅင်းသုင်လႄႈ လၢမ်းၶၢတ်ႈဝႃႈ တၢင်းၵႂၢင်ႈယႂ်ႇ လႅပ်ႈတေလုၵ်ႈယႂ်ႇတၢၼ်ႇမိူင်းထႆး ဢိၵ်ႇတင်း တၢင်းဝႆးသုတ်း 252 ၵီႇလူဝ်ႇမဵတ်ႉ တေႃႇၸူဝ်ႈမူင်း တၢင်းယၢဝ်းၵႆ 1,400 ၵီႇလူဝ်ႇမဵတ်ႉၼၼ်ႉ တိုၵ်ႉတေၽတ်ႉၶဝ်ႈ တီႈၵုၼ် ႁွၼ်ႇသူး (Honshu) မိူင်းၵျႃႇပၢၼ်ႇ ဝႃႈၼႆ။ ယူႇတီႈၽၢႆႇလူလွမ် ၾိင်ႈၾႃႇရႃႇသီႇ မိူင်းၵျႃႇပၢၼ်ႇၶဝ်လၢတ်ႈဝႃႈ လူမ်းလႅင်ႉ သူႇပႃႇတၢႆႉၾုၼ်ႇ (Super Typhoon) ဢၼ်တေၽတ်ႉၶဝ်ႈ ပွတ်းတွၼ်ႈဝၼ်းဢွၵ်ႇ မိူင်းၵျႃႇပၢၼ်ႇၼၼ်ႉ တေႁဵတ်းႁႂ်ႈ ၾူၼ်တူၵ်း လူမ်းၽတ်ႉႁၢဝ်ႈႁႅင်းလႄႈ ႁဵတ်းႁႂ်ႈၼမ်ႉထူမ်ႈၶိုၼ်ႈသုင်လႆႈ တႄႇဝၼ်း 11 – 13 October 2019 ၼႆႉ ဝႃႈၼႆ။ ၵဵဝ်ႇလူၺ်ႈလွင်ႈ လူမ်းလႅင်ႉ သူႇပႃႇတၢႆႉၽုၼ်ႇ (Super Typhoon) ဢၼ်တေၽတ်ႉၶဝ်ႈ မိူင်းၵျႃႇပၢၼ်ႇၼႆႉသေ ႁဵတ်းႁႂ်ႈ သၢႆၵၢၼ်မိၼ် ႁိူဝ်းမိၼ်တေႃႉသူင်ႇၵူၼ်း လၢႆလၢႆၶွမ်ႇပၼီႇ ပႃးၸဵမ်ဝၢင်းႁိူၼ်းမိၼ် ၼႂ်းဝဵင်းလူင် တူဝ်ႇၵျူဝ်ႇၵေႃႈ လႆႈပိုၼ်ၽၢဝ်ႇၵိုတ်းယင်ႉ ၵၢၼ်မိၼ်ဝႆႉၸူဝ်ႈၶၢဝ်း ဢမ်ႇယွမ်း 370 သၢႆၵၢၼ်မိၼ် ၼႆယဝ်ႉ။ ၼွၵ်ႈလိူဝ်သေ ပိုၼ်ၽၢဝ်ႇၵိုတ်းယင်ႉႁိူဝ်းမိၼ်ယဝ်ႉၼၼ်ႉ ယူႇတီႈၶွမ်ႇပၼီႇ လူတ်ႉၾႆးၾႃႉ၊ လူတ်ႉၵႃးၵေႃႈ လႆႈၵိုတ်းယင်ႉ တႃႇတေႃႉသူင်ႇၵူၼ်းဝႆႉၸူဝ်ႈၶၢဝ်း မိူၼ်ၵၼ်လႄႈ လူင်ပွင်ၸိုင်ႈ မိူင်းၵျႃႇပၢၼ်ႇ ယင်းသိုပ်ႇ ပိုၼ်ၽၢဝ်ႇ ႁႂ်ႈၵူၼ်းၼွၵ်ႈမိူင်း ၸိူဝ်းၵႂႃႇဢႅဝ်ႇယဵမ်ႈ မိူင်းၵျႃႇပၢၼ်ႇၼၼ်ႉ ႁႂ်ႈတိတ်းတၢမ်းၶၢဝ်ႇငၢဝ်း ၶိုတ်းၶိုတ်းၸမ်ၸမ် ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-11T14:30:55

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%90%e1%82%86%e1%80%b8-tai-youth-organization-tyo/

ၸုမ်းၵူၼ်းၼုမ်ႇတႆး Tai Youth Organization (TYO) ၸတ်းႁဵတ်းပၢင်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇ

ၸုမ်းၵူၼ်းၼုမ်ႇတႆး Tai Youth Organization (TYO) ၸႄႈဝဵင်းၼမ်ႉၶမ်း လႄႈ ၸုမ်းၵူၼ်းၼုမ်ႇ ထုင်ႉလွႆႁူဝ်သိူဝ် ၸတ်းႁဵတ်းပၢင်ယုၵ်ႉမုၼ်း ၼမ်ႉၵတ်ႉၵူၼ်းၼုမ်ႇတႆး ၼေႃႇတႅၼ်းၶိူဝ်း သႅၼ်းႁုၼ်ႈမႂ်ႇ ဢွင်ႈတီႈ ၵေႃလိၵ်ႈလၢႆး လႄႈ ၾိင်ႈငႄႈတႆး ဝၢၼ်ႈၼမ်ႉႁီး ဢိူင်ႇထုင်ႉလွႆႁူဝ်သိူဝ် ၸႄႈဝဵင်းမၢၼ်ႈၸႄႈ ၸႄႈတွၼ်ႈမၢၼ်ႈမေႃႇ မိူင်းၶၢင် ဝႃႈၼႆ။ ပၢင်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇတႆး ပွၵ်ႈၵမ်းၼႆႉ လႆႈတႄႇၸတ်းႁဵတ်းၵႂႃႇ မိူဝ်ႈဝၼ်းထီႉ 6 – 9 October 2019 ၶၢဝ်းတၢင်း (4) ဝၼ်းတဵမ်သေ မီးၶူးပူင်သွၼ် ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ပႃႇတီႇႁူဝ်သိူဝ် (SNLD) လႄႈ ၸုမ်းၸွႆႈထႅမ်တူင်ႇဝူင်းၵူၼ်း မိူင်းႁူမ်ႈတုမ်မၢၼ်ႈ FTT/EBO သြႃႇၶႅင်ႇၵျေႃႇမူဝ်း၊ သြႃႇၸၢႆးမွၼ်း၊ သြႃႇၸၢႆးပီး လႄႈ မီးၵူၼ်းၼုမ်ႇ မႃးၶိုၼ်ႈလဵပ်ႈႁဵၼ်း ဢမ်ႇယွမ်း (100) ၵေႃႉပၢႆ ဝႃႈၼႆ။ ႁူဝ်ပဝ်ႈ ၸုမ်းၵူၼ်းၼုမ်ႇတႆး (TYO) ၸၢႆးၶိတ်ႉၽွႆႇ လၢတ်ႈဝႃႈ ယိူင်းဢၢၼ်းလူင်ႁဝ်းၶႃႈ ဢၼ်လႆႈၸတ်းႁဵတ်းပၢင် ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇၼႆႉ တႃႇႁႂ်ႈၵူၼ်းၼုမ်ႇတႆးႁဝ်း ပဵၼ်ၽူႈဢွၼ်ႁူဝ်လီ၊ ႁူႉၸၵ်းလၢႆးၸတ်းပွင်၊ ပိူင်ၾႅတ်ႇတရႄႇ လႄႈ ၼင်ႇႁိုဝ်ပေႃးတေၸၢင်ႈ ၵိူတ်ႇဢွၵ်ႇမႃးလႆႈ ၼေႃႇတႅၼ်းၶိူဝ်းၼမ်ၼမ် ဝႃႈၼႆ။ ပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇၼႆႉ လႆႈယဝ်ႉတူဝ်ႈ မိူဝ်ႈဝၼ်းထီႉ 9 October 2019 ၶၢဝ်းယၢမ်း 16:00 မူင်း သေ ၽူႈၶဝ်ႈၸုမ်းပွင်ၵၢၼ် ၸုမ်းၵူၼ်းၼုမ်ႇတႆး (TYO) ၸၢႆးဢွၼ်ပိုၼ်းတႆး လၢတ်ႈဝႃႈ ၶၢဝ်းယၢမ်းပၢင်သွၼ်ႁဝ်းၶႃႈ လႆႈတႄႇၶၢဝ်းယၢမ်းၵၢင်ၼႂ် 09:00 မူင်း ထိုင် 16:00 မူင်းဝၢႆးဝၼ်းလႄႈ ပဵၼ်ဢၼ်ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင် ၸၢႆးတိၼ်ႇဢွင်ႇ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ဝၢၼ်ႈၼမ်ႉႁီး ဢၼ်လႆႈပၼ်ပိုၼ်ႉတီႈ ႁူင်းႁေႃၵေႃလိၵ်ႈလၢႆး ႁဵတ်းပဵၼ်ဢွင်ႈ တီႈပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ ပွၵ်ႈၵမ်းၼႆႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-11T10:47:57

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%82%81%e1%82%84%e1%82%89%e1%81%b5%e1%80%84%e1%80%ba%e1%82%88%e1%81%bd%e1%80%b1%e1%80%b8%e1%81%b6%e1%80%b5%e1%81%bc/

လွၵ်းလၢႆးႁႄႉၵင်ႈၽေးၶဵၼ် ဢၼ်ၼၢင်းယိင်းၶဝ် လီႁုဝႆႉ

ဢိင်လူၺ်ႈၶၢဝ်ႇၼႂ်းမိူင်းထႆးဢွၵ်ႇမႃး လွင်ႈၽရိတ်းတိ သၢဝ်ၵေႃႉၼိုင်ႈ ႁပ်ႉၵၢၼ်ပဵၼ်ၵူၼ်းႁိုဝ်ႈလဝ်ႈ ၽေႃႇလဝ်ႈပၼ် ၼႂ်းပၢင်ပွႆးၵိၼ်ၵျေႃႇ (งานปาตี้) မိူဝ်ႈဝၼ်းထီႉ 16/09/2019 သေ သမ်ႉလုသုမ်းသၢႆၸႂ်ၼၼ်ႉ ပဵၼ်လွင်ႈငမ်းငဝ်းဝႆႉလၢႆလၢႆပိူင်ဝႃႈ မၼ်းၼၢင်းလူႉသဵင်ႈသၢႆၸႂ် ယွၼ်ႉၵိၼ်လဝ်ႈၼမ်ပူၼ်ႉႁႃႉ (ၽရိတ်ႉတိ ႁဵတ်းၵၢၼ်ၵႆႉလႆႈ ၵိၼ်လဝ်ႈယူႇ) ဢမ်ႇၼၼ် ၺႃးပိူၼ်ႈသႂ်ႇယႃသင်သေၸိူဝ်ႉသေပိူင် တိုၵ်းမၼ်းၼႂ်းလဝ်ႈ ၼႂ်းတၢင်းၵိၼ်လႄႈလုသၢႆၸႂ်ႁႃႉၼႆ ၽူႈမီးပုၼ်ႈၽွၼ်းၶဝ် တိုၵ်ႉႁႃငဝ်ႈႁၢၵ်ႈသၢၵ်ႈသေႇမၼ်းယူႇ။ လွင်ႈၼႆႉၼႄဝႃႈ ၼၢင်းယိင်းႁဝ်းၼႆႉ ၵႂႃႇတၢင်းလႂ်၊ ႁဵတ်းဢီႈသင်၊ ယူႇၸွမ်းၽႂ်ၵေႃႈ ၽေးဢၼ်ဝႃႈၼႆႉ တိုၼ်းၶဝ်ႈမႃးၸူးႁဝ်းလႆႈငၢႆႈၼႃႇလႄႈ ပိုၼ်ႉႁုၼႆႉ ဢဝ်လွင်ႈ “လွၵ်းလၢႆးႁေႉၵင်ႈၽေး ဢၼ်ၼၢင်းယိင်းလီႁုဝႆႉ’’ မႃးၽၢၵ်ႇပၼ် ၽူႈလူဢၢၼ်ႇတင်းသဵင်ႈ လွၵ်းလၢႆးႁႄႉၵင်ႈၽေးၶဵၼ် ဢၼ်ၼၢင်းယိင်းလီႁုဝႆႉ 1.တေၵႂႃႇလႂ်လူဝ်ႇလၢတ်ႈၵူၼ်းႁိမ်းႁွမ်း တေၵႂႃႇလႂ် ၵႂႃႇၸွမ်းၽႂ် ၵႂႃႇထူပ်းၽႂ်၊ တီႈလႂ်၊ ၶၢဝ်းယၢမ်းလႂ်၊ လွင်ႈသင် တေလႆႈလၢတ်ႈၵူၼ်းႁိမ်း ႁွမ်းႁဝ်း မိူၼ်ၼင်ႇ ပေႃႈမႄႈ၊ ပီႈၼွင်ႉ၊ ဢူၺ်းၵေႃႉ၊ ၵူၼ်းၼႂ်းႁိူၼ်းႁဝ်းယဝ်ႉၵွၼ်ႇ ၸင်ႇၵွႆႈၵႂႃႇ ပေႃးၵႂႃႇထိုင်ယဝ်ႉၵေႃႈ တေလႆႈပွင်ႇၶၢဝ်ႇၶိုၼ်း သင်မီးလႅင်းၽူၼ်း (သၼ်ယၢၼ်းၽူၼ်းၼႆ သူင်ႇပၼ်လူဝ်ႈၶေႈသိၼ်း Location (တီႈႁဝ်းမီးဝႆႉ) ၼၼ်ႉပၼ်ၶဝ်ပႃး ပေႃးႁဝ်းႁၢႆၵႂႃႇ ဢမ်ႇၼၼ် ၶဝ်ၵပ်းသိုပ်ႇႁဝ်းဢမ်ႇလႆႈၸိုင် ၶဝ်တေၸၢင်ႈၸွမ်းၶႆႈႁႃႁဝ်းလႆႈငၢႆႈ၊ မႅၼ်ႈတီႈမၼ်းလႆႈဝႆး မီးၽေးမႃးၵေႃႈ တေၸွႆႈႁဝ်းလႆႈဝႆး။ 2.ယႃႇယုမ်ႇၸႂ်ၽႂ် တူင်ႇဝူင်းၵူၼ်းႁဝ်းဝၼ်းမိူဝ်ႈလဵဝ်ၼႆႉ ဢမ်ႇမီးၸႂ်သိုဝ်ႈယူဝ်းတေႃႇၵၼ် ဢမ်ႇမီးၸႂ်ဢီးလူၵၼ်ယဝ်ႉ ၵူၺ်းမေႃတူၺ်း ႁၼ်ပုၼ်ႈသုၼ်ႇတူဝ်ၽႂ်မၼ်းၵမ်ႈၼမ် ဢၼ်ဝႃႈၵေႃႉႁၵ်ႉၸႅတ်ႈၸိူဝ်းၼႆႉ 100% ၼႆႉ ၸွင်ႇတေမီး 1%ႁုိဝ် ယင်းႁႃယၢပ်ႇ မၢင်ၵေႃႉ ၽၢႆႇၼႃႈႁဝ်းတႄႉမိူၼ်ၼင်ႇပဵၼ်ၵေႃႉႁၵ်ႉ ဢၼ်ႁၵ်ႉႁဝ်းလႄႈ ဢမ်ႇလႅပ်ႈႁဵတ်းႁၢႆႉ တေႃႇႁဝ်းလႆႈသေတႃႉ တူဝ်ၶဝ်ၼၼ်ႉယဝ်ႉ လၵ်ႉၵျၢမ်ႇႁၢႆႉတေႃႇႁဝ်း ဢူၺ်းၵေႃႉႁဝ်းၵေႃႈ တေႃႈၼင်ႇၼၼ် သူပ်းဝၢၼ်ၵူၼ်ႈသူမ်ႈ၊ သူပ်းဝႃႈၵေႃႉ ၼႂ်းၸႂ်ၶဝ်ၶႂ်ႈပေႃႉႁဝ်းတၢႆၵွၼ်ႇ ယွၼ်ႉၼၼ် လိူဝ်သေ တူဝ်ၵဝ်ႇ ၊ လိူဝ်သေပေႃႈမႄႈ ပီႈၼွင်ႉဢွၵ်ႇႁဝ်းၼၼ်ႉ ႁဝ်းဢမ်ႇၸၢင်ႈတမ်းၸႂ်ၽႂ်လႆႈ လႄႈ ယႃႇပေ ယုမ်ႇၸႂ်ပိူၼ်ႈ ပႅၵ်ႉသမ်ႉဝႃႈ ၵေႃႉၼၼ်ႉ ပဵၼ်ၵေႃႉႁၵ်ႉ ဢူၺ်းၵေႃႉ ႁူဝ်ၼႃႈၼႂ်းၵၢၼ်ငၢၼ်းၼႆၵေႃႈယႃႇ ဢမ်ႇလီတမ်းၸႂ် လူဝ်ႇၽၢင်ႉဝႆႉယူႇ။ 3.ယႃႇၵိၼ်တၢင်းၵိၼ် ၼႂ်းဝၢၼ်ႇၼႂ်းၵွၵ်းၽႂ် ၼႂ်းၵွၵ်းၼမ်ႉ ၵွၵ်းလဝ်ႈ ဝၢၼ်ႇတၢင်းၵိၼ်ၸႃႉၵႂႃႇၸိူဝ်းၼၼ်ႉ ႁဝ်းဢမ်ႇႁၼ်ဝႃႈ ပိူၼ်ႈဢွၵ်ႇၸႂ်သင်ၶႂ်ႈလဵင်ႉ ႁဝ်းသေ မႃးပၼ်ၵိၼ်ႁႃႉ ဢမ်ႇၼၼ်ၵေႃႈ မီးသေလွင်ႈလွင်ႈၵျၢမ်ႇဝႆႉၼႂ်းၸႂ်ႁႃႉ ၵူၼ်းဢၼ်ႁဝ်းဢမ်ႇ ယၢမ်ႈႁုၸၵ်း၊ ၵူၼ်းဢၼ်ႁဝ်းဢမ်ႇမိုတ်ႈ ယိုင်ႈၶႅၼ်းဢမ်ႇလီႁပ်ႉမႃးၵိၼ်လႃးလႃး။ 4.ၵႂႃႇလႂ်ပႃးၵွၵ်းႁဝ်းၵႂႃႇၸွမ်း ႁဝ်းၵႂႃႇၵိၼ်တၢင်းၵိၼ်၊ ၵိၼ်လဝ်ႈၸွမ်းဢူၺ်းၵေႃႉဢူၺ်းသႄႈၵေႃႈယဝ်ႉ ၸွမ်းၵေႃႉႁၵ်ႉၵေႃႈယႃႇ ဢမ်ႇၼၼ် ၵႂႃႇၸွမ်းၵူၼ်းၼႂ်းၼႃႈၵၢၼ်လဵဝ်ၵၼ်ၸိူဝ်းၼႆႉ ၵၢင်ဝၼ်းၵေႃႈလီ ၵၢင်ၶိုၼ်းၵေႃႈယဝ်ႉ တေမီး သေပွၵ်ႈပွၵ်ႈ မိူဝ်ႈႁဝ်းလုၵ်ႉ ၵႂႃႇၽၢႆႈၵႂႃႇဢုပ်ႇၽူင်းၸိူဝ်းၼႆႉယူႇ ၽွင်းႁဝ်းၵႂႃႇၼၼ်ႉ လူဝ်ႇပႃးၵွၵ်းၼမ်ႉ ၵွၵ်းလဝ်ႈႁဝ်းၵႂႃႇၸွမ်း ယႃႇပေဝႆႉၵွၵ်းႁဝ်းသေၵႂႃႇ လပ်ႉလင်ႁဝ်းၼၼ်ႉ ဢမ်ႇၸၢင်ႈလၢမ်းလႆႈဝႃႈ ၸွင်ႇမီးၽႂ်ႁဵတ်းသင် ဢမ်ႇၼၼ်ၵေႃႈ သႂ်ႇသင်လူင်းၼႂ်းၵွၵ်းႁဝ်း ဢၼ်ႁဝ်းၵိၼ် ဢမ်ႇၼၼ် သင်ၶၢၼ်ႉပႃးၵႂႃႇ မၼ်းသုၵ်ႉသၵ်ႉၼႆ ပွၵ်ႈမႃးၶိုၼ်းတီႈၼင်ႈယဝ်ႉ ယႃႇပေဢဝ်ၸႂ်ႉၶိုၼ်းၵွၵ်းၵဝ်ႇ လူဝ်ႇဢဝ်ၵွၵ်းဢၼ်မႂ်ႇၸႂ်ႉဢဝ် တေလွတ်ႈၽေး။ 5.ၵႂႃႇလႂ်ယႃႇၵႂႃႇၵေႃႉလဵဝ် ၼၢင်းယိင်းႁဝ်းၼႆႉၽေးၼမ်တႄႉတႄႉ ပေႃးဢွၵ်ႇႁိူၼ်းၵေႃႈ ၽေးပေႃးယိူင်းဝႆႉယဝ်ႉလႄႈ တေၵႂႃႇတၢင်း လႂ်ၵေႃႈ လိူဝ်သေတေလႆႈလၢတ်ႈတီႈႁိူၼ်း ၵူၼ်းႁိမ်းႁွမ်းယဝ်ႉ ၽွင်းႁဝ်းၵႂႃႇၼွၵ်ႈႁိူၼ်းၼၼ်ႉ တေၵႂႃႇလႂ်ၵေႃႈ ႁႂ်ႈမီးၵေႃႉ ယႃႇၵႂႃႇၵေႃႉလဵဝ် တူဝ်ယၢင်ႇ ႁဝ်းၵႆႉႁၼ်ၼႂ်းၼင် ၼႂ်းၸိူင်းမႃးတင်းၼမ် ၼၢင်းယိင်းၵေႃႉလဵဝ် ၵႂႃႇၶဝ်ႈႁွင်ႈၼမ်ႉ မီးၵူၼ်းၸၢႆးၼိုင်ႈၵေႃႉ ဢမ်ႇၼၼ် 2-3 ၵေႃႉ ၵႂႃႇၸွမ်းၽၢႆႇလင် ဢဝ်ယႃပိၵ်ႉၶူႈၼင် ဢဝ်မိုဝ်း ပိၵ်ႉသူပ်း ဢၼ်ၼၼ် တွႆႇတွင်ႉၼၢင်းယိင်းသေ ဢဝ်ၵႂႃႇႁဵတ်းလွင်ႈဢမ်ႇလီ ဢဝ်ၵႂႃႇလူလၢႆ ၵၼ်ႉၸၼ်ၵေႃႈမီး ႁႂ်ႈႁဝ်းလႆႈႁၼ် ပဵၼ်လွင်ႈၾၢင်ႉသတိပၼ်ၵူၼ်းတူၺ်း၊ ႁဝ်းၶႃႈတူၺ်းၼင်တူၺ်းၸိူင်း ယႃႇတူၺ်းဢဝ် တၢင်းၵျေႃႇတၢင်းယၢမ်ႈလၢႆလၢႆ လူဝ်ႇတူၺ်းသေၸူၵ်းဢဝ်တၢင်းႁူႉၼႂ်းၼၼ်ႉၸွမ်း ယွၼ်ႉလွင်ႈ ၸိူင်ႉၼႂ်း ၸိူင်းၸိူဝ်းၼၼ်ႉၵမ်ႈၼမ် ပိူၼ်ႈဢဝ်မႃးတီႈလွင်ႈပဵၼ်တႄႉၵႂႃႇႁဵတ်း ၸူဝ်ႈၽေးပႆႇမႃးထိုင်တူဝ်ၼၼ်ႉ ဢွၼ်ၵၼ် ၾၢင်ႉဝႆႉၽႂ်မၼ်းသေ ၵႂႃႇလႂ်ယႃႇၵႂႃႇၵေႃႉလဵဝ် လူဝ်ႇမီးၵေႃႉၵႂႃႇၸွမ်း 2-3 ၵေႃႉ မီးၽေးမႃးၵေႃႈ တေၸၢင်ႈၸွႆႈၵၼ်။ 6.ၵိၼ်တၢၼ်ႇတၢၼ်ႇ ဢမ်ႇၸႂ်ႈတၢၼ်ႇ ဢမ်ႇၸႂ်ႈတွင်းၼႃ ၶႂ်ႈဝႃႈ ႁဝ်းၵိၼ်လဝ်ႈ ၵိၼ်ၶွင်မဵဝ်းမဝ်းၼၼ်ႉ ယႃႇၵိၼ်ၼမ်ၽႅဝ် ၵိၼ် တၢၼ်ႇတၢၼ်ႇ ႁႂ်ႈဢမ်ႇပဵၼ်လွင်ႈယႃႉၼႃႈတႃပိူၼ်ႈ ဢမ်ႇၼၼ် ၵိၼ်တႃႇၶဝ်ႈၵႄႈ ၶဝ်ႈတူင်ႇဝူင်းၵူၼ်း ၵူၺ်းၵေႃႈပေႃးယဝ်ႉ။ ပေႃးၵိၼ်ၼမ်ၼႃႇၸိုင် ၸၢင်ႈမဝ်းႁႅင်း ဢမ်ႇႁူႉတူဝ်ႁူႉၶိင်း ၽွင်းႁဝ်းမဝ်းၵေႃႈ ဢမ်ႇႁူႉဝႃႈၽႂ်တေႁဵတ်းသင်ႁဝ်း ႁူႉယူႇဢိတ်းဢီႈၵေႃႈ တေဢမ်ႇၸၢင်ႈၸွႆႈတူဝ်ၵဝ်ႇလႆႈ ႁႂ်ႈတွင်းဝႆႉ သၢဝ်သၢဝ်ႁဝ်းၶဝ်ပေႃးၵႂႃႇလႄႇ၊ ၵိၼ်ၵျေႃႇၵိၼ်မူၼ်ႈ သင်ၵိၼ်ပႃးလဝ်ႈပႃးပီႇယႃႇ ၶိူင်ႈဢႅဝ်ႇၵေႃႇႁေႃးၼၼ်ႉ လူဝ်ႇႁူႉတူဝ်ဝႃႈၵိၼ်လႆႈၵႃႈႁိုဝ်ဢိၵ်ႇတင်း ယႃႇၽေႃႇလၢႆမဵဝ်းၵိၼ်ၸွမ်းၵၼ်။ 7.လိူၵ်ႈယူႇတီႈဢၼ်လွတ်ႈၽေး မိူၼ်ၼင်ႇ-ႁွင်ႈၼွၼ်း လူဝ်ႇလိူၵ်ႈတီႈဢၼ်လီယူႇ ပတႅင်း ႁူးလႅင်းလီ၊ ၸူၼ်၊ ၽူႈလၵ်ႉၵူၼ်းႁၢႆႉ ဢမ်ႇၸၢင်ႈၶဝ်ႈ။ တီႈၼင်ႈ-သင်ၵႂႃႇလႄႇၼႂ်းလၢၼ်ႉလဝ်ႈ ၼႂ်းပွႆးၸိူဝ်းၼႆႉ တီႈဢၼ်ႁဝ်းၼင်ႈ ႁဝ်းၸုၵ်းယူႇၼၼ်ႉ လူဝ်ႇမီးၾႆးထွင်ႇထိုင် ယႃႇယူႇတီႈလပ်းသိင်ႇ ဢမ်ႇၼၼ် တီႈမိုတ်းမူဝ်းသေ လူဝ်ႇယူႇတီႈလႅင်းလႅင်း တီႈလႅင်းၼၼ်ႉ ၵူၼ်းႁၢႆႉတေဢမ်ႇ ႁတ်းႁဵတ်းသင်တီႈႁဝ်း တီႈလပ်းသိင်ႇမိုတ်းမူဝ်း ပဵၼ်တီႈၵူၼ်းဢမ်ႇလီၶဝ် ၵျိူၵ်ႈလူင်းမိုဝ်းႁဵတ်း လွင်ႈႁၢႆႉၸႃႉ။ 8.တႅင်ႇတူဝ်ၼုင်ႈၶူဝ်းႁူမ်ႇလူမ်ႈတူဝ်ၶိင်းလီ လွင်ႈႁၢင်ႈလီလႄႈၼၢင်းယိင်းၼၼ်ႉ တိုၼ်းၵိုၵ်းၵၼ်မႃးယူႇယဝ်ႉ ၼၢင်းယိင်းၵမ်ႈၼမ် ၶႂ်ႈႁၢင်ႈလီ၊ မၢင်ၵေႃႉသမ်ႉ ၶႂ်ႈႁဵတ်းၸွမ်းၵၢပ်ႈပၢၼ်သေ လွင်ႈၼုင်ႈဝႆ၊ လၢတ်ႈၸႃ၊ လွင်ႈယူႇသဝ်းလိူင်းၸိူင်း ၼုင်ႈၶူဝ်း ပိတ်းပွတ်း ပွႆႇၵူၼ်ႈ ပွႆႇဢႅဝ် ပွႆႇပုမ် ပွႆႇၼူမ်း ပွႆႇႁူဝ်မႃႇ ပွႆႇၶႃ၊ သိူဝ်ႈၶူဝ်းမၢင် တူၺ်းၼွၵ်ႈႁၼ်ထိုင်ၼႂ်းလႄႈ လွင်ႈလၢတ်ႈလိူင်းၸိူင်း ဢိၵ်ႇတင်း လွင်ႈယူႇသဝ်းလိတ်းလွတ်း ဢမ်ႇထိင်းသရေႇၼၢင်းယိင်း ၸိူဝ်းၼႆႉ ပဵၼ်လွင်ႈဢၼ်ၸၼ်ႁႂ်ႈၵူၼ်းၸၢႆးၶဝ် ၶႂ်ႈၸၢမ်း ၶႂ်ႈၵဝ်း ၶႂ်ႈယႃႉၸိုဝ်ႈသဵင် ၶႂ်ႈၸိမ်းၼမ်ႉၸဵမ်းဝၢၼ် ၼၢင်းယိင်း ႁဝ်းယူႇယဝ်ႉ။ၸင်ႇဝႃႈ ယႃႇၼုင်ႈပိတ်းပွတ်းမၢင်မဝ် ယႃႇလိတ်းလွတ်းၼႃႈလိူမ်ႈ ႁႂ်ႈထိင်းၵုင်ႇသရေႇ ၼၢင်းယိင်းၵၼ် ၵူႈၵေႃႉတႃႉ။ 9.ယႃႇသူင်ႇတီႈယူႇ ပၼ်ၵူၼ်းဢၼ်တိုၵ်ႉႁုၸၵ်း လွင်ႈၼႆႉတႄႉ ၵူၼ်းႁဝ်းၵူႈၵေႃႉ လူဝ်ႇလႆႈမီးလွင်ႈဝိရိယၶွင်ၽႂ်မၼ်း ယႃႇယုမ်ႇၸႂ်ၽႂ်ငၢႆႈ ၵွပ်ႈၸၢင်ႈ ပိုတ်ႇၽၵ်းတူႁပ်ႉၸူၼ်ၶဝ်ႈႁိူၼ်းၼၼ်ႉယဝ်ႉ ဢိၵ်ႇတင်းၵူၼ်းၸၢႆးလႄႈ ၵူၼ်းဢၼ်ႁဝ်းၸင်ႇႁႃ တိုၵ်ႉႁုၸၵ်းၵူၺ်း ယွၼ်းၵႂႃႇသူင်ႇႁဝ်းတီႈႁိူၼ်း တီႈႁွင်ႈ တီႈယူႇၼၼ်ႉ ယႃႇယုမ်ႇၸႂ်ပိူၼ်ႈ ၸၢင်ႈပဵၼ်ဝႃႈ ၶဝ်ၵျၢမ်ႇသင်သေပိူင်ပိူင်၊ ဢမ်ႇၼၼ် ႁႃလွင်ႈႁႃတၢင်းတေလဵပ်ႈႁဵၼ်းတူၺ်းလွင်ႈႁဝ်းယူႇ။ 10.ၶတ်းၸႂ်ယႃႇလပ်း ႁဝ်းၵႂႃႇၵိၼ်မူၼ်ႈၵိၼ်ၵျေႃႇ ၵႂႃႇလႄႇၵႂႃႇလၢဝ်းတီႈလႂ်ၵေႃႈယဝ်ႉ ၶတ်းၸႂ်ယႃႇၵိၼ်လဝ်ႈၼမ် လူဝ်ႇထိင်း ၸႂ်ႁႂ်ႈလႆႈ၊ ယႃႇၼွၼ်း ယႃႇလပ်းၵႄႈပွႆး ၵႄႈၵူၼ်းပႅၵ်ႇၼႃႈလႄႈ ယႃႇၼွၼ်းလပ်းၼိူဝ်လူတ်ႉဢၼ်မႃးသူင်ႇ မႃးႁပ်ႉႁဝ်းလႄႈ လူတ်ႉႁပ်ႉၸၢင်ႈ ၶႆႈဝႃႈၼႆႉ ယႃႇလပ်းယႃႇၼွၼ်း ၽွင်းႁဝ်းယူႇၼွၵ်ႈႁိူၼ်း ပေႃးႁဝ်း လပ်းၸိုင် ၸၢင်ႈမီးဝႃႈ ပိူၼ်ႈဢွၼ်ႁဝ်းၵႂႃႇလႂ်ဢမ်ႇႁု ႁဵတ်းသင်ႁဝ်းဢမ်ႇႁူႉ ၽေးထိုင်တူဝ်ၵေႃႈဢမ်ႇၸၢင်ႈၸွႆႈ တူဝ်ၵဝ်ႇ ႁူႉတူဝ်မႃးၵေႃႈၸၢင်ႈလုသုမ်းတူဝ်၊ သုမ်းၶူဝ်းၶွင်ယဝ်ႉ ႁဵတ်းႁႂ်ႈႁဝ်းၼႅင်ၸႂ် မၢင်ၵေႃႉ ပိူၼ်ႈႁဵတ်းႁၢႆႉ ၵၼ်ႉၸၼ်ယဝ်ႉ ၵူဝ်ႁဝ်းတိူင်ႇ ဢဝ်တၢင်းၽိတ်းလႄႈဢဝ်ႁဝ်းတၢႆပႅတ်ႈၵေႃႈၸၢင်ႈပဵၼ်လႆႈ။ 11) မိူဝ်ႈၶီႇလူတ်ႉႁပ်ႉၸၢင်ႈၼၼ်ႉ ႁဝ်းၶီႇလူတ်ႉၽႂ် သီလူတ်ႉပဵၼ်သီသင် လူတ်ႉပဵၼ်လူတ်ႉသႅၼ်းမဵဝ်းလႂ် ၽႂ်ၶပ်းၽႂ်ႁေႃႈ ၵူၼ်းႁေႃႈလူတ်ႉပဵၼ်ၸႆၢးႁယိင်းၾၢင်ႁၢင်ႈၵူၼ်းၶပ်းႁေႃႈလူတ်ႉမိူၼ်ႁိုဝ် မႆၢလူတ်ႉပဵၼ် မႆၢသင်ၼႆ လူဝ်ႇထႆႇႁၢင်ႈဝႆႉ ပေႃးဢမ်ႇၸၢင်ႈထႆႇဝႆႉ လူဝ်ႇတွင်းလီလီသေ သူင်ႇပၼ်ပေႃႈမႄႈ ဢူၺ်းၵေႃႉလႄႈ ၽူႈမီးပုၼ်ႈၽွၼ်း မိူၼ်ၼင်ႇ ယႄး/တမ်ႇၼူတ်ႇ/ ပလိၵ်ႈၶဝ်ၼၼ်ႉတႃႉ သင်မီးလွင်ႈႁႆၢႉမႃး ႁႂ်ႈၶဝ်ၸၢင်ႈၸွႆႈႁဝ်းလႆႈၶိုတ်းၶၢဝ်းယၢမ်း *ၾၢင်ႉထိုင်သၢဝ်သၢဝ် ၼၢင်းယိင်းႁဝ်းၶဝ်တၢင်းလၢႆ ၼၢင်းယိင်းၸိူဝ်းၵႂႃႇမႃးၵေႃႉလဵဝ်လႄႈ ၼၢင်းယိင်း ဢၼ်ၵႆႉၵိၼ်မူၼ်ႈၵိၼ်ၵျေႃႇလႄႈ ၼၢင်းယိင်းဢၼ်သူင်လႄႇၵၢင်ၶမ်ႈၵၢင်ၶိုၼ်းလႄႈ ႁဵတ်းၵၢၼ်ယၢမ်းၵၢင်ၶမ်ႈ ၸိူဝ်းၼႆႉ ယိုင်ႈၶႅၼ်း လူဝ်ႇၾၢင်ႉတူဝ်ယူႇ ၵူႈၶၢဝ်းယၢမ်း။ တႅမ်ႈ – ယိင်းႁွမ်တိုၼ်းၶႅပ်းႁၢင်ႈ – ဢဝ်မႃးၼႂ်း Googleတႆးလွတ်ႈလႅဝ်း

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်', 'ပွင်ႈၵႂၢမ်း']

2019-10-10T16:20:23

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%82%81%e1%81%a2%e1%80%99%e1%80%ba%e1%82%88%e1%80%90%e1%81%a2%e1%80%95%e1%80%ba%e1%82%88%e1%81%b6%e1%80%bd/

ၵူၼ်းဝၢၼ်ႈႁၢမ်ႈတၢပ်ႈၶွမ်ႇပၼီႇ UNIENGERGY ဢၼ်ႁႃ လၢႆးသူၼ်းႁူၺ်းသၢင်ႈၽၢႆႇၼိူဝ်မႄႈၼမ်ႉမ ၸႄႈဝဵင်းသီႇပေႃႉ

ၵူၼ်းဝၢၼ်ႈႁၢမ်ႈတၢပ်ႈၶွမ်ႇပၼီႇ UNIENGERGY ဢၼ်ႁႃ လၢႆးသူၼ်းႁူၺ်းသၢင်ႈၽၢႆႇၼိူဝ်မႄႈၼမ်ႉမ ၸႄႈဝဵင်းသီႇပေႃႉ

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-10-10T14:59:18

https://taifreedom.com/%e1%81%b6%e1%80%b1%e1%82%83%e1%82%88%e1%80%91%e1%81%a2%e1%80%99%e1%80%ba%e1%80%a2%e1%81%bc%e1%80%ba%e1%81%b5%e1%82%86%e1%82%89%e1%80%91%e1%81%a2%e1%80%99%e1%80%ba%e1%81%bc%e1%80%99%e1%80%ba-%e1%81%b5/

ၶေႃႈထၢမ်ဢၼ်ၵႆႉထၢမ်ၼမ် ၵဵဝ်ႇလူၺ်ႈတၢင်းပဵၼ် ၶႆႈဝတ်းၸၢင်ႉ

ၸူဝ်ႈၽွင်းယၢမ်းၼႆႉၵႆႉလႆႈယိၼ်းဝႃႈ ၶႆႈဝတ်းၸၢင်ႉလိူင်ႇၽႄႈၼႃႇ ၊ ၵမ်ႈၽွင်ႈၵေႃႈတေ ယၢမ်ႈငိမ်းၵူၺ်း ၵူၺ်းၵႃႈဢမ်ႇႁူႉဝႃႈ ၽၢင်ႁၢင်ႈၶႆႈဝတ်းၸၢင်ႉပဵၼ်ၸိူင်ႉႁိုဝ်တႄႉတႄႉလႄႈ မီးလွင်ႈထၢင်ႇထိူမ်ၼႂ်းၸႂ်ယူႇၼႆတႄႉ မႃးဢၢၼ်ႇတူၺ်းၶေႃႈထၢမ်ပႃႈတႂ်ႈၼႆႉလႆႈ။ ၶႆႈဝတ်းၸၢင်ႉ ဢၼ်ဝႃႈၼႆႉပဵၼ်တၢင်းပဵၼ် လုၵ်ႉတီႈယုင်းမႃး ၊ ယွၼ်ႉပိူဝ်ႈထုၵ်ႇယုင်း ဢၼ်မီးၸိူဝ်ႉမႅင်းၶူပ်းလႄႈ ၸင်ႇလႆႈပဵၼ် ၶႆႈဝတ်းၸၢင်ႉၼႆတႄႉ ၵမ်ႈၽွင်ႈၵေႃႈတေႁူႉဝႆႉယူႇ။ ပေႃးၼၼ်ႁဝ်းမႃးတူၺ်း ၶေႃႈထၢမ်ၵၼ်- (1)ပေႃးသမ်းယႃႁႄႉၵင်ႈတၢင်းပဵၼ်ၶႆႈဝတ်းယဝ်ႉၼႆဢမ်ႇပဵၼ်ၶႆႈဝတ်းၸၢင်ႉယဝ်ႉႁယႃႁႄႉၵင်ႈ (ကာကွယ်ဆေး)ၼႆႉ ႁႄႉၵင်ႉပၼ်လႆႈ တၢင်းပဵၼ် ၶႆႈဝတ်းဢၼ်ပဵၼ်ၸွမ်း ရႃႇသီႇၵူၺ်း ၊ ဢမ်ႇႁႄႉၵင်ႈလႆႈ တၢင်းပဵၼ် ၶႆႈဝတ်းၸၢင်ႉ ၊ ယွၼ်ႉၼၼ်လႄႈ ႁဝ်းပေႃးသမ်းယႃႁႄႉၵင်ႈတၢင်းပဵၼ် ၶႆႈဝတ်းဝႆႉယဝ်ႉ ဢမ်ႇၸၢင်ႈပဵၼ် ၶႆႈဝတ်းၸၢင်ႉယဝ်ႉၼႆသေ ယႃႇပေယူႇမဝ်မၢင်လႃးလႃး။ (2) လုၵ်ႉတီႈၵူၼ်းၵေႃႉၼိုင်ႈလႄႈၵေႃႉၼိုင်ႈ ၸွင်ႇၸၢင်ႈၸပ်းတၢင်းပဵၼ်ၵၼ်ယူႇႁၶႆႈဝတ်းၸၢင်ႉၼႆႉ လုၵ်ႉတီႈယုင်း ဢၼ်မီးတၢင်းပဵၼ်ၼၼ်ႉၶူပ်းလႄႈ ၸင်ႇလႆႈၸပ်း ၸၢင်းပဵၼ်ၵူၺ်း ၊ ယွၼ်ႉၼၼ် လုၵ်ႉတီႈၵူၼ်းၵေႃႉၼိုင်ႈလႄႈ ၵေႃႉၼိုင်ႈ ၼိူဝ်ႉတိူဝ်ႉၺႃးၵၼ် ၵူၺ်းတႄႉ ဢမ်ႇၸၢင်ႈၸပ်း တၢင်းပဵၼ်ၵၼ်လႆႈ ၊ ၶႆႈဝတ်းၸၢင်ႉၼႆႉၵေႃႈ ပဵၼ်ၶႆႈဝတ်း ၵူၺ်းၼင်ႇၵဝ်ႇ ၵူၺ်းၵႃႈဝႃႈ ၸိူဝ်ႉမႅင်းမၼ်း ဢမ်ႇၸၢင်ႈလုၵ်ႉတီႈလူမ်းသေ ၽႄႈတိူၼ်းမႃးၼႆယဝ်ႉ။ (3) ပေႃးပဵၼ် တၢင်းပဵၼ်ၶႆႈဝတ်းၸၢင်ႉၼႆ ၸွင်ႇဢၢပ်ႇၼမ်ႉလႆႈယူႇႁႃႉပေႃးၸပ်းတၢင်းပဵၼ် ၶႆႈဝတ်းၸၢင်ႉယဝ်ႉၼႆ ယွၼ်ႉပိူဝ်ႈဝႃႈ တေၵူၼ်ႉၵူၼ်ႉၶိုၼ်ႈၶိုၼ်ႈ မူၺ်ႈၵႂႃႇ တၢင်းတူဝ်ၼႆလႄႈ ထုၵ်ႇလီဢၢပ်ႇပၼ်ၼမ်ႉဢုၼ်ႇဢုၼ်ႇ ယွၼ်ႉဝႃႈၼမ်ႉဢုၼ်ႇၼႆႉ လူတ်းယွမ်း ပၼ်လႆႈ ဢၼ်ၶိုၼ်ႈ ဢၼ်မူၺ်ႈၸိူဝ်းၼၼ်ႉၼႆယဝ်ႉ။ (4) မႄႈလုၵ်ႇဢွၼ်ႇၵေႃႉဢၼ်တိတ်းၸပ်းၸၢင်းပဵၼ်ၶႆႈဝတ်းၸၢင်ႉၼၼ်ႉ ၸွင်ႇလဵင်ႉၼူမ်းလုၵ်ႈဢွၼ်ႇ လႆႈယူႇႁတၢင်းပဵၼ် ၶႆႈဝတ်းၸၢင်ႉၼႆႉ လုၵ်ႉတီႈၼူမ်းမႄႈသေ ဢမ်ႇလၢမ်းၸူး လုၵ်ႈဢွၼ်ႇလႆႈ ၊ ယွၼ်ႉၼၼ် ထိုင်တီႈမႄႈလုၵ်ႈဢွၼ်ႇ ၸပ်းၸၢင်းပဵၼ် ၶႆႈဝတ်းၸၢင်ႉယူႇၼႆၵေႃႈ တိုၵ်ႉလဵင်ႉၼူမ်း လုၵ်ႈဢွၼ်ႇလႆႈ မိူၼ်ၵဝ်ႇ။ (5) ယွၼ်ႉတၢင်းပဵၼ်ၶႆႈဝတ်းၸၢင်ႉသေ ဢွၵ်ႇတုမ်ႇလႅင်ၸွမ်းတူဝ်ၼၼ်ႉ ၸွင်ႇတေႁၢႆလႆႈယူႇႁယွၼ်ႉတၢင်းပဵၼ် ၶႆႈဝတ်းၸၢင်ႉသေ ဢၼ်ဢွၵ်ႇတုမ်ႇလႅင်ၸွမ်းတူဝ်ၸွမ်းၶိင်းၼၼ်ႉ ပေႃးလူမ်းၼၢဝ် လူတ်းယွမ်းၵေႃႈ တုမ်ႇလႅင်ၸိူဝ်းၼၼ်ႉ တေႁၢႆၵႂႃႇၸွမ်းလွႆးလွႆးယူႇ။ (6) လူမ်းၼၢဝ် ယွၼ်ႉၶႆႈဝတ်းၸၢင်ႉတႄႉႁၢႆယဝ်ႉ ၵူၺ်းၼႃႇ ဢၼ်မူၺ်ႉၸွမ်းဢဵၼ်ၶေႃႈတေႃႇၸိူဝ်းၼႆႉ ၸွင်ႇၸၢင်ႈၵိုတ်းဝႆႉယူႇႁလူမ်းၼၢဝ် ယွၼ်ႉၶႆႈဝတ်းၸၢင်ႉတႄႉႁၢႆယဝ်ႉ ၵူၺ်းၼႃႇ ဢၼ်မူၺ်ႉၸွမ်းဢဵၼ်ၶေႃႇတေႃႇၸိူဝ်း ၼႆႉတႄႉ ၵမ်ႈၽွင်ႈၵေႃႈ လႆႈၸႂ်ႉၶၢဝ်းယၢမ်း ပဵၼ်လိူၼ် ၵမ်ႈၽွင်ႈၵေႃႈ မူၺ်ႈတေႃႇထိုင် ၼိုင်ႈပီႊၸိူဝ်းၼႆႉၵေႃႈမီးၼႆယဝ်ႉ။ (7) ၶႆႈဝတ်းၸၢင်ႉၼႆႉ တေလႆႈၸႂ်ႉၶၢဝ်းယၢမ်းၵႃႈႁိုဝ် ၸွင်ႇတေႁၢႆလႆႈၾၢင်ႁၢင်ႈတၢင်းပဵၼ် ၶႆႈဝတ်းၸၢင်ႉ မိူၼ်ၼင်ႇ ဢွၵ်ႇတုမ်ႇလႅင် ၊ ၶိုၼ်ႈၶိုၼ်ႈမူၺ်ႈမူၺ်ႈ ၸိူဝ်းၼႆႉ လႆႈၸႂ်ႉၶၢဝ်းယၢမ်း 3 ဝၼ်းတေႃႇထိုင် 10 ဝၼ်းသေ ပေႃးၵိၼ်ယႃပၼ်ၵူႈဝၼ်းၸိုင် လူမ်းၼၢဝ် တေလူတ်းယွမ်း ၵႂႃႇလွႆးလွႆး။ (8) ပေႃးပဵၼ်တၢင်းပဵၼ် ၶႆႈဝတ်းၸၢင်ႉၼႆ ၸွင်ႇတေလႆႈငိူင်ႉဝႄႈတၢင်းၵိၼ်ယူႇႁပေႃးပဵၼ်တၢင်းပဵၼ် ၶႆႈဝတ်းၸၢင်ႉၼႆ ထုၵ်ႇလီၵိၼ်ပၼ် ထၢတ်ႈဢႁႃႇရ ႁႂ်ႈပေႃးတဵမ်ထူၼ်ႈ ၊ ပိူင်လူင်မၼ်းၵေႃႈ ၵိၼ်ပၼ်တၢင်းၵိၼ် ဢၼ်ပႃးထၢတ်ႈ ပီႇတႃႇမိၼ်ႇ−သီႇ (Vitamin-C) လႄႈ ပီႇတႃႇမိၼ်ႇ−ဢီး (Vitamin-E) ၼမ်ၼမ်ၼႆႉ လီသေပိူၼ်ႈယဝ်ႉ။ (9) ၶႆႈဝတ်းၸၢင်ႉ ၸွင်ႇပႃႈမီးယႃႁႄႉၵင်ႈႁတၢင်းပဵၼ် ၶႆႈဝတ်းၸၢင်ႉၼႆႉ ပေႃးပဵၼ်မႃး ၸွင်ႇလႆႈယူတ်းယႃဢဝ်ၵူၺ်း ၊ တေႃႇထိုင်ယၢမ်းလဵဝ်တႄႉ ဢမ်ႇပႆႇမီးယႃႁႄႉၵင်ႈ ၶႆႈဝတ်းၸၢင်ႉၼႆႉႁင်းၶေႃၶေႃ ၊ ဢမ်ႇပႆႇႁဵတ်းဢွၵ်ႇလႆႈၼႆၵေႃႈ ဝႃႈလႆႈ။ (10) ၶႆႈဝတ်းၸၢင်ႉၼႆႉ ၸွင်ႇဢွၵ်ႇၾၢင်ႁၢင်ႈတၢင်းပဵၼ်မိူၼ် ၶႆႈဝတ်းတၢင်ႇမဵဝ်းယူႇႁဢေႃႈၶႃႈ ၊ ၶႆႈဝတ်းၸၢင်ႉၼႆႉၵေႃႈ ဢွၵ်ႇၾၢင်ႁၢင်ႈတၢင်းပဵၼ်မိူၼ် ၶႆႈဝတ်းတၢင်ႇမီဝ်းယူႇ ၊ ဢမ်ႇဝႃႈ တၢင်းပဵၼ်မဵဝ်းလႂ်သေမဝ်ႇဝႃႈ ပေႃးပဵၼ်မႃးၸိုင် ၾၢင်ႁၢင်ႈတၢင်းပဵၼ် တီႈဢႄႇမၼ်း ၼိုင်ႈမဵဝ်းတႄႉ တိုၼ်းဢွၵ်ႇယဝ်ႉ ၊ မိူၼ်ၼင်ႇ ၶႆႈဝတ်းၸၢင်ႉၼႆႉၵေႃႈ မိူဝ်ႈတႄႇၸႃႉ တိတ်းၸပ်းၸိုင် ၼိူဝ်ႉတူဝ်တေမႆႈ ၊ ဢဵၼ်ၶေႃႇတေႃႇၸိူဝ်းၼႆႉ တေမူၺ်ႈတေၵႅၼ်း ၊ ပေႃးတၢင်ႇဝၼ်းမႃး ဢမ်ႇမီးႁႅင်းသေ ဢူၼ်ႈဢွၼ်ႇၵႂႃႇႁႅင်း (ႁႅင်းၵိုင်ႉၵၢင်ႉယွမ်း) ၊ လုပ်ႇဢဵၼ်ၸိူဝ်းၼႆႉ တိူဝ်းၸဵပ်းၵႅၼ်းႁႅင်း ၊ ႁူဝ်ၶႆႈႁႅင်း လႄႈ တေဢွၵ်ႇတုမ်လႅင်ၸွမ်းတူဝ်ၸွမ်းၶိင်း တီႈဢႄႇမၼ်း တေမီးၾၢင်ႁၢင်ႈတၢင်းပဵၼ်ၸိူင်ႉၼႆ။ (11) ပေႃးပဵၼ်တၢင်းပဵၼ်ၶႆႇဝတ်းၸၢင်ႉၼႆႉ ၵိၼ်ယႃၵူၺ်းႁၢႆလႆႈယူႇႁၶႆႈဝတ်းၸၢင်ႉၼႆႉ ပဵၼ်ယွၼ်ႉၸိူဝ်ႉမႅင်းဝၢႆးရၢတ်ႉ ၊ ယွၼ်ႉၼၼ် ၵိၼ်ယႃဢိတ်းဢွတ်း ၵူၺ်းတႄႉ တေဢမ်ႇၸၢင်ႈႁၢႆၶၢတ်ႇလႆႈ ၊ ၼင်ႇႁိုဝ်တေႁၢႆၼၼ်ႉၵေႃႈ လႆႈၸႂ်ႉၶၢဝ်းယၢမ်း တီႈဢႄႇမၼ်း 10 ဝၼ်းၼႆလႄႈ ထုၵ်ႇလီၵႂႃႇႁႃ မေႃယူတ်းယႃသေယဝ်ႉ ၼွၼ်းလိုဝ်ႈပၼ်ၼမ်ၼမ် ၊ ယဝ်ႉၵေႃႈ ယႃႇပေလိုမ်း ၵိၼ်ပၼ်ၼမ်ႉၼမ်ၼမ်ၶႃႈၼ။ (12) တၢင်းပဵၼ်ၶႆႈဝတ်းၸၢင်ႉၼႆႉ ၸွင်ႇထိုင်တၢႆလႆႈၶႃႈႁတၢင်းပဵၼ်ၶႆႈဝတ်းၸၢင်ႉၼႆႉ ၸၢင်ႈႁဵတ်းႁႂ်ႈလူမ်းၼၢဝ်ၶိုၼ်ႈသုင်ႁႅင်းၼႆသေတႃႉၵေႃႈ ဢမ်ႇထိုင်တၢႆလႆႈ ၼင်ႇၵဝ်ႇ ၊ ယွၼ်ႉတၢင်းပဵၼ်ၼႆႉသေ ဢၼ်ၸၢင်ႈတၢႆလႆႈၼႆႉ မီး1 % ၵူၺ်း။ (13) ယွၼ်ႉတၢင်းပဵၼ်ၶႆႈဝတ်းၸၢင်ႉသေ လူမ်းၼၢဝ်ၶိုၼ်ႈထိုင်ၵႃးႁိုဝ်မိူဝ်ႈၽွင်းတႄႇၸႃႉ ၸပ်းတၢင်းပဵၼ်ၼၼ်ႉ လူမ်းၼၢဝ်ၸၢင်ႈၶိုၼ်ႈထိုင် 104 တီႇၵရီႇၽႃႇရင်ႇႁၢႆႉ ၊ ၵူၺ်းၵႃႈ ပေႃးသွင်သၢမ်ဝၼ်းမႃး လူမ်းၼၢဝ်တေလူတ်းယွမ်းၵႂႃႇ လွႆးလွႆးယူႇ။ (14) ၼင်ႇႁိုဝ်တေဢမ်ႇပဵၼ် ၶႆႈဝတ်းၸၢင်ႉၼၼ်ႉ ထုၵ်ႇလီႁႄႉၵင်ႈၸိူင်ႉႁိုဝ်တၢင်းပဵၼ်ၶႆႈဝတ်းၸၢင်ႉၼႆႉ လုၵ်ႉတီႈယုင်းဢၼ်မီးၸိူဝ်ႉမႅင်းပၢႆးရၢတ်ႉၼၼ်ႉၶူပ်းႁဝ်းလႄႈ ထုၵ်ႇလီႁႄႉၵင်ႈ ယႃႇႁႂ်ႈယုင်းၶူပ်းႁဝ်းၼႆၵူၺ်းၵေႃႈ ပဵၼ်လၢႆးႁႄႉၵင်ႈဢၼ်လီသုတ်း ယဝ်ႉ။ (15) ဢဵၼ်ၶေႃႈတေႃႇ ၊ ဢမ်ႇၼၼ် ဢၼ်ၶိုၼ်ႈၶိုၼ်ႈမူၺ်ႈမူၺ်ႈၸိူဝ်းၼႆႉ ႁႂ်ႈပေႃးသႃႇၵႂႃႇၼၼ်ႉ ထုၵ်ႇလီႁဵတ်း ၸိူင်ႉႁိုဝ်ယွၼ်ႉတၢင်းပဵၼ် ၶႆႈဝတ်းၸၢင်ႉသေ ၶိုၼ်ႈၶိုၼ်ႈမူၺ်ႈမူၺ်ႈၸွမ်းတူဝ်ၸွမ်းၶိင်း ၊ ၸွမ်းဢဵၼ်ၶေႃႈတေႃႇၸိူဝ်းၼႆႉ ပေႃးႁၢင်ႈၼႂ်ၸၢင်ႈပဵၼ်ႁႅင်းလိူဝ်ၵဝ်ႇလႄႈ ထုၵ်ႇလီဢဝ် ၽႅၼ်ႇၸုပ်ႉ ၼမ်ႉၵတ်းသေ ပူၵ်းဝႆႉဢမ်ႇၼၼ် ၸုမ်ႇတိၼ်ၼႂ်းၼမ်ႉၵိူဝ် ဢုၼ်ႇဢုၼ်ႇၸိူဝ်းၼႆႉၵေႃႈလႆႈ ၼႆယဝ်ႉ။ ၵဵပ်းႁွမ်တွမ်ၸူႉၶေႃႈမုၼ်းတီႈ −www.hellosayarwon.comတႆးလွတ်ႈလႅဝ်း

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2019-10-10T13:50:10

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%81%b8%e1%80%af%e1%80%99%e1%80%ba%e1%80%b8%e1%81%bc%e1%82%83%e1%82%88%e1%81%b5%e1%81%a2%e1%81%bc%e1%80%ba%e1%80%84%e1%80%99/

ပၢင်ၵုမ်ၸုမ်းၼႃႈၵၢၼ်ငမ်းယဵၼ် PPST ၸတ်းႁဵတ်းတီႈၵဵင်းမႆႇ

မိူဝ်ႈၼႆႉဝၼ်းထီႉ 10 October 2019 ယၢမ်းၵၢင်ၼႂ် 09:00 မူင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုဝ်း လွင်ႈတိုၵ်းယိုဝ်း ၸိုင်ႈမိူင်း ပတ်ႉပိုၼ်ႉ (Nationwide Ceasefire Agreement-NCA) ၸတ်းႁဵတ်းပၢင်ၵုမ် ၸုမ်းၼႃႈၵၢၼ် ငမ်းယဵၼ် PPST တီႈၵဵင်းမႆႇ ၸိုင်ႈထႆး။ ၼႂ်းပၢင်ၵုမ်ၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၸွမ်သိုၵ်းလူင် ယွတ်ႈသိုၵ်း ပဵၼ်ပႃး ႁူဝ်ပဝ်ႈၸုမ်းၼႃႈၵၢၼ်ငမ်းယဵၼ် PPST ၸူဝ်ႈၶၢဝ်း လႆႈမွၵ်ႇလၢတ်ႈ ၶေႃႈၵႂၢမ်းပိုတ်ႇပၢင်ၵုမ် ၵႂႃႇဝႃႈ “ဢမ်ႇႁိုင်သင် တေမီးပၢင်လိူၵ်ႈတင်ႈ 2020 လႄႈ ၸူဝ်ႈၵႃႈပႆႇၸတ်းႁဵတ်း ပၢင်လိူၵ်ႈတင်ႈ 2020 ၼႆႉ ဢၼ်ပဵၼ်ငဝ်ႈႁၢၵ်ႈလူင် တီႈၵေႃႇတင်ႈ ငမ်းယဵၼ်ၸိုင်ႈမိူင်း ၽႅတ်ႇတရႄႇၼၼ်ႉ ထုၵ်ႇလီလႆႈတမ်းဝၢင်းငဝ်ႈႁၢၵ်ႈမၼ်းဝႆႉ တီႈပၢင်ၵုမ်လူင် ပၢင်လူင် 21 ပီႊဝႆႉယဝ်ႉ ၊ပေႃးဝၢႆးလင် ပီႊ 2020 မႃးၼႆ လွင်ႈဢၼ်ၵူၼ်းႁဝ်း ႁဵတ်းသၢင်ႈၶိုၼ်ႈမႃး ဢၼ်ပဵၼ်ပၼ်ႁႃလူင်ၸိူဝ်းၼႆႉၵေႃႈ ၵူၼ်းႁဝ်းၵူၺ်းၼင်ႇၵဝ်ႇ တေလႆႈၶိုၼ်းမႄးလႅၵ်ႈလၢႆႈ ၊ ၵႄႈလိတ်ႈလႄႈ ႁဵတ်းသၢင်ႈၶိုၼ်ႈမႃးထႅင်ႈၼၼ်ႉယဝ်ႉ ဝႃႈၼႆ”။ ပၢင်ၵုမ်ၼႆႉ တေၸတ်းႁဵတ်း တႄႇမိူဝ်ႈၼႆႉဝၼ်းထီႉ 10 တေႃႇထိုင် ဝၼ်းထီႉ 12 တႃႇၶၢဝ်းတၢင်းသၢမ်ဝၼ်း ၼႆယဝ်ႉ။ ပိူင်လူင်မၼ်းတႄႉ တေဢုပ်ႇဢူဝ်းလွင်ႈ ၼႂ်းပီႊ 2020 တေမႃးၼႆႉ ႁႂ်ႈလႆႈၸတ်းႁဵတ်း ပၢင်ၵုမ်လူင်ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း 4 ၊ ၼင်ႇႁိုဝ်တေၵေႃႇတင်ႈလႆႈ ၸိုင်ႈမိူင်း ၾႅတ်ႇတရႄႇ ဢၼ်ၸႅတ်ႈၸၢင်ႇၼၼ်ႉ လူင်ပွင်ၸိုင်ႈ ၊ တပ်ႉမတေႃႇ လႄႈ ၽၢႆႇၸုမ်းယိပ်းၵွင်ႈၵၢင်ႇၸၢဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၶဝ် ဢၼ်လႆႈ ႁူပ်ႉဢုပ်ႇၵၼ်မႃးယဝ်ႉ ၸိူဝ်းၼၼ်ႉ လႄႈ လွင်ႈတႃႇတေၸတ်းႁဵတ်း ပၢင်ပွႆးဝၼ်းၶွပ်ႈၶူပ်ႇ လူင်းလၢႆးမိုဝ်း လိၵ်ႈႁူမ်ႈမၢႆ NCA တဵမ် 4 ပီႊၸိူဝ်းၼႆႉ ဢိၵ်ႇတၢင်း ၶၵ်ႉၵၢၼ်ငမ်းယဵၼ်ၸိုင်ႈမိူင်း လၢႆလၢႆလွင်ႈၼႆယဝ်ႉ။ ယၢမ်းလဵဝ်ၼႆႉတႄႉ ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) မီးဝႆႉ 10 ၸုမ်း ၊ ၼႂ်းၼၼ်ႉ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၊ မုၵ်ႉၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) ၊ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်း မိူင်းမၢၼ်ႈပတ်းပိုၼ်ႉ (ABSDF) ၊ ပႃႇတီႇမိူင်းမွၼ်းမႂ်ႇ (NMSP) လႄႈ တီႇမူဝ်ႇၶရႅၵ်ႉတိၵ်ႉလႃးႁူႇ (LDU) ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-10-10T12:18:22

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9e%e1%80%bd%e1%80%84%e1%80%ba%e1%81%b5%e1%80%b1%e1%82%83%e1%82%89%e1%81%bd%e1%80%b0%e1%80%9d/

ၵူၼ်းမိူင်း သွင်ၵေႃႉၽူဝ်မေး ၽႃႇၺႃးမၢၵ်ႇ သိုၵ်း TNLA လႄႈ လႆႈတၢႆၵေႃႉၼိုင်ႈ ဝၢတ်ႇၸဵပ်းၵေႃႉၼိုင်ႈ

ၵူၼ်းမိူင်းၼႂ်းပိုၼ်ႉတီႈ သွင်ၵေႃႉၽူဝ်မေး ၵႂႃႇႁဵတ်းၵၢၼ်ႁႃၵိၼ်လဵင်ႉတွင်ႉ တီႈဝၢၼ်ႈမႃးမူဝ်ႉ ၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄး သေ ၽႃႇၺႃးမၢၵ်ႇၽႃႇ သိုၵ်း TNLA တီႈၼႂ်းသူၼ်ၼဵင်ႈ လႄႈ ၸၢၵ်ႇမၢၵ်ႇတႅၵ်ႇ တိူဝ်ႉၸပ်းၺႃး တၢႆၵေႃႉၼိုင်ႈ ဝၢတ်ႇၸဵပ်းၵေႃႉၼိုင်ႈ ၼႆယဝ်ႉ။ မိူဝ်ႈဝႃးဝၼ်းထီႉ 09 October 2019 ယၢမ်းဝၢႆးဝၼ်း 15:15 မူင်း ၽွင်း ၸၢႆးတိင်း + ၼၢင်းငိုၼ်းသိုဝ်ႉ သွင်ၵေႃႉႁဵတ်းၵၢၼ်တီႈ ၼႂ်းသူၼ်ၼဵင်ႈယူႇၼၼ်ႉ လႆႈၵိုင်ႉၵၢင်ႉၵႂႃႇၽႃႇၺႃးမၢၵ်ႇ သိုၵ်း TNLA ဢၼ်ႁၢင်ႈၵၢင်ဝႆႉ လႄႈ ၸၢၵ်ႇမၢၵ်ႇတႅၵ်ႇတိူဝ်ႉ ၸွမ်းမိုဝ်း ၸွမ်းၶႃ ၸွမ်းတူဝ် ၼၢင်းငိုၼ်းသိုဝ်ႉ ႁၢဝ်ႈႁႅင်း ၊ ၸၢႆးတိင်း သမ်ႉၸၢၵ်ႇမၢၵ်ႇတိူဝ်ႉၸပ်း ၸွမ်းမိုဝ်းဢိတ်းဢွတ်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ ဝၢႆးသေ ငိၼ်းသဵင်မၢၵ်ႇတႅၵ်ႇ တီႈၼႂ်းသူၼ်ၼဵင်ႈ ယဝ်ႉၼၼ်ႉၵေႃႈ ၵူၼ်းဝၢၼ်ႈလႆႈဢွၼ်ၵၼ် ၵႂႃႇတူၺ်းၵမ်းလဵဝ်သေ ဢဝ်တူဝ်ၼၢင်းငိုၼ်းသိုဝ်ႉ ၵႂႃႇယူတ်းယႃတူဝ် ဢွင်ႈတီႈႁူင်းယႃ ဝၢၼ်ႈၼမ်ႉတူၺ် ယူႇၶႃႈ ၊ ယွၼ်ႉမၼ်းၼၢင်း တိူဝ်ႉၸပ်းၸၢၵ်ႇမၢၵ်ႇ ႁၢဝ်ႈႁႅင်းဝႆႉလႄႈ လႆႈသဵင်ႈသၢႆၸႂ်ၵႂႃႇ ဢွင်ႈတီႈႁူင်းယႃ ၊ ဝၢၼ်ႈမႃးမူဝ်ႉ ၼႆႉ တေမီးႁိမ်းၸမ် ဝၢၼ်ႈၶိုမ်းမႂ်ႇ ဢိူင်ႇၶိုမ်းၵဝ်ႇ ၼႆ လၢတ်ႈၼႄၼင်ႇၼႆ။ ၼၢင်းငိုၼ်းသိုဝ်ႉ ပဵၼ်လုၵ်ႈယိင်း လုင်းသၢင်ႇဢွင်ႇၸႃႉ + ပႃႈဢွင်ႇမႃႇလုၼ်ႇ ၊ ၸၢႆးတိင်း ပဵၼ်လုၵ်ႈၸၢႆး လုင်းသၢင်ႇလူႇ + ပႃႈၼႄႇ ယူႇဝၢၼ်ႈမႃးမူဝ်ႉ ၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄး။ မိူဝ်ႈဝၼ်းထီႉ 08 October 2019 ၼႆႉၵေႃႈ ၵူၼ်းမိူင်း ဝၢၼ်ႈတွင်ႇပလူဝ်ႉ ဢိူင်ႇတေႃႉသၢင်ႇ ၸႄႈဝဵင်းမိူင်းလူင် 2 ၵေႃႉ ၵႂႃႇႁဵတ်းၵၢၼ်ၼွၵ်ႈဝၢၼ်ႈ သေ ၽႃႇၺႃးမၢၵ်ႇ သိုၵ်း TNLA တၢႆထင်တီႈ 1 ၵေႃႉ ဝၢတ်ႇၸဵပ်းႁၢဝ်ႈႁႅင်းၼိုင်ႈၵေႃႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-10-10T10:58:43

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87-%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%80%9d/

ၸုမ်းၵူၼ်းၼုမ်ႇ လၢႆလၢႆဝၢၼ်ႈ ႁူမ်ႈမိုဝ်းၵၼ် လူင်းပၵ်းပၢႆႉ ႁၢမ်ႈတၢပ်ႈ သွတ်ႉပႃ ၼႂ်းမႄႈၼမ်ႉ

မိူဝ်ႈဝၼ်းထီႉ 7 October 2019 ၸုမ်းၵူၼ်းၼုမ်ႇ လၢႆလၢႆဝၢၼ်ႈ ဢိူင်ႇႁူဝ်ပုင်ႇ ၸႄႈဝဵင်းၼမ်ႉၶမ်း ႁူမ်ႈမိုဝ်းၵၼ်ပၵ်းပၢႆႉ ၸွမ်းႁိမ်းၶၢင်ႈ သဵၼ်ႈတႃႈသၢႆတၢင်း တႃႇ (5) ဝၢၼ်ႈ ၼႂ်းပၢႆႉၼၼ်ႉ တႅမ်ႈၶေႃႈႁၢမ်ႈဝႆႉဝႃႈ ၾၢင်ႉ တေဢမ်ႇလႆႈ ၸီပႃ (သွတ်ႉပႃ) လႃးလႃး ၼႆယဝ်ႉ။ ဝၢၼ်ႈၸိူဝ်းဢၼ်လႆႈပၵ်းပၢႆႉ ႁၢမ်ႈတၢပ်ႈ ယႃႇႁႂ်ႈလႆႈ ၸီပႃ (သွတ်ႉပႃ) ၼႆႉ 1. ဝၢၼ်ႈႁူဝ်ပုင်ႇ၊ 2. ဝၢၼ်ႈၼမ်ႉမႃႉ၊ 3. ဝၢၼ်ႈဝဵင်းၵၢင်း၊ 4. ဝၢၼ်ႈလွႆလိၼ်ၵၢင်၊ 5. ဝၢၼ်ႈမႂ်ႇ တင်းမူတ်းမီး (5) ဝၢၼ်ႈသေ ယူႇတီႈၸုမ်းၵူၼ်းၼုမ်ႇ ၼႂ်းဢိူင်ႇႁူဝ်ပုင်ႇ တင်း (5) ဝၢၼ်ႈ လႆႈလူင်းပိုၼ်ႉတီႈ ၸွႆႈၵၼ်ပၵ်းပၢႆႉၵႂႃႇ ဝႃႈၼႆ။ တႃႇတေပဵၼ်မႃးၶေႃႈႁၢမ်ႈ ပၵ်းပိူင်ၼႆႉ မိူဝ်ႈဝၼ်းထီႉ 23 September 2019 ပူၼ်ႉမႃးၼၼ်ႉ ထဝ်ႈဝၢၼ်ႈ ထဝ်ႈၼႃး ဢိၵ်ႇတင်း ၸုမ်းပွင်ၵၢၼ်ဝၢၼ်ႈၽႂ်မၼ်း ၼႂ်းဢိူင်ႇႁူဝ်ပုင်ႇ လႆႈၸတ်းႁဵတ်း ပၢင်ၵုမ်ၵၼ်သေ မႄးလႅၵ်ႈလၢႆႈပၵ်းပိူင်ဝၢၼ်ႈ တင်း (5) ဝၢၼ်ႈ ၼင်ႇႁိုဝ်ပေႃးတေ ႁူမ်ႈႁွမ်းၸွမ်းၵၼ် ႁဵတ်းသၢင်ႈၵၢၼ်လီ ၵႂႃႇမိူင်းၼႃႈ ဝႃႈၼႆ။ ၵဵဝ်ႇလူၺ်ႈလွင်ႈ ဢၼ်လႆႈၶွတ်ႇၽွတ်ႈ မႄးတမ်းဝၢင်းပၵ်းပိူင်ဝၢၼ်ႈ ပွၵ်ႈၵမ်းၼႆႉ ၼွၵ်ႈလိူဝ်သေ ၶေႃႈႁၢမ်ႈ ၸီပႃ (သွတ်ႉပႃ) ၼႂ်းမႄႈၼမ်ႉယဝ်ႉ လွင်ႈသူႇသမ်း ၵႃႉၶၢႆယႃႈမဝ်းၵမ်၊ လွင်ႈလၵ်ႉၸၵ်ႉၶုတ်ႈ ၸိူဝ်းၼႆႉၵေႃႈ သင်ဝႃႈၽႂ်လႂ်ႁဵတ်း ၽိတ်းမႅၼ်ႈၼႆၸိုင် တေဢဝ်တၢမ်ႇတၢင်းၽိတ်း ၸွမ်းၼင်ႇ ပၵ်းပိူင်ဝၢၼ်ႈမီးဝႆႉၼၼ်ႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-09T20:22:41

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%bd%e1%80%84%e1%80%ba%e1%81%b5%e1%81%a2%e1%81%bc%e1%80%ba-%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87-2/

ၸုမ်းပွင်ၵၢၼ် ပၢႆးပၺ်ႇၺႃႇ RCSS ၸတ်းႁဵတ်းပၢင်မွပ်ႈဢၢပ်ႈဝႂ် လုၵ်ႈႁဵၼ်း ဢွင်ႇပူၼ်ႉၸၼ်ႉသုင် ၸုပ်ႈ 1

မိူဝ်ႈၼႆႉ ဝၼ်းထီႉ 9 October 2019 ၶၢဝ်းယၢမ်း 09:00 မူင်းၵၢင်ၼႂ် ၸုမ်းပွင်ၵၢၼ် ပၢႆးပၺ်ႇၺႃႇ RCSS ဢွၼ်ၸတ်းႁဵတ်း ပၢင်မွပ်ႈဢၢပ်ႈဝႂ် လုၵ်ႈႁဵၼ်း ဢွင်ႇပူၼ်ႉၸၼ်ႉသုင် တီႈငဝ်ႈၸိုင်ႈ လွႆတႆးလႅင်း မီးၽူႈယႂ်ႇၵူၼ်းလူင် ၵူႈထႃႇၼ ၵူႈႁွင်ႈၵၢၼ် ဢိၵ်ႇတင်း လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ၶဝ်ႈႁူမ်ႈ ဢမ်ႇယွမ်း 1200 ၵေႃႉ ဝႃႈၼႆ။ Photo by – Loi Tai Leng School ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS မွၵ်ႇလၢတ်ႈၶေႃႈၵႂၢမ်း ပၼ်ၵႂၢမ်းႁူႉၵႂႃႇဝႃႈ ၵေႃႉၽူႈယဝ်ႉၵၢၼ် ႁဵၼ်းသုတ်းၸၼ်ႉသုင် ၸၼ်ႉၸွမ်လႂ် ဢမ်ႇဝႃႈမိူၼ်တၢင်းလႆႈၵၢၵ်ႇသေႃး ဢဝ်ၵႂႃႇပိုတ်ႇၽုၺ်ႇၸူး ၽဝၶိုၼ်းယႂ်ႇ တၢင်းၼႃႈၼၼ်ႉၼႆယဝ်ႉ ၊ ၵူၺ်းၵႃႈ ယွၼ်းၾၢင်ႉဝႆႉဢိတ်းၼိုင်ႈဝႃႈ တႃႇတေဢဝ်ၵႂႃႇၸႂ်ႉတိုဝ်း တၢင်းႁူႉ ၵၢၼ်ႁဵၼ်းမဵဝ်းလဵဝ်ၵူၺ်းၼႆႉ ပႆႇပဵင်းပေႃး တေလႆႈပိုင်ႈဢိင် တၢင်းႁူႉႁွပ်ႈတူဝ် လႄႈမီးလၵ်းမႅတ်ႉတႃႇ တြႃးပႃးၸွမ်း ၊ မီးတၢင်းႁူႉယဝ်ႉသမ်ႉ ဢမ်ႇမေႃၾၢင်ႉပၢႆးဝူၼ်ႉသေ ဢဝ်တၢင်းႁူႉ တၢင်းမေႃၼၼ်ႉ ၵႂႃႇၸႂ်ႉၽိတ်းတီႈ ၽိတ်းတၢင်းၼႆၸိုင် မၼ်းၵေႃႈမိူၼ်ဝႃႈ ပဵၼ်ၵူၼ်းဢၼ်ပဵၼ်ၽေးတႃႇ ၼႂ်းတူင်ႇဝူင်းၵူၼ်းၵူၺ်း ၼႆယဝ်ႉ။ Photo by – Loi Tai Leng School လုၵ်ႈႁဵၼ်းဢၼ်လႆႈႁပ်ႉ ဝႂ်ဢွင်ႇပူၼ်ႉၸၼ်ႉ တင်းမူတ်းမီး 140 ၵေႃႉ ၼႂ်းၼၼ်ႉပႃး လုၵ်ႈႁဵၼ်းၸၼ်ႉ 12 (ၸၼ်ႉသုင်) တႃႇ 8 ၵေႃႉ ဝႃႈၼႆ ၊ ပၢင်မွပ်ႈဢၢပ်ႈ ဝႂ်ဢွင်ႇပူၼ်ႉၸၼ်ႉ ပွၵ်ႈၵမ်းၼႆႉ မီးႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ၸွမ်သိုၵ်းလူင်ယွတ်ႈသိုၵ်း လႄႈ ၵႅမ်ႁူဝ်ပဝ်ႈ 1 ၸွမ်သိုၵ်းၸၢႆးယီႈ ဢိၵ်ႇတင်း ၵႅမ်ႁူဝ်ပဝ်ႈ 2 ၸွမ်ႁၢၼ်ၶိူဝ်းငိုၼ်း ၶဝ်ႈႁူမ်ႈပၢင်ၵႅဝ်ႈ တေႃႇထိုင် ၶၢဝ်းယၢမ်း 11:00 မူင်းသေ ပၢင်ၵႅဝ်ႈယဝ်ႉတူဝ်ႈၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2019-10-09T12:46:20

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-13/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ၼႂ်းၼႃႈတီႈ လႆႈႁပ်ႉတၢင်းၸွႆႈထႅမ်

မိူဝ်ႈဝၼ်းထီႉ 8 October 2019 ၸွမ်းၼင်ႇ တၢင်းယိူင်းဢၢၼ်း ပေႃႈမႄႈၵူၼ်းမိူင်း မီးၼၼ်ႉသေ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် မူႇၸုမ်းၶၢႆၵၢတ်ႇ လႄႈ မူႇၸုမ်းသွင်ႈသီႈ ၸႄႈဝဵင်းၼမ်ႉၶမ်း သိုဝ်ႉၶူဝ်းၶွင်ၸႂ်ႉသွႆ တင်းၼမ် ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၼႃႈသိုၵ်း ဝႃႈၼႆ။ သၢႆမၢႆၶူဝ်းၶွင် ဢၼ်ပေႃႈမႄႈၵူၼ်းမိူင်း ၸႄႈဝဵင်းၼမ်ႉၶမ်း ၸွႆႈထႅမ်မႃး သိူဝ်ႈဢုၼ်ႇ (သိူဝ်ႈသွၼ်ႉၼႃ) (150) ၽိုၼ်၊ ၵူၼ်ဢုၼ်ႇ (150) ၽိုၼ်၊ မႆႉသီၶဵဝ်ႈ (156) ဢၼ်၊ ယႃႈသီၶဵဝ်ႈ (156) ဢၼ် မႅၼ်ႈသၢင်ႉငိုၼ်းမၢၼ်ႈ (824,000) ပျႃး ဝႃႈၼႆ။ မိူဝ်ႈဝၼ်းထီႉ 8 October 2019 ၼႆႉၵူၺ်းၼင်ႇၵဝ်ႇ ၸုမ်းတႆးၽွမ်ႉၵၼ် ဢၼ်မီးတီႈထုင်ႉမၢဝ်း မိူင်းတႆးပွတ်းႁွင်ႇ လႆႈဢဝ်ၶဝ်ႈသၢၼ် (52) တူၵ်းမႅၼ်ႈသၢင်ႉငိုၼ်းမၢၼ်ႈ (1,250,000) ပျႃး၊ ဢိၵ်ႇတင်း ဢဝ်တူဝ်ငိုၼ်း ထႅင်ႈ (500,000) ပျႃး ၵႂႃႇၸွႆႈထႅမ်ၵေႃႉသိုၵ်း ဢၼ်တူင်ႉၼိုင်ၼႂ်းၼႃႈတီႈ ၼႆယဝ်ႉ။ မိူဝ်ႈဝၼ်းထီႉ 3 October 2019 ၼၼ်ႉၵေႃႈ ၼၢင်းၶမ်းၽွင် ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ်ၸုမ်းသေ ဢဝ်ၶွင်ၵိၼ်ယႅမ်ႉ လၢႆလၢႆလွင်ႈ ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ပိူဝ်ႈတႃႇ ႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉထႅမ် တီႈၵေႃႉသိုၵ်း ဢိၵ်ႇတင်း လူႇတၢၼ်းငိုၼ်းတီႈဝတ်ႉဝႃး ၽႃသိူဝ်ႇ တႃႇႁႂ်ႈပဵၼ်ႁႅင်းၵမ်ႉထႅမ် သႃႇသၼႃႇ ဝႃႈၼႆ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ၶႂ်ႈၸွႆႈထႅမ် ငိုၼ်းတွင်း တီႈဝတ်ႉဝႃးၽႃသိူဝ်ႇလႄႈသင် ၶႂ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး ၸိူဝ်းတူင်ႉၼိုင် ၼႂ်းၼႃႈသိုၵ်း ပေႃးၼႆၸိုင် ၵပ်းသိုပ်ႇလူႇတၢၼ်း ၸွႆႈထႅမ်လႆႈတီႈ Wechat ID – SAIHAN334410 ဢမ်ႇၼၼ် ၵပ်းသိုပ်ႇလႆႈတီႈ မႆၢၽူင်းၶႄႇ ၸၢႆးႁၵ်ႉၶိူဝ်း 15911757049 ၊ ၸၢႆးၶိူဝ်း ႁၢၼ် 09960217636 ၊ ယိင်းဢွၼ်ႇ 13763297106 ၼႆႉလႆႈယူႇဢေႃႈ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-09T11:59:11

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%81%b6%e1%80%9d%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8-%e1%80%9e%e1%80%ad%e1%80%af%e1%81%b5%e1%80%ba/

သိုၵ်း TNLA ၶဝ်ႈယိုဝ်း သိုၵ်းမၢၼ်ႈ တီႈဝဵင်းသႅၼ်ဝီ ၼႂ်းၶၢဝ်းယၢမ်းၵိုတ်းတိုၵ်း သိုၵ်းပွတ်းႁွင်ႇ

မိူဝ်ႈၼႆႉဝၼ်းထီႉ 09 October 2019 ယၢမ်းၵၢင်ၼႂ် 06:00 မူင်းပၢႆ သိုၵ်း TNLA ၶဝ်ႈပိုတ်းယိုဝ်း သိုၵ်းမၢၼ်ႈ တီႈၼႂ်းဝဵင်းသႅၼ်ဝီ ၸိုင်ႈတႆးပွတ်းႁွင်ႇ သေ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ တူၵ်းၸႂ်ၵူဝ်ႁႄ ၵူဝ်ပဵၼ်ပၢင် တိုၵ်းယႂ်ႇ မိူၼ်မိူဝ်ႈလိူၼ်ပူၼ်ႉမႃး ၼႆယဝ်ႉ။ ၵူၼ်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “သိုၵ်း TNLA လုၵ်ႉတၢင်းဝၢၼ်ႈသၢႆးၶၢဝ် ၽၢႆႇႁွင်ႇဝဵင်းသႅၼ်ဝီ ၵႂႃႇယိုဝ်းသိုၵ်းမၢၼ်ႈ တီႈၼႂ်းဝဵင်းသေ မီးၵူၼ်းမိူင်း လႆႈတိူဝ်ႉဝၢတ်ႇၸဵပ်း ၸွမ်း 6 ၵေႃႉ ၊ လၢၼ်ႉတၢင်းၶၢႆ လႄႈ ႁိူၼ်းၵူၼ်းမိူင်းၸိူဝ်းၼႆႉၵေႃႈ ၺႃးမၢၵ်ႇၵွင်ႈ / ၵွင်ႈလူင် ၸိူဝ်းၼႆႉ တိူဝ်ႉၸပ်းယူႇ ဢမ်ႇႁူႉပဵၼ်ၽႂ်ယိုဝ်း ၊ ၸွမ်းၼႂ်းၵဵဝ်ႇပွၵ်ႉ 2 တႄႉ မီးသိုၵ်း TNLA ဝႆႉ ၊ ၵူၼ်းမိူင်း တႄႉ ဢမ်ႇႁတ်း ဢွၵ်ႇႁိူၼ်းၶႃႈ ပိၵ်ႉၽၵ်းတူ ႁိူၼ်းၽႂ် ႁိူၼ်းမၼ်းဝႆႉၶႃႈဢေႃႈ ၊ ထိုင်မိူဝ်ႈလဵဝ်ၼႆႉၵေႃႈ တိုၵ်ႉငိၼ်းသဵင်ႈၵွင်ႈ ပဵၼ်ၵမ်းပဵၼ်ၵမ်းဝႆႉ ဢမ်ႇပႆႇယဵၼ်လူင်း” လၢတ်ႈၼႄၼင်ႇၼႆ။ ၸွမ်းသဵၼ်ႈတႃႈသၢႆတၢင်း လႄႈ ၸွမ်းၵဵဝ်ႇၸွမ်းပွၵ်ႉၸွမ်းယွမ် (ၵမ်ႈၽွင်ႈ) တၢင်းၶဝ်ႈဢွၵ်ႇ ဝဵင်းသႅၼ်ဝီၼၼ်ႉ မီးသိုၵ်းမၢၼ်ႈ ယူႇဝႆႉတင်းၼမ် ၼႆယဝ်ႉ။ သိုၵ်းပလွင်ႈ TNLA ၶဝ်ႈပိုတ်းယိုဝ်း သိုၵ်းမၢၼ်ႈ ၼႂ်းဝဵင်းသႅၼ်ဝီၼႆႉ ပဵၼ်ၼႂ်းၶၢဝ်းယၢမ်းၵိုတ်းတိုၵ်း ၽၢႆႇလဵဝ် လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 3 ၸုမ်း (TNLA,AA,MNDAA) ၼႆယဝ်ႉ ၊ သိုၵ်းပွတ်းႁွင်ႇ 3 ၸုမ်း ႁူမ်ႈၵၼ်ပိုၼ်ၽၢဝ်ႇ မိူဝ်ႈဝၼ်းထီႉ 20 September 2019 ၼၼ်ႉဝႃႈ တေၵိုတ်းတိုၵ်းၽၢႆႇလဵဝ် တေႃႇထိုင် ဝၼ်းထီႉ 31 December 2019 (ပီႊသဵင်ႈ) ၼႆယဝ်ႉ ၊ ၽၢႆႇသိုၵ်းမၢၼ်ႈတႄႉ ဝၢႆးသေ လွင်ႈၵိုတ်းလိုဝ်ႈ လွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တိူင်း မူတ်းၵႂႃႇ ၼႂ်းဝၼ်းထီႉ 21 September 2019 ယဝ်ႉၼၼ်ႉ သိုၵ်းမၢၼ်ႈ ဢမ်ႇလႆႈသိုပ်ႇတိူဝ်းထႅင်ႈ လႆႈႁူႉၸွမ်းမီးၼင်ႇၼႆ။ “ၶႅပ်းႁၢင်ႈ-ၼႂ်းၾဵတ်ႉပုၵ်ႉ”တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-10-08T18:22:11

https://taifreedom.com/%e1%80%9e%e1%82%85%e1%80%84%e1%80%ba%e1%82%87%e1%81%b6%e1%80%99%e1%80%ba%e1%80%b8-%e1%80%90%e1%82%83%e1%82%88%e1%81%b6%e1%80%ae%e1%82%88%e1%80%9c%e1%80%b5%e1%81%b5%e1%80%ba%e1%80%b8-%e1%80%9c%e1%81%a2/

သႅင်ႇၶမ်း တႃႈၶီႈလဵၵ်း လၢၼ်ႉၼိုင်ႈ ၺႃးၸူၼ်

မိူဝ်ႈၼႆႉ မီးၵူၼ်းဢမ်ႇႁူႉၸိုဝ်ႈ 3 ၵေႃႉ ၵႂႃႇၸူၼ်လၢၼ်ႉၶၢႆၶမ်း ထႃးထႃးလုၼ်ႇ ပွၵ်ႉဝဵင်းၵႅဝ်ႈ ဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း သေ ၵူၼ်းၸူၼ် တၼ်းပၢႆႈလွတ်ႈပူၼ်ႉ ၼႆယဝ်ႉ။ “ၶႅပ်းႁၢင်ႈ-ဢဝ်ၼႂ်းၾဵတ်ႉ Sai Kham Boo” ပိူင်ပဵၼ်မၼ်း မိူဝ်ႈၼႆႉဝၼ်းထီႉ 08 October 2019 ယၢမ်းဝၢႆးဝၼ်းမွၵ်ႈ 15:00 မူင်း ၽွင်းၼၢင်းယိင်း ၵေႃႉၼိုင်ႈ ပႂ်ႉလၢၼ်ႉၶၢႆၶမ်း ဢၼ်မီးၸိုဝ်ႈဝႆႉဝႃႈ ထႃးထႃးလုၼ်ႇ ၼၼ်ႉ မီးၵူၼ်းၸၢႆး 3 ၵေႃႉ ဢမ်ႇႁူႉၸိုဝ်ႈ ပႃးမိတ်ႈသေ ၶီႈလူတ်ႉၶိူင်ႈ လမ်းလဵဝ် ၵႂႃႇၸူၼ် လႄႈ တၼ်းလႆႈၵႂႃႇၶမ်း တီႈၼႂ်းလၢၼ်ႉ မွၵ်ႈ 2 ၵျၢပ်ႈၼႆႉ ဝႃႈၼႆ။ ၽူႈမီးပုၼ်ႈၽွၼ်း ၽၢႆႇပလိၵ်ႈမၢၼ်ႈ လႄႈ ၽၢႆႇသိုၵ်းမၢၼ်ႈ ၵေႃႈ ၵႂႃႇၵူတ်ႇထတ်းတူၺ်း ဢွင်ႈတီႈပိူင်ပဵၼ် လၢၼ်ႉၶၢႆၶမ်းၼၼ်ႉသေ လႆႈပွႆႇၵူၼ်း ဢွၵ်ႇၸွပ်ႇသွၵ်ႈႁႃတူဝ် ၵူၼ်းဢမ်ႇႁူႉၸိုဝ်ႈ 3 ၵေႃႉ ဢၼ်ၵႂႃႇၸူၼ် လၢၼ်ႉၶၢႆၶမ်း ထႃးထႃးလုၼ်ႇ တီႈပွၵ်ႉဝဵင်းၵႅဝ်ႈၼၼ်ႉယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-08T18:14:27

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-2-%e1%81%b5%e1%80%b1%e1%82%83%e1%82%89-%e1%81%bd%e1%82%83%e1%82%87%e1%81%ba%e1%82%83%e1%80%b8/

ၵူၼ်းမိူင်း 2 ၵေႃႉ ၽႃႇၺႃးမၢၵ်ႇ သိုၵ်း TNLA လႄႈ တၢႆထင်တီႈ ၵေႃႉၼိုင်ႈ

မိူဝ်ႈၼႆႉဝၼ်းထီႉ 08 October 2019 ယၢမ်းၵၢင်ဝၼ်း 11:00 မူင်း ၵူၼ်းမိူင်းၼႂ်းပိုၼ်ႉတီႈ 2 ၵေႃႉ ၵႂႃႇႁဵတ်းၵၢၼ်သေ ၽႃႇၺႃးမၢၵ်ႇ ဢၼ်သိုၵ်း TNLA ႁၢင်ႈၵၢင်ဝႆႉ တီႈသူၼ်ၼဵင်ႈ ႁိမ်းဝၢၼ်ႈတွင်ႇပလူဝ်ႉ ဢိူင်ႇတေႃႉသၢင်ႇ ၸႄႈဝဵင်းမိူင်းလူင် ၸႄႈတွၼ်ႈၵျွၵ်းမႄး လႄႈ လႆႈတိူဝ်ႉၸပ်းၸၢၵ်ႇမၢၵ်ႇ တၢႆထင်တီႈ ၵေႃႉၼိုင်ႈ ဝၢတ်ႇၸဵပ်းၵေႃႉၼိုင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ ၵူၼ်းမိူင်းဢၼ်ၽႃႇၺႃးမၢၵ်ႇ သိုၵ်း TNLA သေ တၢႆထင်တီႈၼၼ်ႉ ပဵၼ် လုင်းသႃႇဢေး ဢႃႇယု 45 ပီႊ ႁူဝ်မၢဝ်ႇ ၼႂ်းဝၢၼ်ႈတွင်ႇပလူဝ်ႉ ၊ ထႅင်ႈၵေႃႉၼိုင်ႈ (ဢမ်ႇပႆႇလႆႈ ႁူႉၸိုဝ်ႈ) လႆႈဝၢတ်ႇၸဵပ်းႁၢဝ်ႈႁႅင်းသေ ၵူၼ်းဝၢၼ်ႈ လႆႈဢဝ်သူင်ႇယူတ်းယႃတူဝ် ဢွင်ႈတီႈၼိုင်ႈ ဝႆႉယူႇၶႃႈ ၊ ၶၢပ်ႈတူဝ် လုင်းသႃႇဢေး တႄႉ ၵူၼ်းမိူင်းၼႂ်းပိုၼ်ႉတီႈ လႆႈၽဝ်ပႅတ်ႈ တီႈၼႂ်းသူၼ် ၼဵင်ႈယဝ်ႉၶႃႈ ၊ ၸွမ်းႁိမ်းဝၢၼ်ႈ ပၢင်မၢၵ်ႇမိုဝ်း ၊ ဝၢၼ်ႈပႃႇလႅင် ၊ ဝၢၼ်ႈၵွင်းတဵင်း ၊ ဝၢၼ်ႈလွႆပၢၼ်းတၢင်ႇ ၸိူဝ်းၼႆႉၵေႃႈ သိုၵ်း TNLA ႁၢင်ႈမၢၵ်ႇၽႃႇ/မၢၵ်ႇယဵပ်ႇဝႆႉတင်းၼမ် လၢတ်ႈၼႄၼင်ႇၼႆ။ မိူဝ်ႈဝႃးဝၼ်းထီႉ 07 October 2019 ဝူဝ်း လုင်းတိ ၵႂႃႇႁႃၵိၼ်ယိူဝ်ႈ ႁိမ်းၼွၵ်ႈဝၢၼ်ႈ လွႆပၢၼ်းတၢင်ႇ သေ ယဵပ်ႇၺႃးမၢၵ်ႇ သိုၵ်း TNLA တၢႆတူဝ်ၼိုင်ႈ ၊ ဝူဝ်း လုင်းတဵင်း ၵေႃႈ ယဵပ်ႇၺႃးမၢၵ်ႇ TNLA တီႈႁိမ်းၼွၵ်ႈဝၢၼ်ႈ လွႆပၢၼ်းတၢင်ႇ လႄႈ လႆႈတၢႆထင်တီႈတူဝ်ၼိုင်ႈ မိူၼ်ၵၼ် ၊ ၼႂ်းဝၼ်းထီႉ 05 သမ်ႉ လုင်းၵွႆႇ ၵႂႃႇယဵပ်ႇၺႃးမၢၵ်ႇသိုၵ်း TNLA တီႈႁိမ်းဝၢၼ်ႈၵွင်းတဵင်း သေ ၶႃလႆႈပုတ်းၵႂႃႇ ၶွၼ်ၼိုင်ႈ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-10-08T13:14:34

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%ad%e1%80%90%e1%80%ba%e1%82%89%e1%80%99%e1%81%a2%e1%81%b5%e1%80%ba%e1%82%87%e1%81%bc%e1%80%84%e1%80%ba-%e1%80%90%e1%80%ae%e1%82%88%e1%80%9d%e1%80%b5/

ပၢင်ပိတ်ႉမၢၵ်ႇၼင် တီႈဝဵင်းၵဵင်းတုင် ယဝ်ႉတူဝ်ႈလီငၢမ်း မီးၽူႈယႂ်ႇၵူၼ်းလူင် ၶဝ်ႈႁူမ်ႈမွပ်ႈဢၢပ်ႈပၼ်သူး

မိူဝ်ႈဝၼ်းထီႉ 7 October 2019 ၸုမ်းၵေႃႇမတီႇ ပၢင်ပိတ်ႉမၢၵ်ႇၼင် ဝဵင်းၵဵင်းတုင် ၸတ်းႁဵတ်း ပၢင်မွပ်ႈဢၢပ်ႈသူးထီႉ 1, 2, 3, တီႈၶူင်ႇၵႂၢႆးၸူၼ်း ၵၢင်ဝဵင်းၵဵင်းတုင် ၸိုင်ႈတႆးပွတ်းဢွၵ်ႇ မီးၽူႈၵွၼ်း ၽၢႆႇဢုပ်ႉပိူင်ႇၵူႈလွင်ႈလွင်ႈ လႄႈ ၽူႈၵႂၼ်းလုမ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈသိုၵ်းၸူဝ်းမိူင်း ဢိၵ်ႇတင်း ၸုမ်းပိတ်ႉမၢၵ်ႇၼင် လၢႆၸႄႈဝဵင်း ၶဝ်ႈႁူမ်ႈတင်းၼမ် ဝႃႈၼႆ။ ပၢင်ပိတ်ႉမၢၵ်ႇၼင်ၼႆႉ လႆႈတႄႇပိုတ်ႇပၢင်ၵႂႃႇ မိူဝ်ႈဝၼ်းထီႉ 4 October 2019 ၼၼ်ႉသေ လႆႈၽိတ်ႈမွၵ်ႇ ၸုမ်းၵူၼ်းၼုမ်ႇတႆး ၸိူဝ်းသူင်ပိတ်ႉမၢၵ်ႇၼင် (1) ဝဵင်းမူႇၸႄႈ၊ (2) ဝဵင်းလႃႈသဵဝ်ႈ၊ (3) ၼမ်ႉပွင်ႈ၊ (4) မိူင်းၶိူဝ်း၊ (5) မိူင်းလႃး၊ (6) ဝဵင်းတႃႈၶီႈလဵၵ်း၊ (7) ဝၢၼ်ႈႁႆး၊ (8) ဝဵင်းၵဵင်းတုင်သေ ယွၼ်ႉမီးလွင်ႈ ၶွင်ႉၶမ်လႄႈ မၢင်ၸႄႈဝဵင်း ဢမ်ႇပဵၼ်မႃးၶဝ်ႈႁူမ်ႈ ပိတ်ႉမၢၵ်ႇၼင်ၸွမ်းလႆႈ ဝႃႈၼႆ။ ထိုင်မႃးဝၼ်းထီႉ 7 October 2019 ၶၢဝ်းယၢမ်း 18:00 မူင်း ပၢင်ၶႄႉၶဵင်ႇပိတ်ႉမၢၵ်ႇယဝ်ႉတူဝ်ႈသေ ၸဝ်ႈၸူဝ်းမိူင်း ၽူႈၵႂၼ်းလုမ်းၵပ်းသၢၼ် ဝဵင်းၵဵင်းတုင် မွပ်ႈဢၢပ်ႈသူးထီႉ (1) လႄႈ လုင်းၸၢႆးသႅင်တုၺ်ႈ မွပ်ႈဢၢပ်ႈသူးထီႉ (2) ဢိၵ်ႇတင်း ၽူႈယႂ်ႇၵူၼ်းလူင်လၢႆလၢႆၵေႃႉ ၶဝ်ႈႁူမ်ႈမွပ်ႈဢၢပ်ႈပၼ်သူး ၵတ်ႉၶႅၼ်ႇ၊ သူးၶတ်းၸႂ် တီႈၸုမ်းၵူၼ်းၼုမ်ႇ ႁႂ်ႈလႆႈပဵၼ်ႁႅင်းၸႂ် ၵႂႃႇမိူဝ်းၼႃႈ ဝႃႈၼႆ။ ယိူင်းဢၢၼ်း လွင်ႈလႆႈၸတ်းႁဵတ်း ပၢင်ၶႄႉၶဵင်ႇပိတ်ႉမၢၵ်ႇၼင်တႄႉ ၼင်ႇႁိုဝ် ၵူၼ်းၼုမ်ႇတႆး ဝဵင်းၼိုင်ႈလႄႈ ဝဵင်းၼိုင်ႈ ပေႃးတေမီးလွင်ႈမိုတ်ႈၵိုဝ်းၸမ်ၸႂ်ၵၼ်၊ မေႃၶဝ်ႈဢွၵ်ႇႁႃၵၼ်၊ မေႃၸွႆႈထႅမ် ၵၼ်လႄႈ ႁႂ်ႈၵူၼ်းၼုမ်ႇတႆးႁဝ်း ၵၢင်းယၢၼ်ၽေးယႃႈမဝ်းၵမ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-07T15:15:31

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9a%e1%80%ad%e1%80%95%e1%80%ba%e1%80%b8%e1%81%b5%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%80%84%e1%80%ba%e1%82%87%e1%81%b8%e1%81%a2/

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA တေၸတ်းႁဵတ်ႊပၢင်ၵုမ် PPST ၼႂ်းလိူၼ်ၼႆႉ

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၶဝ် တေၸတ်းႁဵတ်း ပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ၼႂ်းလိူၼ် October 2019 ဝူင်ႈထူၼ်ႈသွင် ၼႆႉသေ တေႁူပ်ႉထူပ်းဢုပ်ႇဢူဝ်းၵၼ်ၵႂႃႇ ၵဵဝ်ႇလူၺ်ႈလွင်ႈ ပၢင်ပွႆးၶွပ်ႈၶူပ်ႇ တဵမ် 4 ပီႊ ဢၼ်လူင်းလၢႆးမိုဝ်းၵိုတ်းတိုၵ်း လိၵ်ႈႁူမ်ႈမၢႆ NCA ဢိၵ်ႇတၢင်း ၶၵ်ႉၵၢၼ်ငမ်းယဵၼ် ၸိုင်ႈမိူင်း လၢႆလၢႆလွင်ႈၼႆယဝ်ႉ။ “ၶႅပ်းႁၢင်ႈ – ပၢင်ၵုမ်မိူဝ်ႈပူၼ်ႉမႃး” တီႈၼႂ်းပၢင်ၵုမ်ဢၼ်တေၸတ်းႁဵတ်းၼၼ်ႉ တေသိုပ်ႇဢုပ်ႇဢူဝ်းၵၼ်ၵႂႃႇလွင်ႈ ဢၼ်ၽၢႆႇ လူင်ပွင်ၸိုင်ႈၶဝ် တုၵ်းယွၼ်းပၼ်တၢင်းႁၼ်ထိုင်မႃးဝႃႈ တေၶႂ်ႈၸတ်းႁဵတ်းပၢင်ပွႆး ၶွပ်ႈၶူပ်ႇ 4 ပီႊ ဢၼ်လူင်းလၢႆးမိုဝ်း လိၵ်ႈႁူမ်ႈမၢႆ NCA ၼႆႉ ၶႂ်ႈၸတ်းႁဵတ်းဝၢႆးလင် ဝၼ်းထီႉ 20 Octoberၼႆႉလႄႈ တႃႇၽေႃႇၼမ်ႉၽေႃႇတူဝ် လိၵ်ႈႁူမ်ႈမၢႆ NCA လႆႈၼၼ်ႉၵေႃႈ ထုၵ်ႇလီၸတ်းႁဵတ်း ပၢင်ၵုမ် ၵဵပ်ႇၵပ်းလွင်ႈၼႃႈၵၢၼ် ၶေႃႈလႆႈၸႂ်လိၵ်ႈႁူမ်ႈမၢႆ ၵၢၼ်ၵိုတ်းယိုဝ်း ၸိုင်ႈမိူင်း ပတ်းပိုၼ်ႉ (JICM) ၸိူဝ်းၼႆႉၼႆယဝ်ႉ။ ပၢင်ၵုမ် ၵဵပ်ႇၵပ်းလွင်ႈၼႃႈၵၢၼ် ၶေႃႈလႆႈၸႂ်လိၵ်ႈႁူမ်ႈမၢႆ ၵၢၼ်ၵိုတ်းယိုဝ်းၸိုင်ႈမိူင်း ပတ်းပိုၼ်ႉ (JICM) ၼႆႉၵေႃႈ ဢမ်ႇလႆႈၸတ်းႁဵတ်း မီးမွၵ်ႈၼိုင်ႈပီႊယဝ်ႉ ၊ တီႈတႄႉမၼ်း ပေႃးဢဝ်ၼႂ်း လိၵ်ႈႁူမ်ႈမၢႆ NCA ဝႃႈၸိုင် တေလႆႈၸတ်းႁဵတ်း သၢမ်လိူၼ်ၼိုင်ႈပွၵ်ႈ ဝႃႈၼင်ႇၼႆ။ ပၢင်ၵုမ် (JICM) ၼႆႉ ၽၢႆႇလူင်ပွင်ၸိုင်ႈပဵၼ် တေႃႇဢွင်ႇသၢၼ်းသုၵျီႇ ဢွၼ်ႁူဝ်ၶိုၼ်ႈႁွတ်ႈ ၊ ၽၢႆႇတပ်ႉမတေႃႇသမ်ႉ ၽူႈၵွၼ်း ၽၢႆႇၵႅတ်ႇၶႄသုင်သုတ်း သိုၵ်းမၢၼ်ႈ တေလႆႈ ဢွၼ်ႁူဝ်ၶိုၼ်ႈႁွတ်ႈ လႄႈ တူဝ်တႅၼ်း ၽၢႆႇၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢိၵ်ႇတၢင်း တူဝ်တႅၼ်းၽၢႆႇ ၵူၼ်းမိူင်းၶဝ်ၵေႃႈ ၶိုၼ်ႈႁွတ်ႈၸွမ်းၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၸဝ်ႈၶိုၼ်းသႂ်လၢတ်ႈတီႈ သိုဝ်ႇၶၢဝ်ႇ BBC ဝႃႈ ဢၼ်တေၸတ်းႁဵတ်း ပၢင်ၵုမ် PPST ပွၵ်ႈၵမ်းၼႆႉ ယွၼ်ႉပိူဝ်ႈဝႃႈ ၽၢႆႇလူင်ပွင်ၸိုင်ႈၶဝ် တုၵ်းယွၼ်းဝႆႉဝႃႈ ဝၼ်းတေၸတ်းႁဵတ်း ပၢင်ပွႆးဝၼ်းၶွပ်ႈၶူပ်ႈ လိၵ်ႈႁူမ်ႈမၢႆ NCA၊ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊၵေႃႈ ဢၢင်ႈၶႂ်ႈၸတ်းႁဵတ်းၼႂ်းလိူၼ် ၽေႇၽေႃႇဝႃႇရီႇ 2020 တေမႃးၼႆႉ ဢိၵ်ႇတၢင်း လွင်ႈပၢင်ၵုမ် JICM ၼႆႉ၊ တေဢဝ်လွင်ႈၸိူဝ်းၼႆႉသေ ၶိုၼ်းဢုပ်ႇဢူဝ်းၼႂ်းပၢင်ၵုမ် PPST ယဝ်ႉၶိုၼ်းႁုပ်ႈဢဝ် တၢင်းႁၼ်ထိုင် ၸုမ်းလႂ်ၸုမ်းၼၼ်ႉ ၊ ပေႃးဢုပ်ႇလွင်ႈ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊၼႆၵေႃႈ တေလႆႈဢုပ်ႇၵၼ် လွင်ႈတႃႇတေၸတ်း ပၢင်ၵုမ်သေဢမ်ႇၵႃး တေလႆႈဢုပ်ႇပႃးလွင်ႈ ႁူဝ်ၶေႃႈဢၼ်တေဢုပ်ႇၵၼ် ၼႂ်းပၢင်ၵုမ်ၼၼ်ႉထႅင်ႈ ၊ ပိူင်လူင်မၼ်းတႄႉ တေပဵၼ်လွင်ႈ မူႇပိူင်တႃႇမိူင်းႁူမ်ႈတုမ် ၾႅတ်ႇတရႄႇၵူၺ်းၼင်ႇၵဝ်ႇ ၼႆယဝ်။ ပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ဢမ်ႇၼၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊၼႆႉ လႆႈၸတ်းႁဵတ်းၵႂႃႇ မိူဝ်ႈလိူၼ် ၵျူႇလၢႆႇ ပီႊ 2018 ပူၼ်ႉမႃးၼႆႉသေ ပူၼ်ႉမႃးပီႊပၢႆယဝ်ႉၵေႃႈ ယင်းဢမ်ႇပႆႇလႆၸတ်းႁဵတ်းထႅင်ႈ။ ပၢင်ၵုမ်ဢၼ်လူဝ်ႇလႆႈၸတ်းႁဵတ်း ဢၼ်မၵ်းမၼ်ႈဝႆႉၼႂ်းလိၵ်ႈႁူမ်ႈမၢႆ NCA ဢၼ်ပဵၼ်ပၢင်ၵုမ် ၵဵဝ်ႇလူၺ်ႈလွင်ႈငမ်းယဵၼ်ၸိူဝ်းၼႆႉၵေႃႈ တိုၵ်ႉၵိုတ်းယင်ႉဝႆႉယူႇ လွင်ႈၼႆႉၵေႃႈ ၽၢႆႇလူင်ပွင်ၸိုင်ႈ ၊ တပ်ႉမေတႃႇ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၶဝ် တိုၵ်ႉႁႃတၢင်းတႃႇတေၵႄႈလိတ်ႈ လွင်ႈဢၼ်ၼႆႉယူႇ။ ယၢမ်းမိူဝ်ႈလဵဝ်ၼႆႉတႄႉ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၵိုတ်းယင်ႉဝႆႉ တႃႇၶိုၼ်ႈႁွတ်ႈ ပၢင်ၵုမ်ၵၢၼ်မိူင်း လႄႈ ၶွင်ႇသီႇဢဝ်ၶိုၼ်းၸိုင်ႈတႆး (RCSS) သမ်ႉၵိုတ်းယင်ႉဝႆႉ လွင်ႈၶိုၼ်ႈပၢင်ၵုမ် ပဵၼ်တၢင်းၵၢၼ် ၸုမ်းလူလွမ်ပႂ်ႉတူၺ်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း (JMC) ၵူႈၸၼ်ႉၸၼ်ႉဝႆႉၸူဝ်ႈၶၢဝ်း။ ယၢမ်းလဵဝ်ၼႆႉတႄႉ ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) မီးဝႆႉ 10 ၸုမ်း ၊ ၼႂ်းၼၼ်ႉ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၊ မုၵ်ႉၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA-PC) ၊ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်း မိူင်းမၢၼ်ႈပတ်းပိုၼ်ႉ (ABSDF) ၊ ပႃႇတီႇမိူင်းမွၼ်းမႂ်ႇ (NMSP) လႄႈ တီႇမူဝ်ႇၶရႅၵ်ႉတိၵ်ႉလႃးႁူႇ (LDU) ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-10-07T15:10:23

https://taifreedom.com/%e1%80%95%e1%81%a2%e1%80%84%e1%80%ba%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba%e1%80%b8%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0%e1%80%9d/

ပၢင်ႁူပ်ႉထူပ်းဢုပ်ႇဢူဝ်း ၽူႈၼမ်းသွင်မိူင်း ဢွၵ်ႇတၢင်းႁၼ်ထိုင် ဢမ်ႇမိူၼ်ၵၼ်

မိူဝ်ႈဝၼ်းထီႉ 6 October 2019 သိုဝ်ႇၶၢဝ်ႇ The New York Times လၢတ်ႈဝႃႈ ပၢင်ႁူပ်ႉထူပ်း ဢုပ်ႇဢူဝ်း ၸွမ်ၸိုင်ႈ မိူင်းဢမေႇရိၵၢၼ်ႇ တူဝ်ႇၼႄႇထရမ်ႉ လႄႈ ၽူႈၼမ်းၵူဝ်းရီးယႃးႁွင်ႇ ၶိမ်ၸူင်ဢိုၼ် ၸတ်းႁဵတ်း တီႈမိူင်းသုၺ်ႇတိၼ်ႇ မိူဝ်ႈဝၼ်းထီႉ 5 October 2019 ပုၼ်ႉမႃးၼၼ်ႉ ၽၢႆႇၵူဝ်းရီးယႃးႁွင်ႇလၢတ်ႈဝႃႈ ပၢင်ဢုပ်ႇဢူဝ်း ပွၵ်ႈၵမ်းၼႆႉ ဢမ်ႇလႆႈၽွၼ်းလီသင် ဝႃႈၼႆ။ ၽူႈၼမ်းၼႂ်းႁွင်ႈၵၢၼ်လူင် ၽၢႆႇၵပ်းသိုပ်ႇၼွၵ်ႈမိူင်း မိူင်းဢမေႇရိၵၢၼ်ႇ ပိုၼ်ၽၢဝ်ႇ သပ်းၸႅင်ႈၶၢဝ်ႇၵႂႃႇဝႃႈ ပၢင်ႁူပ်ႉထူပ်းဢုပ်ႇဢူဝ်း ငူပ်ႉငိၼ်ၵၼ် တင်းၵူဝ်းရီးယႃးႁွင်ႇ ပွၵ်ႈၵမ်းၼႆႉ ပဵၼ်ဢၼ်ၶႅမ်ႉလႅပ်ႈလီၼႆသေ ယူႇတီႈ ၽူႈၼမ်းၵူဝ်းရီးႁွင်ႇ ၶိမ်ၸူင်ဢိုၼ်တႄႉ လၢတ်ႈဝႃႈ ၼႂ်းပၢင်ႁူပ်ႉထူပ်း ဢုပ်ႇဢူဝ်းၵၼ် ၶၢဝ်းတၢင်း (8) ၸူဝ်ႈမူင်းၼႆႉ ဢမ်ႇမီးၶေႃႈတႅပ်းတတ်း တႃႇတေၽေႃႇၼမ်ႉၽေႃႇတူဝ်သင်လႆႈ ဝႃႈၼႆ။ သိုဝ်ႇၶၢဝ်ႇ KCNA မိူင်းၵူဝ်းရီးႁွင်ႇၵေႃႈ ဢွၵ်ႇၼႄဝႆႉဝႃႈ ႁွင်ႈၵၢၼ်လူင် ၽၢႆႇၵပ်းသိုပ်ႇ ၼွၵ်ႈမိူင်း မိူင်းၵူဝ်းရီးႁွင်ႇ သပ်းလႅင်းၸႅင်ႈၶၢဝ်ႇၵႂႃႇ ပေႃးတေႁူပ်ႉထူပ်း ဢုပ်ႇဢူဝ်းၵၼ် လူၺ်ႈထွႆႈၵႂၢမ်း မိူၼ်ပွၵ်ႈၵမ်းၼႆႉၵူၺ်းတႄႉ ၽၢႆႇႁဝ်းဢမ်ႇတူဝ်ႈတၼ်း တႃႇတေ ဢုပ်ႇဢူဝ်းၵၼ်ထႅင်ႈၼႆလႄႈ ယင်းသိုပ်ႇလၢတ်ႈထႅင်ႈဝႃႈ ယွၼ်ႉၸွမ်ပွင်ၸိုင်ႈ ဢမေႇရိၵၢၼ်ႇ တူဝ်ႇၼႄထရမ်ႉ ထူပ်းပၼ်ႁႃၵၢၼ်မိူင်း ၼႂ်းမိူင်းၼမ်ႁႅင်းသေ ထိုင်တီႈ ဢမ်ႇမီးလွင်ႈသႂ်ႇၸႂ် တႃႇတေဢုပ်ႇဢူဝ်းၵၼ်လႄႈ ထႅင်ႈလွင်ႈၼိုင်ႈၵေႃႈ တူဝ်ႇၼႄႇထရမ်ႉ တူၺ်းပုၼ်ႈသုၼ်ႇတူဝ် ၵူၺ်းၶႂ်ႈလႆႈၸိုဝ်ႈသဵင် တႃႇၶဝ်ႈလိူၵ်ႈတင်ႈ ထႅင်ႈပွၵ်ႈၼႃႈ ၼႆႉၵူၺ်း ဝႃႈၼႆ။ လႅင်ႇၶၢဝ်ႇ – Khaosodတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-07T15:03:00

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%88-%e1%80%9e%e1%80%90%e1%80%ba%e1%80%b8%e1%80%9c%e1%80%b5%e1%80%84%e1%80%ba/

ၵူၼ်းမိူင်း လႄႈ သတ်းလဵင်ႉၵူၼ်းမိူင်း ယဵပ်ႇၺႃးမၢၵ်ႇ သိုၵ်း TNLA ၵၢင်ဝႆႉသေ လူႉသုမ်းတင်းၼမ်

သိုၵ်း TNLA ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းႁိမ်းဝၢၼ်ႈၵူၼ်းမိူင်း ၼႂ်းဢိူင်ႇပႃႇလႅင် ဢိူင်ႇပၢင်မၢၵ်ႇမိုဝ်း (ၺွင်ႇမွင်း) ၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇသေ ႁဵတ်းႁႂ်ႈၵူၼ်းမိူင်း လႄႈ ဝူဝ်း ယဵပ်ႇၺႃးမၢၵ်ႇ တင်းၼမ် ၼႆယဝ်ႉ။ “ၶႅပ်းႁၢင်ႈ – မိူဝ်ႈပူၼ်ႉမႃး” ပိူင်ပဵၼ်မၼ်း မိူဝ်ႈဝၼ်းထီႉ 03 October 2019 ၽုင် ဝူဝ်း ၸၢႆးဢၢႆႈသေႃး ၵႂႃႇႁႃၵိၼ်ယိူဝ်ႈ တီႈႁိမ်းဝၢၼ်ႈ ပၢင်မၢၵ်ႇမိုဝ်း သေ ၵႂႃႇယဵပ်ႇၺႃးမၢၵ်ႇယဵပ်ႇ သိုၵ်း TNLA တၢႆထင်တီႈ တူဝ်ၼိုင်ႈ ၊ ဝၼ်းထီႉ 05 October ဝူဝ်း လုင်းသႃႇဢွင်ႇ တူဝ်ၼိုင်ႈ ၵႂႃႇယဵပ်ႇၺႃးမၢၵ်ႇယဵပ်ႇ သိုၵ်း TNLA တီႈႁိမ်း ဝၢၼ်ႈပၢင်မၢၵ်ႇမိုဝ်းသေ လႆႈတၢႆထင်တီႈမိူၼ်ၵၼ် ၊ ၼႂ်းဝၼ်းထီႉ 05 ၵူၺ်းၼင်ႇၵဝ်ႇ လုင်းၵွႆႇ ၵႂႃႇယဵပ်ႇၺႃး မၢၵ်ႇယဵပ်ႇ တီႈႁိမ်းဝၢၼ်ႈ ၵွင်းတဵင်း လႄႈ ၶႃ လႆႈပုတ်းၵႂႃႇၶွၼ်ၼိုင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းမိူင်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ သိုၵ်း TNLA ၵၢင်ႁၢင်ႈမၢၵ်ႇ ၸွမ်းသူၼ်ၼဵင်ႈ ၸွမ်းသဵၼ်ႈတႃႈသၢႆတၢင်း ဢွင်ႈတီႈဢၼ် ၵူၼ်းမိူင်း ၵႂႃႇမႃးပႆၼၼ်ႉသေ ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈယူႇယၢပ်ႇၼႃႇ ၊ မိူဝ်ႈဝၼ်းထီႉ 01 October ၼၼ်ႉ သိုၵ်း TNLA ႁၢင်ႈမၢၵ်ႇယဵပ်ႇ/မၢၵ်ႇၽႃႇ လုၵ်ႉတီႈဝၢၼ်ႈပႃႇလႅင် ဢိူင်ႇပႃႇလႅင် ႁၢင်ႈၵႂႃႇတၢင်း ဝၢၼ်ႈၵွင်းတဵင်း ၊ ဝၢၼ်ႈလွႆပၢၼ်းတၢင်ႇ ထိုင် ဝၢၼ်ႈပၢင်မၢၵ်ႇမိုဝ်း (ၺွင်ႇမွင်း) ဢိူင်ႇပၢင်မၢၵ်ႇမိုဝ်း ၸိူဝ်းၼႆႉ ၊ မၢၵ်ႇယဵပ်ႇ/မၢၵ်ႇၽႃႇ ဢၼ် TNLA ၵၢင်ႁၢင်ႈဝႆႉၸိူဝ်းၼၼ်ႉ ဢမ်ႇမီးသိုၵ်းၸုမ်းလႂ် ၵႂႃႇယဵပ်ႇၵႂႃႇၽႃႇၺႃးသင် ၊ ဢၼ်ၵႂႃႇ ၽႃႇယဵပ်ႇၺႃးသမ်ႉ ပဵၼ်ၵူၼ်းဝၢၼ်ႈ ၵူၼ်းသူၼ် လႄႈ ဝူဝ်း ၵႂၢႆး ၸိူဝ်းၼႆႉ ၼႆ လၢတ်ႈၼႄၼင်ႇၼႆ။ ၵူၼ်းမိူင်း ၵေႃႉပဵၼ်ၸဝ်ႈၶွင် ဝူဝ်း ၼၼ်ႉၸိုဝ်ႈ ၸၢႆးဢၢႆႈသေႃး မီးဢႃႇယု 35 ပီႊ ယူႇဝၢၼ်ႈပၢင်မၢၵ်ႇမိုဝ်း လႄႈ လုင်းသႃႇဢွင်ႇ ဢႃႇယု 50 ပီႊ ယူႇဝၢၼ်ႈပၢင်မၢၵ်ႇမိုဝ်း မိူၼ်ၵၼ် ၊ လုင်းၵွႆႇ သမ်ႉမီးဢႃႇယု 48 ပီႊ ယူႇဝၢၼ်ႈၵွင်းတဵင်း ၼႆ လႆႈႁူႉၸွမ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-10-07T14:13:32

https://taifreedom.com/%e1%81%bd%e1%80%b0%e1%82%88%e1%81%b5%e1%80%bd%e1%81%bc%e1%80%ba%e1%80%b8%e1%80%90%e1%80%95%e1%80%ba%e1%82%89%e1%81%b5%e1%80%bd%e1%80%84%e1%80%ba-dkba-%e1%81%b5%e1%80%b1%e1%82%83%e1%82%89%e1%81%bc/

ၽူႈၵွၼ်းတပ်ႉၵွင် DKBA ၵေႃႉၼိုင်ႈ ထုၵ်ႇၽူႈႁၢႆႉဢမ်ႇႁူႉၸိုဝ်ႈ/ၸုမ်း ဢဝ်ၵွင်ႈယိုဝ်း ၶႃႈႁႅမ်တၢႆ

ၽူႈမီးၸၼ်ႉတပ်ႉၵွင် တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ Democratic Karen Benevolent Army – DKBA ၵေႃႉၼိုင်ႈ ထုၵ်ႇၽူႈႁၢႆႉ ဢမ်ႇႁူႉၸိုဝ်ႈ/ၸုမ်း ဢဝ်ၵွင်ႈယိုဝ်း ၶႃႈႁႅမ်တၢႆ။ မိူဝ်ႈဝၼ်းထီႉ 5 October 2019 ယၢမ်းၵၢင်ၶမ်ႈ 07:00 မူင်း ၸဝ်ႈသိုၵ်း သေႃးဝေႉထူး ဢႃႇယု 49 ပီႊ တပ်ႉၵွင် 909 တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ DKBA ထုၵ်ႇၽူႈႁၢႆႉ ဢမ်ႇႁူႉၸိုဝ်ႈ/ၸုမ်း ၵေႃႉၼိုင်ႈ ဢဝ်ၵွင်ႈယိုဝ်းၶႃႈႁႅမ်တၢႆ တီႈႁိူၼ်းမၼ်း ပွၵ်ႉမၢႆ(1) ဝဵင်းၵေႃႉၵရိတ်ႉ မိူင်းယၢင်းၽိူၵ်ႇ ၼႆယဝ်ႉ။ ၽွင်းတိုၵ်ႉၼင်ႈလိုဝ်ႈသဝ်းယူႇ တီႈၼႂ်းႁိူၼ်းမၼ်းၼၼ်ႉ ထုၵ်ႇၽူႈႁၢႆႉၵေႃႉၼိုင်ႈ ဢဝ်ၵွင်ႈယိုဝ်းသႂ်ႇ 6 ၵမ်းသေ ပၢႆႈဢွၵ်ႇၵႂႃႇ ဝႃႈၼႆ ၊ မၢၵ်ႇၵွင်ႈတိူဝ်ႉၺႃး ပုမ် ဢိၵ်ႇတင်း မိုဝ်း လႆႈမၢတ်ႇၸဵပ်းႁၢဝ်ႈႁႅင်း လႄႈ မိူဝ်ႈၽွင်းတိုၵ်ႉသူင်ႇၵႂႃႇ ယူတ်းယႃ တီႈႁူင်းယႃၵေႃႉၵရိတ်ႉ ၼၼ်ႉ လႆႈလုတၢႆၵႂႃႇ ၼႆယဝ်ႉ။ ၵႅမ်ၽူႈၵွၼ်းသိုၵ်း DKBA ၸွမ်သိုၵ်း သေႃးသတီး လၢတ်ႈဝႃႈ ၵဵဝ်ႇၵပ်းလွင်ႈဢၼ် ၸဝ်ႈသိုၵ်း သေႃးဝေႉထူး ထုၵ်ႇၶႃႈႁႅမ်တၢႆၼႆႉ ပဵၼ်လွင်ႈလုသုမ်းလူင် တႃႇၼႂ်းတပ်ႉသိုၵ်း DKBA ၼိုင်ႈဢၼ် ၊ ႁဝ်းၶႃႈ တေႁူမ်ႈႁွမ်းၵၼ်တင်း ပလိၵ်ႈမၼ်ႈ ဢိၵ်ႇတင်း ၽူႈမီးပုၼ်ႈၽွၼ်း ဢၼ်မီးတီႈၸႄႈဝဵင်း ၵေႃႉၵရိတ်ႉသေ ၵူတ်ႇထတ်းၸွမ်းသွၵ်ႈႁႃၽူႈႁၢႆႉ ၼင်ႇႁိုဝ်ပေႃးတေတိၺွပ်း ပၼ်တင်းၽိတ်းလႆႈ ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ ယွၼ်ႉၵူၼ်းဢၼ်ဢဝ်ပုၼ်ႈၽွၼ်း ၽၢႆႇႁူမ်ႇလူမ်ႈ ၽူႈမီးၸၼ်ႉ တပ်ႉသိုၵ်း DKBA မဝ်မၢင် လႄႈ ၽူႈမီးၸၼ်ႉၸဝ်ႈသိုၵ်းၵေႃႉၼိုင်ႈ ၸင်ႇလႆႈ ထုၵ်ႇၶႃႈႁႅမ်တၢႆ ၊ ဝၢႆးလင်ၼႆႉ ႁဝ်းၶႃႈ တေၽိူမ်ႉထႅမ် ၽၢႆႇႁူမ်ႇလူမ်ႈၵႂႃႇ ၼႆယဝ်ႉ။ ၽူႈႁၢႆႉၵေႃႉဢၼ်ဢဝ်ၵွင်ႈယိုဝ်းၶႃႈႁႅမ်တၢႆ ၸဝ်ႈသိုၵ်း သေႃးဝေႉထူး ၼႆႉ တေႃႇထိုင် ယၢမ်းလဵဝ် ၽူႈမီးပုၼ်ႈၽွၼ်းၶဝ် ယင်းပႆႇတိၺွပ်းလႆႈ ဝႃႈၼႆ။ DKBA ၼႆႉ ပဵၼ်ၸုမ်းယိပ်းၵွင်ႈၵၢင်ႇ ဢၼ်လူင်းလၢႆးမိုဝ်း လိၵ်ႈႁူမ်ႈ မၢႆၵိုတ်းတိုၵ်း ၸိုင်ႈမိူင်းပတ်ႉပိုၼ်ႉ NCA တင်း လူင်ပွင်ၸိုင်ႈ တင်ႈတႄႇမိူဝ်ႈလိူၼ် October ပီႊ 2015 ၼႆယဝ်ႉ။ ၶေႃႈမုၼ်း-RFAၶႅပ်းႁၢင်ႈဢဝ်မႃးတီႈ-Facebookတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-10-07T11:34:46

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%81%b8%e1%80%90%e1%80%ba%e1%80%b8-2/

သင်ႇၶၸဝ်ႈ ဢွၼ်ႁူဝ်ၸတ်းႁဵတ်း ပၢင်လူင်း ပၢင်ၽိုၵ်းၽွၼ်ႉမေႃသွၼ် ႁူင်းႁဵၼ်းထမ်ႇမ ပွၵ်ႈၵမ်း (9)

မိူဝ်ႈဝၼ်းထီႉ 5 October 2019 ဢၼ်သင်ႇၶၸဝ်ႈ ဢွၼ်ႁူဝ်ၼမ်းၼႃႈသေ ၸတ်းႁဵတ်း ပၢင်လူင်း ပၢင်ၽိုၵ်းၽွၼ်ႉမေႃသွၼ် မေႃသွၼ်ႁူင်းႁဵၼ်းထမ်ႇမ ပွၵ်ႈၵမ်း (9) တီႈဝတ်ႉၵျွင်းၶၢႆးလူင် ထုင်ႉၼွင်ပိင် ႁူဝ်ၵိုတ်ႈ တူင်ႇဝဵင်းၵျွၵ်းမႄး ၸိုင်ႈတႆးပွတ်းႁွင်ႇၼၼ်ႉ ဝႃႈၼႆ။ ပၢင်ၽိုၵ်းၽွၼ်ႉ မေႃသွၼ်ႁူင်းႁဵၼ်းထမ်ႇမ ပွၵ်ႈၵမ်း (9) ၼႆႉ တေပိုတ်ႇၽုၺ်ႇၵႂႃႇ ၼႂ်းဝၼ်းထီႉ 1 October 2019 တေႃႇပေႃးထိုင် ဝၼ်းထီႉ 5 October 2019 ၶၢဝ်းတၢင်း 5 ဝၼ်း သေ မီးၶူးပူင်သွၼ် (15) ၵေႃႉလႄႈ လုၵ်ႈႁဵၼ်းသင်ႇၶ (17) တူၼ်၊ လုၵ်ႈႁဵၼ်းၸၢႆး (46) ၵေႃႉ၊ လုၵ်ႈႁဵၼ်းယိင်း (117) ၵေႃႉ ႁူမ်ႈလုၵ်ႈႁဵၼ်း တင်းမူတ်း မီး (180) ၵေႃႉ ၽႃႇသႃႇၵၢၼ်သွၼ် ပပ်ႉႁဵၼ်းထမ်ႇမ ၸၼ်ႉငဝ်ႈ လႄႈၸၼ်ႉၼိုင်ႈ၊ ပပ်ႉဝွၵ်း ထမ်ႇမ၊ ၵႂၢမ်းဝႆႈၽြႃး လွတ်ႈႁေႃး သုတ်ႇမုၼ်း၊ လႅၵ်ႈလၢႆႈတၢင်းႁူႉ ဝႃႈၼႆ။ ပၢင်လူင်းၵၢၼ်သွၼ် လႆႈတႄႇၶၢဝ်းယၢမ်း 13:00 မူင်း ထိုင် ၶၢဝ်းယၢမ်း 16:00 မူင်း လုၵ်ႈႁဵၼ်း ၸိူဝ်းၶိုၼ်ႈပၢင်ၽိုၵ်းၽွၼ်ႉ ႁူမ်ႈတင်း တၵႃႇဝၢၼ်ႈၶၢႆးလူင် ၶိုၼ်ႈႁွတ်ႈ ႁပ်ႉဢဝ်သိၼ် တီႈၸဝ်ႈသြႃႇလူင် ပိင်ႇၺႃႇဝၼ်ႇသ ဝတ်ႉလူင်ပျွင်ႇၶွင်းလႄႈ ၸဝ်ႈၶူးလူင် ၸႃၵရ သႃသၼတၵ်ၵသီလ ထမ်မၸရိယ B.A, Buddhism) (M.A, မႁႃၵမ်မတ်ထႃၼႃၸရိယ) ဝတ်ႉႁူဝ်ၼမ်ႉ၊ ၸဝ်ႈၶူးၺႃႇၼဝရ (ထမ်ႇမၸရိယ B.A, M.A,) ဝတ်ႉၼမ်ႉၸိတ်းလိၼ်း၊ ၸဝ်ႈသြႃႇဢေႃးၸိင်ႇၼ ဝတ်ႉၶၢႆးလူင် ပၼ်ဢေႃးဝႃႇတၵႂႃႇ ဝႃႈၼႆ။ ၸဝ်ႈသြႃႇ ၸဝ်ႈတူၼ်ၶူး လၢႆလၢႆၸဝ်ႈၵေႃႈ တိုၵ်းသူၼ်းပၼ်ဢေႃးဝႃႇတၵႂႃႇဝႃႈ လုၵ်ႈႁဵၼ်းၵူႈၵေႃႉ ႁႂ်ႈလႆႈပွၵ်ႈ မိူဝ်း ပိုတ်ႇပၼ်ႁူင်းႁဵၼ်းထမ်ႇမ ၵူႈဝၢၼ်ႈဝၢၼ်ႈလႄႈ ႁႂ်ႈမေႃဝႆႉၸႂ်ယိုၼ်းယၢဝ်း မုင်ႈႁၼ်တႃႇတၢင်းၼႃႈသေ ႁူမ်ႈၵၼ်ၵွင်ႉသၢၼ် ႁဵတ်းၵၢၼ်ထမ်ႇမ ၸွမ်းၵၼ်ၵႂႃႇ ဝႃႈၼႆ။ ႁူင်းႁဵၼ်းထမ်ႇမၼႆႉ တႄႇတူင်ႉၼိုင်ပိုတ်ႇၽုၺ်ႇမႃး မိူဝ်ႈပီ (2014)သေ ယိူင်းဢၢၼ်း လွင်ႈလႆႈပိုတ်ႇႁူင်းႁဵၼ်း ထမ်ႇမ မီး (5) ၶေႃႈ၊ (1) ႁႂ်ႈၼေႃႇတႅၼ်းၶိူဝ်း မႃးတီႈဝတ်ႉသေ မေႃၼပ်ႉယမ် ရတၼႃႇသၢမ်ၸဝ်ႈ၊ (2) ႁႂ်ႈၼေႃႇတႅၼ်းၶိူဝ်း မီးတၢင်းႁူႉၼႂ်းထမ်ႇမ လႄႈ တၢင်းယၢမ်ႈလီ၊ (3) ႁႂ်ႈမီးတၢင်းၽွမ်ႉႁူမ်ႈ၊ (4) ႁႂ်ႈမေႃဢဝ် ထမ်ႇမသေ ပူၵ်းပွင်ၽဝၸဝ်ႈၵဝ်ႇၵႂႃႇ၊ (5) ႁႂ်ႈမေႃႁၵ်ႉသႃ သိမ်းပႅင်းၽႃႇသႃႇ၊ သႃႇသၼႃႇလႄႈ ၾိင်ႈထုင်း ၸဝ်ႈၵဝ်ႇ ၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-05T20:14:45

https://taifreedom.com/%e1%80%99%e1%81%b5%e1%80%ba%e1%80%b8%e1%80%99%e1%81%a2%e1%82%86%e1%80%9d%e1%81%bc%e1%80%ba%e1%80%b8%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%90%e1%80%ad%e1%80%af%e1%81%b5%e1%80%ba/

မၵ်းမၢႆဝၼ်းၵိုတ်းတိုၵ်း 20 March 2019

မၵ်းမၢႆဝၼ်းၵိုတ်းတိုၵ်း 20 March 2019

['မႃႊထီႊမီႊတီႊယိူဝ်ႊ', 'ဝွၵ်း']

2019-10-05T14:47:47

https://taifreedom.com/%e1%81%b5%e1%80%b1%e1%82%83%e1%80%9c%e1%80%ad%e1%81%b5%e1%80%ba%e1%82%88%e1%80%9c%e1%81%a2%e1%82%86%e1%80%b8%e1%80%9c%e1%82%84%e1%82%88-%e1%81%be%e1%80%ad%e1%80%84%e1%80%ba%e1%82%88%e1%80%84%e1%82%84/

ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းပၢင်ႇသၢႆး ဢွၼ်ႁူဝ်ပိုတ်ႇၽုၺ်ႇ ပၢင်သွၼ်တၢင်းၵႃႈပၼ်ႇၵွင်တႆး

ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းပၢင်ႇသၢႆး ဢွၼ်ႁူဝ်ၼမ်းၼႃႈ ၸိူဝ်းပဵၼ်ႁူဝ်မၢဝ်ႇ/ႁူဝ်သၢဝ်သေ ဢွၼ်ၵၼ်ပိုတ်ႇပၢင်ၽိုၵ်းသွၼ် တၢင်းၵႃႈပၼ်ႇၵွင်ႇတႆး ၊ လၢႆးၵႃႈၸွမ်းသဵင်ၵွင်မွင်းတႆးတႄႇၵႂႃႇ ၸွမ်းၼင်ႇလၢႆးတၢင်းၵႃႈ ၾိင်ႈငႄႈ ၾိင်ႈထုင်းတႆးမီးၼၼ်ႉ ဝႃႈၼႆ။ ပၢင်သွၼ်တၢင်းၵႃႈ ၾိင်ႈငႄႈၾိင်ႈထုင်းတႆးၼႆႉ ပေႃးၸမ်ထိုင်ၶၢဝ်းဢွၵ်ႇဝႃႇဢွၵ်ႇသႃမႃး ဢၼ်ပဵၼ်ၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ဢိၵ်ႇတင်း ၸုမ်းႁူဝ်မၢဝ်ႇ/ႁူဝ်သၢဝ် ဝဵင်းပၢင်ႇသၢႆး ဢွၼ်ၵၼ်ၸတ်း ႁဵတ်းၵႂႃႇၵူႈပီႊပီႊသေ ယိူင်းဢၢၼ်းတႄႉၵေႃႈ (1)ၼင်ႇႁိုဝ်ၼုမ်ႇႁၢႆးၸၢႆး/ယိင်း သႅၼ်းႁုၼ်ႈမႂ်ႇ ႁႂ်ႈႁူႉမေႃတၢင်းၵႃႈ ၾိင်ႈငႄႈၾိင်ႈထုင်းတႆးသေ ႁႂ်ႈမေႃၵႃႈၸွမ်း သဵင်ၵွင်မွင်းတႆးၵႂႃႇၵူႈၵေႃႉ ၊ (2)ၼင်ႇႁိုဝ်တၢင်းၵႃႈ ၾိင်ႈငႄႈၾိင်ႈ ထုင်းတႆး တေဢမ်ႇဝွတ်ႈဝၢႆးႁၢႆ လႄႈ ပၢၼ်သိုပ်ႇပၢၼ် ၸိူဝ်းပဵၼ်ၼေႃႇတႅၼ်းၶိူဝ်း ၸၢႆး/ယိင်း ဢွၼ်ၵၼ်သိုပ်ႇ ပုတ်ႈတႅၼ်း ၽိုၵ်းသွၼ်ၵႃႈၵႂႃႇ ႁႂ်ႈမေႃ ၊ (3)ၼင်ႇႁိုဝ်ၼုမ်ႇႁၢႆး ၸၢႆး/ယိင်း မၢဝ်ႇသၢဝ်တႆး ႁႂ်ႈမေႃၶဝ်ႈဢွၵ်ႇၵၼ် မေႃႁၵ်ႉႁွမ်ၵၼ် မေႃၽွမ်ႉသဵင်ပဵင်းပၢၵ်ႇၵၼ် ၊ (4)မၢဝ်ႇသၢဝ်တႆးၵူႈၵေႃႉ ႁႂ်ႈမေႃယၢင်ႈၸွမ်း လွၵ်းပိူင်တၢင်းၵႃႈ မိူဝ်ႈၽွင်းယုၵ်ႉမိုဝ်း တမ်းတိၼ်တႄႇၵႂႃႇၸိူဝ်းၼႆႉ ႁႂ်ႈပေႃးၶႅမ်ႉလႅပ်ႈႁၢင်ႈလီ ၼႆယဝ်ႉ။ ပၢင်ၽိုၵ်းသွၼ်တၢင်းၵႃႈပၼ်ႇၵွင်တႆးၼႆႉ လႆႈတႄႇပိုတ်ႇၽုၺ်ႇၵႂႃႇ မိူဝ်ႈဝၼ်းထီႉ 22 September 2019 သေ တေၽိုၵ်းသွၼ်ၵႃႈၵႂႃႇ ၼႂ်းၶၢဝ်းတၢင်းၼိုင်ႈလိူၼ် ဝႃႈၼႆ ၊ ၶၢဝ်းယၢမ်းၽိုၵ်းသွၼ်တၢင်းၵႃႈတႄႉ တႄႇယၢမ်းၵၢင်ၶမ်ႈ 07:00 မူင်း တေႃႇထိုင် 09:00 မူင်း ၊ လုၵ်ႈႁဵၼ်းၸိူဝ်းၵႂႃႇၽိုၵ်းသွၼ်တၢင်းၵႃႈတႄႉ မီးမွၵ်ႈ 100 ပၢႆသေ မေႃသွၼ်တၢင်းၵႃႈ ၸၢႆးလိူၼ်သႂ် “လၢၼ်ႉႁၢင်ႈၶိူင်ႈသဝ်ထႆး” ပွၵ်ႉ(3) ဢိၵ်ႇတၢင်း ယိင်းၸၢမ်ႁွမ် ပွၵ်ႉ(2) ဝဵင်းပၢင်ႇသၢႆး ဢဝ်ပုၼ်ႈၽွၼ်း ၽိုၵ်းသွၼ်ပၼ်တၢင်းၵႃႈၵႂႃႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-05T14:43:23

https://taifreedom.com/%e1%80%90%e1%80%ae%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%81%b5%e1%80%b5%e1%80%84%e1%80%ba%e1%80%b8%e1%80%90%e1%80%af%e1%80%84%e1%80%ba-%e1%81%b8%e1%80%90%e1%80%ba%e1%80%b8%e1%82%81/

တီႈဝဵင်းၵဵင်းတုင် ၸတ်းႁဵတ်းပၢင်ပိတ်ႉမၢၵ်ႇၼင် ၼင်ႇႁိုဝ် ၵူၼ်းၼုမ်ႇတႆး ၵူႈတီႈတီႈ တေမီးလွင်ႈမိုတ်ႈၵိုဝ်းၸမ်ၸႂ်ၵၼ် လႄႈ ၵၢင်းယၢၼ်ၽေးယႃႈမဝ်းၵမ်

မိူဝ်ႈဝၼ်းထီႉ 4 October 2019 ၵေႃႇမတီႇၽၢႆႇၸတ်းႁဵတ်း ပၢင်ပိတ်ႉမၢၵ်ႇၼင် ဢွၼ်ႁူဝ်ပိုတ်ႇၽုၺ်ႇ ပၢင်ၶႄႉၶဵင်ႇ ပိတ်ႉမၢၵ်ႇၼင် တီႈၶူင်ႇၵႂၢႆးၸူၼ်း ၵၢင်ဝဵင်းၵဵင်းတုင် ၸိုင်ႈတႆးပွတ်းဢွၵ်ႇ မီးၽူႈၵွၼ်း ၽၢႆႇဢုပ်ႉပိူင်ႇၵူႈလွင်ႈလွင်ႈ ၸႄႊဝဵင်းၵဵင်းတုင် လႄႈ ၸုမ်းပိတ်ႉမၢၵ်ႇၼင် ၵူႈဝဵင်းဝဵင်း ဢိၵ်ႇတင်း ပီႈၼွင်ႉၶႅၵ်ႇ တီႈၸမ်/ၵႆ ၶဝ်ႈႁူမ်ႈ တင်းၼမ် ဝႃႈၼႆ။ ၸွမ်းၼင်ႇၶမ်ႉမၢႆမီးၼၼ်ႉသေ ဢူးတိၼ်ႇမိၼ်ႉ ၽူႈၵွၼ်းၽၢႆႇဢုပ်ႉပိူင်ႇၵူႈလွင်ႈလွင်ႈ ၸႄႊဝဵင်းၵဵင်းတုင် မွၵ်ႇလၢတ်ႈၶေႃႈၵႂၢမ်း ၊ လုင်းၸၢႆးသႅင်တုၺ်ႉ ႁူဝ်ပဝ်ႈၵေႃႇမတီႇ ၽၢႆႇၸတ်းႁဵတ်း ပၢင်ပိတ်ႉမၢၵ်ႇၼင် မွၵ်ႇလၢတ်ႈၶေႃႈၵႂၢမ်း ပိုတ်ႇၽုၺ်ႇပၢင်ၶႄႉၶဵင်ႇပိတ်ႉမၢၵ်ႇၼင်ႇၵႂႃႇ ဝႃႈၼႆ ၊ ယိူင်းဢၢၼ်း လွင်ႈလႆႈၸတ်းႁဵတ်း ပၢင်ၶႄႉၶဵင်ႇပိတ်ႉမၢၵ်ႇၼင် တႄႉၵေႃႈ ၼင်ႇႁိုဝ် ၵူၼ်းၼုမ်ႇတႆး ၵူႈတီႈတီႈ တေမီးလွင်ႈမိုတ်ႈၵိုဝ်းၸမ်ၸႂ်ၵၼ် လႄႈ ၵၢင်းယၢၼ်ၽေးယႃႈမဝ်းၵမ် ၼႆယဝ်ႉ။ ၼႂ်းဝၼ်းပိုတ်ႇပၢင်ၶႄႉၶဵင်ႇ ပိတ်ႉမၢၵ်ႇၼင်ၼႆႉ ၸုမ်းပိတ်ႉမၢၵ်ႇၼင် ဝဵင်းမူႇၸႄႊ လႄႈ ၸုမ်းပိတ်ႉမၢၵ်ႇၼင် ဝဵင်းၵဵင်း တုင် တႄႇၶႄႉၶဵင်ႇ ပိတ်ႉမၢၵ်ႇၼင်ၵၼ်ၵႂႃႇသေ ၸုမ်းပိတ်ႉမၢၵ်ႇၼင် ဝဵင်းၵဵင်းတုင် ပိတ်ႉၶဝ်ႈၶူဝ်း ၸုမ်းပိတ်ႉမၢၵ်ႇ ၼင် ဝဵင်းမူႇၸႄႊ 5 ၵူဝ်း ဝႃႈၼႆ။ မိူဝ်ႈၼႆႉ ဝၼ်းထီႉ 5 October 2019 သမ်ႉ ၸုမ်းၵူၼ်းၼုမ်ႇ ၼမ်ႉပွင်ႈ လႄႈ ၸုမ်းၵူၼ်းၼုမ်ႇ ဝဵင်းမူႇၸႄႊ တေၶႄႉၶဵင်ႇ ပိတ်ႉမၢၵ်ႇၼင်ၵၼ်ၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-10-05T12:29:28

https://taifreedom.com/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%81%b5%e1%80%b0%e1%82%88%e1%80%9c%e1%80%bd%e1%80%84%e1%80%ba/

ၽၢႆႇဢုပ်ႉပိူင်ႇၵူႈလွင်ႈလွင်ႈမၢၼ်ႈ ဝဵင်းမူႇၸေႊ ဢွၵ်ႇလိၵ်ႈထိုင်ၵူၼ်းမိူင်း ယႃႇႁႂ်ႈလႆႈၸုတ်ႇ ယၢမ်း/မူၵ်ႇတႅၵ်ႇ ၼူၾႆး

ၽၢႆႇဢုပ်ႉပိူင်ႇ ၵူႈလွင်ႈလွင်ႈမၢၼ်ႈ ဝဵင်းမူႇၸေႊ ဢွၵ်ႇလိၵ်ႈထိုင်ၵူၼ်းမိူင်းဝႃႈ ၸွမ်းတီႈၼႂ်းပွၵ်ႉ ဝၢၼ်ႈ/ဢိူင်ႇ ၸႄႈဝဵင်းမူႇၸေႊ ၸႄႈတွၼ်ႈမူႇၸေႊ ၼႆႉ ၽႂ်လႂ်တေဢမ်ႇလႆႈၸုတ်ႇ ယၢမ်း/မူၵ်ႇတႅၵ်ႇ ၊ ၼူၾႆး ဢၼ်ႁဵတ်းႁႂ်ႈ ၵူၼ်းမိူင်း ၼႂ်းပိုၼ်ႉတီႈ တူၵ်းၸႂ် တိုၼ်ႇသၢၼ်ႈ ၼၼ်ႉဝႃႈၼႆ။ မိူဝ်ႈဝၼ်းထီႉ 02 October 2019 ၽၢႆႇဢုပ်ႉပိူင်ႇၵူႈလွင်ႈလွင်ႈမၢၼ်ႈ ဢွၵ်ႇလိၵ်ႈလူၺ်ႈ ၶေႃႈပူင်မၢႆ (2’2019) သေ တီႈၼႂ်းလိၵ်ႈၼၼ်ႉ တႅမ်ႈဝႆႉဝႃႈ ၽွင်းၸမ်ထိုင် ဢွၵ်ႇဝႃႈ / ၽွင်းဢွၵ်ႇဝႃႇ / လင်ဢွၵ်ႇဝႃႇ ၼႆႉ ၽႂ်လႂ်တေဢမ်ႇလႆႈၸုတ်ႇ ယၢမ်း/မူၵ်ႇတႅၵ်ႇ ၊ ၼူၾႆး ဢၼ်တေၸၢင်ႈႁဵတ်းႁႂ်ႈ ၵူၼ်းမိူင်းၼႂ်းပိုၼ်ႉတီႈ တူၵ်းၸႂ် တိုၼ်ႇသၢၼ်ႈ လႄႈ ဢၼ်တေၸၢင်ႈႁဵတ်းႁႂ်ႈ လွင်ႈၵတ်းယဵၼ်ၼိမ်သဝ်း ၼႂ်းပွၵ်ႉ/ဝၢၼ်ႈ လူႉၵွႆ ဢိၵ်ႇတင်း ဢၼ်တေၸၢင်ႈႁဵတ်းႁႂ်ႈ ၵိူတ်ႇၶိုၼ်ႈမႃးပၼ်ႁႃ ၼၼ်ႉယူႇ ၊ ၵွပ်ႈၼႆ ၽူႈလႂ်ၽႂ်လႂ် တေဢမ်ႇလႆႈၸုတ်ႇ လႄႈ ၶၢႆယၢမ်း/မူၵ်ႇတႅၵ်ႇ ၊ ၼူၾႆး ၸိူဝ်းၼႆႉ သင်ဝႃႈ ၽႂ်လႂ်ဢမ်ႇႁဵတ်းၸွမ်းၼႆၸိုင် တေဢဝ်တင်းၽိတ်း ၼႆယဝ်ႉ။ ၼင်ႇႁိုဝ် ၵူၼ်းမိူင်း ၼႂ်းပိုၼ်ႉတီႈ ဢၼ်ယူႇသၢင်ႈၵိၼ်သဝ်း ၼႂ်းပွၵ်ႉ ဝၢၼ်ႈ/ဢိူင်ႇ ဝဵင်းမူႇၸေႊ ပေႃးတေလႆႈႁပ်ႉႁူႉၸွမ်း လွင်ႈၼႆႉၼၼ်ႉ ၽၢႆႇဢုပ်ႉပိူင်ႇၵူႈလွင်ႈလွင်ႈမၢၼ်ႈ လႆႈသူင်ႇလိၵ်ႈဝႆႉပႃး တီႈၽူႈၵွၼ်း ပွၵ်ႉ ဝၢၼ်ႈ/ဢိူင်ႇ ဝဵင်းမူႇၸေႊယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-04T14:20:18

https://taifreedom.com/%e1%80%9d%e1%80%b5%e1%80%84%e1%80%ba%e1%80%b8%e1%80%90%e1%80%b0%e1%81%bc%e1%80%ba%e1%82%88%e1%80%90%e1%80%ae%e1%80%b8-%e1%80%9c%e1%82%86%e1%82%88%e1%80%9e%e1%80%b0%e1%80%b8%e1%81%b8%e1%82%84%e1%82%88/

ဝဵင်းတူၼ်ႈတီး လႆႈသူးၸႄႈဝဵင်းမူတ်းသႂ်ၼႂ်းၵၢၼ်ဢႅဝ်ႇ လႄႇ မိူင်းဢႃႇသီႇယၼ်ႇ

ႁွင်ႈၵၢၼ်လူင် ၽၢႆႇႁူင်းသဝ်းလႄႈ ၵၢၼ်ဢွၵ်ႇၶၢဝ်းတၢင်း ၼႂ်းမိူင်းမၢၼ်ႈ လၢတ်ႈဝႃႈ ဝဵင်းတူၼ်ႈတီး(ဝဵင်းလူင်မိူင်းတႆး) ၊ ဝဵင်းလွႆၵေႃႇ (ဝဵင်းလူင်မိူင်းယၢင်းလႅင်) လႄႈ ဝဵင်းထႃးဝႄႇ (ဝဵင်းလူင်တိူင်းတၼိၼ်းသႃႇရီႇ) လႆႈသူးတူဝ်ယၢင်ႇလီ ဢၼ်မူတ်းသႂ်ၼႂ်းၵၢၼ်ဢႅဝ်ႇလႄႇ ၸိုင်ႈမိူင်းဢႃႇသီႇယၼ်ႇ ၼႆယဝ်ႉ။ ဢူးၶိၼ်ႇမွင်ႇသူဝ်း ၽၢႆႇၸတ်းၵၢၼ် ႁွင်ႈၵၢၼ်လူင် ၽၢႆႇႁူင်းသဝ်းလႄႈ ၵၢၼ်ဢွၵ်ႇၶၢဝ်းတၢင်း ၼႂ်းမိူင်းမၢၼ်ႈ လၢတ်ႈဝႃႈ မိူဝ်ႈဝၼ်းထီႉ 1 October 2019 ၼႆႉ လႆႈႁပ်ႉၽိုၼ်ႈလိၵ်ႈဝႃႈ လႆႈသူး တူဝ်ယၢင်ႇလီ ၽၢႆႇမူတ်းသႂ် ၊ တႃႇတေႁပ်ႉသူးဢႃႇသီႇယၼ်ႇၼႆႉၵေႃႈ တေလႆႈၵႂႃႇႁပ်ႉဢဝ်တီႈမိူင်း ပရူႇၼၢႆး ဝႃႈၼႆ။ ၸုမ်းဢႃႇသီႇယၼ်ႇၶဝ် လႆႈပိုၼ်ၽၢဝ်ႇဝႆႉယဝ်ႉဝႃႈ ၸႄႈဝဵင်းလႂ် မိူင်းလႂ် ဢၼ်လႆႈႁပ်ႉသူး ၼႆႉယဝ်ႉသေ ပုၼ်ႈတႃႇတေပၼ်သူးဢၼ်ၼႆႉၵေႃႈ ၶဝ်မီးၶေႃႈမၵ်းမၼ်ႈမၼ်းဝႆႉၵမ်းလဵဝ်ဝႃႈ ဝဵင်းဢၼ်လႆႈသူးၼၼ်ႉ တေလႆႈမီးၶေႃႈလီသင်ၼႆၼၼ်ႉၵေႃႈ လႆႈပိုၼ်ၽၢဝ်ႇပႃးဝႆႉယူႇဝႃႈၼႆ။ ၵဵဝ်ႇၵပ်းလူၺ်ႈလွင်ႈႁပ်ႉသူးဢၼ်ၼႆႉသေ ၸုမ်းလူင်ပွင်ၸိုင်ႈမိူင်းယၢင်းလႅင် လႆႈပိုၼ်ၽၢဝ်ႇဝႆႉဝႃႈ တေလႆႈၵႂႃႇႁပ်ႉသူးတီႈပၢင်ပွႆး ATF (International Apparel, Textile and Footwear Trade Exhibition) ၼႂ်းပီႊ 2020 လိူၼ် ၸၼ်ႇၼဝႃႇရီႇ ဢၼ်ၸတ်ႁဵတ်းတီႈမိူင်း ပရူႇၼၢႆးဝႃႈၼင်ႇၼႆ။ ၶေႃႈမုၼ်း− 7 Dayတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-04T14:14:11

https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%81%b6%e1%81%a2%e1%80%84%e1%80%ba-%e1%80%90/

ပႃႇတီႇၸၢဝ်းၶိူဝ်းၶၢင် တေၶတ်းၸႂ်ႁႂ်ႈ ဢွင်ႇပေႉၶဵတ်ႇလိူၵ်ႈတင်ႈၼမ်လိူဝ်ပိူၼ်ႈ ၼႂ်းမိူင်းၶၢင်

ပေႃးထိုင်မႃးပၢင်လိူၵ်ႈတင်ႈ 2020 ၼႆႉပႃႇတီႇၸၢဝ်းၶိူဝ်းၶၢင် တေၶတ်းၸႂ်ႁႂ်ႈဢွင်ႇပေႉလႆႈ တီႈၼင်ႈၼႂ်းသၽႃးၸႄႈမိူင်း မိူင်းၶၢင်ၼႆ ပႃႇတီႇၵူၼ်းမိူင်းၶၢင် (Kachin State People’s Party-KSPP) လၢတ်ႈတီႈသိုဝ်ႇၶၢဝ်ႇၼင်ႇၼႆ။ ႁူဝ်ႈပဝ်ႈပႃႇတီႇၵူၼ်းမိူင်းၶၢင် တွၵ်ႇတႃႇမၼမ်ႇတူးၵျႃႇလၢတ်ႈဝႃႈ ႁဝ်းၶႃႈတေၶတ်းၸႂ်ႁႂ်ႈ ဢွင်ႇပေႉၶဵတ်ႇလိူၵ်ႈတင်ႈ တီႈဢေႇမၼ်း 20 တီႈ ၊ ၼမ်လိူဝ်သေၼႆႉၵေႃႈ ၸၢင်ႈပဵၼ်လႆႈယူႇ ၊ ၵူၺ်းၵႃႈဝႃႈ တီႈဢေႇမၼ်းတႄႉ ႁဝ်းတင်ႈပဝ်ႉဝႆႉ 20 တီႈယဝ်ႉ လၢတ်ႈၼင်ႇၼႆ။ ၼႂ်းမိူင်းၶၢင်ၼႆႉ မီးၸႄႈဝဵင်း 18 ၸႄႈဝဵင်း ၶဵတ်ႇလိူၵ်ႈတင်ႈသၽႃးၸႄႈမိူင်းသမ်ႉ မီး 36 တီႈ ၊ ၼႂ်း 36 တီႈၼႆႉ ပႃႇတီႇၸၢဝ်းၶိူဝ်းၶၢင်ၶဝ် တေႁဵတ်းႁႂ်ႈဢွင်ႇပေႉ တီႈဢေႇမၼ်း 20 တီႈ၊ ယွၼ်ႉသင်ၼႆ ပေႃးႁဝ်းၶႃႈ လႆႈတီႈၼင်ႇ ၼႂ်းသၽႃးၸႄႈမိူင်းၼႆ ႁဝ်းၶႃႈ တေၵုမ်းထိင်းၼႄ တၢင်းလႆႈ လူင်ပွင်ၸိုင်ႈၸႄႈမိူင်းၶၢင်ယူႇ ၊ ဢၼ်ၼႆႉႁဝ်းၶႃႈမီးယိူင်းဢၢၼ်းဝႆႉၸိူင်ႉၼႆသေတႃႉ ႁဝ်းၶႃႈတေႁဵတ်းသၢင်ႈၵႂႃႇၸွမ်းၼင်ႇ ၵူၼ်းမိူင်းၶၢင် ၶႂ်ႈလႆႈၶႂ်ႈပဵၼ်လႄႈ ပႃႇတီႇၸၢဝ်းၶိူဝ်းၶၢင် ႁဝ်းၶႃႈၵေႃႈ တေလႆႈပဵၼ် ပႃႇတီႇဢၼ်ၵူၼ်းမိူင်းထွၵ်ႈၶၢမ်ႇ ပၼ်ႁႅင်းၼၼ်ႉၵူၺ်းၼႆ တွၵ်ႇတႃႇမၼမ်ႇတူးၵျႃႇ သိုပ်ႇလၢတ်ႈၼင်ႇၼႆ။ ပႃႇတီႇၵူၼ်းမိူင်းၶၢင် (KSPP) ၼႆႉ လုၵ်ႉတီႈပႃႇတီႇယႂ်ႇၼႂ်းမိူင်းၶၢင် ဢၼ်ပဵၼ်ပႃႇတီႇ တီႇမူဝ်ႇၵေရႇသီႇၶၢင် (KSDP) ၊ ပႃႇတီႇ တီႇမူဝ်ႇၶရႅၵ်ႉတိၵ်ႉၶၢင် (KDP) လႄႈ ပႃႇတီႇ တီႇမူဝ်ႇၶေရႇသီႇလႄႈ ၽွမ်ႉႁူမ်ႈ (ၸႄႈမိူင်းၶၢင်) ၶဝ် မႃးႁူမ်ႈၵၼ်ဝႆႉ ပဵၼ်ပႃႇတီႇ ဢၼ်လဵဝ်ၼႆယဝ်ႉ။ ၼႂ်းပၢင်လိူၵ်ႈတင်ႈ ပီႊ 2020 ဢၼ်တေမႃးၼႆႉ ပုၼ်ႈတႃႇတေ ၶေႉၶဵင်ႇၵၼ်တၢင်း ပႃႇတီႇၼူၵ်ႉယုင်း (NLD) လႄႈ ပႃႇတီႇ သၢင်ႇသီႈ (USDP) ၼႆသေ ပႃႇတီႇၸၢဝ်းၶိူဝ်းၶၢင်ၶဝ် ၸင်ႇလႆႈမႃးႁူမ်ႈၵၼ်ပဵၼ် ပႃႇတီႇဢၼ်လဵဝ်သေ ႁၢင်ႈႁႅၼ်းၶဝ်ႈၶေႉၶဵင်ႇၵႂႃႇ ၼႂ်းၶဵတ်ႇလိူၵ်ႈတင်ႈ ၼႂ်းမိူင်းၶၢင် ၼႆယဝ်ႉ။ ၶေႃႈမုၼ်း − Mizzimaတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-04T14:12:05

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%bd%e1%80%90%e1%80%ba%e1%80%b8%e1%82%81%e1%80%bd%e1%80%84%e1%80%ba%e1%82%87-4-%e1%81%b8%e1%80%af%e1%80%99%e1%80%ba%e1%80%b8/

သိုၵ်းပွတ်းႁွင်ႇ 4 ၸုမ်း ၶႂ်ႈလူင်းလၢႆးမိုဝ်းၵိုတ်းတိုၵ်း Bilateral မိူဝ်ႈလဵဝ်ၵၼ်

သုၼ်ၵၢၼ်လွင်ႈငမ်းယဵၼ် လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) တင်း သိုၵ်း PSLF/TNLA , KIO/KIA , MNTJP/MNDAA , ULA/AA ဢၼ်ပဵၼ်လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ငူပ်ႉငိၵၼ် တွၼ်ႈတႃႇလူင်းလၢႆးမိုဝ်းၵိုတ်းတိုၵ်း (Bilateral) ပွၵ်ႈႁႅၵ်ႈ ၼႆယဝ်ႉ။ “ၶႅပ်းႁၢင်ႈ – ပၢင်ၵုမ် မိူဝ်ႈပူၼ်ႉမႃး” မၢႆးဢၢႆႈၵျေႃႇ ၽၢႆႇပိုၼ်ၽၢဝ်ႇ TNLA လႄႈ ၽူႈတၢင်လၢတ်ႈ သိုၵ်းပွတ်းႁွင်ႇ 4 ၸုမ်း လၢတ်ႈဝႃႈ “ ၽၢႆႇႁဝ်း 4 ၸုမ်းတႄႉ သင်ပဵၼ်လူင်းလၢႆးမိုဝ်း Bilateral ၼႆၸိုင် လူင်းလၢႆးမိုဝ်းၵမ်းၸုမ်း ၵေႃႈလီ (ၼိုင်ႈၸုမ်းလိၵ်ႈႁူမ်ႈမၢႆ ၼိုင်ၽိုၼ်) လူင်းႁူမ်ႈၵၼ်တင်း 4 ၸုမ်းၵေႃႈလီ (လိၵ်ႈႁူမ်ႈမၢႆ ၽိုၼ်လဵဝ်) ၶႂ်ႈႁႂ်ႈပဵၼ် ဢွင်ႈတီႈလဵဝ်ၵၼ် ဝၼ်းလဵဝ်ၵၼ် ၶၢဝ်းယၢမ်းလဵဝ်ၵၼ် ၊ ၽိုၼ်လိၵ်ႈႁူမ်ႈမၢႆ တႃႇလူင်းလၢႆးမိုဝ်းၼၼ်ႉ ၼိုင်ႈၽိုၼ်ၼိုင်ႈၸုမ်း ဢမ်ႇၼၼ် ၼိုင်ႈၽိုၼ် 4 ၸုမ်း ၵေႃႈ ၸၢင်ႈပဵၼ်ၵႂႃႇလႆႈ ၊ ၵူၺ်းတင်းၽၢႆႇတပ်ႉမၢၼ်ႈတႄႉ ၸွင်ႇယွမ်းႁပ်ႉ ဢမ်ႇယွမ်းႁပ်ႉ ၼႆၼၼ်ႉ ဢမ်ႇပႆႇလႆႈႁူႉ ၊ လွင်ႈၼႆႉ လူဝ်ႇလႆႈငူပ်ႉငိ ၵၼ်ထႅင်ႈ” ၼႆယဝ်ႉ။ “ၶႅပ်းႁၢင်ႈ – ပၢင်ၵုမ် မိူဝ်ႈပူၼ်ႉမႃး” ဢူးလမၢႆႇၵုၼ်ႇၸျႃႇ PCG လၢတ်ႈဝႃႈ “ၸွမ်းၼင်ႇဢၼ်ၶႃႈႁဝ်းႁူႉတႄႉ သင်ဝႃႈပဵၼ်လူင်းလၢႆးမိုဝ်း လိၵ်ႈႁူမ်ႈမၢႆ Bilateral ၼႆၸိုင် တေလူင်းပဵၼ်ၸုမ်း ၼႂ်းဝၼ်းလဵဝ်ၵၼ် ၶၢဝ်းယၢမ်းလဵဝ်ၵၼ် ပၢင်လဵဝ်ၵၼ်ယူႇ ၊ တွၼ်ႈတႃႇ တေလူင်းလိၵ်ႈႁူမ်ႈမၢႆ Bilateral ၼၼ်ႉ NRPC လႄႈ ၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း တေႁူပ်ႉထူပ်းၵၼ် ၼႂ်းလိူၼ် October 2019 ၼႆႉ ၊ လွင်ႈၶၢဝ်းယၢမ်း ဝၼ်းထီႉ ဢွင်ႈတီႈ ၸိူဝ်းၼႆႉ ဢမ်ႇပႆႇလႆႈဢုပ်ႇဢူဝ်းၵၼ် လႄႈ ဢမ်ႇပႆႇလႆႈႁူႉ” ဝႃႈၼႆ။ မိူဝ်ႈဝၼ်းထီႉ 17 September 2019 ၸုမ်းလူင်ပွင်ၸိုင်ႈ လႄႈ တူဝ်တႅၼ်းသိုၵ်းမၢၼ်ႈ ဢိၵ်ႇတင်း သိုၵ်းပွတ်းႁွင်ႇ 4 ၸုမ်း ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၵဵင်းတုင် သေ လႆႈၶေႃႈတႅပ်းတတ်း 7 ၶေႃႈ တႃႇဢုပ်ႇဢူဝ်းၵၼ် ၼႂ်းလိူၼ် October ယူႇယဝ်ႉ။ ၶေႃႈမုၼ်း – Irrawaddy တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-10-04T13:52:14

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91-6/

ၸုမ်းတႆးၽွမ်ႉၵၼ် ၸွႆႈထႅမ်ၶွင်ၵိၼ်ယႅမ်ႉ တပ်ႉသိုၵ်းၸိုင်ႈတႆး RCSS/SSA လႄႈ လူႇတၢၼ်းငိုၼ်း တီႈဝတ်ႉၵျွင်း မုၼ်ၸဝ်ႈ

ၸုမ်းတႆးၽွမ်ႉၵၼ် ဢၼ်မီးတီႈထုင်ႉမၢဝ်း တုင်းလူႇၶၢမ်ႇငိုၼ်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈ လူၺ်ႈလၢႆးသူင်ႇငိုၼ်း ၼႂ်းဝီႇၶျႅၵ်ႉ (Wechat) သေ သိုပ်ႇဢဝ်ငိုၼ်း ဢၼ်လႆႈႁပ်ႉဝႆႉၸိူဝ်းၼၼ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ လူႇတၢၼ်းပၼ် တီႈဝတ်ႉၵျွင်းၵၢင်ဝဵင်း ပွၵ်ႉ 4 ဝဵင်းတၢင်ႉယၢၼ်း ၼႆယဝ်ႉ။ မိူဝ်ႈဝၼ်းထီႉ 3 October 2019 ၼၢင်းၶမ်းၽွင် ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ်ၸုမ်းသေ ဢဝ်ၶွင်ၵိၼ်ယႅမ်ႉ မိူၼ်ၼင်ႇ ထူဝ်ႇၼဝ်ႈယႅၼ်ႈ ၊ ႁူဝ်မုင်ႇလႃႇထုၵ်ႈ ၊ ၽၵ်းမူဝ်သုၼ်း ၊ ၽၵ်းသူမ်ႈၶဵဝ် ၊ သူမ်ႈထၢင်ႈ ဢိၵ်ႇတင်း ၶွင်ၵိၼ်ယႅမ်ႉလၢႆလၢႆလွင်ႈ ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ပိူဝ်ႈတႃႇ ႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ် တီႈၵေႃႉ သိုၵ်းၶဝ် ဝႃႈၼႆ။ ၼွၵ်ႈလိူဝ်သေၼၼ်ႉ ၼႂ်းဝၼ်းထီႉ 3 October 2019 ၵူၺ်းၼင်ႇၵဝ်ႇ ၼၢင်းၶမ်းၽွင် ဢဝ်ငိုၼ်းမၢၼ်ႈ 500,000 ပျႃး(ႁႃႈသႅၼ်) ၵႂႃႇလူႇတၢၼ်းပၼ်တီႈ ၸဝ်ႈၶူးပၺ်ႇၺႃႇသႃႇမိ ပိူဝ်ႈတႃႇတေၵေႃႇသၢင်ႈ ႁူင်းထမ်းလူင်သွင်ၸၼ်ႉ တိူၵ်ႈသွၼ်ထမ်းၵၢင်ဝဵင်း ပွၵ်ႉမၢႆ (4) ဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ ၼႆယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ၶႂ်ႈၸွႆႈထႅမ် ငိုၼ်းတွင်း တီႈဝတ်ႉဝႃးၽႃသိူဝ်ႇလႄႈသင် ၶႂ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး ၸိူဝ်းတူင်ႉၼိုင် ၼႂ်းၼႃႈသိုၵ်း ပေႃးၼႆၸိုင် ၵပ်းသိုပ်ႇလူႇတၢၼ်း ၸွႆႈထႅမ်လႆႈတီႈ Wechat ID – SAIHAN334410 ဢမ်ႇၼၼ် ၵပ်းသိုပ်ႇလႆႈတီႈ မႆၢၽူင်းၶႄႇ ၸၢႆးႁၵ်ႉၶိူဝ်း 15911757049 ၊ ၸၢႆးၶိူဝ်း ႁၢၼ် 09960217636 ၊ ယိင်းဢွၼ်ႇ 13763297106 ၼႆႉလႆႈယူႇဢေႃႈ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-04T12:53:19

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89-%e1%80%90%e1%81%a2%e1%82%86%e1%82%89%e1%81%bd%e1%80%af%e1%81%bc%e1%80%ba%e1%82%87-%e1%80%99%e1%80%ad%e1%80%91/

လူမ်းလႅင်ႉ တၢႆႉၽုၼ်ႇ မိထႅၵ်ႉ (Typhoon Mitag ၽတ်ႉၶဝ်ႈ တွၼ်ႈတႂ်ႈ မိူင်းၵူဝ်းရီးယႃးၸၢၼ်း

မိူဝ်ႈဝၼ်းထီႉ 3 October 2019 သိုဝ်ႇၶၢဝ်ႇ Channel News Asia ဢွၵ်ႇၼႄဝႆႉဝႃႈ လူမ်းလႅင်ႉ တၢႆႉၽုၼ်ႇ မိထႅၵ်ႉ (Typhoon Mitag) ၽတ်ႉၶဝ်ႈ ပွတ်းတွၼ်ႈတႂ်ႈ မိူင်းၵူဝ်းရီးယႃးၸၢၼ်း ႁဵတ်းႁႂ်ႈၾူၼ်တူၵ်းႁၢဝ်ႈႁႅင်းလႄႈ ၼမ်ႉထူမ်ႈၶိုၼ်ႈသုင် မီးၵူၼ်းတၢႆ ဢမ်ႇယွမ်း (9) ၵေႃႉ ဢိၵ်ႇတင်း ၵူၼ်းၸူမ်ႁၢႆ ထုၵ်ႇလိၼ်ၵူၼ်ႇပင်းသႂ်ႇလႄႈ လွင်ႈၸွမ်းၼမ်ႉၼွင်း တင်းၼမ် ဝႃႈၼႆ။ ယွၼ်ႉၾူၼ်တူၵ်း လူမ်းၽတ်ႉႁၢဝ်ႈႁႅင်းလႄႈ ၵူၼ်းမိူင်းၵမ်ႈၽွင်ႈ တိုၵ်ႉၼွၼ်းယူႇသေ ႁိူၼ်းလႆႈၵူၼ်ႇပင်း လူႉတၢႆၵေႃႈမီး၊ ယူႇတီႈၽူႈမီးပုၼ်ႈၽွၼ်း လႆႈပိုၼ်ၽၢဝ်ႇပဵၼ်တၢင်းၵၢၼ် ၸွမ်းငဝ်းလၢႆးၶိုၵ်ႉၶၢၵ်ႉ ႁႂ်ႈၶၢႆႉဢွၵ်ႇယူႇ ၼွၵ်ႈပိုၼ်ႉတီႈၼမ်ႉထူမ်ႈ တင်းသဵင်ႈယဝ်ႉ ဝႃႈၼႆ။ တီႈၼႂ်းဝဵင်းပူးသၢၼ်း (Busan) ပဵၼ်ဝဵင်းဢၼ် တၢႆႉၽုၼ်ႇ မိထႅၵ်ႉ (Typhoon Mitag) ၽတ်ႉၶဝ်ႈႁၢဝ်ႈႁႅင်းသေ တၢင်ႇဝဵင်း ယွၼ်ႉၼမ်ႉထွင်းၽတ်ႉ ၽႅၼ်ႇလိၼ်လႆသုတ်ႉလႄႈ ႁိူၼ်းၵူၼ်းမိူင်း ဢိၵ်ႇသဵၼ်ႈတႃႈသၢႆတၢင်း လႆႈလူႉၵူၼ်ႇပင်းတင်းၼမ် ၸဝ်ႈၼႃႈတီႈ လႆႈႁၢင်ႈႁႅၼ်း ႁႅင်းၵူၼ်းၸွႆႈထႅမ် (600) ၵေႃႉသေ တိုၵ်ႉသိုပ်ႇၶူၼ်ႉႁႃ ၵူၼ်းၸိူဝ်းၸူမ်ႁၢႆဝႆႉယူႇ ဝႃႈၼႆ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-03T16:39:52

https://taifreedom.com/%e1%80%95%e1%81%bc%e1%80%ba%e1%82%81%e1%82%83%e1%80%9c%e1%80%bd%e1%80%84%e1%80%ba%e1%82%88%e1%81%b5%e1%82%83%e1%82%89%e1%81%b6%e1%81%a2%e1%82%86-%e1%80%a2%e1%80%99%e1%80%b1%e1%82%87%e1%80%9b%e1%80%ae/

ပၼ်ႁႃလွင်ႈၵႃႉၶၢႆ ဢမေႇရီႇၵၢၼ်ႇ တင်း EU ၽၢႆႇဢမေႇရီႇၵၢၼ်ႇ ပႄႉၵႂႃႇ

ၵဵဝ်ႇၵပ်းလွင်ႈ ၸၢတ်ႈၸိုင်ႈ ဢူးယေႃးပ EU လၵ်ႉၵမ်ႉၸွႆႈထႅမ်ငိုၼ်းပၼ် ၶွမ်ႇပၼီႇၶူင်သၢင်ႈႁဵတ်းဢွၵ်ႇ ႁိူဝ်းမိၼ် ဢႄးပတ်ႉ (Airbus) ဢူးယေႃးပ သေ ၸိုင်ႈမိူင်းဢမေႇရီႇၵၢၼ်ႇ တိူင်ႇလၢတ်ႈဢဝ်တၢင်းၽိတ်း တီႈၸုမ်း ၽၢႆႇၵႃႉၶၢႆလုမ်ႈၾႃႉ WTO ဝႆႉၼၼ်ႉ ဢမေႇရီႇၵၢၼ်ႇ ပႄႉၵႂႃႇ ၼႆယဝ်ႉ။ ၵွပ်ႈပိူဝ်ႈ လွင်ႈတိူင်ႇလၢတ်ႈ ၽၢႆႇဢမေႇရီႇၵၢၼ်ႇပႄႉၵႂႃႇလႄႈ ၸၢတ်ႈၸိုင်ႈ ဢူးယေႃးပ EU တေလႆႈသၢႆႈ တႅၼ်းပၼ်ငိုၼ်း ၸိုင်ႈမိူင်းဢမေႇရီႇၵၢၼ်ႇ တႃႇငိုၼ်းတေႃႇလႃႇ 7500 လၢၼ်ႉ ၼႆယဝ်ႉ ၊ ၶၢဝ်းယၢမ်းလဵဝ်ၵၼ်ၵူၺ်း ၵုၼ်ႇၵႃႉၶၢႆ ၵူႈလွင်ႈလွင်ႈ ဢၼ်ၸၢတ်ႈၸိုင်ႈ ဢူးယေႃးပ EU သူင်ႇၶဝ်ႈၼႂ်း ၸိုင်ႈမိူင်းဢမေႇရီႇၵၢၼ်ႇၵေႃႈ တင်ႈတႄႇ ဝၼ်းထီႉ 18 October 2019 ၽၢႆႇဢမေႇရီႇၵၢၼ်ႇ တေၶိုၼ်ႈၵႃႈၶွၼ်ႇၵႂႃႇ ၼႆယဝ်။ ရေႃးပၢတ်ႉ လၢႆႉထီႇသႃႇ (Robert Lighthizer) ဢၼ်ပဵၼ်ၽူႈတၢင်တူဝ် ၽၢႆႇၵႃႉၶၢႆ ၸိုင်ႈမိူင်းဢမေႇရီႇၵၢၼ်ႇ လၢတ်ႈဝႃႈ လွင်ႈဢၼ် EU ဢူးယေႃးပ ၸွႆႈၵမ်ႉထႅမ်ပၼ်ငိုၼ်း ၶွမ်ႇပၼီႇ Airbus ၼႆႉ မီးလၢႆပီႊမိူင်းယဝ်ႉလႄႈ ႁဵတ်းႁႂ်ႈ ႁႅင်းၵၢၼ် ဢိၵ်ႇတင်း ၶွမ်ႇပၼီႇ သၢႆၵၢၼ်မိၼ် ဢမေႇရီႇၵၢၼ်ႇ မီးလွင်ႈတိူဝ်ႉၶိူၵ်ႈမႃးသေ ၽၢႆႇဢမေႇရီႇၵၢၼ်ႇ တိူင်ႇလၢတ်ႈ ဢဝ်တၢင်းၽိတ်းႁိုင်လႆႈ 15 ပီႊယဝ်ႉ ၸင်ႇမီးလွင်ႈလႆႈၶႂၢင်ႉ ၶိုၼ်ႈၵႃႈၶွၼ်ႇ ၵုၼ်ႇၵႃႉၶၢႆ ၵူႈလွင်ႈလွင်ႈ ဢၼ်ၸၢတ်ႈၸိုင်ႈ ဢူးယေႃးပ EU သူင်ႇၶဝ်ႈၼႂ်း ၸိုင်ႈမိူင်းဢမေႇရီႇၵၢၼ်ႇၼႆ ၸုမ်းၽၢႆႇၵႃႉၶၢႆ WTO မၵ်းမၼ်ႈပၼ် ၼႆယဝ်ႉ။ ၸွမ်ၸိုင်ႈ ဢမေႇရီႇၵၢၼ်ႇ တူဝ်ႇၼႄႇထရႅမ်ႉလၢတ်ႈၵႂႃႇၼႂ်း ပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းႁဵတ်း ၸွမ်းၵၼ် တင်း ၸွမ်ၸိုင်ႈ ၽိၼ်ႇလၼ်ႇ ၵေႃႉဢၼ်ႁွတ်ႈၽႅဝ်ဝႆႉ ၸိုင်ႈမိူင်းဢမေႇရီႇၵၢၼ်ၼၼ်ႉဝႃႈ လွင်ႈဢၼ် WTO တႅတ်းတတ်းသဵၼ်ႈၸႂ်ၼႆႉ ပဵၼ်လွင်ႈဢွင်ႇပႄႉလူင်ၼိုင်ႈဢၼ် တႃႇၸိုင်ႈမိူင်း ဢမေႇရီႇၵၢၼ်ႇ ဝႃႈၼႆ။ ႁိူဝ်းမိၼ် ဢၼ် EU ဢူးယေႃးပႁဵတ်းဢွၵ်ႇ တေၵႃႉၶၢႆသူင်ႇၶဝ်ႈ ၼႂ်းၸိုင်ႈမိူင်းဢမေႇရီႇၵၢၼ်ႇၼၼ်ႉ ၽၢႆႇဢမေႇရီႇ ၵၢၼ်ႇတေၶိုၼ်ႈငိုၼ်းၵႃႈၶွၼ်ႇ ႁူဝ်ပၢၵ်ႇ 10 ၊ ၼွၵ်ႈလိူဝ်သေၼၼ်ႉ ပႃးၸဵမ် ဢၢႆးရိတ်ႉ (Irish) လႄႈ သၵွတ်ႉ (Scotch) ၵုၼ်ႇဢၼ် EU ဢူးယေႃးပ ႁဵတ်းဢွၵ်ႇၵမ်ႉၼမ်ၼမ် တေၶိုၼ်ႈငိုၼ်းၵႃႈၶွၼ်ႇ ႁူဝ်ပၢၵ်ႇ 25 ၵႂႃႇ ၼႆယဝ်ႉ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-10-03T12:53:23

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%80%90%e1%80%ad/

တပ်ႉသိုၵ်းၸိုင်ႈတႆး RCSS/SSA တိၺွပ်း ၵူၼ်းၵႃႉၶၢႆ သူႇသမ်းၵိၼ်ယႃႈမဝ်းၵမ် လႄႈ လႆႈႁပ်ႉတၢင်းၸွႆႈထႅမ်တီႈ ပေႃႈမႄႈၵူၼ်းမိူင်း ၼႂ်းဢိူင်ႇၼွင်ႁီး

ၸွမ်းၼင်ႇ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ပွင်ႇလႅင်းထိုင် တပ်ႉသိုၵ်းၸိုင်ႈတႆး RCSS/SSA ႁႂ်ႈလႆႈၶဝ်ႈၵႂႃႇ ၵူတ်ႇ ထတ်းတီႉၺွပ်းပၼ် ၵူၼ်းၵႃႉၶၢႆ သူႇသမ်းၵိၼ်ယႃႈမဝ်းၵမ် တီႈၼႂ်းဢိူင်ႇၼွင်ႁီး ၸႄႈဝဵင်းၵဵင်းတွင်း ၼႆသေ ၽူႈမီး ပုၼ်ႈၽွၼ်း RCSS/SSA လႆႈၶဝ်ႈၵူတ်ႇထတ်းတီႉၺွပ်း ၵူၼ်းၵဵဝ်ႇၶွင်ႈ ယႃႈမဝ်းၵမ် ယူႇယဝ်ႉ။ မိူဝ်ႈဝၼ်းထီႉ 2 October 2019 ယၢမ်းၵၢင်ၼႂ် 07:00 မူင်း တပ်ႉသိုၵ်းၸိုင်ႈတႆး RCSS/SSA လႆႈၶဝ်ႈၵႂႃႇၵူတ်ႇထတ်း ၵူတ်းၵႃႉၶၢႆသူႇသမ်းၵိၼ်ယႃႈမဝ်းၵမ် ၸွမ်းၼင်ႇလႆႈႁပ်ႉ လွင်ႈပွင်ႇလႅင်းတီႈ ပေႃႈမႄႈၵူၼ်းမိူင်း ၼႂ်းပိုၼ်ႉတီႈၼၼ်ႉသေ ၵူတ်ႇထတ်းတိၺွပ်းလႆႈ ၵူၼ်းၵဵဝ်ႇၶွင်ႈယႃႈမဝ်းၵမ် ၸၢႆး 5 ၵေႃႉ ၊ ၸိုဝ်ႈႁွင်ႉ ပေႃႈၶမ်းဢူး ၊ ပေႃႈသီႇလႃႉ ၊ ပေႃႈပွႆး ၊ ၶိင်းသြႃႇလႃႇပေႃႈသွၼ်း ၊ ပေႃႈၸၢမ်ႇသႃႇ ဢိၵ်ႇတင်း ၵူတ်ႇထတ်းသိမ်းလႆႈပႃး ယႃႈမ မိၵ်ႈ WY 168 မဵတ်ႉ လႄႈ ၶိူင်ႈသူႇသမ်းၵိၼ် ယႃႈမဝ်းၵမ်တင်းၼမ် ၼႆယဝ်ႉ။ ၼႂ်းဝၼ်းၼၼ်ႉၵူၺ်းၼင်ႇၵဝ်ႇ ပေႃႈမႄႈၵူၼ်းမိူင်း ၼႂ်းဢိူင်ႇၼွင်ႁီး ဢဝ်သွၵ်းတိၼ်ၶဵဝ် 30 ၵူႈ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပိူဝ်ႈတႃႇႁႂ်ႈပဵၼ် လွင်ႈၵမ်ႉၸွႆႈထႅမ်တီႈ ၵေႃႉသိုၵ်းၶဝ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2019-10-03T11:04:05

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%81%b5%e1%80%bb%e1%80%bd%e1%80%84%e1%80%ba%e1%80%b8%e1%80%99%e1%80%af%e1%81%bc%e1%80%ba%e1%81%b8%e1%80%9d%e1%80%ba%e1%82%88-%e1%80%9c%e1%82%84/

ၾႆးမႆႈၵျွင်းမုၼ်ၸဝ်ႈ လႄႈ ၸဝ်ႈသၢင်ႇပႃးၼိုင်း လႆႈလွၼ်ႇ တီႈၼႂ်းၾႆး

မိူဝ်ႈဝႃးဝၼ်းထီႉ 02 October 2019 ယၢမ်းၵၢင်ၶိုၼ်း 21:50 မူင်း ၾႆးၵိုင်ႉၵၢင်ႉမႆႈ တီႈဝတ်ႉၵျွင်းမုၼ်ၸဝ်ႈ ဝၢၼ်ႈမိူင်းလင်း ဢိူင်ႇမိူင်းလင်း ၸႄႈဝဵင်းသီႇပေႃႉ ၸႄႈတွၼ်ႈၵျွၵ်းမႄး သေ မီးၸဝ်ႈသၢင်ႇပႃးၼိုင်ႈ ဢမ်ႇတၼ်းၶၢမ်ႈပူၼ်ႉၾႆး လႄႈ လႆႈလွၼ်ႇၵႂႃႇတီႈၼႂ်းၾႆး ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ ဝၢႆးသေ ၵူၼ်းဝၢၼ်ႈ လႄႈ ၸုမ်းၶႄၾႆးမၢၼ်ႈ ၊ ၸုမ်းပရႁိတ လႆႈႁူႉလွင်ႈ ၾႆးမႆႈၵျွင်းမုၼ်ၸဝ်ႈ ၵေႃႈ လႆႈႁူမ်ႈၵၼ် ၵႂႃႇၸွႆႈၶႄၾႆး ႁႂ်ႈမွတ်ႇယူႇၶႃႈ ၊ ယွၼ်ႉၾႆးလုၵ်ႉႁိုၼ်ႇ ႁႅင်းၼႃႇသေ ဢမ်ႇတၼ်းၸွႆႈဢဝ်သင် ဢွၵ်ႇမႃးလႆႈ ၊ မီးၸဝ်ႈသၢင်ႇပႃးၼိုင်ႈ ဢမ်ႇၶၢမ်ႈပူၼ်ႉၾႆး လႆႈလႄႈ လႆႈလွၼ်ႇၵႂႃႇ တီႈၼႂ်းၾႆးၵမ်းသိုဝ်ႈ ၊ မိူဝ်ႈႁႅင်း ၾႆး ယွမ်းလူင်းယဝ်ႉၼၼ်ႉ ၵူၼ်းဝၢၼ်ႈ လႄႈ ၽူႈမီးပုၼ်ႈၽွၼ်းၶဝ် လႆႈၸွပ်ႇသွၵ်ႈ ႁႃၶၢပ်ႈတူဝ် ၸဝ်ႈသၢင်ႇ သေ လႆႈဢဝ်ၶၢပ်ႈတူဝ်ၸဝ်ႈသၢင်ႇ ၵႂႃႇသူင်ႇဝႆႉတီႈ ႁူင်းယႃလူင်ပွင်ၸိုင်ႈ ဝဵင်းသီႇပေႃႉ ၼႆ လၢတ်ႈၼႄၼင်ႇၼႆ။ ၸဝ်ႈသၢင်ႇ ဢၼ်လွၼ်ၵႂႃႇတီႈၼႂ်းၾႆးၼၼ်ႉ မီးၸိုဝ်ႈဝႃႈ ၸဝ်ႈၵုမႃႇရ ဢႃႇယု 9 ၶူပ်ႇ လႄႈ ၾႆး ႁဵတ်းၸိူင်ႉႁိုဝ် ၵိုင်ႉၵၢင်ႉမႆႈၵျွင်းမုၼ်ၸဝ်ႈ ဝၢၼ်ႈမိူင်းလင်းၼႆၼၼ်ႉ ဢမ်ႇပႆႇလႆႈႁူႉၸွမ်း ၼႆယဝ်ႉ။ “ၶႅပ်းႁၢင်ႈ – ဢဝ်ၼႂ်းၾဵတ်ႉပုၵ်ႉ တူးလီ”တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-03T09:41:05

https://taifreedom.com/hrw-%e1%80%9e%e1%81%a2%e1%81%bc%e1%80%ba%e1%81%b6%e1%80%90%e1%80%ba%e1%80%b8-%e1%80%9c%e1%80%bd%e1%80%84%e1%80%ba%e1%82%88%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba/

HRW သၢၼ်ၶတ်း လွင်ႈလူင်ပွင်ၸိုင်ႈ မိူင်းပင်းၵလႃးတဵတ်ႉ တေလွမ်ႉႁူဝ်ႉလဵၵ်းၼၢမ် ၶႅမ်ႉပၢႆႈၽေး

မိူဝ်ႈဝၼ်းထီႉ 2 October 2019 ၸုမ်းလူလွမ်ပႂ်ႉတူၺ်း သုၼ်ႇလႆႈသုၼ်ႇပဵၼ်ၵူၼ်း (HRW) ဢၼ်မီးတီႈ ၼယူးယွၵ်ႉ ပိုၼ်ၽၢဝ်ႇတိုၵ်းသူၼ်း ႁႂ်ႈၵိုတ်းယင်ႉ လွင်ႈလူင်ပွင်ၸိုင်ႈ မိူင်းပင်းၵလႃးတဵတ်ႉ တေလွမ်ႉႁူဝ်ႉလဵၵ်းၼၢမ် ၶႅမ်ႉပၢႆႈၽေး တင်းမူတ်း ဢၼ်လူဝ်ႇႁိၼ်ႇၵျႃႇ ယူႇသွၼ်ႈသဝ်းဝႆႉၼၼ်ႉ ဝႃႈၼႆ။ လွင်ႈတေလွမ်ႉႁူဝ်ႉလဵၵ်းၼၢမ် ၶႅမ်ႉပၢႆႈၽေး ရူဝ်ႇႁိၼ်ႇၵျႃႇ ဢၼ်မီးတီႈ Cox’s Bazar မိူင်းပင်းၵလႃးတဵတ်ႉ ဢိၵ်ႇတင်း တေၵေႃႇသၢင်ႈ ၶဵင်ႇယၢမ်းၽၢႆႇႁူမ်ႇလူမ်ႈၼႆႉ ၸွမ်ၽွင်းလူင် Sheikh Hasina ပင်းၵလႃးတဵတ်ႉ ၸီႉသင်ႇဝႆႉၼႆ ၽွင်းလူင်ၽၢႆႇၼႂ်းမိူင်း ပင်းၵလႃးတဵတ်ႉ ပိုၼ်ၽၢဝ်ႇၵႂႃႇ မိူဝ်ႈဝၼ်းထီႉ 26 September 2019 ၼႆယဝ်ႉ။ ၵဵဝ်ႇၵပ်းလွင်ႈ တေလွမ်ႉႁူဝ်ႉလဵၵ်းၼၢမ်ၼႆႉသေ ယွၼ်ႉဝႃႈ တေပဵၼ်လွင်ႈပူၼ်ႉပႅၼ် လွင်ႈလွတ်ႈလႅဝ်းၵႂႃႇမႃး ၵူၼ်း ပၢႆႈၽေးၶဝ်လႄႈ မိူဝ်ႈဝၼ်းထီႉ 1 October 2019 ၸုမ်းလူလွမ်ပႂ်ႉတူၺ်း သုၼ်ႇလႆႈသုၼ်ႇပဵၼ်ၵူၼ်း HRW ၸင်ႇ ပိုၼ်ၽၢဝ်ႇသၢၼ်ၶတ်းၵႂႃႇၼႆယဝ်ႉ။ Brad Adams ၵေႃႉပဵၼ် ၽူႈမီးပုၼ်ႈၽွၼ်းၼႂ်း HRW လၢတ်ႈဝႃႈ ယႃႇဝႃႈတေတူၺ်းထိုင်ၵႅတ်ႇၶႄပၼ် ၵူၼ်းပၢႆႈၽေးၶဝ် သမ်ႉတေလွမ်ႉႁူဝ်ႉလဵၵ်းၼၢမ်သေ ဝႆႉမိူၼ်ၼင်ႇပဵၼ်ဢွင်ႈတီႈၵုမ်းၶင်ၸိူင်ႉၼၼ် ပဵၼ်လွင်ႈ ဢမ်ႇယွမ်းႁပ်ႉလႆႈ ၼႆယဝ်ႉ။ ယင်းသိုပ်ႇလၢတ်ႈဝႃႈ တီႈၶႅမ်ႉပၢႆႈၽေးၼႆႉ ၵဵဝ်ႇလူၺ်ႈမီးလွင်ႈပူၼ်ႉပႅၼ်မၢႆမီႈ လႄႈ လွင်ႈပဵၼ်မူႇပဵၼ်ၸုမ်းသေ ပူၼ်ႉပႅၼ်မၢႆမီႈ ၸိူဝ်းၼႆႉ ယူႇတီႈလူင်ပွင်ၸိုင်ႈ ပင်းၵလႃးတဵတ်ႉ တေမီးလွင်ႈမႆႈၸႂ်ၼႆ မႅၼ်ႈယူႇ ၊ ဢွင်ႈတီႈၶႅမ်ႉပၢႆႈ ၽေးၼၼ်ႉၵေႃႈ တေမီးၵူၼ်းၸိူဝ်း ဢၼ်ပူၼ်ႉပႅၼ်မၢႆမီႈယူႇ ၊ ၵူၺ်းၵႃႈ တေလွမ်ႉႁူဝ်ႉလဵၵ်းၼၢမ် ၶႅမ်ႉပၢႆႈၽေး ဢိၵ်ႇတင်း တေၵေႃႇသၢင်ႈ ၶဵင်ႇယၢမ်းၽၢႆႇႁူမ်ႇလူမ်ႈသေ ဝႆႉမိူၼ်ၼင်ႇပဵၼ်ဢွင်ႈတီႈ ၵုမ်းၶင်တႄႉ တေဢမ်ႇၸႂ်ႈတၢင်းဢွၵ်ႇ ၼႆယဝ်ႉ။ Brad Adams လၢတ်ႈဝႃႈ ၵူၼ်းပၢႆႈၽေးၼႆႉ ထုၵ်ႇလီပၼ်လွင်ႈလွတ်ႈလႅဝ်းၶဝ်ၵႂႃႇမႃး ၊ ထုၵ်ႇလီႁဵတ်းသၢင်ႈပၼ် တႃႇပၼ်ၶႂၢင်ႉ လွင်ႈႁဵတ်းၵၢၼ်လဵင်ႉလူတူဝ်ၸႂ်ၸိူဝ်းၼႆႉ ဝႃႈၼႆ ၊ ၵွပ်ႈၼႆလႄႈ ၼင်ႇႁိုဝ် ၽႅၼ်ၵၢၼ် လူင်ပွင်ၸိုင်ႈ ပင်းၵလႃးတဵတ်ႉ တေလွမ်ႉႁူဝ်ႉလဵၵ်းၼၢမ် တေၵိုတ်းယင်ႉၼၼ်ႉ ယူႇတီႈ HRW တိုၵ်းသူၼ်းၵႂႃႇ ႁၢဝ်ႈႁၢဝ်ႈႁႅင်းႁႅင်း ၼႆယဝ်ႉ။ ၶႅမ်ႉပၢႆႈၽေး ရူဝ်ႇႁိၼ်ႇၵျႃႇ ဢၼ်မီးတီႈပင်းၵလႃးတဵတ်ႉၼႆႉ ၸုမ်းဢၼ် ပူၼ်ႉပႅၼ်မၢႆမီႈၵေႃႈ ၼမ်မႃးလႄႈ ၼင်ႇႁိုဝ်တေၵုမ်းထိင်းလႆႈၼၼ်ႉ တင်ႈတႄႇမိူဝ်ႈဝၼ်းထီႉ 9 September 2019 ဝၢႆးသေ လူင်ပွင်ၸိုင်ႈ ပင်းၵလႃးတဵတ်ႉ ပိၵ်ႉပႅတ်ႈလႅင်းၼဵတ်ႇယဝ်ႉ မိူဝ်ႈလဵဝ် ၶိုၼ်းပိုၼ်ၽၢဝ်ႇ လွင်ႈတေ လွမ်ႉႁူဝ်ႉ လဵၵ်းၼၢမ် ဝႃႈၼႆ။ ၶေႃႈမုၼ်း-VOAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-02T11:41:29

https://taifreedom.com/%e1%81%b6%e1%80%b0%e1%80%9d%e1%80%ba%e1%81%b6%e1%81%a2%e1%80%99%e1%80%ba%e1%82%88%e1%80%99%e1%82%84%e1%82%88%e1%81%bc%e1%80%99%e1%80%ba%e1%82%89-%e1%80%90%e1%80%ae%e1%82%88%e1%81%b5%e1%80%af%e1%81%bc/

ၶူဝ်ၶၢမ်ႈမႄႈၼမ်ႉ တီႈၵုၼ်ထႆႇဝၢၼ်ႇ ႁၵ်းပုတ်းလူင်း ၽွင်းလူတ်ႉၵႃးတိုၵ်ႉတႆႇဝႆႉၼိူဝ်ၶူဝ်

မိူဝ်ႈဝၼ်းထီႉ 1 October 2019 သိုဝ်ႇၶၢဝ်ႇ mirror ဢွၵ်ႇၼႄဝႆႉဝႃႈ မိူဝ်ႈၶၢဝ်းယၢမ်း 09:30 မူင်း ၵၢင်ၼႂ် ၶူဝ်ၶၢမ်ႈမႄႈၼမ်ႉ ဢၼ်မီးတၢင်းယၢဝ်းထိုင် (140) မဵတ်ႉၼၼ်ႉ ႁၵ်းတူၵ်းလူင်းၵႂႃႇ ၼႂ်းမႄႈၼမ်ႉ ပွတ်းတွၼ်ႈ ဝၼ်းဢွၵ်ႇ တီႈၵုၼ်ထႆႇဝၢၼ်ႇ (Taiwan) မႅၼ်ႈၽွင်း လူတ်ႉတၢင်ႇၼမ်ႉမၼ်း တိုၵ်ႉၶၢမ်ႈၶူဝ်ပႆႇတၼ်းပူၼ်ႉၼၼ်ႉ ဝႃႈၼႆ။ ၽွင်းယၢမ်းၶူဝ် ႁၵ်းတူၵ်းမႄႈၼမ်ႉယူႇၼၼ်ႉ ယွၼ်ႉလူတ်ႉၵႃး ဢၼ်တၢင်ႇၼမ်ႉမၼ်းတိုၵ်ႉတႆႇဝႆႉၼိူဝ်ၶူဝ် ပႆႇတၼ်းပူၼ်ႉလီလႄႈ လူတ်ႉၵႃးလႆႈတူၵ်းလူင်းသွင်ႉသႂ်ႇ ပိုၼ်ႉလိၼ်ႁၢဝ်ႈႁႅင်းသေ ႁဵတ်းႁႂ်ႈၾႆးလႆႈလုၵ်ႉမႆႈ ၵႂႃႇၵမ်းလဵဝ်လႄႈ မီးၵူၼ်းမၢတ်ႇၸဵပ်း ဢမ်ႇယွမ်း (10) ၵေႃႉ ဝႃႈၼႆ။ ၵွင်ႈ CCTV ဢၼ်မီးၸမ် ႁိမ်းၶူဝ်လူင်ၼၼ်ႉ လႆႈထၢႆႇၶလိပ်ႉ (Cilp Video) ဢဝ်ဝႆႉ မိူဝ်ႈၽွင်းၶူဝ်ၶၢမ်ႈမႄႈၼမ်ႉ ႁၵ်းတူၵ်းလူင်းလႄႈ ယူႇတီႈၽူႈမီးပုၼ်ႈၽွၼ်းၶဝ် လၢမ်းၶၢတ်ႈဝႃႈ တေပဵၼ်ယွၼ်ႉလူမ်းလႅင်ႉ တၢႆႉၽုၼ်ႇ (typhoon) ဢၼ်တိုၵ်ႉၽတ်ႉၶဝ်ႈ ၵုၼ်ထႆႇဝၢၼ်ႇႁိုဝ်ၼႆၼၼ်ႉ ဢမ်ႇပႆႇၸႅင်ႈလႅင်းလီ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၸဝ်ႈၼႃႈတီႈၶဝ် လႆႈသင်ႇႁႂ်ႈ တပ်ႉၵၢင်ႁၢဝ် ဢိၵ်ႇတင်း ၸုမ်းလမ်ၼမ်ႉလႄႈႁိူဝ်း ႁူမ်ႈႁႅင်းသိုၵ်း (60) ၵေႃႉ သိုပ်ႇႉၶူၼ်ႉႁႃ ၵူၼ်းၸိူဝ်းလႆႈတူၵ်းလူင်းၵႂႃႇ ၼႂ်းၼမ်ႉ ပွၵ်ႈၵမ်းၼႆႉယူႇ ဝႃႈၼႆ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-10-01T16:46:20

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%80%95%e1%80%ad%e1%80%af%e1%80%90-4/

သင်ႇၶၸဝ်ႈ ဢွၼ်ႁူဝ်ပိုတ်ႇၽုၺ်ႇ ပၢင်ၽိုၵ်းၽွၼ်ႉ မေႃသွၼ်ႁူင်းႁဵၼ်းထမ်ႇမ

မိူဝ်ႈၼႆႉ ဝၼ်းထီႉ 1 October 2019 သင်ႇၶၸဝ်ႈ ဢွၼ်ႁူဝ်ၼမ်းၼႃႈသေ ၸိူဝ်းပဵၼ် ၶူးပူင်သွၼ်/မေႃသွၼ် ၽူႈယႂ်ႇၵူၼ်းလူင် ပူႇႁဵင်/ပူႇၵၢင်ႉ ပိုတ်ႇၽုၺ်ႇ ပၢင်ၽိုၵ်းၽွၼ်ႉ မေႃသွၼ်ႁူင်းႁဵၼ်းထမ်ႇမ ပွၵ်ႈၵမ်း (9) တီႈဝတ်ႉၵျွင်းၶၢႆးလူင် ထုင်ႉၼွင်ပိင်ႁူဝ်ၵိုတ်ႈ တူင်ႇဝဵင်းၵျွၵ်းမႄး ၸိုင်ႈတႆးပွတ်းႁွင်ႇ ဝႃႈၼႆ။ ပၢင်ၽိုၵ်းၽွၼ်ႉ မေႃသွၼ်ႁူင်းႁဵၼ်းထမ်ႇမ ပွၵ်ႈၵမ်း (9) ၼႆႉ တေပိုတ်ႇၽုၺ်ႇၵႂႃႇ ၼႂ်းဝၼ်းထီႉ 1 October 2019 တေႃႇပေႃးထိုင် ဝၼ်းထီႉ 5 October 2019 ၶၢဝ်းတၢင်း 5 ဝၼ်း သေ မီးၶူးသွၼ်/မေႃသွၼ် ၶိုၼ်ႈႁွတ်ႈလဵပ်ႈႁဵၼ်း 140 ၵေႃႉ လႄႈ ၸဝ်ႈသၢင်ႇ 8 ပႃး သေ မီးၶူးပူင်သွၼ်/မေႃသွၼ် 10 ၵေႃႉ ပူင်သွၼ်ပၼ်ၵႂႃႇ ၼႆယဝ်ႉ။ ၸွမ်းၼင်ႇၶပ်ႉမၢႆမီးၼၼ်ႉသေ ၶၢဝ်းယၢမ်းၵၢင်ၼႂ် 09:00 မူင်း သင်ႇၶၸဝ်ႈ ဢိၵ်ႇတင်း ၽူႈၶိုၼ်ႈႁွတ်ႈတင်းသဵင်ႈ ဢွၼ်ၵၼ်လွတ်ႈႁေႃး ၼမေႃးပုတ်ႉထသ ပိုတ်ႇပၢင် ၊ ၸဝ်ႈသြႃႇပၺႃႇဝၼ်ႇသ ၵျွင်းပျွင်ႇၶွင်း ပၼ်ၶေႃႈဢေႃးဝႃႇတ ၊ ၸဝ်ႈသြႃႇဢေႃးၸိင်ႇၼ ၵျွင်းၶၢႆးလူင် ပၼ်ၶေႃႈဢေႃးဝႃႇတ ၊ ၸဝ်ႈၶူး ပၺႃႇသႃႇမိ BA/MA ဝဵင်းတၢင်ႉယၢၼ်း ပၼ်ၶေႃႈဢေႃးဝႃႇတ ၊ ပူႇႁဵင် လုင်းၸႃႇလိင်ႇတ ဝၢၼ်ႈၶၢႆးလူင် ဢိူင်ႇၶၢႆးလူင် မွၵ်ႇလၢတ်ႈၶေႃႈၵႂၢမ်း လႄႈ လူဢၢၼ်ႇၼႄပၵ်းပိူင် ႁူင်းႁဵၼ်းထမ်ႇမ ၊ ၽူႈၶိုၼ်ႈႁွတ်ႈတင်းသဵင်ႈ ဢွၼ်ၵၼ် ယၢတ်ႇၼမ်ႉၵၼ်ႇတေႃးသင်ႇၶၸဝ်ႈ သေ လွတ်ႈႁေႃးပုတ်ႉထသႃႇသၼမ် ၸိရမ်တိတ်ႉထတု ႁုပ်ႈသိမ်းပၢင်ႇၵႂႃႇ ၼႆယဝ်ႉ။ ႁူင်းႁဵၼ်းထမ်ႇမၼႆႉ တႄႇတူင်ႉၼိုင်ပိုတ်ႇၽုၺ်ႇမႃး မိူဝ်ႈပီႊ (2014)သေ ယိူင်းဢၢၼ်းတႄႉၵေႃႈ ၼင်ႇႁိုဝ် ၸိူဝ်ႉၶိူဝ်း ၊ ဝၢၼ်ႈမိူင်း ၊ သႃႇသၼႃႇ ၊ လိၵ်ႈလၢႆး ၊ ၵႂၢမ်းလၢတ်ႈ ပေႃးတေဢမ်ႇႁၢႆ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-10-01T11:59:41

https://taifreedom.com/%e1%80%99%e1%80%af%e1%81%b5%e1%80%ba%e1%82%89%e1%81%b8%e1%80%af%e1%80%99%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%80%90-2/

မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ ၸိုင်ႈထႆး ၸတ်းႁဵတ်းပၢင်ႁူပ်ႉထူပ်း ဝၼ်းၶွပ်ႈၶူပ်ႇတဵမ် (7) ပီ

မိူဝ်ႈဝၼ်းထီႉ 29 September 2019 မုၵ်ႉၸုမ်းၸၢဝ်းၶိူဝ်းတႆးမိူင်းၵွၵ်ႇ ဢွၼ်ႁူဝ်ၸတ်းႁဵတ်းပၢင်လူႇတၢၼ်း ၵၢပ်ႈသွမ်းသင်ႇၶၸဝ်ႈ တီႈဝတ်ႉမႂ်ႇတႆး မိူင်းၵွၵ်ႇ ၸိုင်ႈထႆး ပိူဝ်ႈတႃႇႁႂ်ႈပဵၼ်တၢင်းလီၵူႉသူဝ်ႇ ဝၼ်းၶွပ်ႈၶူပ်ႇတဵမ် (7) ပီ မုၵ်ႉၸုမ်းၸၢဝ်းၶိူဝ်းတႆး ဝႃႈၼႆ။ ဝၢႆးသေၵၢပ်ႈသွမ်းသင်ႇၶ ယဝ်ႉတူဝ်ႈလီငၢမ်း ယူႇတီႈမုၵ်ႉၸၢဝ်းၶိူဝ်းတႆး လႆႈၸတ်းႁဵတ်းပၢင်ႁူပ်ႉထူပ်း လုၵ်ႈၸုမ်း ဢၼ်လုၵ်ႉၵူႈတီႈ မႃးၶိုၼ်ႈႁွတ်ႈၼၼ်ႉသေ မီးပၢင်ၵိၼ်ၶဝ်ႈႁူမ်ႈမူႇၵၼ်လႄႈ ယိုၼ်ႈမွပ်ႈဝႂ်ယွင်ႈယေႃး ပူၵ်ႉၵူဝ်ႇသုၼ်ႇတူဝ် တီႈၽူႈမီးၼမ်ႉၸႂ် ဢၼ်ၸွႆႈထႅမ်ပူၵ်းပွင် တူင်ႇဝူင်းၵူၼ်းတင်းၼမ် ဝႃႈၼႆ။ ၼႂ်းပၢင်ႁူပ်ႉထူပ်း ပွၵ်ႈၵမ်းၼႆႉ မီးၸုမ်းလုၵ်ႈႁဵၼ်း သင်ႇၶၸဝ်ႈ မိူင်းၵွၵ်ႇလႄႈ ၸၢႆးသိူဝ်ၶမ်း၊ ၶူးတွင်ႉၾႃႉ ဢၼ်ပဵၼ်ၽူႈပွင်ၵၢၼ် ပၢႆးပိင်ႇၺႃႇယိုၼ်းယၢဝ်း ၶူင်းၵၢၼ် (30) Sustainable Education Aids – SEA ၵေႃႈ လႆႈၶဝ်ႈႁူမ်ႈ တူၵ်ႉတၵ်ႉဢုပ်ႇဢူဝ်း ၵဵဝ်ႇလူၺ်ႈလွင်ႈ ပီႈၼွင်ႉတႆးလၢႆမူႇလၢႆၸုမ်းႁူမ်ႈၵၼ် ႁဵတ်းသၢင်ႈတႃႇၶူင်းၵၢၼ် (30) ဝၢတ်ႇ SEA လႄႈ ပၢႆး IT ၼႆယဝ်ႉ။ ယူႇတီႈၽူႈယႂ်ႇၵူၼ်းလူင် လၢႆမူႇလၢႆၸုမ်း ဢၼ်မႃးၶိုၼ်ႈႁွတ်ႈပၢင်ႁူပ်ႉထူပ်း ပွၵ်ႈၵမ်းၼႆႉၵေႃႈ လႆႈတူင်ႉတၵ်ႉမွၵ်ႇ လၢတ်ႈၶေႃႈၵႂၢမ်း ပိၼ်ႇပႆႇလႅၵ်ႈလၢႆႈတၢင်းႁူႉၵၼ်လၢႆလွင်ႈ ဢိၵ်ႇတင်း ပီႈၼွင်ႉၸိူဝ်းမႃးၶိုၼ်ႈႁွတ်ႈ သိုပ်ႇၶဝ်ႈပဵၼ်လုၵ်ႈၸုမ်းတင်းၼမ် ပိူဝ်ႈတႃႇႁႂ်ႈပဵၼ်ႁႅင်းၸႂ် သိုပ်ႇၵႂႃႇမိူဝ်းၼႃႈၼႆလႄႈ ယူႇတီႈၵေႃႇမတီႇ မုၵ်ႉၸုမ်းၸၢဝ်းၶိူဝ်းတႆး ပဵၼ်ဢၼ် ယိၼ်းၸုမ်းၶွပ်ႈၸႂ်ယႂ်ႇၼမ်သေ ပၢင်ႁူပ်ႉထူပ်း ယဝ်ႉတူဝ်ႈၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-30T15:20:03

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%a2%e1%80%99%e1%80%ba%e1%82%87%e1%81%bd%e1%80%bd%e1%80%99/

တပ်ႉသိုၵ်းမၢၼ်ႈ ဢမ်ႇၽွမ်ႉ လွင်ႈတေဝႆႉ ႁူင်းတွတ်ႈၶႅပ်းၵၢင်ၸႂ် ၽၢႆႇၼွၵ်ႈတပ်ႉ

မိူဝ်ႈပႆႇႁိုင်သင်ၼၼ်ႉ ၽူႈမီးပုၼ်ႈၽွၼ်း ပႃႇတီႇၼူၵ်ႉယုင်း NLD လၢတ်ႈၵႂႃႇၼႂ်း ပၢင်သပ်းလႅင်းၸႅင်ႈၶၢဝ်ႇ ဢၼ် ၸတ်းႁဵတ်းဝၢႆးသေ ပၢင်ၵုမ်ၵေႃႇမတီႇငဝ်ႈငုၼ်း ပႃႇတီႇ NLD ယဝ်ႉတူဝ်ႈၼၼ်ႉဝႃႈ ၵဵဝ်ႇၵပ်းလွင်ႈ ဝႆႉႁူင်းတွတ်ႈၶႅပ်းၵၢင်ၸႂ်ၼႂ်းတပ်ႉ ဢိၵ်ႇတင်း လွင်ႈပၼ်ၶႅပ်းၵၢင်ၸႂ်လူင်ႈၼႃႈသေ ဢမ်ႇယွမ်းႁပ်ႉလႆႈလႄႈ ၶႂ်ႈႁႂ်ႈႁူင်းတွတ်ႈၶႅပ်းၵၢင် ၸႂ် ဝႆႉၽၢႆႇၼွၵ်ႈတပ်ႉ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၽၢႆႇတပ်ႉသိုၵ်းမၢၼ်ႈတႄႉလၢတ်ႈဝႃႈ လႆႈႁၢပ်ႇထၢမ်းၵၢၼ်ၼႂ်းတပ်ႉ 24 ၸူဝ်ႈမူင်း လႄႈ တႃႇတေၵႂႃႇပၼ်ၶႅပ်းၵၢင်ၸႂ် ၽၢႆႇၼွၵ်ႈတပ်ႉဢၼ်ဝႃႈၼၼ်ႉ မီးလွင်ႈယၢပ်ႇၽိုတ်ႇၵူႈၸိူဝ်ႉၵူႈလွင်ႈ လႄႈ ဢမ်ႇၽွမ်ႉ လွင်ႈတေဝႆႉႁူင်းတွတ်ႈၶႅပ်းၵၢင်ၸႂ် ၽၢႆႇၼွၵ်ႈတပ်ႉ ၼႆယဝ်ႉ။ ၽၢႆႇၵေႃႇမသျိၼ်ႇ ပၢင်လိူၵ်ႈတင်ႈၸိုင်ႈမိူင်းႁူမ်ႈတုမ် လၢတ်ႈတီႈသိုဝ်ႇၶၢဝ်ႇၵႂႃႇဝႃႈ လွင်ႈတႃႇတေဝႆႉ ႁူင်းတွတ်ႈၶႅပ်းၵၢင်ၸႂ် ၽၢႆႇၼွၵ်ႈတပ်ႉၼႆႉ တေဢုပ်ႇဢူဝ်းငူပ်ႉငိၵၼ်တင်း တပ်ႉသိုၵ်းမၢၼ်ႈၵႂႃႇ ဝႃႈၼႆ။ တႅၼ်းၽွင်းၵမ်ႈၽွင်ႈတႄႉလၢတ်ႈဝႃႈ လွင်ႈပၼ်ၶႅပ်းၵၢင်ၸႂ်လူင်ႈၼႃႈ ၼႂ်းတပ်ႉသိုၵ်းမၢၼ်ႈၼႆႉ ဢမ်ႇၸႅင်ႈလႅင်း မီးလွင်ႈထၢင်ႇထိူမ်တႄႉတႄႉ ၼႆယဝ်ႉ။ မိူဝ်ႈပူၼ်ႉမႃး ပၢင်လိူၵ်ႈတင်ႈ 2015 ၼၼ်ႉ ႁူင်းတွတ်ႈမႄး ဢၼ်မီးတီႈၼႂ်းတပ်ႉသိုၵ်းမၢၼ်ႈပႃႇတီႇသၢင်ႇသီႈ ပႄႉတင်းမူတ်း ၼႆယဝ်ႉ။ လွင်ႈတႃႇတေဝႆႉ ႁူင်းတွတ်ႈၶႅပ်းၵၢင်ၸႂ် ၽၢႆႇၼွၵ်ႈတပ်ႉ ဢမ်ႇဝႆႉဢၼ်ဝႃႈၼၼ်ႉတႄႉ ဢမ်ႇၸႂ်ႈလွင်ႈ လူင်ပွင်ၸိုင်ႈ တေလႆႈတႅပ်းတတ်း ၊ ၵေႃႇမသျိၼ်ႇပၢင်လိူၵ်ႈတင်ႈ ၸိုင်ႈမိူင်းႁူမ်ႈတုမ် တေလႆႈႁဵတ်းၸွမ်းမၢႆမီႈသေ ပိုၼ်ၽၢဝ်ႇၵႂႃႇ ၼႆယဝ်ႉ။ ၽူႈလဵပ်ႈႁဵၼ်းၵၢၼ်မိူင်းၶဝ်တႄႉ လၢတ်ႈဝႃႈ ပၢင်လိူၵ်ႈတင်ႈ 2020 ၼႆႉ ယူႇတီႈၵေႃႇမသျိၼ်ႇ ပၢင်လိူၵ်ႈတင်ႈသေ လွင်ႈႁူင်းတွတ်ႈၶႅပ်းၵၢင်ၸႂ် ဢၼ်မီးၼႂ်းတပ်ႉသိုၵ်းမၢၼ်ႈၸိူဝ်းၼၼ်ႉ ၸွင်ႇတေ ဝႆႉၽၢႆႇၼွၵ်ႈတပ်ႉ ဢိၵ်ႇတင်း လွင်ႈပၼ်ၶႅပ်းၵၢင်ၸႂ်လူင်ႈၼႃႈ တေႁဵတ်းႁိုဝ် ၸတ်းၵၢၼ်ႁဵတ်းသၢင်ႈ ဢၼ်ဝႃႈၼၼ်ႉ ပဵၼ်ၵၢၼ်ငၢၼ်းလူင် ဢၼ်ၼိုင်ႈ ၵေႃႇမသျိၼ်ႇ ပၢင်လိူၵ်ႈတင်ႈ တေလႆႈႁဵတ်း ၼႆယဝ်။ ၶေႃႈမုၼ်း-BBCတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-30T12:24:46

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%99%e1%80%b1%e1%82%83%e1%80%9a%e1%82%83%e1%80%91%e1%80%b0%e1%80%84%e1%80%ba%e1%80%95%e1%80%ad%e1%80%b0%e1%80%9d%e1%80%ba%e1%82%89-back-pack/

ၸုမ်းမေႃယႃထူင်ပိူဝ်ႉ (Back pack) ၶွင်ႇသီႇဢဝ်ၶိုၼ်းၸိုင်ႈတႆး လူင်းပိုၼ်ႉတီႈ ၶွတ်ႇၽွတ်ႈၵေႃႇမတီႇ ၽၢႆႇယူႇလီ

မိူဝ်ႈဝၼ်းထီႉ 28 Serptember 2019 ၸုမ်းမေႃယႃထူင်ပိူဝ်ႉ (Back pack) ၶွင်ႇသီႇဢဝ်ၶိုၼ်းၸိုင်ႈတႆး RCSS လူင်းပိုၼ်ႉတီႈ ၸတ်းႁဵတ်းပၢင်ႁူပ်ႉထူပ်းဢုပ်ႇဢူဝ်း ပေႃႈမႄႈၵူၼ်းမိူင်း တီႈဝၢၼ်ႈၽၵ်းၽဵတ်း ဢိူင်ႇမိူင်းၶုၼ် ၸႄႈဝဵင်းမိူင်းၵိုင် ဝႃႈၼႆ။ ၼႂ်းပၢင်ႁူပ်ႉထူပ်း ပွၵ်ႈၵမ်းၼႆႉ ၸုမ်းမေႃထူင်ပိူဝ်ႉ ၶွင်ႇသီႇၶိုၼ်းၸိုင်ႈတႆး RCSS လႆႈပၼ်ပိုၼ်ႉႁူႉ ၽၢႆႇယူႇလီလႄႈ ၵဵဝ်ႇလူၺ်ႈယႃႁႄႉၵၢင်ႈၸိူဝ်ႉမႅင်း (ၵႃႇၵွႆႇသေး) ၵူတ်ႇထတ်းပၢႆးယူႇလီ ပေႃႈမႄႈၵူၼ်းမိူင်း ဢိၵ်ႇတင်း ပၼ်ယႃႈယႃၵိၼ် ၸွမ်းၼင်ႇၸိူဝ်ႉမႅင်းတၢင်းပဵၼ်မီးၼၼ်ႉသေ သိုပ်ႇၶွတ်ႇၽွတ်ႈ ၵေႃႇမတီႇၽၢႆႇယူႇလီ တီႈဝၢၼ်ႈၽၵ်းၽဵတ်း တင်းမူတ်းမီး (43) ၵေႃႉ လႄႈ ၸတ်းႁဵတ်းပၢင်ပိုတ်ႇႁွင်ႈပၼ်ယႃႈယႃ တီႈဝၢၼ်ႈလႅင်ႉၵႂႃႇ ဝႃႈၼႆ။ မိူဝ်ႈဝၼ်းထီႉ 25 Serptember 2019 ၼၼ်ႉၵေႃႈ ၸုမ်းမေႃယႃထူင်ပိူဝ်ႉ ၶွင်ႇသီႇဢဝ်ၶိုၼ်းၸိုင်ႈတႆး RCSS လူင်းပိုၼ်ႉတီႈ ဝၢၼ်ႈႁူၺ်ႈလူင် ႁူပ်ႉထူပ်းဢုပ်ႇဢူဝ်း ပူႇၵၢင်ႉဝၢၼ်ႈ ဢိၵ်ႇတင်း ႁူဝ်ၸုမ်းၸၢႆး/ယိင်းသေ ၼင်ႇႁိုဝ်ပၢႆးယူႇလီ မႄႈလုၵ်ႈဢွၼ်ႇလႄႈ လုၵ်ႈဢွၼ်ႇလဵၵ်ႉ တေဢမ်ႇ တိတ်းၸပ်းတၢင်းပဵၼ်ၸိူဝ်ႉမႅင်းၼၼ်ႉ ၸင်ႇလႆႈၶွတ်ႇၽွတ်ႈ ၵေႃႇမတီႇၽၢႆႇယူႇလီ တီႈဝၢၼ်ႈႁူၺ်ႈလူင် တင်းမူတ်းမီး (64) ၵေႃႉ သင်ဢမ်ႇယူႇလီမႃးၸိုင် ႁႂ်ႈၸၢင်ႈယူတ်းယႃလႆႈၶိုတ်းတၼ်း ဝႃႈၼႆ။ မိူဝ်ႈဝၼ်းထီႉ 12 September 2019 ပူၼ်ႉမႃးၼၼ်ႉၵေႃႈ ၸုမ်းမေႃယႃထူင်ပူင်ပိူဝ်ႉ (Back pack) ၶွင်ႇသီႇဢဝ်ၶိုၼ်းၸိုင်ႈတႆး ႁူမ်ႈၵၼ်တင်းၸုမ်း Marie Stopes International (MSI) ၸတ်းႁဵတ်းပၢင်ႁူပ်ႉထူပ်းၵူၼ်းပိုၼ်ႉတီႈသေ ၶွတ်ႇၽွတ်ႈ ၵေႃႇမတီႇ ၽၢႆႇယူႇလီ တီႈဝၢၼ်ႈၵုၼ်ၵျွင်း၊ ဢိူင်ႇၵဵင်းၶမ်း၊ ၸႄႈဝဵင်းၵုၼ်ႁဵင် ၸိုင်ႈတႆးပွတ်းၸၢၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ပၢႆးယူႇလီ']

2019-09-28T15:40:53

https://taifreedom.com/%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87%e1%80%9c%e1%81%a2%e1%80%90%e1%80%ba%e1%82%88%e1%80%9d%e1%82%83%e1%82%88-%e1%80%a2%e1%80%b5%e1%81%bc%e1%80%ba%e1%82%81/

ၵျႃႇပၢၼ်ႇလၢတ်ႈဝႃႈ ဢဵၼ်ႁႅင်းသိုၵ်းၶႄႇ ယႂ်ႇၶိုၼ်ႈမႃးၼႆႉ ႁဵတ်းႁႂ်ႈလွၵ်ႇငိူတ်ႈ လွင်ႈႁူမ်ႇလူမ်ႈ မိူင်းၵျႃႇပၢၼ်ႇ

မိူဝ်ႈဝၼ်းထီႉ 27 September 2019 ၽွင်းလူင်ၽၢႆႇၵႅတ်ႇၶႄ မိူင်းၵျႃႇပၢၼ်ႇ တႃႇရူဝ်ႇၵူဝ်ႇၼူဝ်ႇ လၢတ်ႈဝႃႈ လွင်ႈဢဵၼ်ႁႅင်းသိုၵ်းၶႄႇ ယႂ်ႇၶိုၼ်ႈမႃးၼႆႉ ၶဝ်ႈတႅၼ်းတီႈယူႇ မိူင်းၵူဝ်းလီးယႃးႁွင်ႇ ဢၼ်လွၵ်ႇငိူတ်ႈ လွင်ႈႁူမ်ႇလူမ်ႈ မိူင်းၵျႃႇပၢၼ်ႇၵႂႃႇယဝ်ႉ ဝႃႈၼႆ။ ၸွမ်းၼင်ႇၽိုၼ်လိၵ်ႈလၢႆးငၢၼ်း Defence White Paper ဢၼ်လဵပ်ႈႁဵၼ်းထတ်းသၢင် ဢဵၼ်ႁႅင်းသိုၵ်းၶႄႇၼၼ်ႉဝႃႈ ၶႄႇၼႆႉ ၼွၵ်ႈလိူဝ်သေ ၸိုင်ႈမိူင်းဢမေႇရီႇၵၢၼ်ႇယဝ်ႉ ပဵၼ်မိူင်းထီႉသွင် ဢဵၼ်ႁႅင်းသိုၵ်းယႂ်ႇသေပိူၼ်ႈသေ ၵူဝ်းရီးယႃးႁွင်ႇတႄႉၵေႃႈ ပဵၼ်ၵႂႃႇမိူင်းထီႉသၢမ် ၊ လွင်ႈၼႆႉ ပဵၼ်သဵၼ်ႈမၢႆ ပွၵ်ႈဢွၼ်တၢင်းသုတ်း ဢဵၼ်ႁႅင်း သိုၵ်းၶႄႇ ယႂ်ႇပဵၼ်ထီႉသွင် ၼႆယဝ်ႉ။ ယၢမ်းၽွင်းတေႃႈလဵဝ် လူင်ပွင်ၸိုင်ႈမိူင်းၶႄႇ သူင်ႇၸုမ်းႁူမ်ႇလူမ်ႇ တၢင်းၼႃႈၼမ်ႉ ဢိၵ်ႇတင်း ၵၢင်ႁၢဝ်ၵႂႃႇဢိူမ်ႈႁိမ်းၸမ်ၵုၼ် ဢူဝ်ႇဢီႇၼႃႇ လႄႈ သမုၵ်ႉတရႃႇပသိၾဵၵ်ႉ ဢၼ်မီးၽၢႆႇပွတ်းတူၵ်း မိူင်းၵျႃႇပၢၼ်ႇ လႄႈ ႁဵတ်းႁႂ်ႈၽၢႆႇလူင်ပွင်ၸိုင်ႈၵျႃႇပၢၼ်ႇ မီးလွင်ႈမႆႈၸႂ်ႁႅင်းတႄႉတႄႉ ဝႃႈၼႆ။ ၼင်ႇႁိုဝ်တေၵႅတ်ႇၶႄလႆႈ မၢၵ်ႇၼိဝ်းၵလီးယႃး ၵူဝ်းရီးယႃးႁွင်ႇ ဢိၵ်ႇတင်း လွင်ႈတူင်ႉၼိုင်သိုၵ်းၶႄႇၼၼ်ႉ ၽၢႆႇမိူင်းၵျႃႇပၢၼ်ႇၵေႃႈ တင်ႈတႄႇၼႂ်းၶၢဝ်းတၢင်း ၸဵတ်းပီႊမိူဝ်ႈပူၼ်ႉမႃးၼၼ်ႉသေ ၶိုၼ်ႈလွင်ႈၸႂ်ႉၸၢႆႇ တႃႇၼႂ်းသိုၵ်း သိပ်းပုၼ်ႈၼိုင်ႈပုၼ်ႈ ဝႃႈၼႆ။ ၶေႃႈမုၼ်း-DVBတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-27T13:10:37

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88-%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%80%90%e1%80%ad%e1%80%b0%e1%81%b5%e1%80%ba%e1%82%88%e1%80%91%e1%82%85%e1%80%9d%e1%80%ba/

ၾႆးမႆႈ ႁိူၼ်းတိူၵ်ႈထႅဝ် သွင်ၸၼ်ႉ တီႈဝဵင်းၵျွၵ်းမႄး

မိူဝ်ႈဝႃးဝၼ်းထီႉ 26 September 2019 ယၢမ်းၵၢင်ၶမ်ႈ 07:35 မူင်း ၾႆးမႆႈတီႈ ႁိူၼ်းတိူၵ်ႈထႅဝ် သွင်ၸၼ်ႉ ဢၼ်မီးႁိမ်းၸဵင်ႇသဵၼ်ႈတၢင်း သူၺ်ႇၽီႇဢူး လႄႈ သဵၼ်ႈတၢင်းဢွင်ႇသၢၼ်း ပွၵ်ႉသၢမ် ဝဵင်းၵျွၵ်းမႄး ၸိုင်ႈတႆး ပွတ်းႁွင်ႇ။ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ ၾႆးမႆႈတီႈ ႁိူၼ်းတိူၵ်ႈထႅဝ်သွင်ၸၼ်ႉ ၊ ဢွင်ႈတီႈ ၾႆးမႆႈၼႆႉ ပဵၼ်ၸၼ်ႉၼိူဝ် ၊ ၸၼ်ႉတႂ်ႈသမ်ႉ မီးလၢၼ်ႉမႄးလူတ်ႉၶိုင်ႈ ဢိၵ်ႇတင်း လၢၼ်ႉၶၢႆၶဝ်ႈသွႆး ၊ ႁိူၼ်းတိူၵ်ႈထႅဝ်ၼႆႉ တိတ်းၸပ်းၵၼ်တင်း ၵျွင်းပလီႇ ၊ ႁဝ်းၶႃႈ လႆႈႁူႉဝႃႈ ယွၼ်ႉပိူဝ်ႈ သၢႆၾႆးၾႃႉသွတ်ႉၵၼ်သေ ၸင်ႇလုၵ်ႉပဵၼ်ၾႆးမႆႈ ဝႃႈၼႆ။ ဝၢႆးသေ ၾႆးမႆႈႁိုင်မွၵ်ႈ 10 မိၼိတ်ႉၼၼ်ႉ ၽူႈမီးပုၼ်ႈၽွၼ်း ၽၢႆႇၶႄၾႆးမၢၼ်ႈ လႆႈႁပ်ႉလွင်ႈပွင်ႇလႅင်း တီႈၵူၼ်းၼႂ်းပိုၼ်ႉတီႈယဝ်ႉ လႆႈဢဝ်ႁႅင်းၵူၼ်း 40 ၵေႃႉ လႄႈ လူတ်ႉၵႃးၶႄၾႆး 4 လမ်း ၵႂႃႇၸွႆႈၶႄၾႆး ဢွင်ႈတီႈၾႆးမႆႈၼၼ်ႉသေ ၾႆးမွတ်ႇၵႂႃႇ မိူဝ်ႈယၢမ်းၵၢင်ၶမ်ႈ 08:30 မူင်း ဝႃႈၼႆ။ ၵဵဝ်ႇၵပ်းလွင်ႈ ၾႆးမႆႈၼႆႉသေ ၽူႈမီးပုၼ်ႈၽွၼ်းၶဝ် ပိုတ်ႇလိူင်ႈဢဝ်တၢင်းၽိတ်း ၸဝ်ႈၶွင်ႁွင်ႈ တီႈႁူင်းပလိၵ်ႈ ဝဵင်းၵျွၵ်းမႄး ၊ ၶူဝ်းၶွင် ဢၼ်လႆႈလူႉသုမ်းၵႂႃႇတီႈၼႂ်းၾႆး မီးၵႃႈၶၼ်ငိုၼ်း မွၵ်ႈႁိုဝ်ၼႆၼၼ်ႉ ဢမ်ႇပႆႇလႆႈႁူႉ ၸွမ်းလီ လီ ၼႆယဝ်ႉ။ မိူဝ်ႈဝၼ်းထီႉ 11 August 2019 ၼၼ်ႉၵေႃႈ ယွၼ်ႉပိုတ်ႇမီႇတႃႇ ၸၼ်ႁႅင်းၾႆးၾႃႉဝႆႉ မိူဝ်ႈႁႅင်းၾႆးၾႃႉဢေႇ ၼၼ်ႉလႄႈ ၽွင်းယၢမ်းႁႅင်းၾႆးၾႃႉ မႃးတဵမ်ၶိုၼ်းၼၼ်ႉ လိုမ်းပိၵ်ႉသေ တိူၵ်ႈမီႇတႃႇလိူတ်ႇမႆႈ လႆႈတႅၵ်ႇပဵၼ်ၾႆး ႁဵတ်းႁႂ်ႈ ၾႆးမႆႈ ၵျွင်းလွႆႁိၼ်သႅင် ဝၢၼ်ႈၼႃး ပွၵ်ႉ (3) ဢၼ်တိတ်းၸပ်းၵၼ်တင်း ဝဵင်းၵျွၵ်းမႄး မိူၼ်ၵၼ်။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-27T13:13:34

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%81%bc%e1%82%82%e1%80%ba%e1%80%b8%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%90%e1%80%ae/

ၵူၼ်းၼုမ်ႇၼႂ်းပိုၼ်ႉတီႈ ဢိၵ်ႇတင်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ႁူမ်ႈၵၼ် ပိတ်ႉမၢၵ်ႇၼင်

မိူဝ်ႈဝၼ်းထီႉ 26 September 2019 ၸုမ်းႁူမ်ႈၽွမ်ႉလႄႈ ၸုမ်းမၢဝ်ႇတႆး ၸႄႈဝဵင်းၼမ်ႉၶမ်း (2) ဢိၵ်ႇတင်း ၸုမ်းႁႅင်းၼုမ်ႇမႂ်ႇ (701) ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ပိတ်ႉမၢၵ်ႇၼင်ၵၼ် တီႈဝၢင်းမၢၵ်ႇၼင် ဝၢၼ်ႈၶေးၶုၼ်ႇ ဢိူင်ႇႁၢတ်ႇႁိၼ် ဝဵင်းၼမ်ႉၶမ်း ဝႃႈၼႆ။ ပၢင်ပိတ်ႉမၢၵ်ႇၼင် ပွၵ်ႈၵမ်းၼႆႉ လႆႈတႄႇၶၢဝ်းယၢမ်း 14:00 မူင်း ထိုင် ၶၢဝ်းယၢမ်း 18:00 မူင်းသေ ဝၢႆးပၢင်ပိတ်ႉမၢၵ်ႇၼင်ယဝ်ႉတူဝ်ႈၵႂႃႇၼၼ်ႉ လႆႈမီးပၢင်ၵိၼ်ၶဝ်ႈ ႁူမ်ႈမူႇၵၼ် တီႈႁူင်းဝႆႉၶူဝ်းၶွင် ဝၢၼ်ႈၶေးၶုၼ်ႇ ၸႄႈဝဵင်းၼမ်ႉၶမ်း ဝႃႈၼႆ။ ၼႂ်းပၢင်ၵိၼ်ၶဝ်ႈႁူမ်ႈမူႇၵၼ် ၸၢႆးၾႃႉထီးႁိူင်း တူင်ႉတၵ်ႉမွၵ်ႇလၢတ်ႈ ၶေႃႈၵႂၢမ်းၵႂႃႇဝႃႈ ၵူၼ်းႁဝ်းၶႃႈၼႆႉ ၶႂ်ႈမီးလွင်ႈၶိုၼ်ႈယႂ်ႇ ၵူႈၵေႃႉလႄႈ တႃႇတေၶိုၼ်ႈယႂ်ႇၼၼ်ႉသမ်ႉ ဢၼ်လမ်ႇလွင်ႈ သုတ်းတႄႉ ႁဝ်းလူဝ်ႇၽွမ်ႉႁူမ်ႈၵၼ်၊ ပိူင်တႅၵ်ႈ မိူၼ်ၼင်ႇ ဢၼ်ႁဝ်းႁူမ်ႈၵၼ် ပိတ်ႉမၢၵ်ႇၼင်ၶဝ်ႈၵူဝ်း (သူးၵူဝ်း) ၼၼ်ႉ ၼႆယဝ်ႉ။ ၸၢႆးၸၢမ်ႇမိူင်း ႁူဝ်ၼႃႈၸုမ်းႁႅင်းၼုမ်ႇမႂ်ႇ (701) RCSS/SSA မွၵ်ႇလၢတ်ႈၶေႃႈၵႂၢမ်း ၵဵဝ်ႇလူၺ်ႈလွင်ႈ လႆႈၸတ်းႁဵတ်း ပၢင်ပိတ်ႉမၢၵ်ႇၼင်ၼႆႉဝႃႈ ယိူင်းဢၢၼ်းလူင်တႄႉ (1) ႁႂ်ႈပဵၼ်လွင်ႈၽွမ်ႉႁူမ်ႈ ၵူၼ်းၼုမ်ႇတႆး၊ (2) ႁႂ်ႈၵူၼ်းၼုမ်ႇၵၢင်းယၢၼ်ယႃႈမဝ်းၵမ် (3) ၵူၼ်းသိုၵ်းလႄႈ ၵူၼ်းမိူင်းႁႂ်ႈမေႃ ၶဝ်ႈဢွၵ်ႇၵၼ် ၸဵမ်ၸိူဝ်းၼႆႉလႄႈ ႁူဝ်ၼႃႈ ၸုမ်းႁူမ်ႈၽွမ်ႉ ၸၢႆးသၢႆၵွၼ်း လႄႈ ႁူဝ်ၼႃႈ ၸုမ်းမၢဝ်ႇတႆး ၸၢႆးသၢင်ႇလူႇ တၢင်တူဝ်ၸုမ်းၽႂ်မၼ်းသေ လၢတ်ႈလွင်ႈလႆႈမႃးလဵၼ်ႈမၢၵ်ႇၼင် မိုတ်ႈၵိုဝ်းၵၼ် ဢဝ်လွင်ႈၸမ်ၸႂ်ႁၵ်ႉႁွမ်ပဵၼ်ယႂ်ႇ တႄႇၵႂႃႇၸိူဝ်းၼႆႉ ၼႆယဝ်ႉ။ မိူဝ်ႈဝၼ်းထီႉ 23 September 2019 ၼၼ်ႉၵေႃႈ ၸုမ်းသၢႆဝၼ်းလႅင်း ဝၢၼ်ႈၼမ်ႉတီး ၸႄႈဝဵင်းၼမ်ႉၶမ်း လႆႈမႃးပိတ်ႉမၢၵ်ႇၼင်လွမ်ႈၸွမ်းၵၼ် တင်းၸုမ်းႁႅင်းၼုမ်ႇမႂ်ႇ (701) RCSS/SSA တီႈဝၢင်းပိတ်ႉမၢၵ်ႇၼင် ဝၢၼ်ႈၶေးၶုၼ်ႇ ဢိူင်ႇႁၢတ်ႇႁိၼ် ၸႄႈဝဵင်းၼမ်ႉၶမ်းလႄႈ ယင်းသိုပ်ႇၸွႆႈထႅမ်ပႃး ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၶဝ်ႈသၢၼ် (80) ပေႇ လႄႈ ငိုၼ်းမၢၼ်ႈ 200,000 ပျႃး ၼႆယဝ်ႉ၊၊ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-27T12:42:01

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%80%9d%e1%80%ba/

ပေႃႈမႄႈၵူၼ်းမိူင်းမၢဝ်း ၸွႆႈထႅမ်ၽႃႈႁူမ်ႇၶူဝ်းၼွၼ်း ၵူၼ်းပၢႆႈၽေးပၢင်တိုၵ်း

ပေႃႈမႄႈၵူၼ်းမိူင်းမၢဝ်း မီးၼမ်ႉၸႂ်ၸေႇတၼႃႇတင်းၼမ်သေ လႆႈႁူမ်ႈၵၼ် သိုဝ်ႉ ၽႃႈႁူမ်ႇၶူဝ်းၼွၼ်း ၸွႆႈထႅမ်ပၼ် ၵူၼ်းမိူင်း ၸိူဝ်းထူပ်းၽေးပၢင်တိုၵ်း ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ။ မိူဝ်ႈဝၼ်းထီႉ 24 September 2019 ယၢမ်းဝၢႆးဝၼ်း 16:00 မူင်း ပေႃႈမႄႈၵူၼ်းမိူင်းမၢဝ်း လႆႈဢဝ် ၽႃႇႁူမ်ႇၶူဝ်းၼွၼ်း တင်းၼမ် တၢင်ႇလူတ်ႉ 3 လေႃႉ လႄႈ ထူဝ်ႇ သေ ၵႂႃႇၸွႆႈဢၢပ်ႈဝႆႉ ပၼ်တီႈ ၽူႈမီးပုၼ်ႈၽွၼ်း တပ်ႉဢုပ်ႉပိူင်ႇ 701 RCSS/SSA တႃႇႁႂ်ႈၸွႆႈသိုပ်ႇသူင်ႇထိုင်ပၼ် ၵူၼ်းမိူင်း ၸိူဝ်းထူပ်းၽေးပၢင်တိုၵ်း ၼႂ်းပိုၼ်ႉတီႈ ၼႆယဝ်ႉ ၊ ဢိင်ၼိူဝ်ငဝ်းလၢႆးၼႂ်းပိုၼ်ႉတီႈသေ ယူႇတီႈ ၽူႈမီးပုၼ်ႈၽွၼ်း တပ်ႉဢုပ်ႉပိူင်ႇ 701 ထုင်ႉမၢဝ်း တေသိုပ်ႇဢဝ်ၶူဝ်ၶွင် ဢၼ်လႆႈႁပ်ႉဝႆႉတင်းသဵင်ႈၼႆႉ ၸွႆႈထႅမ်ပၼ်တီႈ ၵူၼ်းမိူင်း ၸိူဝ်းထူပ်းၽေး ၵိၼ်ၸႂ်ၼၼ်ႉယူႇ ၼႆယဝ်ႉ။ ၼႂ်းလိူၼ် August 2019 ထိုင် ၼႂ်းလိူၼ် September 2019 သိုၵ်းမၢၼ်ႈ လႄႈ သိုၵ်း AA , TNLA , MNDAA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸိုင်ႈတႆးပွတ်းႁွင်ႇ သေ မီးၵူၼ်းမိူင်းၼႂ်းပိုၼ်ႉတီႈ လႆႈပၢႆႈၽေးပၢင်တိုၵ်းတင်းၼမ် လႄႈ ၵူၼ်းမိူင်းလႆႈဝၢတ်ႇၸဵပ်း လူႉတၢႆ ယွၼ်ႉပၢင်တိုၵ်း ၵေႃႈမီးယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-26T14:56:45

https://taifreedom.com/%e1%81%b5%e1%82%85%e1%80%99%e1%80%ba%e1%81%bd%e1%80%b0%e1%82%88%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%81%b5%e1%80%b0%e1%82%88%e1%80%9c/

ၵႅမ်ၽူႈဢုပ်ႉပိူင်ႇၵူႈလွင်ႈလွင်ႈ မိူင်းတႆး ၸီႉသင်ႇႁႂ်ႈၽူႈမီးပုၼ်ႈၽွၼ်းမၢၼ်ႈ ဢဝ်ၶၢဝ်ႇ RCSS/SSA သူင်ႇပၼ် ၶိုတ်းၶိုတ်းၸမ်ၸမ်

ယူႇတီႈ ၵႅမ်ၽူႈဢုပ်ႉပိူင်ႇ ၵူႈလွင်ႈလွင်ႈ မိူင်းတႆး ႁွင်ႉ ၵူၼ်းႁဵတ်းၵၢၼ် ပႃႇတီႇ ၸၢဝ်းၶိူဝ်း ၊ တီႈၵိူဝ်းၵုမ် ထဝ်ႈဝၢၼ်ႈ/မိူင်း ၵူႈႁွင်ႈၵၢၼ် လူင်ပွင်ၸိုင်ႈ ၸတ်းႁဵတ်းပၢင်ၵုမ် ဢွင်ႈတီႈလုမ်းၽႄ ၽၢႆႇဢုပ်ႉပိူင်ႇၵူႈလွင်ႈလွင်ႈ မိူင်းတႆး ပွၵ်ႉပႃႇလႅင် ဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း သေ မီးၽူႈၶိုၼ်ႈႁွတ်ႈၼႂ်းပၢင်ၵုမ် 80 ပၢႆ ၼႆယဝ်ႉ။ မိူဝ်ႈဝႃးဝၼ်းထီႉ 25 September 2019 ယၢမ်းၵၢင်ၼႂ် 09:00 မူင်း ဢူးယႄးၼၢႆႇ ၵႅမ်ၽူႈဢုပ်ႉပိူင်ႇ ၵူႈလွင်ႈလွင်ႈ မိူင်းတႆး လၢတ်ႈတီႈၽူႈၶိုတ်ႈႁွတ်ႈ ၼႂ်းပၢင်ၵုမ်ဝႃႈ “ၽူႈႁၢပ်ႇထၢမ်းၵၢၼ် လူင်ပွင်ၸိုင်ႈ ဢၼ်တူၵ်းပုၼ်ႈၽွၼ်း ၸွမ်းဝၢၼ်ႈၼွၵ်ႈၼႃးပၢင်ႇ ၸႄႈဝဵင်းၵဵင်းတုင်ၼႆႉ ႁႂ်ႈပၵ်းတႃဢဝ်ၶၢဝ်ႇလွင်ႈတူင်ႉၼိုင် ၵူႈလွင်ႈလွင်ႈ ၵဵဝ်ႇၵပ်း RCSS/SSA သေ ပွင်ႇလႅင်းထိုင်ပၼ်တီႈ ၽူႈမီးပုၼ်ႈၽွၼ်း လူင်ပွင်ၸိုင်ႈ ၶိုတ်းၶိုတ်းၸမ်ၸမ် ၊ လွင်ႈ RCSS/SSA တူင်ႉၼိုင်ၼႆ ၵူၼ်းဝၢၼ်ႈၵူၼ်းသူၼ် ၼႂ်းပိုၼ်ႉတီႈ တေႁူႉၸွမ်းၶဝ်ယူႇ ၽူႈႁၢပ်ႇထၢမ်းၵၢၼ်ႁဝ်း လူဝ်ႇမေႃႁဵတ်းၵေႃႉ ၶဝ်ႈဢွၵ်ႇၵူၼ်းဝၢၼ်ႈၵူၼ်းသူၼ် သေ ထွမ်ႇငိၼ်းဢဝ်ၶၢဝ်ႇမႃးလီလီ ႁင်းၽႂ်မၼ်း” ဝႃႈၼင်ႇၼႆ။ မိူဝ်ႈၼႂ်းႁူဝ်လိူၼ် September 2019 ဢူးယႄးၼၢႆႇ ၼင်ႇၵဝ်ႇ ၸီႉသင်ႇႁႂ်ႈ ၸုမ်းၽၢႆႇတိမ်းတၢမ်းၶတီး CID ၊ ၽၢႆႇၵူတ်ႇထတ်းၶိုၵ်ႉတွၼ်းမၢၼ်ႈ (ၸၸၸ) ၊ ၽၢႆႇႁူမ်ႇလူမ်ႈသိုၵ်း (ၸယၽ – SP) ၶဝ်ႈၸႅတ်ႈထၢမ်ပိုၼ်းတူဝ် ၵူၼ်းႁဵတ်းၵၢၼ် ပႃႇတီႇၵၢၼ်မိူင်း (ပႃႇတီႇၸၢဝ်းၶိူဝ်း) ထိုင်တီႈၼႂ်းႁိူၼ်း ဝဵင်းၵဵင်းတုင် ၵဵဝ်ႇလူၺ်ႈလွင်ႈ ၸွင်ႇမီး ၵၢၼ်ၵဵဝ်ႇၶွင်ႈၵၼ်တင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-26T14:29:28

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8%e1%80%95%e1%80%a2%e1%80%b0%e1%80%9d%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%81%bc%e1%80%ad/

ၵူၼ်းၸၢဝ်းပဢူဝ်းၵေႃႉၼိုင်ႈ ယွင်ႇယႃႈမသေ ဢဝ်မိတ်ႈတႅင်း လုၵ်ႈမေးမၼ်း တၢႆၶိုၼ်း

မိူဝ်ႈဝၼ်းထီႉ 24 September 2019 ယၢမ်းၵၢင်ၶမ်ႈ 07 : 00 မူင်း ၵူၼ်းၸၢဝ်း ပဢူဝ်းၵေႃႉၼိုင်ႈ ဢၼ်ယူႇသဝ်းတီႈ ဝၢၼ်ႈဢိူင်ႇယၢဝ်း ၊ ဢိူင်ႇပႃၶီး ၊ ၸႄႈဝဵင်းႁူဝ်ပူင်း ၸိုင်ႈတႆးပွတ်းၸၢၼ်း ယွင်ႇယႃႈမသေ ဢဝ်မိတ်ႈတႅင်း လုၵ်ႈမေးမၼ်း တၢႆ 3 ၵေႃႉ မၢတ်ႇ 1 ၵေႃႉ။ ၵေႃႉဢၼ် ၶႃႈႁႅမ်လုၵ်ႈမေးတၢႆၼႆႉ ၸိုဝ်ႈႁွင်ႉ ဢၢႆႈသၢၼ်ႇ ဢႃႇယု 28 ပီႊ ယူႇဝၢၼ်ႈဢိူင်ႇယၢဝ်း ၊ ဢိူင်ႇပႃၶီး ၊ ၸိုဝ်ႈမေးၼၢင်းမၼ်း ၵေႃႉထုၵ်ႇတႅင်းတၢႆသမ်ႉ ပဵၼ်ဢေးမူး ဢႃႇယူႉ 21 ပီႊ ထုၵ်ႇဢဝ် မိတ်ႈတႅင်း ပဵမ်ႉၽၢႆႇသၢႆႉ ၼိုင်ႈႁွႆး လႄႈ ၽၢႆႇၼိူဝ် မၢၼ်ႁူၽၢႆႇသၢႆႉ ၼိုင်ႈႁွႆး ဢိၵ်ႇတင်း ထုၵ်ႇဢဝ်ၵွင်ႈယၢမ်း ယိုဝ်းပႃး တီႈပုမ်သၢႆလီသေ လႆႈတၢႆထင်တီႈ ၼႆယဝ်ႉ။ ၼွၵ်ႈလိူဝ်သေၼၼ်ႉ လုၵ်ႈယိင်းၵေႃႉလဵၵ်ႉသုတ်း ၸိုဝ်ႈႁွင်ႉ ဢူၺ်းၼိူဝ်ႉ ဢႃႇယူႉ 1 ၶူပ်ႇပၢႆ 1 လိူၼ် ထုၵ်ႇၺႃး မိတ်ႈထိူဝ်ၶေႃး ၶဝ်ႈလိုၵ်ႉမွၵ်ႈ 2 ၼိဝ်ႉသေ တၢႆထင်တီႈ ၊ လုၵ်ႈၸၢႆးၵေႃႉၵၢင် ၸိုဝ်ႈႁွင်ႉ ၸၢႆးထူး ဢႃႇယူႉလႆႈ 3 ၶူပ်ႇ ထုၵ်ႇဢဝ်လဵၵ်းလႅမ် တႅင်းသႂ်ႇတီႈၵွၵ်းႁူဝ် လႆႈလုတၢႆၵႂႃႇ ၼႂ်းဝၼ်းထီႉ 25 September 2019 ယၢမ်းႁူဝ်ၶမ်ႈ 06:00 မူင်း ၊ လုၵ်ႈၸၢႆးၵေႃႉယႂ်ႇသုတ်း ၸိုဝ်ႈႁွင်ႉၸၢႆးဝူဝ်ႇၵၢဝ်း ဢႃႇယူႉ 5 ၶူပ်ႇ ထုၵ်ႇၺႃးထုပ်ႉတီႈတႃ ၽၢႆႇၶႂႃၼိုင်ႈၵမ်း လႄႈ ၺႃးငုၵ်းၵွင်ႈယၢမ်း သွင်ႉသႂ်ႇတီႈၼႃႈဢူၵ်း ၽၢႆႇၶႂႃႇၼိုင်ႈၵမ်း လႆႈတၢင်းမၢတ်ႇၸဵပ်းသေ ယူတ်းယႃတူဝ်ဝႆႉယူႇ တီႈႁိူၼ်း ၵေႃႉပဵၼ်ဢွၵ်ႇ(မႄႈဢၢႆႈသၢၼ်ႇ) ၼႆယဝ်ႉ။ ၵေႃႉပဵၼ် ဢၢႆႈသၢၼ်ႇၼႆႉ ယွင်ႇယႃႈမသေ မိူဝ်းၸွမ်းၶႃႈႁႅမ်တၢႆ မေးၼၢင်းမၼ်း ထိုင်တီႈႁိူၼ်းပေႃႈမႄႈ ၽၢႆႇမေးယဝ်ႉ ပၢႆႈၵႂႃႇတၢင်းလႂ် ဢၼ်ဝႃႈၼၼ်ႉ ဢမ်ႇပႆႇႁူႉၸွမ်းလႄႈ တေႃႇထိုင်ယၢမ်းလဵဝ် ၽူႈမီးပုၼ်ႈၽွၼ်းၶဝ် ယင်းပႆႇ တီႉၺွပ်းလႆႈ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-26T10:32:42

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%90%e1%80%95%e1%80%b1%e1%80%b8-%e1%81%b8%e1%80%9d%e1%80%ba%e1%82%88%e1%80%9e%e1%80%bc%e1%82%83%e1%82%87/

လုၵ်ႈၼွင်ႉတပေး ၸဝ်ႈသြႃႇ ၵလျႃႇၼဝမ်ႇသ ၸတ်းႁႅၼ်းပၢင်ၶုၵ်းၶူၼ်ႉ ၶွပ်ႈတဵမ်ၼိုင်ႈပီ

လုၵ်ႈၼွင်ႉတပေးလႄႈ ၸုမ်းၸွႆႈထႅမ်တူင်ႇဝူင်းၵူၼ်း (CSO) Civil Society Organization ဢိၵ်ႇတင်း ပီႈၼွင်ႉၵူၼ်းမိူင်း ၼႂ်းတူင်ႇဝဵင်းၵျွၵ်းမႄး ၸတ်းႁဵတ်းပၢင်ၶုၵ်းၶူၼ်ႉ ၶွပ်ႈၶူပ်ႇတဵမ်ပီ ႁဵတ်းတၢင်းလီ ယွၼ်းသူးထိုင် ၸဝ်ႈသြႃႇ ၵလျႃႇၼဝမ်ႇသ ဢၼ်လွၼ်ႇဢဝ်ၼိၵ်ႉပၢၼ်ႇၵႂႃႇ။ မိူဝ်ႈဝၼ်းထီႉ 24 September 2019 ၶၢဝ်းယၢမ်း 10:30 မူင်း ၸုမ်းဝေႇယႃႇဝိတ်ႉၸ ႁူမ်ႈတင်းတၵႃႇသထႃးၶဝ် ဢွၼ်ၵၢပ်ႈသွမ်းသင်ႇၶႃႇၸဝ်ႈလႄႈ ၸႃႇၵလဵင်ႉလူ ပီႈၼွင်ႉၶဝ်ႈႁူမ်ႈ ပၢင်ၶုၵ်းၶူၼ်ႉ ၼိုင်ႈပီတဵမ်သေ ထိုင်မႃးၶဝ်းယၢမ်း 12:00 မူင်းၵၢင်ဝၼ်း လုၵ်ႈၼွင်ႉတပေး လႄႈ ၸုမ်းၸွႆႈထႅမ် တူင်ႇဝူင်းၵူၼ်း (Civil Society Organization) ဢိၵ်ႇတင်း ပီႈၼွင်ႉၵူၼ်းမိူင်း တူင်ႇဝဵင်းၵျွၵ်းမႄး ၸတ်းႁႅၼ်း ပၢင်လူႇတၢၼ်းယၢတ်ႇၼမ်ႉထိုင် ၸဝ်ႈသြႃႇ ၵလျႃႇၼဝမ်ႇသ ၵျွင်းယွတ်ႈ ပွၵ်ႉ ( 7 ) ဝဵင်းၵျွၵ်းမႄး ဢၼ်လႆႈလွၼ်ႇဢဝ်ၼိၵ်ႉပၢၼ်ႇၵႂႃႇ ၼိုင်ႈပီတဵမ် ဝႃႈၼႆ။ ထိုင်မႃးၶၢဝ်းယၢမ်းဝၢႆးဝၼ်း 16:00 မူင်း လႆႈတႄႇပၢင်လွတ်ႈႁေႃးထမ်း ထမ်ႇမၸၵျႃႇသေ ၶၢဝ်းယၢမ်း 18:30 မူင်းၼၼ်ႉ သင်ႇၶႃႇၸဝ်ႈလႄႈ ၵူၼ်းမိူင်းတူင်ႇဝဵင်းၵျွၵ်းမႄး ႁူမ်ႈၵၼ်တႆႈတဵၼ်း ဢဝ်သၢႆၾႆးႁိူဝ်ႈလႅင်း လူႇတၢၼ်းထိုင်ၸဝ်ႈသေ ဢွၼ်ၸုၵ်းၼိမ်တူဝ်ၸႂ် ၶၢဝ်းတၢင်းႁိုင် 5 မိၼိတ်ႉ ၼႆယဝ်ႉ။ ၸဝ်ႈသြႃႇ ၵလျႃႇၼဝမ်ႇသၼႆႉ လႆႈထုၵ်ႇၵူၼ်းႁၢႆႉ ဢမ်ႇႁူႉၸိုဝ်ႈ 2 ၵေႃႉ ပႃးၵွင်ႈၵၢင်ႇ ႁေႃႈလူတ်ႉၶိူင်ႈ ၶဝ်ႈၵႂႃႇၼႂ်းဝၢင်းၵျွင်းယွတ်ႈသေ ယိုဝ်းသႂ်ႇၸဝ်ႈသြႃႇ 7 ၵမ်း လႄႈ ႁဵတ်းႁႂ်ႈၸဝ်ႈသြႃႇ ၵလျႃႇၼဝမ်ႇသ လႆႈလွၼ်ႇဢဝ်ၼိပ်ႉပၢၼ်ႇၵႂႃႇ မိူဝ်ႈဝၼ်းထီႉ 05 October 2018 ယၢမ်းႁူဝ်ၶမ်ႈ 18:00 မူင်း ၼၼ်ႉၵမ်းလဵဝ် ဝႃႈၼႆ။ ၸဝ်ႈသြႃႇ ၵလျႃႇၼဝမ်ႇသ မီးဢႃႇယု 46 ပီ ၵိူတ်ႇတီႈဝၢၼ်ႈသွၼ်း ၸႄႈဝဵင်းၼမ်ႉၶမ်း လႄႈ ဝႃႇတေႃႇၸဝ်ႈ မီး 27 ဝႃႇ ၶိုၼ်ႈပဵၼ်ၸဝ်ႈၼင်ႈၵျွင်း ၵျွင်းယွတ်ႈ ဝဵင်းၵျွၵ်းမႄး ပႃးထူၼ်ႈ (7) သေ မီးသင်ႇၶႃႇၸဝ်ႈ ၶိုၼ်ႈသွၼ်ႁဵၼ်းဝႆႉ 200 တူၼ် သေဢမ်ႇၵႃး မၼ်းၸဝ်ႈလႆႈဢွၼ်ႇတႄႇတင်ႈ ယေးငိုၼ်းဝူင်းမႅတ်ႉတႃႇ ၼႂ်းမိူင်းတႆး ထႅင်ႈလၢႆလၢႆတီႈ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-25T16:44:57

https://taifreedom.com/%e1%81%bd%e1%82%85%e1%81%bc%e1%80%ba%e1%82%87%e1%80%9c%e1%80%ad%e1%81%bc%e1%80%ba%e1%80%9d%e1%82%86-%e1%80%a2%e1%80%ad%e1%80%84%e1%80%ba%e1%82%87%e1%80%9e%e1%81%bc%e1%80%ba%e1%82%87-%e1%80%99/

ၽႅၼ်ႇလိၼ်ဝႆ (ဢိင်ႇသၼ်ႇ) မိူင်းပႃႇၵီႇသတၢၼ်ႇ ႁဵတ်းႁႂ်ႈမီးၵူၼ်းတၢႆလႄႈ ၵူၼ်းမၢတ်ႇၸဵပ်းၼမ်

မိူဝ်ႈဝၼ်းထီႉ 24 September 2019 ၶၢဝ်းယၢမ်း 18:01 မူင်း ၽၢႆႇပၢႆးသၢႆႈ Science Changing World (USGS) ဢွၵ်ႇမႃးလၢတ်ႈဝႃႈ ၽႅၼ်ႇလိၼ်ဝႆ (ဢိင်ႇသၼ်ႇ) ၼႂ်းတွၼ်ႈၼႃႈလိၼ် ၶႅသ်ႉမေး (Cashmir) ၽၢႆႇတွၼ်ႈမိူင်း ပႃႇၵီႇသတၢၼ်ႇၵုမ်းၵမ် ဝႃႈၼႆ။ ၽႅၼ်ႇလိၼ်ဝႆ (ဢိင်ႇသၼ်ႇ) ပွၵ်ႈၵမ်းၼႆႉ တၢင်းႁႅင်း 5.2 Richter လႄႈ ႁဵတ်းႁႂ်ႈသဵၼ်ႈတႃႈသၢႆတၢင်း လႆႈလူႉၵွႆ၊ လၵ်းၾူၼ်း လၵ်းၾႆႉၾႃႉႁၵ်းလူမ်ႉ၊ ႁိူၼ်းတိူၵ်ႈၵူၼ်ႇပင်း တင်းၼမ်လႄႈ ၵူၼ်းမိူင်းတင်းၼမ် ၸိူဝ်းဢမ်ႇတၼ်း ပၢႆႈဢွၵ်ႇ ၼွၵ်ႈႁိူၼ်း လႆႈလူႉတၢႆ ဢမ်ႇယွမ်း (19) ၵေႃႉ လႄႈ မီးၵူၼ်းလႆႈမၢတ်ႇၸဵပ်း မွၵ်ႈ (300) ဝႃႈၼႆ။ တီႈတႄႇပဵၼ် ၽႅၼ်ႇလိၼ်ဝႆၼႆႉ ပဵၼ်တီႈဝဵင်း ၼေးယႃး မႄးပူး (Near Mirpur) ပွတ်းတွၼ်ႈဝၼ်းဢွၵ်ႇ မိူင်းပႃႇၵီႇသတၢၼ်ႇသေ တၢင်းလိုၵ်ႉလူင်း မွၵ်ႈ (10 ) ၵီႇလူဝ်ႇမီႇတႃႇ ၵူၺ်းလႄႈ ႁႅင်းဢိင်ႇသၼ်ႇ ပွၵ်ႈၵမ်းၼႆႉ သၼ်ႇႁႅင်းထိုင် ၼႂ်းၸႄႈမိူင်း ၼိဝ်းတႄလီႇ (New Delhi) မိူင်းလူင်ဢိၼ်းတီးယႃး လၢႆလၢႆၸႄႈမိူင်း ဝႃႈၼႆ။ ယူႇတီႈၽူႈၼမ်းၼႂ်း ၽၢႆႇၵႅတ်ႇၶႄ တပ်ႉသိုၵ်းမိူင်းပႃႇၵီႇသတၢၼ်ႇ လႆႈဢွၵ်ႇမႃး လၢတ်ႈဝႃႈ တပ်ႉသိုၵ်းလႆႈသူင်ႇ ႁႅင်းသိုၵ်းတင်းၼမ် လူင်းပိုၼ်ႉတီႈ ပိူဝ်ႈတႃႇၸွႆႈထႅမ်ၵူၼ်းမိူင်း ၸိူဝ်းထူပ်းတၢင်း ယၢပ်ႇၽိုတ်ႇ လၢႆလၢႆလွင်ႈလႄႈ သူင်ႇမေႃယႃ ၶဝ်ႈၵႂႃႇၸွမ်းတင်းၼမ်ယဝ်ႉႁႂ် ဝႃႈၼႆ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-25T12:11:40

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%82%84%e1%81%b5%e1%81%a2%e1%80%84%e1%80%ba%e1%81%b8%e1%82%82%e1%80%ba-%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84/

ၵူၼ်းၼႄၵၢင်ၸႂ် ၼႂ်းမိူင်းဢိၼ်ႇတူဝ်ႇၼီးသျႃး ၸုတ်ႇၾႆးၽဝ် တီႈႁဵတ်းၵၢၼ်လူင်ပွင်ၸိုင်ႈ တင်းၼမ်

မိူဝ်ႈဝၼ်းထီႉ 24 September 2019 AP ဢွၵ်ႇၼႄဝႆႉဝႃႈ တီႈၼႂ်းဝဵင်းပႃႉပူၼ်း (Papuan) မိူင်းဢိၼ်ႇတူဝ်ႇၼီးသျႃး ယွၼ်ႉမီးပၢင်ၼႄၵၢင်ၸႂ်တေႃႇ ၶူးသွၼ်ႁူင်းႁဵၼ်းသေ လုၵ်ႈႁဵၼ်းၸၼ်ႉၸွမ် ၸၢဝ်းၶိူဝ်း ပႃႉပူၼ်း လႆႈၸုတ်ႇၾႆးၽဝ်တီႈႁဵတ်းၵၢၼ်လူင်ပွင်ၸိုင်ႈလႄႈ ႁိူၼ်းၵူၼ်းမိူင်းတင်းၼမ် ဝႃႈၼႆ။ လွင်ႈလႆႈပဵၼ်မႃး ပၢင်ၼႄၵၢင်ၸႂ် ထႅင်ႈပွၵ်ႈၵမ်းၼႆႉ ၵူၼ်းၸၢဝ်းၶိူဝ်းပႃႉပူၼ်း လၢတ်ႈဝႃႈ ယွၼ်ႉၶူးသွၼ်လိၵ်ႈ ၼႂ်းႁူင်းႁဵၼ်း ႁွင်ႉၵူၼ်းၸၢဝ်းၶိူဝ်းပႃႉပူၼ်းဝႃႈ (လိင်း) ၼႆသေ မၼ်းပဵၼ်လွင်ႈလူမဝ်ထၢင်ႇလဵၵ်ႉ ၼိူဝ်ၸၢဝ်းၶိူဝ်း ပႃႉပူၼ်းလႄႈ ႁဵတ်းႁႂ်ႈလုၵ်ႈႁဵၼ်းတင်းၼမ် ဢမ်ႇပေႃးၸႂ်ႁၢဝ်ႈႁႅင်းလႄႈ ၸင်ႇလႆႈဢွၵ်ႇမႃးၼႄၵၢင်ၸႂ် ဝႃႈၼႆ။ ၵူၺ်းၵႃႈ ၼႂ်းပၢင်ၼႄၵၢင်ၸႂ် ပွၵ်ႈၵမ်းၼႆႉ တေလႆႈဝႃႈႁုၵ်းႁၢႆႉႁႅင်းလိူဝ်သေ ၵူႈပွၵ်ႈပွၵ်ႈ မိူဝ်ႈလဵဝ်မီးၵူၼ်းလႆႈတၢႆ လႄႈ ၵူၼ်းမၢတ်ႇၸဵပ်းတင်းၼမ် ယွၼ်ႉၵူၼ်းၼႄၵၢင်ၸႂ် ၸုတ်ႇၾႆးၽဝ် တီႈႁဵတ်းၵၢၼ်လူင်ပွင်ၸိုင်ႈလႄႈ ႁိူၼ်းၵူၼ်းမိူင်း ၸိူဝ်းဢမ်ႇတၼ်းပၢႆႈလွတ်ႈပူၼ်ႉၼၼ်ႉ ၵူၼ်းတၢႆ ဢမ်ႇယွမ်း (30) ၵေႃႉ လႄႈ ၵူၼ်းမၢတ်ႇၸဵပ်း မွၵ်ႈ (70) ၵေႃႉယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႄၵၢင်ၸႂ် ယင်းလႆႈၸႂ်ႉမိတ်ႈယၢဝ်း လႄႈ ၵွၼ်ႈႁိၼ် ႁဵတ်းႁၢႆႉ ၸဝ်ႈၼႃႈတီးပလိၵ်ႈ လႄႈ တပ်ႉသိုၵ်းလႆႈၶဝ်ႈ ဢဝ်ႁူမ်ႇလူမ်ႈတင်းၼမ် ၽၢႆႇၸဝ်ႈၼႃႈတီႈ လႆႈယိုဝ်းတွပ်ႇတႅၼ်းၶိုၼ်း ႁဵတ်းႁႂ်ႈၵူၼ်းမိူင်း လႆႈလူႉတၢႆ (3) ၵေႃႉ ဝႃႈၼႆ၊ ယူႇတီႈ ၽူႈၼမ်းၼႂ်း တပ်ႉသိုၵ်းမိူင်းဢိၼ်ႇတူဝ်ႇၼီးသျႃး ဢွၵ်ႇမႃးလၢတ်ႈဝႃႈ လွင်ႈၼႄၵၢင်ၸႂ် ပွၵ်ႈၵမ်းၼႆႉ ဢမ်ႇလႆႈမီး လွင်ႈလူမဝ်ၼိူဝ် ၸၢဝ်းၶိူဝ်းပႃႉပူၼ်းသေလွင်ႈလႄႈ မၼ်းပဵၼ်ၵူၼ်း ၼႂ်းပိုၼ်ႉတီႈ တင်ႈၸႂ်သၢင်ႈ ၶိုၼ်ႈမႃး ႁဵတ်းႁႂ်ႈဝၢၼ်ႈမိူင်း ဢူၼ်ဢၢၼ်သုၵ်ႉယုင်ႈ တႄႇၸဵမ်မိူဝ်ႈ ၼႂ်းလိူၼ် August 2019 ၼၼ်ႉယဝ်ႉ ဝႃႈၼႆ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-25T11:42:57

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88-tnla-%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84-2/

သိုၵ်းမၢၼ်ႈ လႄႈ TNLA ပဵၼ်ပၢင်တိုၵ်းၵၼ်

သိုၵ်းမၢၼ်ႈ ဢၼ်ယူႇၽၢႆႇတႂ်ႈၵုမ်းၵမ် တိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) ဝဵင်းလႃႈသဵဝ်ႈ လႄႈ သိုၵ်း TNLA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵုင်းသႃႇ ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ။ မိူဝ်ႈဝႃးဝၼ်းထီႉ 24 September 2019 ယၢမ်းၵၢင်ၼႂ် 05:30 မူင်း သိုၵ်းမၢၼ်ႈ တပ်ႉၶလယ 45 ၊ ၶလယ 242 လႄႈ ၽၢႆႇသိုၵ်း TNLA ပဵၼ်တပ်ႉၵွင် 223 ၊ တပ်ႉၸုမ်း 5 ပဵၼ်ပၢင်တိုၵ်းၵၼ်သေ ထိုင်ယၢမ်းၵၢင်ဝၼ်း 10:50 မူင်းၵေႃႈ သဵင်ၵွင်ႈသဵင်မၢၵ်ႇ ဢမ်ႇပႆႇယဵၼ်လူင်းလႄႈ သွင်ၽၢႆႇတိုၵ်ႉသိုပ်ႇပိုတ်းယိုဝ်းၵၼ်ဝႆႉ တီႈႁိမ်းဝၢၼ်ႈၵုင်းသႃႇ ယူႇ ၼႆယဝ်ႉ။ သိုၵ်းမၢၼ်ႈ တပ်ႉၶလယ 242 ၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း (ၸၵၶ) မၢႆ – 16 ၊ တပ်ႉၶလယ 45 ၼႆႉ ငဝ်ႈတပ်ႉပၵ်းဝႆႉတီႈ ဝဵင်းၵူတ်ႉၶၢႆ သေ ယူႇၽၢႆႇတႂ်ႈၵုမ်းၵမ် တိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) ဝဵင်းလႃႈသဵဝ်ႈ။ သိုၵ်းမၢၼ်ႈ ပိုၼ်ၽၢဝ်ႇၵိုတ်းလိုဝ်ႈလွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တိူင်း (မိူင်းတႆး 4 တိူင်း မိူင်းၶၢင် 1 တိူင်း) ၼၼ်ႉ ၶၢဝ်းယၢမ်းမူတ်းၵႂႃႇ ၼႂ်းဝၼ်းထီႉ 21 September 2019 ၼႆယဝ်ႉ ၊ ဝၼ်းထီႉ 20 September 2019 သိုၵ်း TNLA , AA , MNDAA 3 ၸုမ်း ႁူမ်ႈၵၼ်ဢွၵ်ႇၶေႃႈပိုၼ်ၽၢဝ်ႇထႅင်ႈဝႃႈ တေၵိုတ်းတိုၵ်းၽၢႆႇလဵဝ် တေႃႇထိုင် ဝၼ်းထီႉ 31 December 2019 (ပီႊသဵင်ႈ) လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-09-25T11:39:43

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-12/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ်တီႈ ၸုမ်းတႆးၽွမ်ႉၵၼ်

ၸုမ်းတႆးၽွမ်ႉၵၼ် ဢၼ်မီးယူႇတီႈထုင်ႉမၢဝ်း တုင်းလူႇၶၢမ်ႇငိုၼ်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈ လူၺ်ႈလၢႆးသူင်ႇငိုၼ်း ၼႂ်းဝီႇၶျႅၵ်ႉ (wechat) သေ သိုပ်ႇဢဝ်ငိုၼ်း ဢၼ်လႆႈႁပ်ႉမႃးၸိူဝ်ႉၼၼ်ႉ သိုဝ်ႉၶူဝ်းၶွင်ၸႂ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ၼႂ်း ၸိုင်ႈတႆးပွတ်းၸၢၼ်း ဝႃႈၼႆ။ မိူဝ်ႈဝၼ်းထီႉ 23 September 2019 ၼႆႉ ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် တင်းသဵင်ႈသေ ၸွႆႈထႅမ် ၼမ်ႉပူင်းၵေႃႇ (200) လုၵ်ႈ မႅၼ်ႈသၢင်ႉငိုၼ်း (500,000) (ႁႃႈသႅၼ်) ပျႃး ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်တူင်ႉၼိုင်ၼႂ်းၼႃႈတီႈ ပိူဝ်ႈတႃႇႁႂ်ႈပဵၼ် လွင်ႈၵမ်ႉၸွႆႈထႅမ်တီႈ ၵေႃႉႁၢၼ်ၶဝ် ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA လႆႈတၢင်တူဝ်ၵေႃႉသိုၵ်း သေ ငိၼ်းၸူမ်း ၶွပ်ႈၸႂ်ယႂ်ႇၼမ် ထိုင် လႄႈ ႁဵတ်းဝႂ်ယွင်ႈယေႃး ပၼ်တီႈ ၸုမ်းတႆးၽွမ်ႉၵၼ် ႁႂ်ႈပဵၼ်တီႈမၢႆတွင်း ၵိုၵ်းပိုၼ်း လုၵ်ႉၽိုၼ်ႉဢဝ်ၶိုၼ်းမိူင်း ၸိုင်ႈတႆးယူႇယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ၶႂ်ႈၸွႆႈထႅမ် ငိုၼ်းတွင်း တီႈဝတ်ႉဝႃးၽႃသိူဝ်ႇလႄႈသင် ၶႂ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး ၸိူဝ်းတူင်ႉၼိုင် ၼႂ်းၼႃႈသိုၵ်း ပေႃးၼႆၸိုင် ၵပ်းသိုပ်ႇလူႇတၢၼ်း ၸွႆႈထႅမ်လႆႈတီႈ Wechat ID – SAIHAN334410 ဢမ်ႇၼၼ် ၵပ်းသိုပ်ႇလႆႈတီႈ မႆၢၽူင်းၶႄႇ ၸၢႆးႁၵ်ႉၶိူဝ်း 15911757049 ၊ ၸၢႆးၶိူဝ်းႁၢၼ် 09960217636 ၊ ယိင်းဢွၼ်ႇ 13763297106 ၼႆႉလႆႈယူႇဢေႃႈ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-25T10:10:21

https://taifreedom.com/%e1%80%90%e1%80%95%e1%80%ba%e1%82%89%e1%80%95%e1%82%82%e1%80%ba%e1%82%89%e1%81%bd%e1%80%84%e1%80%ba%e1%82%87%e1%80%95%e1%81%a2%e1%80%84%e1%80%ba%e1%82%87%e1%80%9c%e1%81%a2%e1%82%86%e1%82%87-%e1%80%a2/

တပ်ႉပႂ်ႉၽင်ႇပၢင်ႇလၢႆႇ ဢိၼ်းတီးယႃး တိၸၢဝ်းမၢၼ်ႈ 6 ၵေႃႉ တေႃႉယႃႈၶဝ်ႈမိူင်း ၊ ၵႃႈၶၼ် 42 လၢၼ်ႉတေႃႇလႃႇ

တပ်ႉပႂ်ႉၽင်ႇၼမ်ႉပၢင်ႇလၢႆႇ မိူင်းဢိၼ်းတီႈယႃး တိၺွပ်းလႆႈ ၵူၼ်းမိူင်းမၢၼ်ႈ 6 ၵေႃႉ တေႃႉယႃႈမဝ်းၵမ် Meth amphetamine 1160 ထူင် မႅၼ်ႈသၢင်ႉငိုၼ်း ဢမေႇရိၵၢၼ်ႇတေႃႇလႃႇ 42 လၢၼ်ႉ ၼႆၽၢႆႇၶၢဝ်ႇ AFP ၼႂ်းမိူင်း ၼယူးတေးလီ လၢတ်ႈဝႆ့ၼင်ႇၼႆ။ မိူဝ်ႈဝၼ်းထီႉ 18 September 2019 ၸွမ်းၼင်ႇတပ်ႉပႂ်ႉၽင်ႇၼမ်ႉပၢင်ႇလၢႆႇ မိူင်းဢိၼ်းတီးယႃး လႆႈဢႅဝ်ႇလဵပ်ႈ ၸွပ်ႇသွၵ်ႈပိုၼ်ႉတီႈၼႃႈၼမ်ႉပၢင်ႇလၢႆႇသေ လႆႈႁၼ်မႅၼ်ႈႁိူဝ်းၸၢၵ်ႈ လမ်းၼိုင်ႈ ဢၼ်တေႃႉ တၢင်ႇယႃႈမဝ်းၵမ်မႃး တီႈႁိမ်းၵုၼ်ၵၢင်ၼမ်ႉ Nicobar Island ၼၼ်ႉၼႆ ၸွမ်ၽွင်းလူင် ၽၢႆႇႁူမ်ႇလူမ်ႈ မိူင်းဢိၼ်းတီးယႃး လႆႈပိုၼ်ၽၢဝ်ႇၵႂႃႇ ယူႇယဝ်ႉ။ ၸွမ်းလူၺ်ႈလႆႈထတ်းသၢင်ႁၼ်မႅၼ်ႈ ၶူဝ်းၶွင်ဢၼ်ဢမ်ႇသင်ႇၶႃႇ ပႃးမႃးၸွမ်းႁိူဝ်းၼၼ်ႉ လႆႈႁူႉဝႃႈ ပဵၼ်ယႃႈမဝ်းၵမ်ႇ Meth amphetamine ၼိုင်ႈထူင်လႂ်မီးၼိုင်ႈၵီႇလူဝ်ႇ တင်းၼမ်မၼ်းမီး 1160 ထူင်ယဝ်ႉ။ ဢၼ်ပဵၼ်ႁိူဝ်းၸၢၵ်ႈလမ်းၼႆႉ လႆႈဢွၵ်ႇတီႈၼႃႈၼမ်ႉပၢင်ႇလၢႆႇမိူင်းမၢၼ်ႈ ၼႂ်းမိူဝ်ႈဝၼ်းထီႉ 14 September 2019 သေ ပေႃးဝၼ်းထီႉ 21 ၼႆ မီးလွင်ႈၶိၼ်းၵၼ်ဝႆႉတင်းႁိူဝ်းတၢင်ႇလမ်း တီႈႁိမ်းသၢပ်ႇၼႃႈၼမ်ႉ မိူင်းထႆးလႄႈ မိူင်းမလေးသျႃး ၼႆ လႆႈႁုၸွမ်းတီႈ ၼႂ်းၵူၼ်းဢၼ်ၺႃး တိၺွပ်းဝႆႉၼၼ်ႉ ၼႆယူႇယဝ်ႉ။ ၵူၼ်းမိူင်းမၢၼ်ႈ 6 ၵေႃႉ ဢၼ်ထုၵ်ႇၺႃးတိၺွပ်းဝႆႉ လႄႈ ႁိူဝ်းၸၢၵ်ႈၼၼ်ႉ လႆႈဢဝ်ၵႂႃႇဝႆႉတီႈတႃႈႁိူဝ်း Port Blair တီႈမိူင်းဢိၼ်းတီးယႃးသေ ႁဵတ်းလွင်ႈတွင်ႈထၢမ် ၸႅတ်ႈထတ်းၶဝ်ဝႆႉယူႇၼႆ လႆႈႁၼ်ၶၢဝ်ႇပိုၼ်ႉတီႈ DVB ဢွၵ်ႇဝႆႉ မိူဝ်ႈဝၼ်းထီႉ 23 September 2019 ၼင်ႇၼႆယဝ်ႉ။ သႅင်ၸွမ်မိူင်း တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-09-24T17:04:53

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%81%b8%e1%80%90%e1%80%ba%e1%80%b8%e1%82%81/

သင်ႇၶၸဝ်ႈ ဢွၼ်ႁူဝ်ၸတ်းႁဵတ်း ပၢင်ပွႆးဝၢၼ်းပရိတ်ႈ လႄႈ လွတ်ႈႁေႃးထမ်းပရိတ်ႈလူင် 11 သုတ်ႈ

မိူဝ်ႈၼႆႉ ဝၼ်းထီႉ 24 September 2019 ယၢမ်းဝၢႆးဝၼ်း 01 : 00 မူင်း ပေႃႈမႄႈၵူၼ်းမိူင်း ဝဵင်းမူႇၸႄႊ ၽိတ်ႈပၢင်း သင်ႇၶၸဝ်ႈသေ ၸတ်းႁဵတ်းပဵၼ် ပၢင်ပွႆးဝၢၼ်းပရိတ်ႈ လႄႈ လွတ်ႈႁေႃးထမ်းပရိတ်ႈလူင် 11 သုတ်ႈ ဝႃႈၼႆ။ ၵူၼ်းမိူင်း ၵူႈၸၢဝ်းၶိူဝ်း ဢၼ်ယူႇသဝ်း ႁူမ်ႈႁွမ်းၸွမ်းၵၼ် ၼႂ်းတူင်ႇဝဵင်းမူႇၸႄႊ ၼင်ႇႁိုဝ်ပေႃးတေ လွတ်ႈၽေး ၶဵၼ်ၵူႈသမ်ႇသႅၼ်ပိူင် ႁႂ်ႈယူႇလီ ၵတ်းယဵၼ်သိူဝ်းသႃႇၼႆသေ ၸင်ႇၽိတ်ႈပၢင်း သင်ႇၶၸဝ်ႈ ၸတ်းႁဵတ်းပဵၼ် ပၢင်ပွႆး ဝၢၼ်းပရိတ်ႈ လႄႈ လွတ်ႈႁေႃးထမ်းပရိတ်ႈလူင် 11 သုတ်ႈ ၼႆယဝ်ႉ။ ပၢင်ပွႆးဝၢၼ်းပရိတ်ႈ လႄႈ လွတ်ႈႁေႃးထမ်းပရိတ်ႈလူင် 11 သုတ်ႈၼႆႉ သင်ႇၶၸဝ်ႈ တေႁူမ်ႈတုမ်ၵၼ်တီႈ ဝတ်ႉ ၽြႃးလူင် ၵွင်းမူးၶမ်း ဝဵင်းမူႇၸႄႊသေ တေၽွတ်ႈႁႅၼ်း 12 ၸုမ်း ၊ 1 ၸုမ်း 6 တူၼ် ၊ ႁူမ်ႈတင်းသဵင်ႈ မီး 72 တူၼ် သေ တေလွတ်ႈႁေႃး ဝၢၼ်းပရိတ်ႈ ၵူႈၼႃႈမိူင်း ဝဵင်းမူႇၸႄႊ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-24T09:36:08

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%bd%e1%80%84%e1%80%ba%e1%81%b5%e1%80%b1%e1%82%83%e1%82%89-%e1%81%ba%e1%82%83%e1%80%b8/

ၵူၼ်းမိူင်းသွင်ၵေႃႉ ၺႃးသိုၵ်းမၢၼ်ႈ ၶလယ (278) တဵၵ်းၼင်ႈ ဢဝ်တိၼ်ပိတ်ႉ ၼႂ်းမိူင်း ဝဵင်းၸိုင်ႈတႆး

ၵူၼ်းမိူင်းသွင်ၵေႃႉ ၺႃးသိုၵ်းမၢၼ်ႈ ၶလယ (278) တဵၵ်းၼင်ႈ ဢဝ်တိၼ်ပိတ်ႉ ၼႂ်းမိူင်း ဝဵင်းၸိုင်ႈတႆး

['ၶေႃႈပိုၼ်ၽၢဝ်ႇတၢင်ႇၸုမ်း']

2019-09-23T16:03:42

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%81%a2%e1%80%84%e1%80%ba-kia-kio-%e1%80%90%e1%80%b5%e1%81%b5%e1%80%ba%e1%80%b8%e1%80%90%e1%80%b5%e1%80%84%e1%80%ba%e1%82%81%e1%80%bd/

သိုၵ်းၶၢင် KIA/KIO တဵၵ်းတဵင်ႁွင်ႉ ႁူဝ်ၶွင်းပွၵ်ႉ ပူႇၵႄႇ/ပူႇၵၢင်ႉ ႁဵတ်းပၢင်ၵုမ်သေ ႁႂ်ႈၵဵပ်းၶွၼ်ႇပၼ်

မိူဝ်ႈဝၼ်းထီႉ 20 September 2019 ယၢမ်းၵၢင်ၼႂ် 10 : 00 မူင်း သိုၵ်းၶၢင် KIA/KIO ဢၼ်ယူႇသဝ်းဝႆႉတီႈ ဝၢၼ်ႈၶႃလႅၼ်ႇ ဢထမ်ႇမတဵၵ်းတဵင် ႁွင်ႉဢဝ် ၵေႃႇမတီႇၽၢႆႇဢုပ်ႉပိူင်ႇ ဢၼ်ပဵၼ် ႁူဝ်ၶွင်းၼႂ်းပွၵ်ႉ ၊ ပူႇၵႄႇ/ပူႇၵၢင်ႉ ၼႂ်းဝဵင်းပၢင်ႇသၢႆး သေ ၸတ်းႁဵတ်းပၢင်ၵုမ်တီႈ ဝၢၼ်ႈၶႃလႅၼ်ႇ(ၽၢႆႇၵွင်း) ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ ၼႂ်းဝဵင်းပၢင်ႇသၢႆးၼႆႉ မီးႁႃႈပွၵ်ႉ ၊ ႁူဝ်ၶွင်းၼႂ်းပွၵ်ႉၵေႃႈ လႆႈၵႂႃႇၶိုၼ်ႈႁွတ်ႈ တင်းႁႃႈၵေႃႉသေ ၸဵမ်ႁူဝ်ၶွင်း ပူႇၵၢင်ႉပူႇၵႄႇ ၸိူဝ်းဢၼ်လႆႈၵႂႃႇၶိုၼ်ႈႁွတ်ႈ ၼႂ်းပၢင်ၵုမ်ၼၼ်ႉ မီးမွၵ်ႈ 20 ၵေႃႉ ၼႆယဝ်ႉ။ တီႈၼႂ်းပၢင်ၵုမ်ၼၼ်ႉ သိုၵ်းၶၢင် KIA/KIO ၸီႉသင်လၢတ်ႈ ႁူဝ်ၶွင်း ဢိၵ်ႇတင်း ပူႇၵႄႇပူႇၵၢင်ႉဝႃႈ တီႈၼႂ်းဝဵင်း ပၢင်ႇသၢႆး ၵူႈပွၵ်ႉ ၊ ၵူႈဝၢၼ်ႈ တေလႆႈၵဵပ်းၶွၼ်ႇပၼ်ၶဝ် တႃႇၼႂ်းပီႊ 2019 တေႃႇပေႃးထိုင် 2020 ၊ ၼိုင်ႈႁိူၼ်း တေလႆႈသႂ်ႇ ၶဝ်ႈသၢၼ် 1 တၢင် ၊ ၵိူဝ် 1 ၸွႆႉ ၊ ပေႃးဢမ်ႇသႂ်ႇၶဝ်ႈ တေသႂ်ႇငိုၼ်း ပေႃးၼႆၸိုင် ၼိုင်ႈႁိူၼ်းတေလႆႈသႂ်ႇ ငိုၼ်း 33,000 (သၢမ်မိုၼ်ႇသၢမ်ႁဵင်) ပျႃး ၊ သိုၵ်း KIA/KIO ယင်းလၢတ်ႈဝႃႈ သင်ဝႃႈ ႁိူၼ်းလႂ် သၢၼ်ၶတ်းဢမ်သႂ်ႇၶွၼ်ႇပၼ်ၶဝ် ပေႃးၼႆၸိုင် တၵ်းတေပၼ်တၢမ်ႇ ၼၵ်းၼၵ်းၼႃၼႃ ဝႃႈၼႆ။ မိူဝ်ႈပူၼ်ႉမႃး ၼႂ်းလိူၼ် August 2019 ၼၼ်ႉၵေႃႈ သိုၵ်းၶၢင် KIA/KIO တဵၵ်းတဵင် ဢထမ်ႇမ ႁႂ်ႈၸဝ်ႈလၢၼ်ႉတၢင်းၶၢႆၵုၼ်ႇ ၼႂ်းဝဵင်းပၢင်ႇသၢႆး ၼိုင်ႈလၢၼ်ႉလႂ် ႁႂ်ႈၵႂႃႇသႂၢင်းပၼ်ငိုၼ်း 150,000 (ၼိုင်ႈသႅၼ်ႁႃႈမိုၼ်ႇ) ပျႃး တီႈလုမ်းသိုၵ်းၶၢင်ၶဝ် ဝၢၼ်ႈၶႃလႅၼ်ႇ(ၽၢႆႇၵွင်း) ၼၼ်ႉ ၼႆယဝ်ႉ။ ဝၢၼ်ႈၶႃလႅၼ်ႇ(ၽၢႆႇၵွင်း)ၼႆႉ ယၢၼ်ၵႆၵၼ်တင်း ဝဵင်းပၢင်ႇသၢႆး မွၵ်ႈ 5-6 လၵ်းသေ မီးၼိူဝ်သဵၼ်ႈတၢင်းလူင် ဢၼ်လုၵ်ႉတီႈဝဵင်းပၢင်ႇသၢႆး ၵႂႃႇမိူင်းၵူဝ်းၼၼ်ႉ ဝႃႈၼႆ ၊ သိုၵ်းၶၢင် KIO/KIA ယင်းၽႅတ်ႉလႅၼ် ႁူဝ်ၶွင်း လႄႈ ပူႇၵႄႇပူႇ ၵၢင်ႉဝႃႈ သိုၵ်းၶၢင် KIO/KIA ၼႆႉ ဢမ်ႇၸႂ်ႈဝႃႈၵႅတ်ႇၶႄႁႄႉၵင်ႈပၼ် ၸၢဝ်းၶိူဝ်းၶၢင်ဢၼ်လဵဝ် ယင်းၵႅတ်ႇၶႄႇႁႄႉၵင်ႈပႃး ၸၢဝ်းၶိူဝ်းၵူႈၶိူဝ်းၶိူဝ်းၼႆလႄႈ ႁႂ်ႈဢွၼ်ၵၼ်ၵမ်ႉထႅမ်ပၼ်ႁႅင်းၶဝ် ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ သိုၵ်းၶၢင် ဢၼ်မႃးယူႇ တူင်ႉၼိုင်ၼႂ်းမိူင်းတႆးၼႆႉ ဢမ်ႇၸႂ်ႈဝႃႈမႃးႁိမ်ဢဝ်ၶွင်တႆး ၊ မႃးယူႇၸွမ်းၼႃႈတီႈ ၸဝ်ႈၾႃႉၶဝ် ဢၼ်ယူႇသဝ်းမႃးၸဵမ်မိူဝ်ႈလႂ်ၼၼ်ႉၵူၺ်း ၊ ၼႂ်းမိူင်းတႆးၼႆႉ သိုၵ်းမီးလၢႆမူႇလၢႆၸုမ်းၵေႃႈယဝ်ႉ ၶဝ်ဢမ်ႇသူၼ်ၸႂ် လွင်ႈဢၼ်တၢင်ႇၸုမ်းယွၼ်းၼၼ်ႉၵေႃႈ ပဵၼ်တႃႇပုၼ်ႈၶဝ်ၵူၺ်း ၵွပ်ႈၼႆ ပေႃးသိုၵ်းၶၢင် KIA/KIO ယွၼ်းၵေႃႈ တေလႆႈသႂၢင်းပၼ်ၶွၼ်ႇ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-09-23T15:48:14

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%80%95%e1%80%ad%e1%80%af%e1%80%90-3/

သင်ႇၶၸဝ်ႈ ဢွၼ်ႁူဝ်ပိုတ်ႇၽုၺ်ႇ ပၢင်သွၼ် ႁူင်းႁဵၼ်းထမ်ႇမ ဝၼ်းဢႃးတိတ်ႉ

ၸွမ်းၼင်ႇ ၸဝ်ႈသြႃႇလူင်ၼရၼႃႇထ (မႁႃႇသတ်ႉထမ်ႇမ ၸေႃးတိၵထၸ)၊ ႁူဝ်ပဝ်ႈၸုမ်းမႁႃႇဝၼ်ႇၽွင်ႇတေးသျိၼ်း ဢွၼ်ႁူဝ်ၼမ်းၼႃႈသေ ၸိူဝ်းပဵၼ်ၸုမ်းပွင်ၵၢၼ် ႁူင်းႁဵၼ်းထမ်ႇမ ဢွၼ်ၵၼ်ပိုတ်ႇၽုၺ်ႇ ပၢင်သွၼ်ႁူင်းႁဵၼ်းထမ်ႇမ ဝၼ်းဢႃးတိတ်ႉ ၼႂ်းပီႊ 2019 တေႃႇပေႃးထိုင် ပီႊ 2020 လၢႆလၢႆဢွင်ႈတီႈ ၼႂ်းၸႄႈဝဵင်းမူႇၸႄႊ လႄႈ ၸႄႊဝဵင်းပၢင်ႇသၢႆး ၸိုင်ႈတႆးပွတ်းႁွင်ႇ ဝႃႈၼႆ။ ပၢင်သွၼ်ႁူင်းႁဵၼ်းထမ်ႇမ ဝၼ်းဢႃးတိတ်ႉၼႆႉ ႁူမ်ႈတင်းသဵင်ႈ မီး 25 ဢွင်ႈတီႈသေ သဵၼ်ႈမၢႆလုၵ်ႈႁဵၼ်း မီး 1,000 (ၼိုင်ႈႁဵင်) ၵေႃႉ ဝႃႈၼႆ ၊ ၼႂ်းပၢင်သွၼ် ႁူင်းႁဵၼ်းထမ်မ 25 ဢွင်ႈတီႈၼႆႉ တွၼ်ႈတႃႇၶိူင်ႈၸႂ်ႉတိုဝ်း ၼႂ်းပၢင်သွၼ် မိူၼ်ၼင်ႇ ၽိူၼ်တႅမ်ႈလိၵ်ႈ ၊ ပႅၼ်ႈပုၼ်း ၊ ၶိူင်ႈတႅမ်ႈသွၼ် (Marker) ဢိၵ်ႇတင်း ပပ်ႉႁဵၼ်းသွၼ်ထမ်ႇမလိၵ်ႈတႆး ၵူႈၸၼ်ႉၸၼ်ႉ တေႇၵႂႃႇၸိူဝ်းၼႆႉ ပဵၼ်ၸုမ်းမႁႃႇဝၼ်ႇၽွင်ႇတေးသျိၼ်း ဝဵင်းမူႇၸႄႊ ဢဝ်ပုၼ်ႈၽွၼ်း ၸွႆႈထႅမ်လူႇတၢၼ်းၵႂႃႇ တင်း 25 ဢွင်ႈတီႈ ၼႆယဝ်ႉ။ ဢၼ်ပဵၼ်ပပ်ႉပဝ်ႇ တႃႇလုၵ်ႈႁဵၼ်းၶဝ်ၼၼ်ႉတႄႉ ပဵၼ်ၸုမ်းယေးငိုၼ်းဝူင်းမဵတ်ႉတႃႇ ဝဵင်းမူႇၸႄႊ ဢဝ်ပုၼ်ႈ ၽွၼ်းလူႇတၢၼ်းၵႂႃႇ တင်း 25 ဢွင်ႈတီႈသေ ၵမ်ႁႅင်ႈ/ၵမ်ၸိုမ်း ၶိူင်ႈၵမ်ႉၵႅမ် တႃႇလုၵ်ႈႁဵၼ်းၶဝ်ၼၼ်ႉသမ်ႉ ပဵၼ် ပူႇၶမ်းၸိုၼ်ႈသၢမ် + ၼၢႆးမွၼ်ႇၶမ်းၸိုၼ်ႈသူၺ်ႇ ၶဝ်ပေႃႈမႄႈလုၵ်ႈတင်းႁိူၼ်း ပွၵ်ႉႁွင်ႇ ဝဵင်းမူႇၸႄႊ ႁဵတ်းပဵၼ် ၸဝ်ႈတႃႇၼ လူႇတၢင်း ၸွႆႈထႅမ်ၵႂႃႇ ၼႂ်းပၢင်သွၼ်ႁူင်းႁဵၼ်းထမ်ႇမ တင်း 25 ဢွင်ႈတီႈ ဝႃႈၼႆ။ယူႇတီႈၸုမ်းမႁႃႇဝၼ်ႇၽွင်ႇတေးသျိၼ်းသေ ပွင်ႇၶၢဝ်ႇငၢဝ်းလီပၼ် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် တီႈၸမ်တီႈၵႆ ႁဝ်းၶဝ်တင်းသဵင်ႈ သင်ဝႃႈၶႂ်ႈလူႇတၢၼ်းၸွႆႈထႅမ် ၶိူင်ႈၸႂ်ႉတိုဝ်းၼႂ်း ႁူင်းႁဵၼ်းထမ်ႇမ လႄႈသင် ၶိူင်ႈၵမ်ႉၵႅမ်ၵၢၼ်ႁဵၼ်း တႃႇလုၵ်ႈႁဵၼ်း ပေႃးၼႆၸိုင် ၵပ်းသိုပ်ႇလူႇတၢၼ်းလႆႈယူႇ ဝႃႈၼႆ။ ၶိူင်ႈၸႂ်ႉတိုဝ်းၼႂ်း ပၢင်သွၼ်ႁူင်းႁဵၼ်းထမ်ႇမ လႄႈ ၶိူင်ႈၵမ်ႉၵႅမ်ၵၢၼ်ႁဵၼ်း တႃႇလုၵ်ႈႁဵၼ်းၼၼ်ႉ မိူၼ်ၼင်ႇၼႄဝႆႉ တီႈတႂ်ႈၼႆႉၶႃႈ ၊ (1) ၽိူၼ်တႅမ်ႈလိၵ်ႈ ၼိုင်ႈလုၵ်ႈ ၵႃႈၶၼ် 5,000 (ႁႃႈႁဵင်) ပျႃး ၊ (2) ပႅၼ်ႈပုၼ်း ၼိုင်ႈၸုမ်ႇ ၵႃႈၶၼ် 90,000 (ၵဝ်ႈမိုၼ်ႇ) ပျႃး ၊ (3) ၶိူင်ႈတႅမ်ႈသွၼ်(Marker) ၼိုင်ႈဢႅပ်ႇ ၵႃႈၶၼ် 4,000 (သီႇႁဵင်) ပျႃး ၊ (4) ပပ်ႉႁဵၼ်း သွၼ်ထမ်ႇမလိၵ်ႈတႆး ၼိုင်ႈပပ်ႉ ၵႃႈၶၼ် 1,000 (ၼိုင်ႈႁဵင်) ပျႃး တေႇၵႂႃႇပပ်ႉပဝ်ႇ ၵမ်ၸိုမ်းၸိူဝ်းၼႆႉ ၵပ်းသိုပ်ႇ လူႇတၢၼ်း ၸွႆႈထႅမ်လႆႈတီႈ ၸဝ်ႈၶူးဝပ်ႉပ(ၽူႈၼမ်းၼႂ်း) မႁႃႇဝၼ်ႇၽွင်ႇတေးသျိၼ်း ဝဵင်းမူႇၸႄႊ ၊ မၢႆၽူင်း 09445201629 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2019-09-23T15:02:51

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c-2/

မိူဝ်ႈၼႆႉ သိုၵ်းမၢၼ်ႈ လႄႈ တပ်ႉသိုၵ်းၸိုင်ႈတႆး RCSS/SSA ပဵၼ်ပၢင်တိုၵ်းၵၼ် တီႈၸႄႈဝဵင်းမိူင်းၵိုင်

ဝၢႆးသေ လွင်ႈၵိုတ်းလိုဝ်ႈလွင်ႈတူင်ႉၼိုင်သိုၵ်းမၢၼ်ႈ ၼႂ်းတိူင်းသိုၵ်းလူင် 5 တိူင်း မူတ်းၵႂႃႇယဝ်ႉၼၼ်ႉ သိုၵ်းမၢၼ်ႈ လႄႈ တပ်ႉသိုၵ်းၸိုင်ႈတႆး RCSS/SSA ပဵၼ်ပၢင်တိုၵ်းၵၼ် တီႈၽၢႆႇဢွၵ်ႇ ဝၢၼ်ႈလွႆလမ် ဢိူင်ႇလွႆလမ် ၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း။ မိူဝ်ႈၼႆႉဝၼ်းထီႉ 23 September 2019 သိုၵ်းမၢၼ်ႈ (ဢမ်ႇပႆႇႁူႉမၢႆတပ်ႉ) ႁႅင်းသိုၵ်းတင်းၼမ် လုၵ်ႉတီႈ သႃးတေႃး ၵႂႃႇတၢင်းၽၢႆႇဢွၵ်ႇ ဝၢၼ်ႈလွႆလမ် လႄႈ ၵႂႃႇၽႃႇၺႃး တပ်ႉသိုၵ်းၸိုင်ႈတႆး RCSS/SSA ဢၼ်ဢဝ် ႁူမ်ႇလူမ်ႈ ပေႃႈမႄႈၵူၼ်းမိူင်း ဝၢၼ်ႈလွႆလမ် ဝႆႉၼၼ်ႉသေ သွင်ၽၢႆႇလႆႈပဵၼ်ပၢင်တိုၵ်းၵၼ် မိူဝ်ႈယၢမ်း ၵၢင်ဝၼ်း 11:31 မူင်း တေႃႇထိုင်ယၢမ်း 11:46 မူင်း တၢင်းႁိုင် 15 မိၼိတ်ႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၸွမ်းၼင်ႇၼႂ်းၶေႃႈတူၵ်းလူင်း လိၵ်ႈႁူမ်ႈမၢႆ NCA ၼႂ်းတွၼ်ႈ 3 ၵၼ် 3 မၢႆ 8 (ၶ) ၼၼ်ႉ မီးဝႆႉဝႃႈ “သင်ဝႃႈပႃးၵွင်ႈၵၢင်ႇသေ မီးလွင်ႈလူဝ်ႇလႆႈၵႂႃႇမႃး ၼႂ်းၼႃႈလိၼ် ဢၼ်မုၵ်ႉၸုမ်း ဢၼ်ၽၢႆႇၼိုင်ႈ ၵုမ်းထိင်းဝႆႉၼၼ်ႉ သွင်ၽၢႆႇဢုပ်ႇဢူဝ်းငူပ်ႉငိ ဢဝ်ၶေႃႈလႆႈၸႂ်ၵၼ်ယဝ်ႉသေ ၵႂႃႇမႃး” ၼႆသေတႃႉ သိုၵ်းမၢၼ်ႈ ဢမ်ႇပွင်ႇလႅင်းတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် RCSS လႄႈ ဢမ်ႇပွင်ႇလႅင်း ၸဝ်ႈၼႃႈတီႈ RCSS/SSA သင်သေ တင်ႈၸႂ် ဢဝ်ႁႅင်းသိုၵ်း ၽိုတ်ႉၶဝ်ႈၸူး ဢွင်ႈတီႈဢၼ် ၵေႃႉသိုၵ်း RCSS/SSA ပၵ်းသဝ်းဝႆႉၼၼ်ႉ လႄႈ ပၢင်တိုၵ်းၸင်ႇပဵၼ်မႃး ယူႇယဝ်ႉ။ ၸွမ်းၼင်ႇ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း ပွင်ႇလႅင်းမႃးဝႃႈ မိူဝ်ႈလဵဝ် တိုၵ်ႉသုၵ်ႉသၢၵ်ႉဝႆႉ လႄႈ လွင်ႈလူႉသုမ်း တၢႆဝၢတ်ႇၸဵပ်း သိုၵ်းမၢၼ်ႈ ၼၼ်ႉ ဢမ်ႇပႆႇလႆႈႁူႉၸွမ်း ၊ ၽၢႆႇၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တႄႉ လွတ်ႈၽေးၵၼ်လီငၢမ်း ၵူႈၵေႃႉယူႇ ဝႃႈၼႆ။ သိုၵ်းမၢၼ်ႈ ၵိုတ်းလိုဝ်ႈလွင်ႈတူင်ႉၼိုင်သိုၵ်း ၽၢႆႇလဵဝ် ၼႂ်းတိူင်းသိုၵ်းလူင် 5 တိူင်း (မိူင်းတႆး 4 တိူင်း မိူင်းၶၢင် 1 တိူင်း) ၼၼ်ႉ ၶၢဝ်းယၢမ်းမူတ်းၵႂႃႇ မိူဝ်ႈဝၼ်းထီႉ 21 September 2019 ၼႆယူႇယဝ်ႉ ၊ ၼႂ်းၶၢဝ်းယၢမ်း ၵိုတ်းလိုဝ်ႈ လွင်ႈတူင်ႉၼိုင်သိုၵ်းမၢၼ်ႈ တႄႇဝၼ်းထီႉ 21 December 2018 ထိုင် 21 September 2019 သိုၵ်းမၢၼ်ႈ လႄႈ တပ်ႉသိုၵ်းၸိုင်ႈတႆး RCSS/SSA ပဵၼ်ပၢင်တိုၵ်းၵၼ် 4 ပွၵ်ႈ လႆႈႁူႉၸွမ်းမီးၼင်ႇၼႆ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-09-23T13:45:39

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8%e1%80%bd%e1%82%86-3/

ပေႃႈမႄႈၵူၼ်းမိူင်း ၸွႆႈထႅမ်ၶူဝ်းၶွင်လႄႈ တူဝ်ငိုၼ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

မိူဝ်ႈဝၼ်းထီႉ 22 September 2019 ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ယူႇဝႆႉ ၼႂ်းၼႃႈတီႈ တူင်ႉၼိုင် လႆႈႁပ်ႉတၢင်းၸွႆႈထႅမ် ၶူဝ်းၶွင်ၸႂ်ႉသွႆတင်းၼမ် တီႈၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် တီႈယူႇဝဵင်းပၢင်လူင် ၸိုင်ႈတႆး ပွတ်းၸၢၼ်း ဝႃႈၼႆ။ ၸွမ်းၼင်ႇ တၢင်းယိူင်းဢၢၼ်း ပေႃႈမႄႈၵူၼ်းမိူင်းမီးၼၼ်ႉသေ ၼင်ႇႁိုဝ်ပေႃးတေပဵၼ် ႁႅင်းၵမ်ႉၸွႆႈ ၸိူဝ်ႉၸၢတ်ႈလႄႈ ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်ႇ ဢမ်ႇၶႂ်ႈဢွၵ်ႇၸိုဝ်ႈ ၵေႃႉၼိုင်ႈ သိုဝ်ႉသွၵ်းတိၼ် (50) ၵူႈ ၵႂႃႇၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸိူဝ်းတူင်ႉၼိုင် ၼႂ်းၼႃႈတီႈ ဝႃႈၼႆ။ မိူဝ်ႈဝၼ်းထီႉ 21 September 2019 ၼႆႉၵေႃႈ ပီႈၼွင်ႉထုင်ႉမၢဝ်းလႄႈ ပီႈၼွင်ႉႁႅင်းၵၢၼ်ယၢၼ်မိူင်း (4) မူႇ (4) ၸုမ်း တီႈယူႇထုင်ႉမၢဝ်း ၸိုင်ႈတႆးပွတ်းႁွင်ႇ တုင်းလူႇၶၢမ်ႇငိုၼ်း တီႈၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်ၶဝ်သေ ၵႂႃႇၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးဝႆႉ ၼႂ်းၼႃႈတီႈတူင်ႉၼိုင် ၸိုင်ႈတႆးပွတ်းႁွင်ႇ ဝႃႈၼႆ။ ပီႈၼွင်ႉတႆးထုင်ႉမၢဝ်း လၢႆမူႇလၢႆၸုမ်း လႆႈတုင်းလူႇၶၢမ်ႇငိုၼ်း တီႈၽူႈမီးၼမ်ႉၸႂ် ႁၵ်ႉၸိူဝ်ႉၸၢတ်ႈၶဝ်လႄႈ ႁူမ်ႈတင်း ပူၵ်ႉၵူဝ်ႇသုၼ်ႇတူဝ်သေ ဢဝ်ငိုၼ်းၶႄႇ 9,810 ယွၼ်ႇ ဢိၵ်ႇတင်း ငိုၼ်းမၢၼ်ႈ 80,000 ပျႃး ၵႂႃႇၸွႆႈထႅမ် ၵေႃႉသိုၵ်း တမ်ႉသိုၵ်းၸိုင်ႈတႆး ဢၼ်တူင်ႉၼိုင် ၼႂ်းၼႃႈတီႈ ၸိုင်ႈတႆးပွတ်းႁွင်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-09-23T11:39:00

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%80%b0%e1%80%84%e1%80%ba%e1%82%89%e1%81%bc%e1%80%ad%e1%80%af%e1%80%84%e1%80%ba-%e1%80%90%e1%80%b0%e1%80%84%e1%80%ba%e1%82%87%e1%80%9d%e1%80%b0/

ၸုမ်းတူင်ႉၼိုင် တူင်ႇဝူင်းၵူၼ်း လၢႆၸၢဝ်းၶိူဝ်း ႁူမ်ႈၵၼ်ၸတ်းႁဵတ်း ဝၼ်းငမ်းယဵၼ်လုမ်ႈၾႃႉ

မိူဝ်ႈဝၼ်းထီႉ 21 September 2019 ၵေႃလိၵ်ႈလၢႆးလႄႈ ၾိင်ႈငႄႈတႆး ၸုမ်းၵူၼ်းၼုမ်ႇတႆး၊ ၸုမ်းၵူၼ်းၼုမ်ႇၶၢင်၊ ၸုမ်းၵူၼ်းၼုမ်ႇတဢၢင်း ဢိၵ်ႇတင်း ၸုမ်းတူင်ႉၼိုင် တူင်ႇဝူင်းၵူၼ်း ႁူမ်ႈၵၼ်ၸတ်းႁဵတ်းပၢင်ၵႅဝ်ႈ ဝၼ်းငမ်းယဵၼ်လုမ်ႈၾႃႉ (International Day of Peace) မီးၵူၼ်းၶိုၼ်ႈႁွတ်ႈ ၼမ်ႉႁူဝ်ပၢၵ်ႇ ဝႃႈၼႆ။ ပၢင်ၵႅဝ်ႈဝၼ်းငမ်းယဵၼ်လုမ်ႈၾႃႉၼႆႉ လႆႈတႄႇၸတ်းႁဵတ်း ၶၢဝ်းယၢမ်း 09:00 မူင်း ၵၢင်ၼႂ် ထိုင်ၶၢဝ်းယၢမ်း ၵၢင်ဝၼ်းတဵင်ႈ 12:00 မူင်း ဢွင်ႈတီႈ ႁူင်းႁေႃ မွၵ်ႇၵူဝ်ႇသွႆႈ (2) ပွၵ်ႉႁူဝ်မုၼ်ႇ ဝဵင်းမူႇၸႄႈသေ မီးၸုမ်းၵူၼ်းၼုမ်ႇ လၢႆၸၢဝ်းၶိူဝ်း ၸိူဝ်းတူင်ႉၼိုင် ၼႂ်းတူင်ႇဝူင်းၵူၼ်း ၶဝ်ႈႁူမ်ႈ ဢမ်ႇယွမ်း (300) ၵေႃႉ ဝႃႈၼႆ။ ၼႂ်းပၢင်ၵႅဝ်ႈ လႆႈမီးပၢင်တူင်ႉတၵ်ႉဢုပ်ႇဢူဝ်း ၵဵဝ်ႇလူၺ်ႈလွင်ႈ ဝၼ်းငမ်းယဵၼ်လုမ်ႈၾႃႉလႄႈ ၸၢႆးၼုမ်ႇလၢဝ် တၢင်တူဝ် ၵေႃလိၵ်ႈလၢႆးလႄႈၾိင်ႈငႄႈတႆး မွၵ်ႇလၢတ်ႈၶေႃႈၵႂၢမ်း၊ ဢူးၵျေႃႇပွမ်ႇ ၵႅမ်ႁူဝ်ပဝ်ႈ ၵေႃလိၵ်ႈလၢႆးလႄႈ ၾိင်ႈငႄႈၸၢဝ်းၶိူဝ်းၶၢင် မွၵ်ႇလၢတ်ႈၶေႃႈၵႂၢမ်း၊ မၢႆးလႃႉသူၺ်ႇ တၢင်တူဝ် ၵေႃလိၵ်ႈလၢႆးလႄႈ ၾိင်ႈငႄႈ ၸၢဝ်းၶိူဝ်းတဢၢင်း မွၵ်ႇလၢတ်ႈၶေႃႈၵႂၢမ်း ၵႂႃႇ ၼႆယဝ်ႉ။ ပၢင်ၵႅဝ်ႈဝၼ်းငမ်းယဵၼ်လုမ်ႈၾႃႉ ဢၼ်လႆႈၸတ်းႁဵတ်းၵႂႃႇ တီႈဝဵင်းမူႇၸႄႈၼႆႉ ယူႇတီႈ ၽူႈတၢင်တူဝ် ၸုမ်းၽႂ် မၼ်းၵေႃႈ လႆႈဢုပ်ႇဢူဝ်း တူင်ႉတၵ်ႉၵႂႃႇဝႃႈ ၸၢဝ်းၶိူဝ်းၼိုင်ႈလႄႈ ၸၢဝ်းၶိူဝ်းၼိုင်ႈ ႁႂ်ႈမေႃႁၵ်ႉႁွမ်ၵၼ်၊ ႁႂ်ႈမေႃ ၶဝ်ႈဢွၵ်ႇႁႃၵၼ်၊ ယႃႇႁႂ်ႈမီးလွင်ႈၽိတ်းၽႅၵ်ႇ တႅၵ်ႇယၢႆႈၵၼ် ၸဵမ်ၸိူဝ်းၼႆႉလႄႈ ပၢင်ၵႅဝ်ႈယဝ်ႉတူဝ်ႈၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-09-23T11:25:06

https://taifreedom.com/%e1%80%99%e1%80%b1%e1%82%83%e1%80%9a%e1%82%83-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88-2/

မေႃယႃ တပ်ႉသိုၵ်းၸိုင်ႈတႆး RCSS/SSA ယူတ်းယႃပၼ် ၵူၼ်းမိူင်းၵေႃႉၽႃႇၺႃးမၢၵ်ႇၽႃႇ TNLA

ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ ၽႃႇၺႃးမၢၵ်ႇၽႃႇ သိုၵ်း TNLA ဢၼ်ႁၢင်ႈၵၢင်ဝႆႉ တီႈၼႂ်းသူၼ်ၼဵင်ႈ ႁိမ်းဝၢၼ်ႈၶိုမ်းမႂ်ႇ ၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄး သေ ယူႇတီႈ မေႃယႃ တပ်ႉသိုၵ်းၸိုင်ႈတႆး RCSS/SSA လႆႈယူတ်းယႃပၼ် ႁွႆးၸဵပ်း တီႈတိူဝ်ႉၺႃးၸၢၵ်ႇမၢၵ်ႇ ယူႇယဝ်ႉ။ မိူဝ်ႈဝႃးဝၼ်းထီႉ 22 September 2019 ယမ်းၵၢင်ၼႂ် 10:30 မူင်း ဢွင်ႇမဵဝ်းဝိၼ်း ၵႂႃႇႁဵတ်းၵၢၼ် တီႈၼႂ်းသူၼ်ၼဵင်ႈ သေ လႆႈၵိုင်ႉၵၢင်ႉၽႃႇၺႃး မၢၵ်ႇၽႃႇ သိုၵ်း TNLA လႄႈ ၸၢၵ်ႇမၢၵ်ႇတႅၵ်ႇ တိူဝ်ႉၸပ်းၺႃး တီႈၽၢႆႇၼိူဝ်ပိၵ်ႇၵႆႇၽၢႆႇသၢႆႉ ဢိၵ်ႇတင်း သၼ်ၶႃလူင် ၽၢႆႇၶႂႃ ၼႆယဝ်ႉ ၊ ယူႇတီႈ ၵူၼ်းမိူင်းၼႂ်းပိုၼ်ႉတီႈ လႆႈပွင်ႇလႅင်းထိုင်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လွင်ႈဝႃႈ မီးၵူၼ်းမိူင်းၵေႃႉၼိုင်ႈ ၽႃႇၺႃးမၢၵ်ႇၽႃႇ TNLA ၼႆလႄႈ မေႃယႃ တပ်ႉသိုၵ်းၸိုင်ႈတႆး RCSS/SSA လႆႈၵႂႃႇယူတ်းယႃပၼ် ႁွႆးၸဵပ်း ဢွင်ႇမဵဝ်းဝိၼ်း ၼႂ်းဝၼ်းထီႉ 22 ၵမ်းလဵဝ် ယူႇယဝ်ႉ။ ဢွင်ႇမဵဝ်းဝိၼ်း ပဵၼ်လုၵ်ႈၸၢႆး လုင်းၸေႃႇ + ပႃႈဝုၼ်းၵီႇ ယူႇဝၢၼ်ႈၶိုမ်းမႂ်ႇ ၸႄႈဝဵင်းမိူင်းငေႃႉ ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇ ၼႆယဝ်ႉ ၊ မိူဝ်ႈဝၼ်းထီႉ 17 September 2019 ဝူဝ်း လုင်းၸၢမ်ႇၵွမ်း ၵႂႃႇယဵပ်ႇၺႃး မၢၵ်ႇယဵပ်ႇ သိုၵ်း TNLA တီႈၽၢႆႇၼွၵ်ႈဝၢၼ်ႈတူၼ်ႈသၢၼ်ႈ ၸႄႈဝဵင်းမိူင်းငေႃႉ သေ လႆႈတိူဝ်ႉၸပ်း ၸၢၵ်ႇမၢၵ်ႇ တၢႆထင်တီႈ တိူဝ်ၼိုင်ႈ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']